
Prefață la prima ediție 


Volumaşul de faţă are ca punct de pornire o prelegere ţinută de autor la 
Universitatea din Tiibingen în semestrul de iarnă 1977/1978. Aşa cum 
se obişnuieşte în cazul transcrierilor de acest gen, editorul a amendat 
unele aspecte, în timp ce pe altele le-a prelucrat, sprijinindu-se, bineînţe- 
les, în primul rând pe publicațiile autorului, dar şi pe alte prelegeri şi 
activităţi de seminar ale acestuia. Modeste ca număr, completările 
„arbitrare” ale editorului sunt aşezate între paranteze drepte. S-a renun- 
tat la întocmirea unui indice terminologic. Cuprinsul detaliat, cu titlurile 
sale parțial „baroce”, împreună cu indicele de nume proprii, ar trebui să 
înlesnească o căutare rapidă. 

Transcrierile unor prelegeri ar fi surse înşelătoare, este de părere 
Martin Heidegger în Unterwegs zur Sprache. Îl va aproba bucuros mai 
ales cel care a ţinut în mâini, măcar o dată, transcrierea unei prelegeri 
de-a acestuia. Prezenta transcriere are la bază o înregistrare completă pe 
bandă de magnetofon, care a fost pusă cu amabilitate la dispoziţia 
editorului de către departamentul media din cadrul Facultății de Limbi 
Moderne din Tiibingen. Desigur, doar acest fapt în sine nu poate oferi 
garanţia unei ape potabile de bună calitate. Prin urmare, editorul nu a 
ezitat să-i prezinte autorului, spre evaluare, chiar şi în cele mai nepotri- 
vite momente, părțile finite ale tiposcriptului şi să-i ceară sfatul în 
chestiuni dificile; el trebuie să-i mulțumească acestuia pentru răbdare. 
Insuficienţele rămase cad, fireşte, în sarcina editorului, care îi datorează 
mulţumiri speciale şi doamnei Gesa Albrecht, cea care a verificat 
adecvarea argumentativă şi corectitudinea lingvistică a tiposcriptului şi 
care s-a văzut nevoită să facă numeroase propuneri de corectare. 

În fine, este momentul să nu-l uităm nici pe directorul editurii, care 
a rezervat volumului planificat un număr în seria Tübinger Beiträge zur 
Linguistik, dând astfel glas convingerii sale ferme că această carte ar 
putea apărea într-o bună zi. 


Tübingen, aprilie 1980 Jörn Albrecht 


Prefaţă la ediția a treia, revizuită 


„Texte est peu utilise en linguistique en France, sinon par emprunt 
recent à allemand dans linguistique du texte (Textlinguistik) ou 
grammaire du texte [...]!”!. Cât de mare a fost capacitatea de iradiere a 
lingvisticii textului sub această formă, întâlnită în special în ţările 
germanofone, reiese indirect din faptul că alcătuitorii monumentalului 
Dictionnaire historique de la langue française, apărut recent la editura 
Robert, s-au văzut siliţi ca, sub voce texte, să facă trimitere la termenul 
german. În momentul în care apărea pentru prima dată Introducerea de 
față, rezultată din transcrierea unei prelegeri şi anunţată aici într-o ediţie 
nouă, revizuită, tânăra disciplină cunoştea deja o dezvoltare furtunoasă. 
Numărul noilor apariţii în acest domeniu a continuat să crească în anii 
trecuţi; de aceea, prezenta ediţie revizuită a trebuit actualizată din punct 
de vedere bibliografic (vezi completările bibliografice de la sfârşitul 
Observaţiilor preliminare şi lista bibliografică nou adăugată). 

Cărui scop îi poate servi o nouă ediție a unei cărți care, deja în mo- 
mentul primei sale apariții, se situase, poate, la marginea fluxului prin- 
cipal al disciplinei în care voia să ne introducă? În mod sigur, parcursul 
până la o „paradigmă“ valabilă nu s-a micşorat deloc în ultimii 
cincisprezece ani. Un critic bine-intenţionat îmi scrie că lingvistica 
coşeriană a textului face o impresie ceva mai „inimoasă“ la mijlocul 
anilor '90 şi emană un anume „şarm bătrâior”, însă se grăbeşte să adau- 
ge că nu vede în asta un neajuns al cărţii, ci mai degrabă un avantaj, 
deoarece cititorul nu este gonit de la un detaliu tehnic la altul, ci este 
condus cu prudență către un nivel înalt de reflecţie. Singurul dezavantaj 
serios al cărţii constă în faptul că nu conţine decât puține informaţii 
despre actualul state of the art din domeniul lingvisticii textului. De 
fapt, la Coşeriu ne vom lovi de o sumedenie de termeni care aparţin 


! “Termenul texte este puţin utilizat în Franţa, mai ales ca împrumut recent din 
germană în expresiile linguistique du texte (Textlinguistik) sau grammaire du 
texte” [...] (nota trad.). 

propriei teorii lingvistice; conceptul de „izotopie”, complexul „structuri 
de suprafaţă şi de adâncime ale textelor” şi termeni precum coeziune şi 
coerenţă, corelați cu acest complex, ca şi câmpurile problematice ale 
pragmaticii lingvistice şi ale teoriei acţiunii sunt însă total evitaţi. 
Această impresie se produce, cel puţin la o primă lectură. Eu m-am 
străduit, atâta cât a fost posibil, fără a interveni esenţial în text, să arăt 
care sunt concordanțele concrete între Coşeriu şi alți reprezentanţi ai 
disciplinei, acolo unde acestea sunt camuflate printr-o terminologie 
total diferită. Astfel, de exemplu, termenul intertextualitate, care se află 
astăzi în centrul interesului, nu apare deloc în textul coşerian, deşi 
starea de fapt la care se referă acest termen este tratată pe larg de autor. 
În acest caz, ca şi în alte cazuri similare, mi s-a părut necesar să-i 
facilitez cititorului, prin mici indicaţii, instituirea de legături cu main 
stream-ul cercetării în domeniu. 

Bineînţeles, o reeditare a Lingvisticii textului coşeriene nu se 
justifică prin calitatea acestei lucrări de a fi o atrăgătoare introducere de 
modă veche, fără mofturi scientistice. Adevăratul motiv care justifică 
decizia noastră constă în originalitatea cărţii, în „felul ei diferit de a fi”. 
Să ne referim aici, pe scurt, la câteva aspecte deosebit de importante, 
prin care Coşeriu se deosebeşte de majoritatea celorlalți reprezentanţi ai 
disciplinei: 

— Ca prim punct ar fi de menţionat deosebirea între două tipuri de 
lingvistică a textului. Coşeriu face distincţie între o „lingvistică a 
sensului”, indiferentă la diversitatea limbilor particulare, al cărei obiect 
constă în producerea de conţinuturi în planul textului, şi o gramatică 
transfrastică, care cercetează procedeele specifice fiecărei limbi, de 
combinare a propoziţiilor în unităţi mai mari. In cazul primului tip, în 
care Coşeriu vede lingvistica textului “propriu-zisă”, este vorba despre o 
metodă fundamentată lingvistic, de interpretare a textului; în cel de-al 
doilea caz, avem de a face cu o extindere a lingvisticii descriptive 
“obişnuite” dincolo de limitele propoziției, limite care au fost depăşite 
doar arareori în lunga tradiţie a scrierii de gramatici (vezi 1.4.). Mai nou, 
se susţine ipoteza conform căreia gramatica transfrastică este o „fază 
revizuită” a lingvisticii textului (vezi şi Heinemann / Viehweger 1991: 
36). Coşeriu aduce argumente convingătoare pentru a arăta că nu este 
vorba despre două faze distincte ale unei discipline unitare, aflate în 

dezvoltare, ci despre două discipline cu obiecte de cercetare mai mult sau 
mai puţin diferențiate. Distingerea între două tipuri de lingvistică a 
textului implică şi ideea respingerii tuturor eforturilor de a integra, pur şi 
simplu, tradiționala “lingvistică a sistemului” într-o atotcuprinzătoare 
lingvistică a textului. 

— Primul tip de lingvistică a textului are la bază o ipoteză aflată în 
centrul teoriei lingvistice coşeriene. Coşeriu distinge trei niveluri 
autonome în domeniul limbii, în sensul cel mai larg: nivelul vorbirii în 
general, nivelul limbilor particulare şi nivelul textului, care este cel mai 
puternic determinat, în măsura în care se referă la vorbirea în cazuri 
existente în mod concret, la vorbirea care se produce pentru atingerea 
anumitor scopuri. Acestor trei niveluri le corespund trei tipuri de conți- 
nuturi lingvistice — desemnarea, semnificaţia şi sensul —, precum şi trei 
trepte de cunoaştere lingvistică: cea elocuţională, cea istorică şi cea 
expresivă (vezi 1.5.). Exprimându-ne într-o cu totul altă terminologie, 
vom spune că vorbitorii dispun de o competenţă specială pentru toate cele 
trei niveluri. Nivelul textului cuprinde o mare parte din ceea ce noi 
obişnuim să atribuim în ziua de azi pragmaticii lingvistice. Adevărata 
originalitate a lui Coşeriu constă în insistența sa de a opera o distincţie 
clară între nivelurile de abordare, pe care majoritatea celorlalți autori s-au 
străduit să le integreze mai degrabă într-o teorie unitară. 

— „Deconstructiviştii” de orice culoare vor zâmbi ironic când vor 
lua cunoştinţă de teza exprimată explicit, conform căreia ar exista ceva ca 
un sens dat al textului, obiectiv, adică independent de actul concret al 
receptării, iar tehnicienii se vor înfuria din cauza contestării existenţei 
unui procedeu universal valabil pentru descoperirea acestui sens al 
textului (vezi 2.5-2.5.3.). Tendinţa predominantă se îndreaptă mai 
degrabă în direcția opusă: ipoteza existenţei unui sens obiectiv al textului 
este privită ca fiind naivă, pe de altă parte, însă, reconstruirea sensului 
într-un act de comunicare concret este privită ca fiind deplin realizabilă, 
atunci când toate circumstanțele în care a avut loc receptarea sunt 
cunoscute. 

— În sfârşit, ca deosebit de şocantă poate apărea teza — în niciun 
caz susținută doar de Coşeriu — cum că poezia nu are un destinatar sensu 
stricto, că, spre deosebire de limbă, poeziei nu-i este inerentă în mod 
esențial dimensiunea alterităţii (vezi p. 95 şi urm.). Prin destinatari sensu 
stricto sunt vizați aici toți cei cărora poetul li s-ar putea adresa, dacă 
„acesta, în calitate de poet, nu ar fi un subiect moral” (vezi p. 96), dar nu 
aceia care, din proprie inițiativă, sunt gata să interpreteze poezia ca veste, 

deşi nu ei fuseseră, de fapt, avuţi în vedere. Cercetători ai receptării de 
cele mai diferite orientări vor trebui să se confrunte cu această teză. 


În ziua de azi, cei mai mulţi oameni de ştiinţă nu obişnuiesc să 
citească cu adevărat cărţile de specialitate; ei le “folosesc”. În această 
perspectivă, Lingvistica textului coşeriană nu este o carte de specialitate, 
ci o “carte de citit”, care, în ciuda indicelui de materii pe care l-am 
adăugat, este potrivită mai degrabă pentru o lectură coerentă decât 
pentru o simplă răsfoire. Câteva repetiții, care apar în mod firesc într-o 
prelegere, au fost păstrate intenţionat în momentul prelucrării în formă 
de carte a materialului; rolul lor este cel puţin acela de a-i facilita 
înțelegerea celui încă neiniţiat în tainele breslei. 

Schiţele inserate pentru interpretarea textelor predominant literare 
sunt mai mult decât simple exemple aplicative. Ele sunt menite să 
inițieze o reabilitare a acelei explication de textes, cam neglijată actual- 
mente, şi să cultive acel close reading “orientat spre teorie”. Faptul că 
printre texte sunt şi texte vechi greceşti, pe care niciunul dintre cititorii 
mai tineri nu ar putea să le înţeleagă spontan, nu reprezintă neapărat un 
dezavantaj. Aşa cum distribuţionaliştii nord-americani au prezentat 
chestiuni principiale de fonologie şi morfosintaxă în special cu ajutorul 
unor limbi necunoscute de cei mai mulți dintre cititorii lor, fiind con- 
vinşi de faptul că „accesul din exterior” ascute privirea pentru obser- 
varea a ceea ce este tehnic, la fel şi Coşeriu arată prin exemplele sale 
din greacă faptul că putem analiza bine anumite mecanisme ale produ- 
cerii sensului, mai ales atunci când, pe baza unei cunoașteri lingvistice 
deficitare, sensul global al textului nu se poate releva nemediat într-un 
act unitar al înţelegerii. 

În sfârşit, să ne mai referim aici şi la capitolul despre transfrastică, 
aparent cam obscur, bazat pe o teorie funcţională, elaborată sistematic, 
a gramaticii, teorie deloc inferioară, prin rafinata ei tehnică de descriere, 
ipotezelor generativiste sau celor din sfera gramaticii dependenţelor. 

La realizarea acestei ediţii revizuite au contribuit multe persoane, 
care nu pot fi menţionate aici nominal, mai ales studente şi studenți cu 
spirit critic, prezenţi la numeroase cursuri. Îi datorez mulţumiri 
domnului docent privat dr. Andreas Gardt, care m-a ajutat recitind 
textul din perspectiva critico-simpatetică a unei alte şcoli. În fine — şi 

prin aceasta într-un loc deosebit de privilegiat al textului —, trebuie să 
dau toate asigurările că, fără ajutorul energic al domnului dr. Michael 
Schreiber, această nouă ediție nu ar fi apărut. Dumnealui are o mare 
contribuţie la actualizarea bibliografiei, alcătuind atât indicele de 
materii, cât şi lista bibliografică. Pentru pregătirea textului pentru tipar 
a fost ajutat de Katrin Gatzke. Pentru a satisface convențiile legate de 
particularitățile textului, chiar la final — postremo (vezi p. 44) - trebuie 
să dau toate asigurările că editorul rămâne singurul responsabil pentru 
deficienţele existente încă în text. 


Heidelberg, mai 1994 Jörn Albrecht 

0. Observaţii preliminare 
st indicaţii bibliografice 


Paginile care urmează nu au pretenția să fie mai mult, dar nici mai puţin, 
decât o prelegere realmente introductivă în lingvistica actuală a textului. 
Un astfel de proiect presupune să distingem cu precizie şi să delimităm 
cele trei lingvistici ale textului, care, în lingvistica actuală, nu sunt 
privite separat ci, mai mult, se confundă între ele. Ar fi, desigur, mult 
mai uşor să dăm o introducere în doar una dintre aceste trei lingvistici 
ale textului. Aceasta n-ar fi totuşi decât o cutezanță destul de inutilă, 
deoarece s-ar ajunge ca o singură lingvistică a textului, împreună cu 
obiectul ei specific, să fie identificată, în mod nejustificat, cu toate 
eforturile depuse în filologia actuală pentru delimitarea unei lingvistici 
a textului. Aşadar, trebuie făcută mai întâi o delimitare a celor trei 
lingvistici ale textului. Imediat după aceea, voi face o scurtă critică 
uneia dintre cele trei lingvistici ale textului, pe care o consider o cale 
greşită, adică, de fapt, o lingvistică a textului lipsită de obiect. Voi 
formula apoi şi voi discuta cele mai importante probleme ale celorlalte 
două lingvistici ale textului, pe care le consider justificate. Prima dintre 
cele două lingvistici — o voi trata în partea a Il-a — reprezintă, după 
părerea mea, o direcţie de cercetare absolut justificată, nu constituie 
însă o lingvistică a textului propriu-zisă; o voi numi „gramatică 
transfrastică”, respectiv „analiză transfrastică”. Pe cealaltă, care este 
mai îndreptăţită, după părerea mea, să-şi revendice titlul de /ingvistică a 
textului, o voi trata cu prioritate şi în mod foarte detaliat. Nu este, 
fireşte, posibil ca într-o prelegere introductivă să vorbeşti despre toate 
problemele imaginabile — unele trebuie să rămână nediscutate şi vor fi, 
eventual, tratate într-un alt moment!. 


! Unele aspecte noi, care au fost tratate de autor în semestrul următor în cadrul 
unui seminar principal dedicat aceluiaşi subiect, au fost luate în consideraţie 
de editor la redactarea prezentului text. Pentru noua ediţie de față au fost 
valorificate — chiar dacă parcimonios — unele lucrări ulterioare ale autorului. 

Acum, câteva indicaţii bibliografice concise: 

W. Dressler, Einführung in die Textlinguistik, Tübingen, 1972, 21973. 
De fapt, doar o introducere în cea de-a 2-a lingvistică a textului din 
clasificarea noastră, deci în gramatica transfrastică, dar excelent alcătuită. 

E. Coseriu, Die Lage in der Linguistik, Innsbruck, 1973 [acum şi în: 

Energeia und Ergon. Studia in honorem Eugenio Coseriu. Vol. 1: 
Scrieri de E. Coşeriu. Coordonator şi editor: J. Albrecht, Tübingen, 
1988, p. 367-375.] 
O prezentare foarte succintă, în care autorul operează, printre altele, o 
clasificare a diferitelor lingvistici ale textului din cadrul panoramei 
lingvisticii actuale. Nu este neapărat adecvată pentru începători, deoarece, 
din motive ce ţin de restricții de spațiu, multe aspecte se presupun a fi 
deja cunoscute. 

W. Dressler / S.J. Schmidt, Textlinguistik. Kommentierte Bibliographie, 
München, 1973. 

Conține literatură secundară pentru toate cele trei lingvistici ale textului, 
care, desigur, nu sunt delimitate aici, cu scurte rezumate şi caracterizări 
ale diferitelor contribuții — foarte utilă în această privință. 

Doar atât despre orientarea bibliografică de ordin general. 


În continuare, mai ales pentru cei interesați în mod special, ar 
trebui menţionate o serie de lucrări, în care, ce-i drept, sunt reprezentate 
concepții foarte specifice despre lingvistica textului. 

S.J. Schmidt, Texttheorie, München, 1973, *1976. 

O introducere de orientare teoretico-comunicațională. 

D. Breuer, Einführung in die pragmatische Texttheorie, München, 1974. 

Orientarea specifică se poate deduce încă din titlu. 

W. Kummer, Grundlagen der Texttheorie. Zur handlungstheoretischen 

Begründung einer materialistischen Sprachwissenschaft, Reinbek 

bei Hamburg, 1975. 

Şi aici este exprimată clar orientarea specifică (în subtitlu). 


Mai departe, ar trebui numite în primul rând câteva volume colec- 
tive; este vorba fie despre antologii, fie despre acte ale unor colocvii 
sau simpozioane despre lingvistica textului, care s-au ţinut în ultimii ani: 
W.-D. Stempel (ed.), Beiträge zur Textlinguistik, München, 1971. 

Observaţii preliminare şi indicații bibliografice 


Actele unui colocviu care a avut loc în 1968 la Konstanz. Deosebit de 
importante în acest volum sunt discuțiile pe marginea fiecărei contribuţii, 
tipărite la sfârşitul cărții. 

E. Gulich / W. Raible (ed.), Texrsorten, Frankfurt am Main, 1972, ed. a 
Il-a, Wiesbaden, 1975. 
Actele unui colocviu al Universităţii Bielefeld, care a avut loc în 1972 la 
Schloss Rheda. 

Linguistische Probleme der Textanalyse. Anuar al IdS pentru anul 1973, 
Düsseldorf, 1975. 
Din păcate, în acest volum nu au fost consemnate discuțiile. 

W. Kallmeyer et alii, Lektiirekolleg zur Textlinguistik, 2 vol., Frankfurt 
am Main, 1974 (vol. 1, 1984). 
Volumul I conţine un fel de introducere sistematică, alcătuită din 
fragmente de lucrări de autori diferiţi; este vorba, aşadar, în acelaşi timp, 
despre o antologie de lingvistică a textului. Volumul al II-lea este un 
adevărat „reader“; el conţine doar contribuţii complete, separate. Ca 
material introductiv, este indicat mai ales pentru cei care doresc să se 
implice mai profund în domeniul lingvisticii textului. 


În privinţa celor mai elementare indicaţii bibliografice, cele men- 
ționate mai sus ar trebui să fie suficiente pentru moment; alte informații 
în acest sens pot fi preluate atât din bibliografia comentată de mai sus, 
cât şi din listele bibliografice ale celorlalte lucrări amintite. Pentru cei 
foarte interesaţi, să mai menționăm doar câteva nume, cărora ar trebui 
să li se acorde o atenţie deosebită în orice lucrare bibliografică proprie: 

În spaţiul lingvistic german: 

H. Brinkmann, W. Dressler, P. Hartmann, R. Harweg. W.A. Koch, W. 
Kummer, J.S. Petöfi, W. Raible, S.J. Schmidt, W.-D. Stempel, H. 
Weinrich. 

Numărul mare al numelor indică faptul că lingvistica textului, în forma ei 

actuală, este foarte puternic reprezentată în spațiul lingvistic german. 

În spațiul lingvistic francez: 

R. Barthes, A. Greimas, C. Lévy-Strauss şi, ceva mai deoparte, deoa- 
rece aparține, de fapt, unei alte direcții, M. Riffaterre. 

În spațiul lingvistic francez, lingvistica textului este studiată într-o formă 

foarte specifică, anume ca analyse du discours (analiză a discursului). 

Cele mai importante nume din Statele Unite sunt: Z. Harris, K.L. 
Pike. 
Este vorba, ca să spunem aşa, despre doi pionieri ai lingvisticii textului, 
care, însă, nu au mai contribuit ulterior atât de mult la dezvoltarea 
disciplinei, ei fiind foarte activi, printre altele, în planul dezvoltării 
speciale a lingvisticii generale din SUA. 
În Țările de Jos (dar în strânsă legătură cu spaţiul lingvistic 
german), ar trebui numit: T.A. van Dijk. 
Acesta s-a afirmat mai ales în domeniul „lingvistica textului şi ştiinţa 
În spaţiul lingvistic suedez: N.E. Enkvist. 
Acesta predă în Finlanda, la Universitatea cu predare în limba suedeză 
din Turku (Åbo), unde a fost înfiinţat un centru important de lingvistică a 
textului. Asemenea lui Riffaterre, şi Enkvist vine din altă direcție, anume 
din stilistica în sens restrâns. 
În sfârşit, încă vreo câteva nume italiene, care în operele mențio- 
nate mai sus fie nu au fost mai deloc amintite, fie au fost luate în 
consideraţie doar insuficient: 
Antonino Pagliaro 
Într-adevăr, el nu prea apare în bibliografia de mai sus. Totuşi, eu îl 
consider unul dintre cei mai importanți reprezentanți ai lingvisticii 
textului, ce-i drept mai puţin în domeniul construirii de modele sau al 
discutării principiilor teoretice ale lingvisticii textului, cât mai degrabă în 
domeniul lingvisticii textului aplicate, al interpretării de texte. Decenii la 
rând, sub numele de critica semantica (critică semantică)!, Pagliaro a 
practicat o lingvistică a textului. 
Mai departe, ar fi de numit: 


! Cf. printre altele: A. Pagliaro, Saggi di critica semantica, Messina-Florenţa, 
1953; Nuovi saggi di critica semantica (mai ales „La critica semantica“, p. 
379-408), Messina-Florenţa, 1956; Altri saggi di critica semantica, Messina- 
Florenţa, 1961. Foarte renumită este interpretarea unor „pasaje obscure” din 
texte cunoscute în întreaga lume; aşa sunt, de exemplu, formulele ite missa 
est, sunt lacrimae rerum (Verg., Aen. 1, 462); el modo ancor m 'offende „în 
chip ce şi-azi, când mi-amintesc, mă doare” (Dante, Inf., V, 102, trad. rom. de 
Eta Boeriu, în Dante Alighieri, Divina comedie, Editura pentru Literatură 
Universală, Bucureşti, 1965, p. 36). 

Observaţii preliminare şi indicații bibliografice 


Cesare Segre, Maria Corti şi D’Arco Silvio Avalle!. 
Între timp, au mai apărut şi următoarele lucrări de interes general: 
W. Dressler (ed.), Tex/linguistik, Darmstadt, 1978. 
O antologie din cadrul cunoscutei serii „Wege der Forschung“. Conţine 
contribuții din perioada 1912 (!) — 1972 (care aparţin, în cea mai mare 
parte, autorilor deja numiţi mai sus) şi, în plus, o introducere foarte infor- 
mată a editorului (p. 1-14); se adaugă numeroase indicaţii bibliografice. 
W. Dressler (ed.), Current Trends in Textlinguistics, Berlin — New 
York, 1978. 
Tot o antologie, cu 17 contribuţii în limba engleză (deşi limba maternă a 
celor mai mulți colaboratori nu este engleza). Aşa cum spune deja titlul, 
cartea este orientată, în comparaţie cu antologia menționată anterior, mult 
mai pregnant spre cele mai recente dezvoltări din cadrul disciplinei. 


Câteva publicaţii importante de lingvistică a textului, începând cu 
anul 1980 


J.-M. Adam, Elements de linguistique textuelle, Liege, 1990. 

G. Antos / H.P. Krings (eds.), Zextproduktion. Ein interdisziplinărer 
Forschungsüberblick, Tübingen, 1989. 

R.-A. de Beaugrande / W. Dressler, Einführung in die Textlinguistik, 
Tübingen, 1981. 

E. Bernárdez, Introducción a la lingüistica del texto, Madrid, 1982. 

P. Blumenthal, La syntaxe du message. Application au français 
moderne, Tübingen, 1980. 

K. Brinker, Linguistische Textanalyse, Berlin, 1985/1992. 

Idem (eds.), Aspekte der Textlinguistik, Hildesheim / Zürich / New 
York, 1991. 


! Primii doi s-au afirmat în special în domeniul semioticii, C. Segre s-a 
evidenţiat însă şi în domeniul filologiei şi al lingvisticii generale. Cf. printre 
alții: M. Corti, Principi della comunicazione letteraria, Milano, 1976; C. 
Segre, Semiotics and literary criticism, Haga-Paris, 1973. Cel de-al treilea, de 
formaţie romanist şi medievist, s-a remarcat în domeniul lingvisticii textului 
mai ales prin exemplarele sale analize de text; vezi, de exemplu, „«Gli 
orecchini» di Montale“, acum în: Tre saggi su Montale, Torino, 1970, p. 9-90. 


21 


Lingvistica textului. O introducere în hermeneutica sensului 


T.A. van Dijk, Texrwissenschafi. Traducere germană de Ch. Sauer, 
Tübingen, 1980 (Teksrwetenschap, Utrecht / Antwerpen, 1978). 

Idem (ed.), Handbook of Discourse Analysis, London, 1984 (4 vol.). 

W. Heinemann / D. Viehweger, Textlinguistik. Eine Einführung, Tübingen, 
1991. 

H. Kalverkămper, Orientierung zur Textlinguistik, Tübingen, 1981. 

M. Metzeltin / H. Jaksche, Textsemantik. Ein Modell zur Analyse von 
Texten, Tübingen, 1983. 

O.I. Moskalskaja, Textgrammatik. Traducere şi editare de Hans 
Zikmund, Leipzig, 1984 (originalul: Moscova, 1981). 

F. Rastier, Sens et textualité, Paris, 1989. 

C. Reichler (ed.), L'interprétation des textes, Paris, 1989. 

M. Scherner, Sprache als Text. Ansätze zu einer sprachwissenschaftlichen 
Theorie des Textverstehens, Tübingen, 1984. 

B. Sowinski, Textlinguistik. Eine Einführung, Stuttgart, 1983. 

A. Steube, Einführung in die Textanalyse. Material de studiu, Leipzig, 
1986. 

H. Thun, Personalpronomina für Sachen. Ein Beitrag zur romanischen 
Syntax und Textlinguistik, Tübingen, 1986. 

H. Vater, Einführung in die Textlinguistik, München, 1992. 

H. Weinrich, Textgrammatik der französischen Sprache, Stuttgart, 1982. 

Idem, Textgrammatik der deutschen Sprache, Mannheim, 1993. 


Toate lucrările citate în text şi în notele de subsol sunt trecute în 
bibliografia de la sfârşitul volumului. 

1. Introducere 
în problematica unei „lingvistici a textului” 


Un vechi principiu scolastic afirmă: „Acolo unde apar contradicții 
conceptuale, trebuie operate nişte distincţii” !. Deoarece în aproape 
niciun alt domeniu dificultăţile conceptuale nu sunt atât de numeroase 
şi de evidente ca în cel al lingvisticii textului, în introducerea de față va 
trebui să operăm mai ales astfel de distincţii. 


1.1. Interesul cognitiv şi obiectul de studiu al unor posibile 
lingvistici ale textului. Diferite accepţii ale conceptului de „text” 


Obiectul de studiu al lingvisticii textului nu a fost identificat cu exacti- 
tate până în prezent, aşa încât sintagma „lingvistică a textului” nu este, 
într-o anumită privință, nimic altceva decât un nume pentru a desemna 
modalități de abordare foarte diferite, ba chiar pentru discipline 
ştiinţifice complet diferite”. Un consens încă şi mai redus constatăm în 
privinţa categoriilor lingvisticii textului; fiecare autor introduce con- 
cepte noi, precum textem sau reprezentem, sufixul -em fiind deosebit de 
productiv în acest domeniu. Aşa cum am spus, conceptul de „text” nu 
este identic la toți autorii, iar uneori nu are aceeaşi accepţie nici măcar 
la unul şi acelaşi autor. Într-un manual introductiv găsim, de exemplu, 
ca o primă definiţie pentru „text”, formularea „enunţare lingvistică 
încheiată”. În aceeaşi introducere, mai precis într-o notă de subsol la 


! Acest principiu, amintit de William James în studiul său What Pragmatism 
means (1907), a fost formulat pentru prima dată de Gilbert de la Porree, 
contemporan al lui Abelard. 

? [Această situaţie nu s-a schimbat prea mult în ultimii zece ani. Astfel, 
Heinemann / Viehweger (op. cit., p. 10) doresc şi ei să-şi ajute cititorii să se 
orienteze în „varietatea confuză a diferitelor perspective de descriere“, care 
folosesc eticheta „lingvistică a textului”, a căror omogenitate nu s-ar baza 
„totuşi foarte mult pe poziţii teoretice inițiale comune, ci doar pe orientarea 
către text a reprezentării”]. 

definiția anterioară, pasajul următor ne este propus ca o definiție mai 
amplă sau, după cum este de părere autorul, mai exactă: „Textul este o 
unitate lingvistică, simțită ca încheiată potrivit intenţiei emițătorilor sau 
a receptorilor şi construită după regulile gramaticale ale limbii utilizate”. 
Nu este nevoie de o perspicacitate deosebită pentru a ne da seama că nu 
este vorba aici pur şi simplu de o definiţie concisă sau de una mai 
detaliată, de una mai exactă sau de alta mai puțin exactă, ci, dimpotrivă, 
de faptul că cele două definiţii nu sunt nicidecum coextensive şi nu se 
referă, de fapt, la acelaşi obiect „text”. În prima definiţie nu se vorbeşte 
despre o anumită limbă şi, prin urmare, un text ar putea fi şi plurilingv, 
aspect împotriva căruia nu se poate aduce, bineînţeles, nicio obiecţie; în 
definitiv, există şi texte plurilingve. Tot atât de puţin se face referire în 
prima definiţie la regulile unei anumite limbi. Admiţând această 
precizare în definiţie, textul devine ceva corelabil cu o anumită limbă, 
de exemplu cu limba germană sau cu engleza, ceva care corespunde 
regulilor acestor limbi. Totuşi, acestei accepţii îi putem contrapune un 
concept de text total diferit, în care să fie operabile distincții precum 
„roman”, „tragedie”, „comedie” etc., aşadar, un concept de text care nu 
mai comportă discuţii despre regulile unei anumite limbi. Aşa cum vom 
vedea mai clar în continuare, aceste două concepte de „text” se 
confundă tot mai mult în lingvistica actuală a textului. Pe lângă aceasta, 
există două perspective asupra lingvisticii textului: pe de o parte, 
aceasta este considerată o disciplină separată în interiorul lingvisticii, 
iar, pe de altă parte, este considerată drept lingvistica pur şi simplu, ca 
un fel de anexă supraordonată, în măsură să formuleze şi să rezolve 
toate problemele lingvisticii, din punctul de vedere al textelor. 

Din această stare de lucruri rezultă necesitatea, pe care am 
subliniat-o încă de la început, de a face distincţii. Confuzia, respectiv 
indistincția dintre cele două concepte de „text”, pe de o parte, şi, pe de 
altă parte, perspectivele diferite asupra statutului lingvisticii textului, fie 
ca ramură, fie ca anexă fundamentală a lingvisticii, ne obligă să 
distingem cel puţin trei forme diferite de lingvistică a textului. În 
general, aceste distincţii nu se întâlnesc în mod obişnuit în literatura de 
specialitate; aceste trei forme de lingvistică a textului pe care le 

propunem noi sunt considerate tacit, adesea într-una şi aceeaşi lucrare 
sau în unul şi acelaşi studiu, drept un obiect unitar. 

Concepţia mea proprie despre o lingvistică a textului am prezen- 
tat-o în articolul Determinacon y entorno. Dos problemas de una 
lingüística del hablar!, scris în spaniolă în anii "20. dar publicat pentru 
prima dată în Germania. În acest articol, am introdus pentru prima dată 
conceptul de „lingvistică a textului” (lingüistica del texto, cf. art. cit., Ş 
1.2.3.). Am pornit atunci de la proprietățile generale constante ale 
limbajului: limbajul este o activitate general umană, care, pe de o parte, 
este realizată sau exercitată în mod individual de orice om; pe de altă 
parte, însă, fiecare individ respectă normele instituite în mod istoric, 
fundamentate pe tradiții comune. Vorbim astfel, de exemplu, germana, 
engleza, franceza etc., pe baza unei anumite tradiţii a vorbirii, rezultată 
prin devenire istorică. 

Concepţia generală pe care o avem asupra limbii, ca o activitate 
umană universală, exercitată individual prin respectarea normelor insti- 
tuite istoric, ne conduce la distingerea a trei niveluri în sfera limbajului: 


a) nivelul universal, faptul de a vorbi sau „limbajul în general”, 
înainte de orice diferenţiere a limbilor particulare (la plural); 

b) nivelul istoric, al limbilor istorice particulare, însoţite de obicei 
de atribute de identificare (germană, franceză, rusă etc.), nivelul limbi- 
lor la plural; 

c) nivelul textelor, al actelor de vorbire, respectiv al ansamblelor 
de acte de vorbire, care sunt realizate de un anumit vorbitor într-o anu- 
mită situaţie, ceea ce se poate întâmpla, fireşte, în formă orală sau scrisă. 


Aceasta înseamnă deci că tot ceea ce este act de vorbire sau 
îmbinare a unor acte de vorbire relaționate aparține acestui al treilea 
nivel şi este un text, fie că este vorba despre o formulă de salut precum 
Bună ziua sau despre Divina Commedia. 


! „Romanistisches Jahrbuch“, VII (1955/56), p. 29-54. Acum în: Teoria del 
lenguaje y lingiiistica general, ediţia a III, revizuită şi corectată, Madrid, 
1973. O traducere germană a lui U. Petersen se găseşte în: Sprachtheorie und 
allgemeine Sprachwissenschaft, München, 1975. 

Ideea mea de bază în acel articol era de a delimita alte două tipuri 
de lingvistică pe lângă acea bine-cunoscută lingvistică a limbilor, al 
cărei obiect de studiu îl constituie descrierea sau istoria limbilor istorice, 
corespunzând astfel celui de-al doilea dintre nivelurile noastre; o 
delimitare care să fie astfel în concordanţă cu diferenţierea celor trei 
niveluri din domeniul faptelor de limbaj, adică diferențierea, alături de 
bine-cunoscuta lingvistică a limbilor (nivelul 2), a unei lingvistici a 
vorbirii în general (nivelul 1) şi a unei lingvistici a textelor sau ling- 
vistică textuală (nivelul 3). 

Prin acest excurs istorico-ştiinţific în propriile cercetări, nu doresc 
să revendic niciun drept formal de paternitate spirituală. În definitiv, în 
ştiinţă se pune problema adevărului, şi nu a prestigiului personal; dacă 
alții ajung la aceleaşi idei, influenţaţi mai mult sau mai puţin de 
predecesorii lor, acest fapt trebuie salutat ca fiind un fel de confirmare a 
ceea ce se gândise anterior. În plus, după aproximativ zece ani, lingvis- 
tica actuală a textului s-a dezvoltat, independent de argumentarea mea 
inițială, într-o cu totul altă direcţie decât cea intenționată de mine, aşa 
încât, chiar din acest motiv, nu pot avea niciun interes personal de a mă 
declara tatăl sau bunicul acestei discipline. Mai mult, preocupările mele 
de atunci vizau nu atât întemeierea unei lingvistici a textului, ci mai 
degrabă întemeierea unei lingvistici a vorbirii în general; doar în mod 
indirect am indicat, sub acest raport, posibilitatea şi necesitatea de a se 
constitui şi de a se dezvolta ulterior, în cadrul unui proiect general, o 
disciplină a textului, ca disciplină autonomă. În sfârşit, pe atunci eram 
preocupat — preocupare pe care o am încă şi astăzi — mai ales să arăt că 


! Despre acest complex doar schiţat aici, autorul s-a pronunțat într-o manieră 
mai detaliată, antrenând şi un alt criteriu, nemenţionat aici, în cartea: Sincronia, 
diacronía e historia, ediţia I, Montevideo, 1958; ediţia a III-a, Madrid, 1978 
(versiune germană de H. Sohre, Miinchen, 1974; versiune românească de 
Nicolae Saramandu, Bucureşti, 1997). Între timp avem la dispoziţie în limba 
germană publicarea parţială a unui manuscris al autorului, scris în spaniolă şi 
nepublicat până acum, unde întregul complex tematic este tratat încă şi mai 
amănunţit: Die Ebenen des sprachlichen Wissens. Der Ort des „Korrekten ” 
in der Bewertungsskala des Gesprochenen, în vol.: Energeia und Ergon, op. 
cit., vol. 1, p. 327-364. 

distingerea a trei niveluri ale limbajului se poate aplica tuturor dome- 
niilor lingvisticii, că această distincţie este importantă şi indispensabilă 
peste tot, că fiecare disciplină lingvistică presupune această distincție, 
dacă nu în mod expres, cel puţin în mod tacit. Astfel este şi cazul 
gramaticii: 


— Vorbire (respectiv „limbaj”) în = teoria gramaticii, gramatică generală 
general 

— Limbă ca atare, tradiție istoricăa = gramatică descriptivă 
vorbirii 

— Text = analiză gramaticală 


Este vorba aici despre o succesiune ordonată de trei niveluri, în 
sensul unei determinări continue şi treptate: mai întâi este determinată 
vorbirea în general, în sensul unei anumite tradiții, după care această 
vorbire este determinată din nou drept „text”, pe baza unei anumite 
tradiţii istorice. În mod corespunzător, în gramatică, la nivelul cel mai 
general, este vorba despre identificarea categoriilor gramaticale. Aceste 
categorii nu se pot defini în raport cu o anumită limbă, cum s-a 
întâmplat uneori. De exemplu, partes orationis, părțile de vorbire, 
trebuie definite la nivelul cel mai general, cel al posibilităților uni- 
versale ale vorbirii. Nu are rost să dorim să stabilim ce este substantivul 
în germană; putem stabili doar ce este un substantiv în general. 
Raportându-ne la o anumită limbă, putem să ne întrebăm dacă catego- 
riile general stabilite există sau nu, dacă funcţionează sau nu în acea 
limbă. Ar fi posibil, de exemplu, ca o categorie precum „adjectivul” să 
nu existe într-o anumită limbă şi ca în această limbă tot ce este 
adjectival să se exprime doar verbal: der Baum griint „copacul înver- 
zeşte”, eventual der griinende Baum „copacul care înverzeşte”, dar nu 
der grüne Baum „copacul verde” sau der Baum ist grün „copacul este 
verde”. După identificarea categoriilor care funcționează într-o anumită 
limbă, trebuie să se realizeze descrierea aspectului formal al acestor 
categorii, descrierea expresiei lor, stabilirea schemelor expresiei. La 
nivelul textului trebuie să identificăm apoi, prin analiză gramaticală, 
funcţiile reale, o activitate care nu este nicidecum identică cu descrierea 
la nivelul limbilor particulare. Căci schemele de expresie care trebuie 
stabilite coincid adesea parţial într-o limbă, aşa încât numai în text se 

poate decide dacă un element x existent trebuie interpretat ca a sau ca b. 
Am dat cândva [într-un studiu apărut cu doi ani mai devreme şi intitulat 
Forma y sustancia en los sonidos del lenguaje, în Teoria del lenguaje, 
op. cit., $ 3.7.] următorul exemplu: 


Der weise Deutsche? „Germanul înţelept” 
el sabio alemán a 
Der deutsche Gelehrte? „Invățatul german” 


Doar într-un text dat putem stabili dacă sabio este substantiv şi 
alemán adjectiv sau invers, deoarece, pe baza schemelor de expresie, în 
limba spaniolă ar fi posibile ambele variante. 

Sau un exemplu german asemănător : 


der Liebe Frühling ist vorbei „Primăvara iubirii a trecut”. 
der liebe Frühling ist vorbei „Indrăgita primăvară a trecut”. 


Diferenţierea prin scriere! nu are nimic de-a face cu limba vorbită, 
aceasta reprezintă însă deja un fel de „analiză gramaticală”, în calitate 
de tradiţie ortografică. 

Pe teritoriul semanticii, în domeniul componentei de conţinut a 
limbii, principiul este acelaşi. Şi aici trebuie să identificăm categoriile 
de la nivelul general, urmând să stabilim apoi, la nivel istoric, dacă 
acestea există în limba respectivă şi, dacă există, cum funcționează ele. 
În sfârşit, la nivelul textului, trebuie să decidem la ce se referă categoria 
de conținut care apare acolo. 


Excurs: Lingvistici ale textului ante litteram: Stilistica literară şi 
retorica antică 


În acel studiu apărut în anii '50, am susținut şi ideea că un fel de 
lingvistică a textului există deja în linii mari, şi anume sub forma aşa- 
numitei stilistici literare sau a „stilisticii vorbirii”, după cum i se mai 
spune uneori. Mă gândeam atunci la acel tip de stilistică, tratat în special 


! Ortografia modernă a limbii germane impune scrierea cu majusculă a 
substantivelor, spre deosebire de adjective, care sunt scrise cu minusculă 
(nota trad.). 

de Leo Spitzer şi, în continuarea lui, de mulți alți lingviști din Germania 
şi mai ales din ţările de limbi romanice!. Dacă acceptăm că era vorba 
despre un tip de lingvistică a textului — şi vom vedea de ce trebuie să 
acceptăm acest fapt —, atunci putem spune că o lingvistică a textului a 
existat dintotdeauna, deoarece această stilistică literară este doar o formă 
modernă a retoricii antice. O lingvistică a textului a existat, aşadar, 
întotdeauna, sub această formă specială a retoricii. Grecii au cunoscut 
patru discipline legate de limbaj, dintre care trei au purtat denumiri 
speciale. Exista pe atunci, în primul rând, teoria lingvistică generală, 
numită şi teoria gramaticii, care nu era recunoscută şi delimitată ca 
disciplină specială, dar care totuşi exista în practică. Pe lângă aceasta, 
existau trei discipline legate de limbaj, care îşi aveau propriul nume şi 
care au supravieţuit în lumea occidentală, până în Evul Mediu târziu, 
constituind împreună, în învăţământ, stadiul propedeutic pentru studiul 
general: gramatica, retorica şi dialectica. 

Acest sistem de studiu comun, cunoscut începând cu Antichitatea 
târzie şi sub numele de artes liberales („arte libere”, adică ocupaţii 
demne de un bărbat care nu este nevoit să-şi câştige pâinea), a avut, 
pornind de la Martianus Capella, în a doua jumătate a secolului al IV-lea, 
următoarea configuraţie: 


gramatică 
retorică Trivium = discipline lingvistice, bază pentru studiul ulterior 
dialectică 


aritmetică 

geometrie Quadrivium = discipline nelingvistice, studiu ulterior 
astronomie 

muzică 


Cele trei discipline lingvistice au fost delimitate una de cealaltă în 
felul următor. Prin gramatică se înțelegea descrierea uzului non-situațional 
al limbii: formarea pluralului, formarea timpurilor verbale, genul, cazul 
etc. — pe scurt, tot ce nu depinde de o situaţie imaginabilă a vorbirii. 


! Dintre lucrările extrem de numeroase ale lui Leo Spitzer menţionăm aici doar 
un volum antologic: Linguistics and literary history. Essays in stylistics, ed. 1, 
Princeton, New Jersey, 1948, retipărit la New York, 1962. Vezi şi diferitele 
lucrări ale lui H. Hatzfeld şi A. Schiaffini. Vezi şi mai jos, 2.5.6. 

Retorica era înţeleasă, în schimb, ca studiu al uzului situaţional al limbii, 
adică ca o determinare ulterioară a uzului limbii prin intermediul unei 
anumite situații, prin raportare la elementele acestei situaţii. În principiu, 
aceste trei elemente sunt: 1) vorbitorii şi cei cărora aceştia li se adresează, 
2) circumstanţele vorbirii sau situaţia în care vorbirea se realizează şi, în 
sfârşit, 3) obiectul despre care se vorbeşte. Toate acestea sunt avute în 
vedere şi în retorică. Într-adevăr, retorica şi-a îndreptat atenţia mai ales 
către textul literar, unde apar raporturi specifice. Autorul „vorbeşte” cu 
cititorii săi sau, cum aş spune eu, cu nimeni (acesta este însă o problemă 
pe care nu o tratez aici let 2.4]). Circumstanţele vorbirii, situaţia în care 
vorbirea se realizează nu sunt date; ceea ce rămâne sunt doar diferitele 
obiecte despre care se poate vorbi. Din acest motiv, retorica, aşa cum s-a 
fixat ea prin tradiţie, a avut în vedere aproape doar obiectul vorbirii şi şi-a 
dezvoltat categoriile tot prin raportare la obiectul vorbirii respective. Pe 
de altă parte, retorica, aşa cum s-a dezvoltat şi a fost prezentată în 
învățământ până după Evul Mediu, este mai ales normativă; s-a pornit 
astfel de la ideea unei adecvări abstracte a textelor la obiectele vorbirii, 
anumite mijloace de expresie fiind apoi subordonate prescriptiv unor 
obiecte ideale ale vorbirii. 

Dialectica, care, de fapt, nu ţine de tema noastră, a fost concepută 
ca studiu al unui anumit uz al limbii în ştiinţă — sau, cum se spunea pe 
atunci, desigur, nu fără temei, în căutarea adevărului. De aceea, dialectica 
este prezentată ca un fel de teorie a limbajului ştiinţific şi a discuţiei 
ştiinţifice. Este vorba mai ales despre cum se formulează anumite teze şi 
despre cum sunt acestea apărate împotriva obiecţiilor. Astfel se explică şi 
termenul teză, întrebuințat cu sensul de „lucrare ştiinţifică”, „lucrare de 
doctorat”, care a rămas în uz în țările romanice până în ziua de astăzi. La 
origine, acest lucru însemna că o astfel de teză era apărată împotriva unor 
eventuali oponenți; în cazul întrebuințării tradiționale a dialecticii era 
vorba explicit despre oponenți fictivi, care se prezentau cu formulări 
precum „la aceasta s-ar putea aduce următoarele obiecţii” etc. În 
numeroase țări, multă vreme, dizertațiile au fost scrise în acest stil dialo- 
gat. Un exemplu în acest sens este dizertaţia lui Kierkegaard. 

Să ne întoarcem însă la retorică. Am văzut că această disciplină se 
ocupa, chiar dacă într-un sens foarte limitat, de planul textului, ce-i drept, 


! Om Begrebet Ironi, med stadigt Hensyn til Sokrates (Despre conceptul de ironie, 
cu referire permanentă la Socrate, 1841). 

mai puţin de planul textelor date în mod concret şi mai mult de planul 
speciilor ideale ale textului, al „tipurilor de text”. Prin aceasta, retorica 
corespunde unuia dintre conceptele de lingvistică a textului valabile şi 
astăzi. Nu este, de aceea, întâmplător faptul că în bibliografiile de lingvis- 
tică a textului sunt menţionate şi opere de stilistică şi de retorică; într-o 
serie cu titlul „teoria pragmatică a textului” poate să apară şi o traducere 
nouă a retoricii lui Aristotel’. Există deci, cu siguranță, o conştiinţă a 
continuității, care recunoaşte originile lingvisticii textului în stilistica 
literară şi, dincolo de aceasta, în retorică. Tocmai acest tip de lingvistică a 
textului, care se află la capătul lanţului doar schiţat al tradiției, este 
punctul convergent spre care se îndreaptă, după cât se pare, orientări total 
diferite, precum ştiinţele comunicării, semiotica generală, ştiinţa litera- 
turii, teoria acţiunii, teoria actelor de vorbire, chiar şi filologia înțeleasă 
în sens restrâns ca ştiinţă a criticii şi a reconstrucției textelor şi, nu în 
ultimul rând, disciplina tipic filologică a hermeneuticii. 

Interesul pentru acest tip de lingvistică a textului este, în rândurile 
lingviştilor propriu-zişi, mult mai mic decât ne-am putea închipui. Desi- 
gur, există şi lingvişti care cultivă o lingvistică a textului de această 
orientare; cei mai mulți dintre lingviştii care vorbesc astăzi despre o 
lingvistică a textului se referă însă la cu totul altceva, chiar şi dacă nu o 
spun în mod explicit şi, poate, nici nu ştiu exact acest lucru. 


1.2. Câteva fapte care au oferit prilejul constituirii unei forme 
moderne a lingvisticii textului. Deopotrivă, o justificare a 
„gramaticii transfrastice” 


Atrăgând atenţia asupra necesităţii creării unei forme noi de lingvistică, 
a unei lingvistici a textului, lingviştii, în sensul strict al termenului, au 
avut în minte, nu rareori, cu totul altceva. Ei nu au avut în vedere textul 
în individualitatea sa, textul văzut ca un eveniment unic, ci anumite 
fapte aflate în strânsă corelaţie cu o anumită limbă istorică; fapte pe 


! [Vezi traducerea lui Franz G. Sieveke, München, *1993 (=UTB 159). Ce-i 
drept, această traducere nouă nu a apărut în seria anunţată inițial; totuşi, în 
introducere se fac trimiteri exprese la indispensabilitatea acestui text pentru 
„teoria textului..., hermeneutică... pragmatica lingvistică şi teoria actelor de 
vorbire“.] 

care, totuşi, gramatica tradițională nu le poate trata deloc sau, în orice 
caz, nu într-o manieră convenabilă, atâta timp cât propoziţia este 
considerată unitatea superioară a analizei gramaticale. 

Care sunt, însă, aceste fapte? Să analizăm, acum din acest punct de 
vedere, mai îndeaproape, de exemplu, binecunoscutele fenomene ale 
vorbirii directe sau indirecte. Este clar că există reguli — şi anume 
reguli diferite în limbi diferite — care, în relaţie cu acest fenomen, sunt 
valabile dincolo de limitele propoziției. În limba latină, de exemplu, 
propoziţiile principale din vorbirea indirectă, spre deosebire de cele din 
vorbirea directă, nu apar la indicativ, ci la conjunctiv; propozițiile 
principale declarative din vorbirea directă apar în vorbirea indirectă la 
accusativum cum infinitivum ş.a.m.d. În limba germană există alte 
reguli pentru aceleaşi fenomene universale, reguli valabile oricum 
dincolo de limitele propoziției. 

Sub acest raport, un alt fapt care ar trebui menţionat este aşa- 
numita topicalizare (tradiţional: „reliefare”), realizată fie prin mijloace 
sintactice (în sens strict), fie prin accent şi intonaţie. Să comparăm 
următoarele două propoziţii: 


Asta am spus astăzi. Asta am spus astăzi! 


Fără a se modifica topica, doar pe baza unui accent specific şi a 
unei intonaţii caracteristice, cea de-a doua propoziţie, spre deosebire de 
prima, se referă la un fapt care nu este exprimat în propoziție, de 
exemplu, la o afirmaţie făcută de un interlocutor, anume că aş fi făcut 
ieri sau alaltăieri lucrul despre care este vorba în propoziţie. Reguli de 
acest tip sunt legate în mare măsură de o anumită limbă. 

Ce se întâmplă, însă, cu topica? Fireşte, există foarte multe reguli 
de topică valabile în interiorul propozițiilor;, există însă şi reguli 
specifice — şi anume, reguli pentru o anumită limbă —, care sunt valabile 
pentru anumite texte şi trebuie aplicate doar acolo: de exemplu, 
aşa-numita inversion du sujet (aşadar, ordinea predicat — subiect) din 
limba franceză. Această inversiune este tipică pentru anumite texte, de 
pildă pentru indicațiile scenice: Entre Don Carlos, le manteau sur le 
nez... („Intră Don Carlos, cu mantaua trasă peste faţă...”). 

Se poate merge, însă, şi mai departe, arătându-se că, în cazul anu- 
mitor modificări ale topicii „normale“, este vorba despre un fenomen 
aflat în relaţie cu introducerea temei. Există formule care servesc 
prezentării obiectului despre care intenționăm să vorbim, şi în legătură 
cu asemenea formule apar şi anumite verbe prezentative, ca de exemplu 
în cunoscutul cântec pentru copii JI était un petit navire... („A fost odată 
o mică navă...”). O astfel de formulare poate apărea doar la începutul 
unui text, şi nu după ce s-a vorbit deja despre acest petit navire!. 

Sau să luăm o propoziţie precum Daf er dumm ist, ist nicht war. 
(„Nu este adevărat că el este prost“). O astfel de propoziţie nu ar fi 
posibilă în germană la începutul absolut al unui text; la auzul acestei 
propoziții s-ar presupune inevitabil că aceasta trebuie să fie o parte 
dintr-o discuţie deja începută, respingerea, de exemplu, a unei afirmaţii 
deja făcute, cum că cineva ar fi prost. Din contră, dacă spunem Daf er 
aber dumm ist, ist nicht wahr („Nu este însă adevărat că el este prost.“), 
acum s-ar înțelege că se acceptă alte afirmaţii despre persoana în discu- 
ție, dar nu şi aceasta, că ar fi un prost. Avem, aşadar, din nou, o referire 
la un aspect care nu este conţinut în propoziţia luată în consideraţie. 


Bineînţeles, — menţionez acest aspect doar în treacăt, fără altă 
argumentare — un text concret poate începe chiar cu o astfel de 
propoziţie: Daf er aber dumm ist, ist nicht wahr, sagte meine Mutter. 
(„Nu este însă adevărat că el este prost! spuse mama mea“). Prin acest 
enunţ trebuie să se obţină însă un anumit efect; adică trebuie lăsată 
impresia că povestitorul îşi începe relatarea cu o discuţie aflată deja în 
desfăşurare. O astfel de aparentă „încălcare a regulilor” se află din nou 
în relaţie cu un fenomen foarte general, pe care nu-l pot discuta aici în 


! [Pentru claritate, ar trebui să adăugăm aici explicit faptul că autorul 
subsumează complexul „perspectivei funcționale a propoziției” (segmentarea 
temă-remă pe niveluri ale propoziției) celei de-a doua forme, „improprii”, a 
lingvisticii textului, adică „gramaticii transfrastice” (vezi şi mai Jos 2.7.). Ce-i 
drept, el nu foloseşte întotdeauna terminologia corespunzătoare, de exemplu 
termenul topicalizare. Din marea abundență de publicaţii din acest domeniu, 
este amintită aici doar o lucrare de început a lui Hans-Werner Eroms: 
Funktionale Satzperspektive, Tübingen, 1986. Se face trimitere acolo la cele 
mai importante lucrări de referință din domeniu.] 

detaliu, şi anume cu fenomenul că, în cadrul celor trei niveluri ale 
limbajului, cel general, cel istoric şi cel individual, al nivelului textual, 
normele de fiecare dată speciale le pot suspenda pe cele mai generale: 
ceea ce este general valabil la nivelul vorbirii poate fi suspendat de 
regulile unei anumite limbi, iar ceea ce este valabil într-o anumită limbă 
poate fi suspendat prin condiționările impuse de un anumit tip de text. 


O propoziţie ca aceea luată în discuţie ultima dată, Daf er aber 
dumm ist, ist nicht wahr („Nu este însă adevărat că el este prost.“) ne 
duce la examinarea întrebuințării particulelor germane!, care seamănă 
foarte bine cu cele din limba greacă. Particulele din limbile germană şi 
greacă funcționează întotdeauna ca indicatori a ceva ce nu se găseşte în 
propoziția respectivă, ci undeva în afara acesteia, fie chiar în textul 
însuşi (dar într-un loc totuşi ceva mai îndepărtat), fie în contextul 
extralingvistic, pe care eu îl numesc „context extraverbal” [contexto 
extraverbal, pentru care vezi, mai jos, cap. 2]. 

Dacă spunem, de exemplu: Es ist zwar richtig, dass... („Anume 
este corect faptul că...“), aceasta implică faptul că dorim să facem o 
delimitare referitoare la corectitudinea admisă; particula zwar “anume” 
trimite spre ceva ce nu apare în propoziţie, dar la care, probabil, se va 
face referire puţin mai târziu. Cât priveşte acum referirea la un context 
extraverbal, iată un exemplu pe care îl citez mereu: 

În limba germană se poate pune întrebarea simplă: Wie spăt ist es? 
(„Cât este ceasul?“). Dacă, însă, vom fi atenţi odată la formularea reală 
a întrebărilor despre ora exactă, vom auzi foarte des fie Wie spät ist es 
eigentlich? („Cât este ceasul de fapt?“), De Wie spät ist es denn? 
(„Oare cât este ceasul?“). Aceste două particule trimit la contexte 
extraverbale diferite. În primul caz, chiar eu însumi pot să fi ajuns, 
dintr-un anumit motiv, la ideea că s-ar putea să fie târziu, prea târziu. În 
al doilea caz, această părere mi-a fost indusă de o afirmație a unui 
partener de discuţie sau de o anumită întâmplare; de exemplu, de faptul 
că acum, la sfârşitul acestei ore de curs, uşa a fost deschisă (din afară) 
de mai multe ori. O astfel de întâmplare mă determină să întreb: Wie 


! [Pentru aşa-numitele particule de nuanțare, vezi mai ales lucrările cores- 
punzătoare ale lui H. Weydt, un elev al autorului.] 

spät ist es denn? („Oare cât este ceasul”). În ambele cazuri, particulele 
fac trimitere la o situaţie în care am un motiv anume pentru a pune 
întrebarea. 

După cum se spune de obicei, particulele îndeplinesc funcția de 
adverbe propoziţionale. Ar fi mai bine să spunem că ele au funcţia unor 
clauzule în interiorul propoziției [vezi, mai Jos, 1.3.]. Toate acestea 
le-am putea reprezenta schematic în felul următor: 


Z 


Clauzulă |, Clauzulă adică, de ex.: Das sagt er | war ni 


În cazul de față, adică al aşa-numitelor particule sau „particule de 
nuanțare”, avem de-a face cu o clauzulă care este obiect al comenta- 
riului şi cu o clauzulă care serveşte la comentariu. Această din urmă 
clauzulă este particula care spune ceva despre ceea ce tocmai s-a spus 
în propoziție şi, în acelaşi timp, trimite şi dincolo de propoziţie, la „con- 
textul verbal” sau la „contextul extraverbal” [vezi mai sus şi cap. 2]: 


Er hat zwar Goethe gelesen = Er hat Goethe gelesen zwar 


Aici zwar ‘şi anume’ reprezintă, pe de o parte, un comentariu 
restrictiv la propoziția „El l-a citit pe Goethe”, iar, pe de altă parte, 
această particulă face referire la faptul că mai urmează o formulare mai 
amănunțită a restricției respective. Propoziții precum Das sagt er zwar, 
das stimmt. („Asta spune cu siguranță, este adevărat.“) sau Zwar hat er 
Goethe gelesen, das ist richtig. („Desigur că l-a citit pe Goethe, aşa 
este.“) lasă impresia unor exprimări incomplete, deşi, privite ca 
propoziții, ele sunt complete sau, cel puţin, pot fi. Fără adăugarea 
acestei particule nu s-ar crea această impresie de incompletitudine, 
impresie care rezultă abia prin raportare la particulele care servesc la 
comentariu. Este vorba aici despre o incompletitudine a textului, nu a 
propoziției. Ar trebui să spunem, la modul foarte general, că constatarea 
caracterului complet sau incomplet al unei exprimări vizează adesea nu 
propoziţia, ci textul. O propoziţie precum 

Wenn ich (nur) wüfte! „Dacă aş fi ştiut (doar)! 
care s-ar putea reprezenta schematic astfel: 


LB, 
o 


poate fi sau o propoziție completă, sau una incompletă, după cum situa- 
ţia la care trimite particula nur “doar” este dată sau nu în contextul verbal 
sau în cel extraverbal. În ultimul caz, al neexprimării situaţiei, ne-am 
aştepta la o propoziţie introdusă cu ob “dacă” sau cu ceva asemănător. 
În primul caz, însă, adică atunci când problema care îl interesează pe 
vorbitor este cunoscută deja într-o formă oarecare, exprimarea poate fi 
privită ca fiind completă: Wenn ich (nur) wiifte! „Dacă aş fi ştiut 
(doar)!“. Dincolo de |B | nu mai trebuie exprimat nimic altceva. 

Problema incompletitudinii textelor ne conduce la un fenomen mai 
general, şi anume la omitere, la aşa-numita elipsă. Este clar că elipsa (în 
măsura în care este vorba despre o elipsă în sensul avut aici în vedere, 
aşadar, în sensul de omitere a unor elemente deja date sau integrabile în 
orice moment) este o categorie textuală şi este caracteristică pentru 
funcţiile textuale. Elipsele pot lua forme diferite, în funcție de text, 
respectiv de funcția textuală. De exemplu, o formă specială de elipsă 
apare de obicei în conversaţie. Conversaţiile se referă adesea la o 
situaţie deja dată şi la prezent. Astfel, o propoziţie precum Es regnet 
„Plouă“, exprimată într-un spaţiu închis, este interpretată în mod 
obişnuit în sensul „Acum plouă afară“. (Es regnet jetzt draufen.). Nici 
rostirea lui jetzt “acum”, nici a lui draufen “afară” nu sunt necesare 
pentru o interpretare corectă. Dacă în cazul precizării lui jetzt “acum” 
ne-am putea gândi că acest element ar fi superfluu, deoarece este deja 
implicat prin utilizarea timpului prezent (deşi prezentul nu trebuie 
interpretat neapărat în acest sens), o astfel de interpretare a lui draufen 
“afară” este complet exclusă. 

În cazul întrebare-răspuns, lucrurile se prezintă de cele mai multe 
ori diferit. Este vorba aici, adesea, despre „lacune”, care sunt „umplute”, 
respectiv au fost deja „umplute” în alt loc din text. 


A ` Wann kommst du? „Când vii?“ 
B : Um fünf (komme ich). „La cinci (vin).“ 

A : Ich komme besser zu dir. „Mai bine vin la tine.“ 
B : Wann? (kommst du zu mir). „Când? (vii la mine)?” 


[Construcţiile „complete din punct de vedere sintactic”, dar neuzuale tocmai 
prin raportare la funcțiile textuale corespunzătoare, se găsesc adesea în 
manualele de limbă mai vechi]. 


Un alt tip de elipsă este caracteristic unui anumit tip de text, anu- 
me telegramei: Ankomme Freitag 14 Uhr. „Sosesc vineri ora 14.“. 
Făcând abstracţie de anumite fenomene morfo-sintactice precum 
ankomme în loc de komme... an în propoziţia principală, lipsa lui um 
este tipică pentru acest gen de text. Aceasta mai înseamnă că în niciun 
caz nu poate fi omis orice element, ci că există anumite norme privind 
omisiunile posibile [vezi 1.5]. 

Elipse găsim şi în proverbe: Viel Feind, viel Ehr! „,Duşmani mulți, 
reputaţie mare!“. Întreaga structură condiţională a propoziției, dacă..., 
atunci (înseamnă că)..., şi multe altele nu mai apar aici; ideea se înţelege 
însă uşor, deoarece elipsa în sine se raportează la caracterul proverbial 
al exprimării şi, prin aceasta, la condiţionări de alt tip ale înţelegerii. 

O altă problemă a textelor este reprezentată de construcțiile 
„regulate”, adică virtual posibile şi totuşi, după cât se pare, inexistente 
în limbă. Astfel, în legătură cu anumite restricţii în cadrul propoziţiilor 
relative, până în urmă cu câtva timp s-a susținut ideea că propoziţii ca 
aceea care urmează ar fi imposibile în germană: 


* Heinrich Heine ist ein deutscher Dichter, der ein Lyriker ist. 
„Heinrich Heine este un poet german, care este un liric.“ 


În realitate, o astfel de propoziţie este posibilă în germană — în 
anumite îmbinări textuale. La începutul unei biografii a lui Heine sau ca 
simplă afirmație despre Heinrich Heine, o astfel de propoziţie ar fi, într- 
adevăr, imposibilă. Totuşi, ea poate apărea cu funcţia de respingere a 
unei afirmații considerate falsă: 

A: Es gibt keine deutsche Dichter, die Lyriker sind. 
„Nu există poeți germani, care sunt lirici.“ 


B: Doch, Heinrich Heine ist ein deutscher Dichter, der Lyriker ist. 
„Ba da, Heinrich Heine este un poet german, care este liric.“ 

Într-un context asemănător (bineînţeles, nu cu referire la acest 
exemplu concret), lingvistul american Dwight D. Bolinger a pledat pen- 
tru ideea că nu ar trebui să se vorbească în mod categoric despre 
„propoziţii imposibile”, ci că ar trebui mai degrabă să se specifice în ce 
îmbinări textuale expresiile respective sunt de fapt imposibile’. Adesea 
se fac afirmații apodictice de acest tip şi, de cele mai multe ori, acestea 
sunt eronate. Astfel, în limba germană ar trebui să fie neuzuale 
propoziţii precum Jch habe einen Vater und eine Mutter. („Am un tată 
şi o mamă.”), deoarece ar fi vorba despre un lucru de la sine înţeles; 
fiecare are un tată şi o mamă (dacă prezentul nu este interpretat în 
sensul de „contemporaneitate”). O astfel de propoziţie este perfect 
normală şi nu sună deloc „artificial” dacă apare într-o îmbinare textuală 
clar determinată, de exemplu în enumerarea membrilor unei familii 
într-un manual pentru elevi mai mici sau ca indiciu pentru faptul că 
cineva se simte legat de o anumită situaţie, că are obligaţii precise: 


A: Schmeif doch alles hin und wandere aus nach Australien! 
„Lasă totul baltă şi emigrează în Australia!“ 

B: Ich habe einen Vater und eine Mutter. 

„Am un tată şi o mamă.“ 


Excurs: Adesea nu ne putem da seama în mod spontan ce este 
posibil sau chiar obişnuit în anumite situaţii. În urmă cu câteva pagini am 
cercetat un fenomen foarte special, condiționat de text, şi anume 
identificarea cu anumite lucruri a celui care vorbeşte. Aceste identificări, 
depăşind graniţele diferitelor limbi particulare, sunt, cel puţin în cadrul 
comunităților culturale mai mari, în mare măsură analoge, dar există, 
totuşi, şi deosebiri caracteristice. De exemplu, cineva spune: „Vierter 
Stock!” (Etajul patru!). Iar altcineva: „Das bin ich.” (Eu sunt.). Ce ar 
trebui să însemne aceasta? Veţi fi ghicit deja că ne aflăm într-un lift. Sau 
cineva se prezintă la telefon, în hotel, cu „Hier ist Zimmer 23” (Aici este 
camera 23), ca şi cum ar fi o cameră. Chiar şi următoarea secvenţă, care, 
luată separat, ar lăsa o impresie extrem de absurdă, este pe deplin uzuală 
şi naturală într-o situaţie corespunzătoare: 


! Cf. Dwight D. Bolinger, On the Passive in English, în A. Makkai/ V. B. Becker 
Makkai (ed.), The first LACUS Forum 1974, Columbia, South Carolina, 1975, 
p. 57-77. 

A: Wo stehen Sie? („Unde san?" 

B: Hinter der Kirche. („În spatele bisericii.”) 

A: Oh je, da stehen Sie aber schlecht, da werden Sie abgeschleppt. 
(„Oh, atunci staţi rău, acolo sunteţi remorcat.”) 


O identificare de acest fel cu maşina personală este uzuală în multe 
comunități lingvistice. Mai puţin uzual în Germania, chiar şi atunci când 
nu este total de neconceput, este un alt tip de identificare, pe care o 
cunoaşteţi din restaurantele franţuzeşti, şi anume identificarea cu ceea ce 
s-a comandat (mai ales din perspectiva chelnerului): C'est vous, la tête de 
veau? Clientul: Non, la tête de veau, c’est ma femme, moi je suis le porc 
(Foarte literal: „Dumneavoastră sunteți capul de vițel?” „Nu, capul de 
vițel este soția mea, eu sunt porcul”). În situaţia dată, propoziţiile de acest 
fel nu au nimic comic sau insultător. 


Să ne întoarcem însă la tema noastră centrală. Există procedee 
specifice fiecărei limbi pentru anumite funcţii textuale; de exemplu, 
procedeul, respectiv categoria propoziției interogative pentru funcţia 
textuală de întrebare, există în cele mai multe din limbile pe care le 
ştim. La prima vedere, probabil nu este foarte clar care este legătura 
dintre această constatare şi problema analizei transfrastice care ne 
interesează aici. Chiar şi atunci când categoria „propoziției intero- 
gative”, specifică fiecărei limbi, nu este identică cu funcția textuală 
universală de „întrebare”, aceasta din urmă se poate realiza totuşi, în 
cadrul unei propoziţii, prin intermediul unei interogative izolate. Tot 
ceea ce, eventual, s-ar putea ataşa la o asemenea întrebare — de exemplu 
motivarea intenției întrebării — ar putea apărea oare într-o propoziție 
ulterioară? Există totuşi procedee specifice fiecărei limbi în parte — în 
germană, în italiană, în spaniolă — pentru întrebarea repetată, adică 
pentru întrebarea prin care se arată concomitent că acelaşi lucru a mai 
fost întrebat o dată, dar că nu a fost înţeles: 


A: Wie ist das Wasser? („Cum este apa?”) 
B: Was? (,„Ce?”) 
A: Wie das Wasser ist!? („Apa, cum este!?”) 


În cazul celei de a doua propoziţii, care exprimă întrebarea repe- 
tată, nu este vorba pur şi simplu despre o elipsă pentru (ch habe dich 
soeben gefragt) wie das Wasser ist? ((„Te-am întrebat) cum este apa“); 

deoarece, pe de o parte, avem o intonaţie specifică şi, pe de altă parte, 
există ceva comparabil şi în limbile în care atât propoziția principală, 
cât şi cea secundară se construiesc la fel. De exemplu, în italiană: 


Prop. princ. = Com e l’acqua? („Cum este apa?) 
Prop. sec. = Domando com *€ l’acqua. („Intreb cum este apa.”) 


Aşadar, nu există nicio diferenţă la nivelul topicii. Spre deosebire 
de acest fel de întrebare, întrebarea repetată, prin care se arată că 
interlocutorul nu a fost înțeles, sună în felul următor: 


L'acqua, com '€? („Apa, cum este?) 


Şi se mai poate constata că la acest nivel există opoziții. De 
exemplu, dacă se adaugă conjuncţia e: 


E l’acqua, com '€? („Şi apa, cum este?”), 


propoziția capătă un cu totul alt sens: tocmai s-a vorbit despre o 
localitate de vacanţă la mare şi s-au discutat cele mai diferite aspecte; 
iar acum, cineva pune întrebarea critică: E l’acqua, com éi, care poate 
fi interpretată, respectiv explicitată, drept: „Da, totul este bun şi frumos, 
dar ceea ce m-ar interesa este calitatea apei”. În limba spaniolă există 
construcții analoge celor din italiană: EI agua, ¿cómo estă?, şi: Y el 
agua, ¿cómo está? (respectiv ¿cómo es?). Pe lângă acestea, mai există 
totuşi o construcţie pentru întrebarea repetată, posibilă doar în spaniolă: 
Que «como está el agua?. Que este aici un indiciu pentru întrebarea 
repetată. 

Spre deosebire de ce se întâmplă cu întrebarea, în limbile pe care 
le cunoaştem nu există, de obicei, un procedeu pentru exprimarea 
funcţiei textuale de „răspuns”. Cu toate acestea, noi interpretăm în mod 
spontan în acest sens majoritatea propozițiilor concepute ca realizări ale 
acestei funcții textuale. Sub acest raport, recunoaştem şi deosebim 
diferite tipuri de informaţie: 

1) Recunoaştem dacă ceva este sau nu răspuns şi o facem, evident, 
pe baza relaţiilor existente în text. În următorul dialog: 


A: Ce citeşte? B: Nu ştiu., 

aserțiunea lui B, de exemplu, poate fi uşor identificată ca răspuns, deşi 
nu am aflat ce citeşte persoana în discuţie. Dacă B ar fi spus: 


B: La ora patru după-amiază, 


probabil că această propoziţie nu ar fi fost recunoscută ca răspuns, cel 
puţin nu în cadrul acestui scurt segment de text. În cadrul unui segment 
de text mai lung, respectiv în relaţie cu un context extraverbal special, 
această aserţiune ar putea fi, totuşi, acceptată drept răspuns. În acest 
scop ar fi suficient, de exemplu, să ştim că B a declarat cu fermitate în 
prealabil că va răspunde la toate întrebările abia la patru după-amiază. 

2) Distingem diferite tipuri de răspuns. Chiar şi în cazul aşa- 
numitor enunţuri interogative cu răspuns de tipul da-nu se poate 
răspunde, în anumite împrejurări, altfel decât cu da sau nu: 


A: Învață? B: El citeşte. 


Adică : „Se poate constata doar că el citeşte, dar nu se știe sigur 
dacă şi învață ceva”. 
Sau: 


A: Învață? B: Citeşte, asta face! 
(Cu accent contrastiv şi ton ridicat.) 
„Nici gând, el nu învaţă, ci citeşte.” 


O altă posibilitate: 


A: Învață? B: Învață, asta face. 
(Cu intonaţie ascendentă la a învăța şi accentuat pe a face.) 
„Da, el învaţă, dar altceva din ce s-ar mai aştepta de la el nu face 


1? 


De altfel, „răspunsul” dar şi „elipsa” se află în relație cu un feno- 
men mult mai general, şi anume cu substituirea. Însăşi ideea de 
substituire este o idee condiționată de text. Încă din Antichitate, aşa- 
numitele pronume (pronomina) erau definite drept elemente ale limbii, 
care pot sta în locul substantivelor (nomina), le pot înlocui. O astfel de 
interpretare poate apărea de fapt doar la nivelul textului. În multe texte, 
anumite pronume pot înlocui realmente substantivele; este vorba despre 
pronumele de persoana a II-a. Dacă anterior s-a vorbit deja despre 
cineva, discuția poate continua, de exemplu: „El tocmai sosise”. În 

acest caz, el este, într-adevăr, o substituire, o reluare a unui substantiv 
sau a unui nume propriu. La fel, în enunţul „Acesta tocmai sosise” 
avem iarăşi o reluare, chiar dacă de alt tip, a unui substantiv sau a unui 
nume deja rostit. 

Dacă privim întreaga paradigmă a aşa-numitelor pronomina din 
acest punct de vedere, al substituirii, constatăm că relaţiile din texte nu 
au fost abordate într-o formă adecvată. Căci există alte „pronomina” 
care nu substituie, ci pot fi substituite ele însele în anumite texte, de 
exemplu pronumele de persoana I şi a Il-a, eu şi fu. Numele (nomina), 
care pot apărea în sintagmă eventual în acelaşi loc în care apar eu şi tu, 
nu trebuie interpretate ca forme substituite, ci ca forme substitutive. De 
exemplu, dacă o mamă îi spune copilului ei: Ce și-a spus mama?, 
cuvântul mama funcționează ca substitut pentru eu, nu invers. Sau dacă 
eu vorbesc în acest curs despre una dintre propriile mele lucrări şi apoi 
mă întreb: Ce spune Coşeriu de fapt?, dumneavoastră veţi interpreta 
Coșeriu ca fiind „colorat” stilistic, ca pe o anumită formă de substituire 
a pronumelui eu, nu invers. Acelaşi lucru este valabil şi pentru persoana 
a Il-a. În propoziţii precum Ce are copilul meu?, Ce are comoara mea?, 
Qu'est-ce qu'il a mon petit coco?, sintagmele copilul meu, comoara 
mea, mon coco sunt substituiri pentru du, tu, respectiv foi, şi nu invers. 

Substituirea nu priveşte, desigur, doar pronumele, ci, aşa cum am 
spus, este vorba despre un fenomen mult mai general. Într-un alt curs!, 
m-am străduit să arăt că în fiecare limbă există o secţiune specială 
pentru vorbirea substituită, pentru anticiparea şi reluarea a ceea ce 
urmează încă să fie spus sau care a fost deja spus şi că în cadrul acestei 
secţiuni sunt valabile anumite reguli gramaticale. În acest sens, să 
analizăm câteva exemple: 


! Einführung in die funktionelle Syntax der romanischen Sprachen, curs ţinut 
în semestrul de iarnă 1964/65 şi în semestrul de vară 1975, nepublicat până 
acum. Sub acest raport, autorul a arătat că doar puţini specialişti recunosc 
substituirea ca fiind o problemă fundamentală a gramaticii. Printre aceştia se 
numără Bloomfield, cu capitolul „Substitution” (cap. 15) din Language. [Cf. 
mai jos 3.3.1. şi Grundzüge der funktionellen Syntax, în: idem, Formen und 
Funktionen. Studien zur Grammatik, curs editat de U. Petersen, Tiibingen, 
1987, p. 133-176, aici p. 168-173 („antitaxă” = înlocuire, substituire). ] 

A: Das solltest du unbedingt tun! („Ar trebui să faci asta neapărat!) 

B: Habe ich schon! („Am făcut deal"? 
[posibil şi: B: schon getan, schon gemacht, schon geschehen, literal: “deja 
făcut”, “deja realizat”, “deja întâmplat”] 


Este posibilă şi reluarea cu verbul auxiliar, ca, de exemplu, în 
portugheză: 


A: Tens visto? („Ai văzut?) B: Tenho! Am") 


În mod similar se petrec faptele şi în croată: la întrebarea: čitat- 
ces? („vei citi?“) nu se răspunde cu citat-cu („voi citi”), ci ` Hoću „voi” 
[literal: „vreau”], deci cu forma plină a verbului auxiliar, care nu se află 
în relație cu verbul de conjugat; aici, verbul auxiliar apare doar sub 
forma morfemului legat -cu. 

În italiană sau în română nu este posibilă o reluare de acest fel, cu 
verbul auxiliar, în ambele limbi reluarea făcându-se prin participiul 
verbului de conjugat: 


A: Dovresti fare questo e quello. („Trebuie să faci asta şi aia.”) 
B: Già fatto. („Făcut deja”, respectiv „Deja am făcut ”.) 


La fel se întâmplă şi în română. 
Un caz special în domeniul substituirii este reprezentat de elemen- 
tele de tipul da, nu, ba da, care, pe de o parte, reiau propoziţii complete: 


A: Ai făcut asta? 
B: Da! (în loc de: Am făcut asta!) 


şi, pe de altă parte, includ suplimentar şi o luare de atitudine față de 
ceea ce s-a reluat. După cum ştiţi, paradigma acestor aşa-numite 
adverbe propoziționale [vezi şi cap. 3] este diferită în germană şi fran- 
ceză faţă de cea din celelalte limbi romanice: 


ja si oui 
nein non 
doch no si 


In franceză avem deci o repartizare destul de asemănătoare (dacă 
nu chiar identică) cu cea din germană, în timp ce în italiană (reprezen- 

tativă aici pentru limbile sud-romanice) există o paradigmă bimembră. 
În mod normal, limbile slave cunosc şi ele doar o paradigmă bimembră. 

În fine, ar mai trebui menţionate enumerările, care, pe de o parte, 
pot urma regulile specifice fiecărei limbi şi, pe de altă parte, pot să nu 
fie aplicate în cadrul unei propoziţii, ci al unui text. Aceste reguli sunt 
foarte clar conturate în latină: 


primum, secundum, tertium... etc., respectiv primo, secundo, tertio etc. 
deinde, demum, (tum), postremo (ad postremum, ad extremum). 


La sfârşitul unei enumerări, care se poate întinde pe mai multe 
pagini, apare deinde, ca penultim element (privit dinspre intenția 
inițială), iar demum reprezintă încheierea, acestuia putându-i-se adăuga 
în anumite cazuri postremo, ca un fel de post-scriptum. Iată aici doar un 
exemplu dintr-o scrisoare a lui Cicero către prochestorul C. Cassius (Ad 
familiares, XV, 14): 


„„tu multis de causis vellem me convenire potuisses, primum ut te, 
quem iam diu plurimi facio, tanto intervallo viderem, deinde ut tibi, 
quod feci per litteras, possem praesens gratulari, fum ut, quibus de 
rebus vellemus, tu tuis, ego meis, inter nos communicaremus, postremo 
ut amicitia nostra... confirmaretur vehementius [sublinierile editorului 
german] . 


Toate aceste fapte, pe care le-am prezentat aici doar pe scurt, 
depăşeşc într-un anumit fel limitele propoziției şi nu pot fi descrise 
exact, ci doar incomplet, în cadrul unei gramatici a propoziției. 
Bineînţeles, ceea ce am prezentat aici este doar o enumerare destul de 
dezordonată de fenomene, care au oferit prilejul constituirii unei forme 
moderne de lingvistică a textului; dar faptele ca atare nu au fost încă 
tratate. Oricum, între aceste fapte putem distinge deja trei tipuri: 


; „Aş fi vrut din mai multe motive ca tu să fi putut să mă vizitezi; mai întâi, ca 
să te pot vedea după o atât de lungă despărțire, pe tine, [persoană] pe care am 
preţuit-o atât de multă vreme; în al doilea rând, ca să te pot felicita faţă în 
față, cum am făcut-o prin scrisori; apoi, ca să ne putem consulta unul pe altul 
despre treburile noastre, tu despre ale tale, eu despre ale mele; în fine, pentru 
ca prietenia noastră (...) să se întărească cu mai multă vigoare“ (nota trad.). 

1) fapte care se pot întinde în mai multe propoziții (vorbirea 
directă şi indirectă, enumerări şi altele), 

2) fapte care sunt caracteristice doar anumitor tipuri de texte (de 
exemplu, aşa-numita elipsă în stilul telegramei), 

3) fapte care apar în cadrul propoziției, dar care, în acelaşi timp, 
depăşesc cadrul propozițional (particule, topicalizare, substituire). 


La rândul lor, toate aceste trei tipuri de fapte prezintă două carac- 
teristici generale: 

1) Se referă — după cum am spus deja — la texte, nu la propoziţii, în 
măsura în care fie că depăşesc cadrul propoziţional, fie că nu pot fi 
recunoscute, într-o perspectivă pur materială, în interiorul unei 
propoziții (enumerările). 

2) Aparţin unei anumite limbi, fiind diferite de la o limbă la alta. 


Pentru acest ultim punct, mai sunt de făcut câteva observaţii cu 
caracter explicativ. Este vorba despre funcţii asemănătoare, care, însă, 
pot fi exprimate în limbi diferite prin procedee diferite din punct de 
vedere material, pe de o parte, şi, pe de altă parte, pot fi diferite şi sub 
aspectul conţinutului. Funcţiile pot fi recunoscute ca atare doar într-o 
anumită limbă; abia ulterior pot fi stabilite asemănări, iar diferitele 
funcţii specifice limbilor particulare pot fi subordonate unui tip funcţio- 
nal unitar situat deasupra diferenţelor dintre limbi, precum, de exemplu, 
în cazul celor două paradigme trimembre ja-nein-doch în germană şi, 
respectiv, oui-non-si în franceză. În plus, faptele constatate (ca, de 
exemplu, enumerarea de tipul primum, secundum... deinde, demum) nu 
sunt adesea valabile pentru o limbă istorică, privită în toate variantele ei 
temporale, spaţiale, sociale, stilistice etc. Forma noastră de enumerare 
este valabilă, de exemplu, doar pentru limba latină dintr-o anumită 
perioadă, probabil chiar numai pentru o anumită formă a latinei din 
acest interval de timp. 

Din ce punct de vedere se poate spune că avem de-a face cu texte 
în cazul fenomenelor de care ne-am ocupat aici? După părerea mea, nu 
este vorba despre texte la nivelul general al vorbirii, ci este vorba 
despre reguli gramaticale ale unei anumite limbi, în scopul constituirii 
unui text. Aşadar, prin „text” în acest sens nu trebuie să înțelegem 

categorii general valabile pentru toate limbile, precum „roman”, 
„discurs politic” etc., ci este vorba despre ceva neutru, despre o catego- 
rie ca „propoziţia în limba n”; este vorba însă despre un nivel superior 
nivelului propoziției. Cu alte cuvinte, este vorba aici despre text înţeles 
ca un nivel al structurării gramaticale specifice fiecărei limbi. 


1.3. Nivelurile structurării limbilor particulare 


In fiecare limbă pot apărea următoarele niveluri de structurare specifice: 


text 

propoziție 

„clauzulă” 

grup de cuvinte 

cuvânt 

elemente minimale (purtătoare de semnificaţie). 


Aşa cum vom vedea în continuare, dintre aceste niveluri doar cele 
tipărite cu cursive în schema de mai sus există în mod necesar în toate 
limbile. Schema în ansamblul ei este rezultatul unei generalizări 
empirice, ceea ce înseamnă că celelalte niveluri de structurare pot exista 
într-o limbă dată, dar nu în mod neapărat necesar. Doar prin prisma 
unei cercetări precise a fiecărei limbi se poate stabili dacă unul dintre 
nivelurile celelalte sunt sau nu prezente. Un astfel de nivel există numai 
atunci când există funcţii sau reguli specifice valabile pentru nivelul 
respectiv. 

Sub acest raport, să comparăm mai întâi statutul nivelului cuvân- 
tului în latină şi în limbile romanice: 


span. casa- „casă, locuinţă” + -s = casas „case” 
lat. casa- „colibă, căsuță” + -s = casas „colibe” (acuzativ plural). 


În ambele cazuri, se combină între ele elemente minimale. Totuşi, 
în timp ce în spaniolă, prin combinarea substantivului casa cu morfemul 
de plural s se formează pluralul nominativ casas, în latină aceeaşi for- 
mă reprezintă un acuzativ plural, se exprimă adică o funcţie în propo- 
ziție, de exemplu un „obiect” sau „indicarea direcţiei”. Acesta este, de 

altfel, şi cazul formei de nominativ singular casa, care, de asemenea, 
exprimă o anumită funcţie în propoziţie, pe cea de „subiect”. Aşadar, în 
textele latineşti, cuvântul [abstracţie făcând de particule şi de unele 
adverbe (în niciun caz de toate adverbele)] nu apare în „formă pură”, ci 
toate formele unei paradigme includ întotdeauna determinări gramati- 
cale suplimentare. Este deci problematic dacă în latină cuvântul există 
ca nivel al structurării specifice a limbii; oricum, nu ar trebui să mer- 
gem atât de departe încât să afirmăm, aşa cum a făcut-o Antoine 
Meillet!, că în latină cuvântul nu ar exista ca atare; văzut ca unitate lexi- 
cală, cuvântul a existat, desigur, şi în latină. 

Şi în cazul grupului de cuvinte se conturează un tablou asemănător. 
În schimb, în limbile romanice, grupul de cuvinte există ca nivel 
autonom al structurării specifice a limbii: 


it. centodue „O sută doi” 
duecento „două sute” 
fr. l’homme pauvre „omul sărac” 
le pauvre homme „săracul om!” (adică un om de compătimit). 


Funcțiile se exprimă în interiorul grupului de cuvinte, independent 
de funcția pe care o îndeplineşte acest grup în interiorul propoziției (de 
exemplu, grupul de cuvinte ca atare ar putea fi când „subiect”, când 
„obiect”). De aceea, nu mai avem nevoie de un context suplimentar 
pentru a stabili diferenţele funcționale. Putem constata încă o dată că în 
latină nu există un asemenea nivel. 

Despre clauzulă am discutat deja în legătură cu particulele. Clau- 
zula există ca nivel autonom al structurării specifice a limbii doar dacă 
într-o propoziţie sunt posibile combinaţii, în cadrul cărora o parte a 
propoziției le comentează pe celelalte, dacă, de exemplu, propoziția 
conține un element care limitează validitatea altor afirmaţii exprimate 
prin propoziţie, sau, cel puţin, anunță o astfel de limitare. Astfel, o 
propoziţie precum Fireşte că a făcut asta. nu înseamnă că cineva a 
făcut ceva în mod firesc, ci înseamnă că vorbitorul consideră faptul 


! Cf. Antoine Meillet, Le caractere du mot, în: idem, Linguistique générale et 
linguistique historique, ed. a Il-a, Klincksieck, Paris, 1938, vol. 1, p. 9-23 
(nota trad.). 

exprimat ca fiind firesc: „EI a făcut acest lucru. Consider că e firesc, nu 
m-aş fi aşteptat la altceva.“. Dacă clauzula există sau nu în limbile 
romanice ca nivel autonom se mai poate discuta; în latină ea este cu 
siguranță prezentă, aşa cum indică următorul exemplu: 

certo scio „ştiu asta cu siguranță” 


»l 


certe scio „desigur, ştiu asta” . 


După cum vedeţi, până acum nu am adus deloc în discuție două 
niveluri, anume acela al elementelor minimale şi acela al propoziției. 
Nu am făcut asta pentru că, după cum am arătat, ambele niveluri sunt în 
mod necesar universale, rationaliter universale; existenţa lor rezultă din 
chiar definiţia nivelurilor de structurare specifică a limbilor: trebuie să 
existe ceva care să poată fi combinat şi trebuie să existe şi un rezultat al 
acestei operaţii, ceva combinat ca unitate minimală a vorbirii, iar acest 
nivel este chiar ceea ce numim „propoziţie”. 

Textul aparține, aşadar, nivelurilor de structurare specifică a limbilor, 
niveluri care pot exista, dar nu trebuie să fie prezente în mod necesar. 
Ne putem imagina fără rezerve o limbă care să nu cunoască reguli spe- 
cifice pentru combinarea propoziţiilor;, într-o astfel de limbă, enumeră- 
rile ar fi pur adiționale, efectuate adică după regulile generale ale vorbirii, 
şi nu după regulile unei anumite limbi. În orice caz, nu cunoaştem încă 
nicio limbă în care nivelul textului să nu existe ca nivel al structurării 
specifice a limbii. În limbile pe care le cunoaştem, putem stabili 
întotdeauna cel puţin câteva reguli care se referă la nivelul textelor. 


1.4. Diferitele tipuri de lingvistică a textului 


S-a formulat mereu cerința de a se cerceta mai atent aceste reguli 
referitoare la nivelul textului în diferite limbi. Atunci când am prezentat 
şi analizat exemple relevante în acest sens, nu v-a scăpat, desigur, 
faptul că cele mai multe reguli de acest tip sunt „reguli de joncțiune”, 
care sunt respectate la îmbinarea, la trecerea de la o propoziţie la alta. 


! Completat de editorul german; afirmaţiile respective fac parte din cursul de 
sintaxă al autorului, citat mai sus. 

În această perspectivă trebuie privită părerea, care a dominat lingvistica 
mai veche, potrivit căreia gramatica ca atare, gramatica unei anumite 
limbi, s-ar putea încheia cu nivelul propoziției, propoziția fiind unitate 
de rangul cel mai elevat, definită, în ansamblul ei, prin regulile limbii 
respective; în afară de aceasta, ar mai exista doar câteva reguli conec- 
tive, care ar trebui respectate, în anumite cazuri, la trecerea de la o 
propoziţie la alta, dar nu ar exista totuşi nicio regulă care să privească 
textul în ansamblul său!. Aşa cum s-a spus cândva, dincolo de propo- 
ziţie nu mai există decât un fel de „vamă” care trebuie plătită pentru 
trecerea graniței spre următoarea propoziţie, şi altceva nimic. 

Eforturile recente ale lingvisticii textului au fost întreprinse mai 
ales pentru a se demonstra că nu aşa stau lucrurile, că există reguli 
valabile pentru mai multe, eventual chiar pentru numeroase propoziţii; 
este vorba despre reguli care trebuie respectate dacă, dintr-o serie mare 
de propoziţii, trebuie să se formeze un text. Întrucât un astfel de nivel 
de structurare specifică a limbii există cu adevărat, atunci se justifică pe 
deplin şi existenţa unei discipline corespunzătoare, care, ca obiect de 
cercetare, să aibă tocmai acest nivel. Nu este vorba totuşi — şi acest 
lucru nu a fost înţeles întotdeauna clar de către lingviştii care practică 
de facto o astfel de „lingvistică a textului” — despre o cercetare a ceea 
ce este caracteristic pentru textele ca atare. În cazul unui asemenea tip 
de lingvistică a textului este vorba, pur şi simplu, despre o parte a gra- 
maticii unei limbi, despre o parte a descrierii limbii, adică, de fapt, despre 
un procedeu euristic, cu ajutorul căruia încercăm să descoperim faptele 
care aparțin acestei părți din descrierea idiomatică a limbii, cum se 
formează ele, cum funcţionează şi cum pot fi ele descrise în mod optim. 

Cu alte cuvinte, vorbim despre constituirea de texte în anumite 
limbi doar în măsura în care în limbile respective există reguli specifice 
pentru texte. Problema noastră nu se referă totuşi la modul în care se 
scriu sonetele, tragediile sau comediile, nu este vorba adică deloc des- 
pre normele şi tipurile de text de la un anumit nivel al limbii, în mod 
total independent de problema empirică privind existenţa respectivelor 
tipuri de texte într-o anumită limbă. De exemplu, sonetul a fost 


' [Vezi, de exemplu, începutul capitolului al 11-lea din Language de Bloomfield]. 

întotdeauna o posibilitate universală de a alcătui un text, chiar şi în 
perioada în care au existat sonete scrise doar în italiană. Invers, sonetul 
nu a avut nicio legătură, sub nicio formă, cu regulile specifice ale limbii 
italiene; nu era nevoie ca cineva să fie în stare să scrie sonete pentru a 
putea spune că ştie italiană. Şi, de fapt, ulterior au fost compuse sonete 
în felurite limbi. 

Putem deci, într-o primă instanţă, distinge — şi sper că acest fapt a 
devenit destul de clar — două tipuri de lingvistică a textului. Obiectul 
primului tip de lingvistică a textului îl reprezintă textele existente la un 
nivel autonom al faptelor de limbă, anterior operării oricărei distincții 
între limbi. Aşa cum am precizat în introducere, această formă de 
lingvistică a textului o consider a fi cea autentică şi o voi trata foarte 
detaliat în continuare. Al doilea tip de lingvistică a textului, de care ne- 
am ocupat deja, are ca obiect de studiu textul ca nivel al structurării 
specifice a limbii. Din motive de transparenţă terminologică, aş dori să 
numesc această a doua formă de lingvistică a textului „gramatică 


Sa EE 


textuală” sau „gramatică transfrastică” — în acest sens s-a vorbit ocazi- 
onal şi despre „analiză transfrastică”. Întrucât o prelegere introductivă 
trebuie să atingă doar punctele esențiale, de această formă a lingvisticii 
textului, la care m-am referit ceva mai explicit aici, în partea 
introductivă, mă voi ocupa mult mai concis în partea descriptivă şi 
critică a prelegerii. 

Pe lângă aceste două forme de lingvistică a textului, pe care — 
accentuez încă o dată acest lucru — le consider deplin justificate, mai 
există încă o orientare care are pretenţia de a fi lingvistică a textului. Şi 
la acest aspect m-am referit pe scurt în introducere; aş dori aici să 
cercetez cu mai mare precizie doar problematica şi metodologia acestei 
a treia variante a disciplinei. 

Acestui al treilea tip de lingvistică a textului i se poate atribui cu 
greu un obiect de cercetare autonom, căci ce alt obiect „text” ar mai 
putea exista pe lângă cele două prezentate deja? Nu mai există niciunul; 
există însă o problematică specială, care caracterizează această formă 
de lingvistică a textului. Aceasta sună în felul următor: Întrucât toate 
fenomenele de limbă pot fi observate în mod efectiv doar în textul 

concret (în sensul cel mai larg), oare nu ar trebui ca întreaga lingvistică 
să fie practicată plecându-se mai ales de la text? 

Această a treia formă de lingvistică a textului impune, prin tipul 
său special de problematică, un demers metodologic corespunzător: în 
principiu, toată lingvistica ar trebui să fie practicată plecându-se de la 
text. Nu se specifică însă cu claritate care dintre cele două concepte de 
text discutate până acum ar trebui să stea la bază; se are în vedere totuşi, 
de regulă, textul în general, textul văzut ca posibilitate universală a 
limbajului. Conform acestei concepții, lingvistica textului se identifică 
oarecum cu lingvistica pur şi simplu. Limba — asta însemnând, 
bineînţeles, şi limba istorică —, cu toate categoriile ei, trebuie descrisă 
pornind de la text, iar pentru analizarea fiecărei categorii a limbii 
istorice date trebuie să plecăm de la funcţia îndeplinită de elementul 
care o reprezintă în text. 


Excurs: Lingvistica textului ca „lingvistică care pleacă de la 
text”. Respingere a unei concepţii eronate 


Aşadar, punctul de plecare pentru această a treia formă de 
lingvistică a textului îl reprezintă textele. Observăm, de exemplu, că 
există tipuri de text în care anumite timpuri verbale apar cu o funcţie 
precisă: povestirea şi dialogul. De aici se poate deduce că trebuie să 
existe două tipuri de texte foarte generale, texte narative şi texte 
dialogate, şi că pentru aceste două tipuri de texte ar trebui prevăzute, în 
limbi diferite, anumite timpuri verbale. Descrierea unei anumite limbi 
trebuie făcută atunci în sectorul corespunzător, prin luarea în consi- 
derare a acestei recunoașteri. Acest procedeu este apoi generalizat şi se 
reflectă în afirmaţii sau maxime de genul: „Lingvistica este în mod 
necesar o lingvistică a textului.” sau „Lingvistica nu îşi poate dezvolta 
pe deplin propriile cunoştinţe decât în calitate de lingvistică a textului.” 
sau „Dacă gramatica vrea să ofere modele pentru explicarea compe- 
tenței lingvistice, atunci domeniul ei trebuie să fie textul, nu propo- 
ziţia.”. [Conţinutul enunţurilor puse între ghilimele nu trebuie înțeles în 
sensul literal al citării; cititorul însetat de cunoaştere, care urmăreşte 
scrupulos indicaţiile bibliografice inserate în această ediție adăugită, va 

descoperi acolo corespondențe aproape literale ale citatelor fictive 
menţionate aici!.] 

În practicarea acestui tip de lingvistică, funcțiile specifice fiecărei 
limbi sunt definite plecându-se de la funcţiile textuale. Examinăm, de 
exemplu, utilizarea articolului într-un anumit text, iar în urma acestei 
examinări tragem concluzia că, în cazul articolului hotărât şi al celui 
nehotărât, avem de-a face cu două tipuri diferite de indicaţii sau semnale 
care îi servesc cititorului, într-un anumit mod, în calitate de indicatori, 
la decodarea unui text. Din constatarea faptului că articolul hotărât se 
referă în multe texte la ceva care tocmai a fost spus, la o informaţie care 
tocmai a fost furnizată în text şi că aşa-numitul articol nehotărât se 
referă, dimpotrivă, la ceva care trebuie încă spus, rezultă că aceasta ar fi 
funcţia celor două articole în franceză ori în germană, sau, încă şi mai 
mult, că aceasta ar fi funcţia articolului în general: articolul hotărât ar fi 
un semnal care îl determină pe ascultător ca, prin intermediul lui, să 
pună în relație numele sau sintagma nominală introdusă de articol cu 
informaţia deja furnizată în prealabil. Concomitent, articolul-semnal îi 
indică ascultătorului faptul că această informaţie îşi păstrează valabili- 
tatea şi mai departe. Dimpotrivă, articolul nehotărât i-ar semnaliza 
ascultătorului faptul că va fi prezentat ceva nou, că nu se mai poate 
baza pe informaţia tocmai furnizată, ci că trebuie să fie atent la infor- 
maţia care urmează a fi oferită. 

La fel se comportă şi timpurile verbale. Voi discuta aici ceva mai 
detaliat aceste două puncte, deoarece ele au fost tratate deosebit de 
temeinic în cadrul acelei lingvistici a textului care ne interesează. 
Pornind de la un corpus de texte al unei limbi, se poate constata faptul 
că perfectul apare ca timp al dialogului, iar imperfectul ca timp al 
povestirii. De aici deducem că acestea ar fi funcţiile celor două timpuri 
în general, adică nu doar în limba ale cărei texte le studiem, ci în toate 
limbile. Referindu-ne acum la limbile în care, la verb, se disting în mod 
primar nu timpuri, ci aspecte verbale, ca, de exemplu, în limbile semitice, 
dar şi în limbile slave, aceasta ar însemna, cu un raționament inversat, 
că aşa-numitele aspecte verbale nu reprezintă altceva decât o eroare a 


! Fragmentul adăugat între paranteze drepte aparţine editorului german (nota trad.). 

gramaticienilor, cu adevărat universală este doar dihotomia povestire vs 
dialog, cu ajutorul căreia putem interpreta toate formele verbale, în 
toate limbile. 

Ce este corect şi ce este incorect la această concepție? Mai întâi, 
corect este faptul că enunţul „a ne exprima prin limbă” înseamnă acelaşi 
lucru cu „a produce texte”. Tot ceea ce spunem este un text sau un 
fragment de text; chiar şi o singură propoziţie poate fi un text complet. 


De altfel, această situaţie are legătură cu o caracteristică generală 
a nivelurilor deja prezentate ale structurării specifice prin limbă, la care 
vom reveni mai târziu, şi anume cu posibilitatea ca un element al unui 
anumit nivel să poată fi combinat cu zero la nivelul imediat superior. 
Aşadar, un element minimal poate funcționa concomitent în calitate de 
cuvânt, un cuvânt poate funcționa ca grup de cuvinte, un grup de cu- 
vinte ca o clauzulă ş.a.m.d. — până la text. În această privință, amintesc 
cunoscuta anecdotă despre doi prieteni romani, care au făcut un pariu 
despre cine va scrie cea mai scurtă scrisoare. Unul dintre ei a scris eo 
rus „Merg la ţară“, iar celălalt i-a răspuns i „Mergi!“, câştigând astfel 
pariul. Elementul minimal i poate reprezenta în latină, ca formă de 
persoana a II-a a prezentului imperativ al verbului eo (ire), toate nive- 
lurile superioare, până la cel al textului. 


Este, deci, corect să afirmăm că, atunci când vorbim, producem 
texte. Este corect să spunem şi că dispunem de o capacitate deosebită, de 
o „competenţă” de a produce texte. De asemenea, este corectă şi con- 
statarea că profesorul de limbi nu predă doar o anumită limbă, ci, prin 
lecţiile sale, contribuie şi la dezvoltarea capacităţii de a produce texte. 

Totuşi, este fals să presupunem că acea competență de care avem 
nevoie pentru a produce texte poate coincide cu gramatica unei anumite 
limbi, că descrierea acestei competenţe poate reprezenta, în acelaşi timp, 
descrierea structurii limbii respective. Eroarea constă, evident, în a 
presupune că, în cazul capacităţii de a produce texte şi în cazul a ceea 
ce numim în general „cunoaşterea unei limbi”, ar fi vorba despre o 
competență unitară. Această presupunere este falsă. Pe lângă compe- 
tența, determinată istoric, de a vorbi limbile germană, engleză, franceză 
ş.a.m.d., există şi o competenţă universală, care corespunde nivelului 
general din clasificarea noastră: de exemplu, capacitatea de a vorbi clar, 

coerent etc., care nu are nimic de-a face cu stăpânirea unei anumite 
limbi date. În plus, există — la nivel individual — şi o competenţă de a 
produce anumite texte, care, de asemenea, nu are nicio legătură cu 
cunoştinţele de limbă, în înţelesul obişnuit al acestei expresii. Tipurile 
de text precum „scrisoare de dragoste” sau „tratat ştiinţific” îşi au 
propria tradiţie, care nu coincide cu o anumită tradiţie istorică a vorbirii. 
Aşadar, este posibil, şi adesea se şi întâmplă în realitate, ca o persoană 
cu o competenţă istorică deficitară să dispună totuşi de o competență 
mai elevată la nivel universal, ca unul care, chiar dacă vorbeşte prost 
germana, se exprimă însă foarte clar şi coerent. În mod similar, este 
posibil ca un individ cu o competenţă istorică lacunară să aibă o capa- 
citate deosebită de a produce anumite texte, să poată scrie, de exemplu, 
într-o germană plină de greşeli, scrisori de dragoste mai frumoase decât 
ar putea scrie majoritatea vorbitorilor de germană. 

Nu este, însă, corect să presupunem — iar aceasta se bazează pe o 
confuzie între diferite competenţe — că acea competenţă de care ne folo- 
sim pentru a produce texte trebuie să apară în ansamblul ei în gramatica 
unei anumite limbi, că trebuie să aparțină gramaticii unei anumite limbi. 

Dimpotrivă, atunci când dorim să facem o descriere gramaticală a 
unei anumite limbi, corect este să pornim tot de la texte. Într-adevăr, 
întotdeauna plecăm de la texte, chiar şi atunci când avem impresia că 
ne-am interoga, prin prisma introspecției, propria competenţă, adică 
capacitatea neactualizată de a produce enunţuri după regulile unei anu- 
mite limbi. Chiar şi atunci când, realizând o descriere, avem impresia 
că nu facem nimic altceva decât să ne explicităm propria cunoaştere, 
pornim tot de la nişte texte, care sunt produsul unui tip de „vorbire 
interioară”; analizăm, aşadar, texte care, în realizarea acestei „vorbiri 
interioare”, sunt produse deja după nişte reguli pe care tocmai dorim să 
le descriem. 


De altfel, doar în acest mod se pot explica cazuri de tipul celor pe 
care le-am menţionat deja atunci când am vorbit despre afirmaţii false 
privind existența sau non-existența anumitor construcții. Dacă nu am 
vorbi mai întâi în mod concret, fie şi prin intermediul unei vorbiri 
interioare, nu am ajunge la generalizări grăbite şi inadmisibile. Nu am 
afirma, de exemplu, că propoziţia Heinrich Heine ist ein deutscher 

Dichter, der ein Lyriker ist. „Heinrich Heine este un poet german, care 
este un liric.“ nu este posibilă în limba germană. La o astfel de afirmaţie 
ajungem prin aceea că — şi nimeni nu este scutit de erori de acest gen — 
producem un text şi pe baza acestui text tragem concluzia că una dintre 
părțile sale nu este bine configurată, fără a ne gândi la alte texte în care 
respectivul fragment s-ar putea integra fără probleme. 


Este deci absolut corect ca şi în cazul descrierii gramaticale a unei 
anumite limbi să pornim de la texte, de la acte de vorbire, pentru că, de 
fapt, la început, nu ne putem lua niciun alt punct de plecare. Aceasta nu 
înseamnă însă că putem identifica, pur şi simplu, o funcţie textuală 
delimitată individual, cu prima funcție textuală delimitabilă într-o limbă 
dată. Dacă am face aşa, am ajunge la concluzii eronate. În descrierea 
fiecărei limbi particulare trebuie să plecăm mai degrabă de la funcțiile 
valabile nu doar pentru un text dat, ci pentru toate textele din limba 
respectivă. În acest sens, să analizăm un alt exemplu: 


Într-o povestire de Kafka apare un animal îngrijorat în privinţa 
posibililor duşmani care ar putea să îl atace. Pentru a-şi deruta adver- 
sarii potenţiali, acest animal şi-a conceput un sistem de treceri foarte 
ramificat, o redută principală şi multe alte redute, centrale, secundare şi 
de rezervă, construind, bineînţeles, şi intrări false, care nu duc nicăieri. 
Se pune acum întrebarea dacă toate acestea sunt, într-adevăr, juste şi 
oportune, dacă o măsură de precauţie extrem de rafinată nu s-ar putea 
dovedi o capcană într-o anumită situaţie, dacă, de exemplu, este de 
preferat ca proviziile să fie păstrate într-un loc central sau mai lăturalnic. 
Se observă deja că aici trebuie să reflectăm la multe aspecte, trebuie să 
avem în vedere mulţi de dacă şi de dar. Iar animalul „cugetător” 
foloseşte o mulțime de particule pentru dezvoltarea reflecțiilor sale 
extrem de precaute. „Gewi$, zwar scheint es so — und man könnte 
schon annehmen, daß es sich eben wohl doch so und nur so verhalten 
muß. Freilich läßt sich leider nicht ausschließen, daf sich die Dinge 
vielleicht doch eigentlich anders darstellen. Nun, wer dürfte auch 
überhaupt an vollkommene Sicherheit denken?” [,,Desigur, şi chiar aşa 
pare — şi chiar am putea deja să presupunem că asta, totuşi, chiar aşa 
trebuie să se petreacă. Evident, nu se poate exclude faptul că lucrurile, 
probabil, apar, totuși, de fapt, în alt mod. Atunci, cine ar putea fie doar 
şi să se gândească la o siguranță perfectă?“] Aşa se desfăşoară argu- 
mentaţia animalului — fireşte, prezentată aici într-o formă ceva mai 

comprimată —, care ia în calcul toate probabilitățile şi care, de exemplu, 
comentează o soluție a problemei parțiale, soluţie văzută chiar ca 
optimă, afirmând: „Aber vielleicht doch nicht gar so sehr” [,Poate, 
totuşi, nu chiar atât de mult.“]. 

Ce funcție au particulele în acest text special? Ele exprimă 
nesiguranța animalului. Bineînţeles, nu va merge nimeni cu imaginația 
atât de departe, încât să spună că funcția particulelor din germană ar fi 
accea de a exprima nesiguranța unui animal care sapă într-un mod 
desăvârşit şi este neliniştit la auzul unor zgomote ciudate. Cuiva i-ar 
putea însă veni ideea că din analiza textului nostru se poate trage o 
concluzie generală precum: funcția particulelor din germană constă în a 
exprima nesiguranța în cadrul argumentaţiei. Dar şi aceasta ar fi tot o 
funcţie textuală şi nu o funcţie a limbii germane. Funcţia textuală poate 
fi explicitată cam în felul următor: „Prea multe restricții, prea multe 
precizări; cel care restricționează mereu şi face mereu precizări nu este 
sigur de lucrul respectiv.” Dacă am vrea să determinăm funcția 
particulelor în germană, am putea pleca de la conceptele de „precizare” 
şi „restricție”. Această funcție a particulelor în germană (trebuie să 
renunţăm la o cercetare mai exactă şi, ca atare, să pornim de la ideea că 
deja am determinat-o), precizarea şi limitarea a ceea ce s-a spus deja, se 
constituie apoi, la rândul ei, într-o funcţie determinată în text sau, mai 
precis, ea devine semn pentru funcția textuală „nesiguranţă” la un anu- 
mit nivel al conţinutului, pe care eu îl numesc sens", Asupra acestui 
aspect voi reveni odată cu examinarea amănunțită a primei lingvistici a 
textului, cea „propriu-zisă”. Într-o primă fază, expunerile de până acum 
pot fi rezumate schematic în felul următor: 


Nesiguranță „sens” (în text) 


EE 


Precizare 


Restricţie funcţie în chiar ceea ce s-a spus deja 


Principala obiecție care s-ar putea aduce acestui al treilea tip de 


lingvistică a textului constă, deci, în faptul că pune în mod nejustificat 
semnul egal între funcțiile textuale şi funcţiile limbii. Este, de altfel, 
foarte posibil ca anumite rezultate ale acestei direcții de cercetare să fie 
acceptabile pentru anumite limbi, chiar dacă nu sunt valabile, sub nicio 

formă, pentru toate limbile. De exemplu, este posibil ca în anumite 
limbi să existe sisteme temporale întemeiate pe distincția fundamentală 
dintre „povestire” şi „dialog”. Probabil chiar germana este o astfel de limbă. 


Nu am cercetat eu însumi această problematică, dar am primit 
informaţii în acest sens de la germanistul francez Jean Fourquet. 
Domnul Fourquet i-a încredinţat unei eleve, ca lucrare de doctorat, 
tema care ne interesează aici. Titlul disertaţiei proiectate suna: „Inter- 
pretarea funcțională a timpurilor în limba germană”. În cadrul lucrărilor 
premergătoare susținerii tezei, a reieşit clar că există foarte puţine texte 
sau, eventual, nu există niciun text în care perfectul (ich habe 
geschrieben (eu) am scris”) şi imperfectul (ich schrieb „(eu) scriam”) 
să fie utilizate alternativ în situații şi în contexte asemănătoare. Şi 
aceasta nicidecum doar în texte redactate în variantele regionale ale 
limbii germane, în care imperfectul nu există deloc. Aşa stând lucrurile, 
eleva lui Fourquet a trebuit să renunţe la realizarea lucrării plănuite; 
eventual, ea ar fi putut oferi descrieri funcționale ale timpurilor din 
germană în cadrul diferitelor tipuri de text!. 


Să admitem fără rezerve că eleva lui Fourquet a lucrat temeinic şi 
a interpretat corect faptele şi că, prin urmare, în sistemul temporal 
german există o distincție între „povestire” şi „dialog”. Dacă aşa stau 


! [Cu siguranță că mulţi au adus obiecţii acestei constatări preliminarii. Citito- 
rul interesat este îndrumat în această privinţă doar spre un exemplu renumit, 
comentat adesea, unde alternanţa timpurilor trecute din limba germană are în 
text cel puţin o funcţie. La finalul operei lui Goethe, Werther, se spune: „Um 
zw6lfe mittags starb er. Die Gegenwart des Amtmanns und seine Anstalten 
tuschten einen Auflauf. Nachts gegen Elte ließ er ihn an der Stätte begraben, 
die er sich erwählt hatte. Der Alte folgte der Leiche und die Söhne, Albert 
vermocht's nicht. Man fürchtete für Lottens Leben. Handwerker trugen ihn. 
Kein Geistlicher hat ihn begleitet”. Vezi şi traducerea românească a lui 
Alexandru Philippide, în Johann Wolfgang Goethe, Suferințele tânărului 
Werther, Editura Pandora-M, Târgovişte, 2001, p. 173-174: „Werther a murit 
pe la amiază. Prezența administratorului şi măsurile luate de el împiedicară să 
se işte zarvă. Noaptea, pe la unsprezece, l-au îngropat la locul pe care şi-l 
alesese. Bătrânul şi cu fiii lui au mers după mort. Albert n-a putut să vină. 
Viaţa Lottei era în primejdie. L-au dus pe umeri nişte meşteşugari. Niciun 
preot nu l-a însoţit” (nota trad.).] 

lucrurile, atunci aici este totuşi vorba despre un fenomen specific unei 
limbi, despre o distincție specifică limbii germane, care nu este valabilă 
pentru toate celelalte limbi. Dar, pe lângă aceasta, o importanţă deose- 
bită o are constatarea că există anumite limbi care cunosc distincții 
funcţionale rezervate unor diferite tipuri de text. În toate limbile pe care 
le cunoaştem, găsim fenomene legate de anumite tipuri de texte, chiar 
în vocabular. 


Astfel, de exemplu, verbul german meckern „a cârti” [utilizat 
metaforic] serveşte în mod fundamental pentru a desemna critica făcută 
nu de vorbitorul însuşi, ci de o altă persoană. În plus, meckern are 
întotdeauna funcția de a indica nu doar critica unei alte persoane, ci, în 
acelaşi timp, şi de a semnala această critică ca fiind neîntemeiată sau 
cel puţin neadecvată. Spunem: Was hast du schon wieder zu meckern? 
„Ce mai ai iar de cârtit?”, Der meckert aber dauernd. „Acesta cârteşte 
însă neîncetat“. etc. — eu însumi nu cârtesc niciodată, eu critic, fac 
critică, doresc să pun la îndoială ceva sau îmi permit să arăt faptul că... 
Bineînţeles, putem spune chiar despre noi înşine că cârtim, de exemplu 
cu funcţia unei autocritici făcute în joacă, sau atunci când receptăm 
afirmaţia unui partener de discuţie care tocmai a întrebat ce mai avem 
iar de cârtit. Ich meckere deshalb, weil „Cârtesc pentru că...“, aş putea 
răspunde şi, concomitent şi implicit, aş lăsa impresia că îmi însuşesc 
verbul deja utilizat, dar că nu sunt deloc de acord cu faptul utilizării lui. 
De altfel, în alte limbi există expresii foarte asemănătoare, de exemplu 
trouver d redire în franceză şi aver da ridire în italiană. 


Faptul că în limbi există forme care au fost prevăzute pentru 
anumite funcţii textuale nu trebuie să ne inducă însă în eroarea de a 
pune, în principiu, semnul egal între funcția textuală şi funcția limbii. 
Putem în fapt recunoaşte ca atare formele prevăzute pentru anumite 
funcţii textuale numai pentru că există alte forme, care sunt date nu 
pentru anumite texte, ci pentru toate textele, pentru texte în general. De 
aceea şi determinările funcțiilor specifice unei limbi, obținute prin 
generalizare din funcţiile textuale izolate, sunt adesea inadecvate sau, 
pur şi simplu, false. Acesta este şi cazul celor două articole. Schema 
simplă pre-informaţie vs post-informaţie 

eee eee der so ein “un? escsscosececsocoees > 
(informaţie anterioară) (informaţie posterioară) 


se potriveşte, bineînţeles, multor texte: „Dort stand auch ein Mann mit 
einer Zigarre. Der Mann mit der Zigarre war...” [Acolo stătea şi un 
bărbat cu o havană. Bărbatul cu havana era...“] etc. Este însă proble- 
matic dacă acest sistem de orientare are menirea de a face textul mai 
uşor de înțeles. Oare nu putem înţelege texte şi fără acest tip de indicații, 
de exemplu texte concepute în limbi fără articol!'? Se mai adaugă însă 
un alt aspect, şi anume că, atunci când vrem să scriem gramatica unei 
limbi, trebuie să ne gândim la toate funcţiile, nu doar la o funcţie 
posibilă în anumite texte. Poate că un lingvist a scris cândva, sau va 
scrie, un studiu cu un titlu precum Funcția textuală a articolului în 
franceză. În acest caz, ar fi oare realmente just să presupunem că 
articolul hotărât ataşat la substantivul de la începutul titlului se referă la 
informaţia deja oferită şi că studiul ar fi fost intitulat O funcție textuală 
a articolului francez dacă autorul ar fi avut intenţia să ofere chiar în 
studiul său informaţii despre articol? 

Putem deci stabili că acest tip de lingvistică, care absolutizează 
textul, asumându-l anticipat ca bază, nu este o lingvistică a textului, o 
lingvistică a textelor, ci o lingvistică care are probleme cu identificarea 
propriului său obiect de cercetare. Să ne reprezentăm acest lucru, din 
nou, cu ajutorul unui exemplu: 


Dacă analizăm timpurile verbale pe baza unui număr suficient de 
mare de texte, vom constata, bineînțeles, imediat că această categorie 
tempus nu are nimic de-a face în mod direct cu timpul calendaristic, ci 
că se referă la momentul povestirii înseşi. Deoarece, în multe situații 
verbale „practice”, „acum-ul” povestirii corespunde timpului prezent 
real, ar putea apărea, eventual, impresia că prezentul verbal ar indica 
„prezentul” în sens absolut, că preteritul ar indica „trecutul” etc. 
Bineînţeles că nu acesta este cazul; totuşi, o oarecare noimă există în 
faptul de a pune în relaţie timpurile verbale din text cu „timpul”. Cu 


' [Raporturile dintr-o astfel de limbă sunt analizate în W. Birkenmaier, 
Artikelfunktionen in einer artikellosen Sprache. Studien zur nominalen 
Determination im Russischen, München, 1979.] 

alte cuvinte, prin intermediul timpurilor trecutului putem povesti doar 
fapte care s-au întâmplat deja, cu ajutorul prezentului putem exprima 
doar trăiri referitoare la prezentul real, iar cu timpul viitor putem 
exprima aşteptări şi speranţe legate de viitor. Chiar şi într-o naraţiune 
utopică, în care evenimente din anul 2010 sunt zugrăvite din per- 
spectiva anului 2100 d. Hr., apar, bineînţeles, aşa-numitele timpuri 
„narative”, şi nu timpul viitor, deşi anul 2010, în momentul conceperii 
povestirii, se află încă în viitor. În cazul unei interpretări imanente a 
textului, aşa cum ar fi de aşteptat în primul rând de la o „lingvistică a 
textului”, trebuie avut neapărat în vedere ca „timpul verbal” şi „timpul 
real” să fie puse în relaţie; căci distincţia dintre „timpul povestit” şi 
„timpul absolut” sau „calendaristic” transcende deja graniţele textului. 
În ceea ce priveşte cazul special la care fac referire aici, mai 
rămâne de observat că distincţia categorială, care se presupune a fi 
fundamentală, anume cea dintre „povestire” şi „convorbire” nu este 
aplicabilă anumitor limbi, de exemplu limbii portugheze; în portugheză 
se foloseşte de fapt şi acum un presupus timp „narativ”, perfectul istoric 
(pretérito perfeito simples, care corespunde fr. passé defini sau passé 
simple), dacă este vorba de „convorbire”, adică în cazurile în care 
celelalte limbi romanice au perfectul „compus”, format cu verbe auxiliare. 


A treia formă de lingvistică a textului pe care o distingem s-ar dori, 
evident, o „lingvistică a textului”, dar, de facto, nu este altceva decât 
lingvistica limbilor [şi nu în sensul limitat al gramaticii transfrastice!]; 
de aceea, ea trebuie considerată o pistă falsă a lingvisticii textului. Ca 
lingvistică a limbilor, ea poate fi interesantă dacă privim faptele 
analizate până acum, mai ales faptele referitoare la timpurile verbale şi 
la articol. Ce-i drept, concepând-o, împotriva propriei sale intenții, 
drept lingvistică a limbilor, ea se dovedeşte falimentară tocmai atunci 
când se ocupă cu fapte precum cele cercetate mai sus, întrucât nu a 
reuşit să găsească pentru acestea explicaţii plauzibile. Cu o asemenea 
formă de lingvistică a textului nu ne vom mai ocupa în continuare; 
oricum, o vom aborda doar marginal, adică doar în măsura în care ea 
poate contribui cu ceva la studiul celorlalte două forme legitime de 
lingvistică a textului, tratate anterior. Sfârşitul excursului. 


In cele ce urmează ne vom îndrepta atenţia, aşadar, doar spre cele 
două forme de lingvistică a textului pe care le-am menţionat mai întâi, 

şi anume spre lingvistica textului văzută ca un nivel al limbajului în 
general şi spre lingvistica textului înțeleasă ca unul dintre nivelurile de 
structurare specifică a unei limbi. Justificarea tipului de lingvistică a 
textului menţionat la urmă am oferit-o deja, pe când o justificare a 
primului tip menţionat a fost dată până acum doar sub o formă foarte 
generală şi, de aceea, trebuie să constituie, într-o formă mai detaliată, 
obiectul părții introductive a prezentei prelegeri. Mai întâi, ar mai trebui 
făcute totuşi câteva observaţii privitoare la raportul reciproc dintre cele 
două forme de lingvistică a textului cu care ne vom ocupa în continuare. 
În acest scop, vrem să confruntăm ambele scheme în care „textul” apare 
de fiecare dată ca un nivel, chiar dacă într-un context argumentativ cu 
totul diferit: 


Schema 1 (vezi 1.1.) S |Schema 2 (vezi 1.3.) | `E 

CH = 

i i ia clasate Si 

— a vorbi (respectiv „limbaj” în general) S text E 
= iti g 

Ge GH S CH E e ropoziție 5 

— limbă particulară, tradiție istorică a vorbirii S propozi z» E 

g s „Clauzulă S 

— text ZS |sintagmă 5 

iz A 2 

3 |cuvânt S 

PE O 

© jelemente minimale IS 

EM p 

La prima vedere, în cazul primei lingvistici a textului pare să fie 
vorba despre cu totul altceva decât în cazul celei de a doua, conceptul 
de „text”, care le stă la bază, pare a fi cu totul altul. Dar, fireşte, nu aşa 
stau lucrurile. Nivelul textului este de fiecare dată acelaşi in concreto, 
fiind doar în mod diferit reprezentat în cele două scheme. În prima 
schemă, textul apare ca produs al unei duble determinări în cadrul 
planului vorbirii văzute ca o activitate general umană; în schema a doua, 
textul funcţionează ca un nivel construibil după regulile unei anumite 
limbi, adică nivelul textului este tratat potrivit configurării sale. O 
combinare a celor două scheme pune în lumină nivelul textului în 
întreaga sa complexitate şi corespunde astfel ceva mai bine realității 
(vezi schema următoare). 

Toate acestea vor fi expuse mai precis în continuarea prelegerii; 
dacă pentru moment totul a fost clar, este suficientă constatarea că 
textul reprezintă un fenomen extrem de complex. Textul este nivelul cel 
mai complex al lingvisticităţii în general. 


- a vorbi în general 
- limbă particulară 
(cu diferitele sale niveluri) One — elemente minimale 


a) A putea vorbi, a dispune de cunoaştere elocuţională. 

B) A putea construi un text pe baza cunoaşterii idiomatice, adică 
după regulile unei limbi istorice. 

7) A putea produce un text ca îmbinare de acte individuale de 
vorbire, pe baza cunoaşterii unei tradiţii speciale a textului 
(„sonet”, „roman”) şi a unei intuitii unicel. 


1.5. Câteva fapte care justifică acceptarea autonomiei nivelului 
textului. Concomitent, o justificare a primei lingvistici a textului, 
cea „propriu-zisă” 


Întrebarea de la care trebuie să plecăm sună în felul următor: „Ce feno- 
mene justifică ipoteza conform căreia textul este un nivel multistrati- 
ficat care nu conţine doar elemente idiomatice; de ce avem nevoie de o 
lingvistică care să cerceteze textul cu referire chiar la această comple- 
xitate?” De altfel, o asemenea lingvistică ar coincide, pentru mine, cu 
filologia corect înțeleasă şi, de asemenea, cu hermeneutica; în accepţia 
pe care doresc să o explic aici, lingvistica textului nu este nimic altceva 
decât hermeneutică, iar teoria acestei lingvistici a textului nu este 
altceva decât teoria hermeneuticii, a interpretării. 


! Vezi Die Ebenen des sprachlichen Wissen, în art. cit. al autorului. 

Întemeierea lingvisticii textului în sensul avut aici în vedere tre- 
buie să plece de la faptul că în cazul textului este vorba despre un nivel 
autonom din sfera limbajului, plan care nu poate fi explicat nici plecând 
exclusiv de la nivelul vorbirii în general, nici de la nivelul limbii 
particulare, nici prin referire la „faptele” corespunzătoare. Bineînţeles, 
aceasta presupune ca celelalte două niveluri ale sferei limbajului să fie 
considerate şi ele autonome. 


A) Despre nivelul vorbirii în general. Prima teză de fundamentare 
a lingvisticii textului (şi, în acelaşi timp, prima teză de fundamentare a 
concepţiei mele lingvistice în general) se referă, deci, la autonomia 
acestui prim nivel al sferei limbajului, pe care eu îl numesc „nivelul 
limbajului, respectiv al vorbirii în general”. Aici este vorba despre 
nivelul acelor fenomene care sunt comune oricărei vorbiri şi tuturor 
limbilor. Acest punct comun se reduce, la rândul său, la două fapte foarte 
generale: 

1) Primul fapt constă în referirea la sfera extralingvistică, capaci- 
tatea limbii de a produce semne, adică faptul că limba se referă la ceva 
ce nu este ea însăşi. Că aşa stau lucrurile ne-o dovedeşte, de exemplu, 
orice comparaţie lingvistică teoretică sau aplicată, care trebuie să ţină 
cont chiar de această referire la sfera extralingvistică, comună tuturor 
limbilor; comparăm limbile şi constatăm că sunt diferite, dar sunt dife- 
rite prin raportare la ceva comun, diferite în calitate de configurații 
diferite ale sferei extralingvistice. lar anumite activităţi care au legătură 
cu limbajul, cum ar fi, de exemplu, traducerea, sunt posibile doar pentru 
că se pleacă de la ipoteza tacită că în limbi diferite ne putem raporta la 
aceeaşi sferă extralingvistică. În aceasta constă posibilitatea traducerii, 
adică posibilitatea de a spune altfel ceea ce s-a spus cu privire la aşa- 
numita „realitate extralingvistică”, care poate fi desemnată sau numită 
atât prin intermediul limbii;, cât şi prin intermediul limbii». 

2) Al doilea fapt constă în aceea că noi, în calitate de vorbitori, 
dispunem de o capacitate generală de a vorbi, necondiționată istoric, cu 
alte cuvinte, capacitatea noastră de a vorbi nu constă doar în a vorbi 
germana, franceza etc., ci, dincolo de aceasta, dispunem de o capacitate 
care este valabilă pentru toate limbile şi pentru fiecare act de vorbire. În 

interiorul unei asemenea capacități de a vorbi, înțeleasă în acest sens 
general, pot fi distinse două mari clase de fenomene, şi anume: 

a) „Principiile generale ale gândirii”, valabile integral pentru sfera 
limbajului, cum sunt, de exemplu, principiul identităţii sau cel al non- 
contradicției. Aceste principii sunt date în mod intuitiv în orice act de 
vorbire. Aceasta nu înseamnă că fiecare vorbitor ar putea să formuleze 
aceste principii sau chiar să le explice, ci doar că aceste principii sunt 
prezente deja în fiecare vorbitor. Premisa că putem face o nouă referire 
la ceva deja numit, cu ajutorul pronumelor, este, de exemplu, mai 
presus de asumarea identităţii a ceea ce a fost denumit o dată, dincolo 
de faptul denumirii sale. 

b) „Cunoaşterea lucrurilor”, adică faptul că nu vorbim doar prin 
limbaj, ci şi cu ajutorul unor anumite cunoştinţe pe care le avem despre 
lucruri. Acest lucru se petrece, şi el, într-un dublu sens: 

a) Pe de o parte, vorbim cu ajutorul cunoaşterii lucrurilor în măsura 
în care presupunem la celălalt o anumită cunoaştere a lucrurilor, la care 
ne raportăm în mod automat: 


De exemplu, spunem: „Da, afară pe stradă...” — pentru a reveni la 
un exemplu deja analizat —, presupunând, pe baza unei anumite cunoaş- 
teri a lucrurilor şi a unei anumite aşteptări privitoare la o stare de lucruri 
„normală”, că în momentul în care vorbim mai există încă o stradă, că 
în clipa asta nu zburăm deja de colo până colo prin sistemul galactic şi 
după ce am părăsit de multă vreme oraşul Tiibingen. Presupunem că 
este aşa, deşi nu ştim sigur asta, deoarece nu putem verifica mereu şi 
din nou stări de lucruri atât de „de la sine înțelese”; totuşi, presupuneri 
de tipul acesta se dovedesc aproape întotdeauna a fi îndreptățite. După 
cursul la care asistați, veți constata că Tübingen încă există şi că străzile 
sunt încă la locul lor. Să sperăm! 


Deci, înainte de toate, dispunem de această cunoaştere a lucrurilor 
şi de aşteptări privind „normalitatea” stării de fapt la care ne referim în 
permanenţă atunci când vorbim. 

B) Pe de altă parte, ne raportăm constant la cunoaşterea a ceea ce 
este general uman, la cunoaşterea despre noi înşine, ca oameni, şi la 
cunoaşterea „lumii noastre”. Ştim câte ceva despre corpul nostru, de 
exemplu că avem două picioare şi două mâini. Ştim câte ceva şi despre 

această lume a noastră, care constituie contextul nostru natural; ştim că 
în această lume există un singur soare şi o singură lună, aşa încât 
vorbim despre soarele şi luna, fără a mai face alte precizări. 

Dacă în lumea noastră ar exista trei sori, o propoziţie precum Cel 
de-al doilea soare este deja sus pe cer. ar fi la fel de „naturală” ca 
propoziţia: Soarele este deja sus pe cer. în lumea noastră efectivă; iar 
dacă am avea un număr mai mare de luni, nu am mai vorbi despre lună 
aşa cum o facem în mod obişnuit. Despre aceste chestiuni am discutat 
foarte amănunțit şi cu multe exemple în două studii: despre una în 
articolul, menţionat deja, Determinare şi cadru [vezi 1.1.], iar despre 
cealaltă, în studiul meu Bedeutung und Bezeichnung im Lichte der 
strukturellen Semantik’. 

Atât despre autonomia primului nivel, despre autonomia nivelului 
vorbirii în general. 


B) Despre nivelul limbilor particulare. Autonomia nivelului isto- 
ric, al nivelului limbilor particulare, nu trebuie legitimată în mod 
special. În general, nu se contestă faptul că limbile particulare au struc- 
turi diferite, gramatici diferite, un vocabular structurat diferit, cuvinte 
sau, mai bine spus, conținuturi lexicale configurate în mod diferit. Păre- 
rile sunt controversate doar atunci când ne întrebăm dacă nivelul limbilor 
particulare nu coincide parțial cu nivelul textului. Prin aceasta am ajun- 
ge la legitimarea autonomiei nivelului textului. 


C) Despre nivelul textului. Există o serie de motive care se opun 
considerării textului drept exclusiv un fenomen al unei anumite limbi 
istorice: 

1) În mod normal, un text este redactat într-o anumită limbă, dar 
aceasta nu se întâmplă în mod neapărat necesar. În principiu, textele 
plurilingve sunt, indiscutabil, posibile, iar ele şi există în realitate. Se 
întâmplă chiar — este vorba, ce-i drept, despre cazuri limită — ca diferite 
limbi să apară amestecate în text chiar şi sub aspectul expresiei mate- 
riale şi al gramaticii şi, totuşi, aceste formațiuni hibride sunt texte. Să ne 


! În volumul: P. Hartmann/ H. Vernay (ed.), Sprachwissenschafi und Übersetzen. 
Commentationes Societatis Linguisticae Europacae, III, München, 1970, p. 1-18. 

gândim, de exemplu, la ultimul roman al lui James Joyce, Finnegan e 
Wake, care este scris concomitent în limbi diferite; el nu conţine doar 
pasaje în engleză, ci şi în italiană şi franceză — şi anume, aproape 
complet amalgamate, contopite într-o nouă unitate. 

2) Textele nu se supun în mod necondiţionat, în fiecare punct, 
regulilor unei limbi; abateri de la regulile limbii respective sunt 
întotdeauna posibile; şi, ceea ce este încă şi mai important, de regulă, 
aceste devieri nu sunt interpretate ca atare, ci apar ca deplin acceptabile, 
dacă sunt motivate de configuraţia textului sau de o funcție textuală. 
Este vorba despre un fenomen foarte general, care ar putea fi formulat 
după cum urmează: textul poate suspenda regulile unei anumite limbi, 
care nu sunt valabile în acest text special, şi anume a) ori, pur şi simplu, 
din cauza configurației tradiționale a textului respectiv, ori b) pe baza 
unei motivații pe care o găsim în textul respectiv. 

a) Să luăm, mai întâi, un exemplu pentru primul caz: un cântec ita- 
lian pentru copii conţine formula următoare: 

A mizu, mizu, mizu 
per la carne lo pe-i 
per esem-pin-tu 

a si fa mizu 

Cântecelul este greu de înţeles, dar nici nu se pune neapărat 
problema înțelegerii lui. Important este mai degrabă următorul aspect: 
în textul nostru apare ceva despre care se consideră că nu ar exista în 
italiană, şi anume fonemul /7/. Toţi copiii care cunosc această formulă 
pronunță mizu fără nicio dificultate; în schimb, dacă întrebaţi un italian 
despre existența sunetului /ž/ în italiană, acesta va nega cu siguranță şi, 
posibil, chiar va avea dificultăţi în a pronunţa acest fonem. Dar fonemul 
există chiar în acest text, el aparţine tradiţiei acestui text, aşa cum în 
anumite texte pot apărea şi alte fapte, care în mod obişnuit nu există în 
limbă. De exemplu, se mai spune — desigur, nu fără temei — şi că 
sunetul o ([ø] şi [œ]) nu ar exista în italiană şi că nici nu există ca 
fonem în cuvintele italieneşti. Totuşi, el apare într-un anumit text sau, 
mai bine spus, el există ca un anume text italian; italienii îl folosesc 
pentru a se referi la ceva total neplauzibil sau irațional: öööh! Asta pot 

rosti toţi italienii — dar un italian poate pronunța cu greu un d într-un 
cuvânt nemţesc, dacă nu a exersat îndelung în prealabil. 


Şi chiar şi acolo unde nu este vorba despre fapte care nu apar 
nicăieri, pentru anumite texte există o tradiție specială, care suspendă 
parțial regulile speciale ale unei anumite limbi, chiar şi în domeniul 
foneticii şi al fonologiei. Astfel, de exemplu, în limba germană standard 
vorbim despre der Wurst „cârnat”, dar spunem în acelaşi timp (şi 
anume nu neapărat într-o rostire colorată dialectal) şi das ist mir 
wurscht „puţin îmi pasă, mă doare în cot”; în acest caz special realizăm 
complexul sonor st sub forma scht, deşi în limba literară acesta este 
obişnuit doar la începutul unui morfem. Se formează astfel chiar ceva 
asemănător unei perechi minimale: cf. Es ist Wurst, was Sie haben 
wollen. („Ceea ce doriţi este un cârnat.”) şi Es ist wurscht, was Sie 
haben wollen. („Este totuna ceea ce doriţi să aveţi.”). La fel se întâmplă 
cu Alles ist für die Katze. („Totul este pentru pisică.”) şi Alles ist für die 
Katz. („Totul este în zadar.”) Şi în acest caz există o tradiţie pentru un 
text special, iar o modificare materială neînsemnată în planul expresiei 
atrage după sine o modificare completă a sensului. 


Şi acum, despre cel de-al doilea caz: 

b) După cum am spus, abaterile pot fi motivate, şi anume motivate 
prin tipul de text, prin „specia de text” pentru care au fost stabilite şi în 
cadrul căreia chiar sunt considerate normale. În acest context am făcut 
deja o scurtă referire la omisiunile din aşa-numitul „stil telegrafic”. 
Aceste omisiuni sunt făcute potrivit unor reguli specifice, valabile 
pentru redactarea telegramelor, şi sunt acceptate fără rezerve. Ba chiar 
se poate stabili — ce-i drept, din câte ştiu nu există încă cercetări în acest 
sens — care tip de omisiuni este permis în stilul telegrafic şi care nu. 
Într-o vestită povestire, alcătuită doar din telegrame, scriitorul român 
stilului telegrafic, utilizând şi abateri care nu sunt obişnuite sau nu sunt 
permise în acest stil, abateri de tipul: Vrut protestăm procuror stop 
procuror absent stop schit de maici beţie, care trebuie interpretate ca: 

„Am vrut să protestăm în fața procurorului, însă acesta nu a fost prezent, 


ci a fost la schitul de maici, unde s-a îmbătat”!. 

În alte prelegeri am făcut referire în mod repetat la un alt tip de 
motivare pentru abaterile din anumite categorii de texte, anume la 
modul în care vorbim cu străinii, cu vorbitorii unei limbi străine — 
recurgând, de exemplu, doar la infinitive şi la participii: Tu, a merge? 
Tu deja mâncat?”. Fără discuţie, aceste abateri sunt simţite ca fiind 
permise pentru acest tip de texte, pentru care s-au format chiar reguli 
speciale, astfel încât, în germană de exemplu, se poate vorbi deja despre 
un stil special de a vorbi cu străinii. Aici se încadrează de pildă sintag- 
me verbale funcționale alcătuite dintr-un verb de acțiune şi o temă 
reduplicată, la care se adaugă terminația -i, precum blitzi-blitzi machen’. 
După acelaşi model am putea forma şi schreibi-schreibi sau lesi-lesi 
(machen). Şi, în sfârşit, poate exista motivaţia unei abateri şi pentru un 
singur text, nu pentru o categorie de texte. În germană nu există niciun 
adjectiv care să corespundă expresiei unter dem Strich, literal “sub 
riglă”, dar spunem că ceva este unter dem Strich, adică “fără importanţă, 
de nivel inferior, prost”. Odată, când vorbeam aici, la Tiibingen, în 
seminarul nostru, despre prelegeri care erau unter dem Strich, cineva 
ne-a asigurat că a ascultat cândva o prelegere care a fost unter dem 
Stricher! Această abatere a fost admisă fără rezerve în acest text spe- 
cial, motivaţia ei fiind înţeleasă tocmai prin prisma acestui text special. 


Să rezumăm, aşadar, încă o dată, cu alte cuvinte, fenomenul gene- 
ral pe care l-am menţionat la începutul punctului 2 — la raporturi mă voi 
referi mai târziu —: o finalitate0 recognoscibilă sau un scop 


! În original, exemplul este construit de autor în germană, probabil din memo- 
rie, astfel: Wollten Staatsanwalt protestieren Stop Staatanwalt abwesend Stop 
Nonnenkloster Sauferei. În originalul schiţei Telegrame de I. L. Caragiale, 
textul este următorul: Repet reclama telegrama No... Petiționat parchetului. 
Procoror lipseşte oraş mănăstire maici chef. Substitut refudat pără vini 
procoror. Tremur viața me, nu mai putem merge cafinè. Facem responsabil 
guvern (nota trad.). 

7 În limba germană sensul sintagmei este de “a fulgera’. 

* Cu sensurile “a scrie” sau “a citi”. 

* Abaterea gramaticală constă în alipirea la un substantiv a sufixului adjectival 
-er, care marchează în germană comparativul de superioritate. 

recognoscibil al expresiei textului pot suspenda regulile unei anumite 
limbi. 

3) În opoziţie totală faţă de limbile istorice, textele sunt conditio- 
nate de universul discursului [vezi 2.2.5.]. Nu există nicio „limbă” 
specială (în sensul nivelului 2 din schema noastră, deci în sensul unei 
„tehnici a vorbirii constituite şi transmise în mod istoric”) pentru 
mitologie, ştiinţă sau literatură, dar universul discursului este de fiecare 
dată complet diferit, o afirmaţie este făcută în interiorul mitologiei, al 
ştiinţei sau al istoriei. Observaţii privitoare la călătoria lui Ulise sau la 
cea a lui Cristofor Columb au un sens cu totul diferit, iar valoarea de 
adevăr a unei afirmaţii precum „Penelopa a fost soţia lui Ulise.” poate fi 
verificată doar în interiorul universului vorbirii căruia aceasta îi 
aparține. Acelaşi lucru este valabil pentru ceea ce este ficţiune în 
literatură. Această diversitate a universurilor vorbirii afectează însă 
doar textele, nu şi „limbile”. 

4) Din nou în mod diferit față de limbi, textele sunt condiţionate 
situațional. De fiecare dată, ele stau într-un context extraverbal specific 
şi numai prin intermediul acestuia îşi capătă sensul. De exemplu, ce 
trebuie înţeles prin zwei zu fünfzig und zwei zu zwei Mark [două la 
cincizeci şi două la două mărci“] depinde de faptul că afirmaţia respec- 
tivă este făcută la un ghişeu poştal, în faţa unui chioșc cu cărți poştale 
sau la un vânzător de înghețată. 

5) În sfârşit — şi acest lucru mi se pare deosebit de important — 
textele au şi tradiţii cu totul speciale, şi anume independent de o 
anumită limbă. Despre tradiţiile textuale se poate vorbi iarăşi dintr-o 
dublă perspectivă: 

a) În cazul textelor încorporate în tradiţia lingvistică însăşi, este 
vorba exclusiv despre existenţa sau inexistenţa textelor respective. Prin 
texte încorporate într-o tradiție lingvistică înțeleg formule fixe, de 
exemplu formule de adresare, de salut şi altele asemenea. Chiar în cazul 
salutului se poate constata uşor că anumite texte există în interiorul unei 
tradiții, dar nu şi în interiorul alteia. Guten Morgen „bună dimineaţa” 
este o astfel de formulă, care există în germană şi în engleză, dar nu şi 
în franceză, italiană şi spaniolă. Sub acest raport, „a nu exista” nu înseamnă 

că nu am putea spune „Bună dimineaţa” cu mijloacele limbilor respec- 
tive, ci că nu se obişnuieşte utilizarea unei formule corespunzătoare. 

b) În ceea ce priveşte textele încorporate în tradiţia lingvistică 
însăşi, dar mai ales în privinţa textelor care transcend limbile particu- 
lare, adică a textelor care aparțin tradiţiei diferitelor limbi istorice, este 
vorba nu doar despre existenţa sau inexistenţa textelor respective, ci şi 
despre tipul configurării lor. Chiar în cazul textelor care transcend 
limbile particulare — aici se încadrează, de exemplu, genurile literare — 
ar trebui să devină imediat evident că există ceva, un fel de tradiţie a 
configurării unor astfel de texte, care este complet independentă de 
tradiția de a vorbi după un anumit model transmis în istorie, adică 
independentă de limbile istorice. 

Aşadar, acestea ar fi cele mai importante motive care ne împiedică 
să privim un text doar ca pe un fenomen al limbii particulare, fără să 
facem o distincție între nivelul limbii particulare şi nivelul textului. 
Înainte de a ne îndrepta către acest nivel al textului şi către lingvistica 
textului care îi corespunde, trebuie să mai adăugăm câteva consideraţii 
despre caracterizarea şi delimitarea reciprocă a celor trei niveluri. 


1.5.1. Cele trei niveluri ale limbii înţelese ca trepte ale cunoaşterii 
lingvistice”? 


M-am străduit să vă ofer o privire de ansamblu asupra faptelor 
care justifică acceptarea autonomiei textului. Voi încerca acum să arăt 
că aceste fapte se explică printr-o formă specială a capacității de a vorbi. 
Fiecare formă a capacității de a vorbi poate fi desemnată drept o tehnică. 


! [Editorul german a preluat în acest loc ceea ce autorul a prezentat mai detaliat 
într-o prelegere despre sociolingvistică (Tübingen, semestrul de iarnă 1973/74). 
Întregul complex este prezentat mult mai amănunțit în publicația parțială 
amintită deja de mai multe ori, Die Ebenen des sprachlichen Wissens, art. cit.] 

? [Sub un alt raport (cf. supra), autorul distinge la un nivel mai abstract, în 
asentimentul multor lingvişti, între treapta „biologică” şi cea „culturală” a 
vorbirii. Se înţelege de la sine că, sub acest raport, doar treapta culturală are 
însemnătate. Aşadar, distincțiile despre care este vorba aici sunt operate în 
cadrul „treptei culturale a vorbirii”.] 

Analog distincţiilor prezentate în paragraful 1.1., se pot distinge diferite 
tehnici ale vorbirii: tehnica vorbirii în general, limba istorică, care, la 
rândul ei, reprezintă şi ea o tehnică, şi tehnica textelor, adică cunoaş- 
terea modului cum se formează anumite texte sau anumite tipuri de 
texte. Acestor trei tehnici diferite, în care regăsiţi cele trei niveluri 
ale sferei limbajului (cf. 1.1.), le corespund trei trepte diferite ale 
cunoaşterii lingvistice, pe care eu, în alt loc, le-am numit şi le voi numi 
şi „valori lingvistice” sau „trepte ale competenţei”. lar acestor trei 
trepte le corespund din nou criterii diferite de evaluare a vorbirii. 
Cu alte cuvinte, succesul actului de vorbire este evaluat diferit la fiecare 
dintre cele trei trepte ale cunoaşterii lingvistice: 


Niveulri Trepte Evaluare 
general elocuţional congruent 
istoric idiomatic a) corect 

b) exemplar! 
cu referire la text expresiv adecvat 


În cea mai mare parte, aceşti termeni apar cu veşmânt latino- 
romanic şi în această prelegere ţinută în limba germană, pentru că mi 
s-au întipărit în minte pentru prima dată într-o limbă romanică şi pentru 
că nu mi-am făcut încă o idee definitivă despre o posibilă germanizare a 


! [În privința distincţiei dintre „corect” şi „exemplar”, autorul şi-a exprimat 
detaliat părerea într-un studiu mai lung cu titlul EI problema de la corrección 
idiomática („Problema corectitudinii idiomatice”). La traducerea în germană 
a unei părți centrale a acestei lucrări s-a făcut deja referire de mai multe ori. 
În acest sens precis, „corect” înseamnă pentru autor tot ceea ce corespunde 
sistemului unei varietăți a unei limbi istorice şi care nu contravine unei norme 
corespondente, deja existente. Exemplar" este, dimpotrivă, tot ceea ce cores- 
punde sistemului şi normei unei varietăţi evaluate deosebit de favorabil în 
cadrul unei limbi istorice, deci ceea ce corespunde „standardului”, respectiv 
configurării „înalte” a limbii istorice respective. În judecăţile metalingvistice, 
dimensiunea exemplarului este redusă de obicei la cea a corectului (purism 
dobândit prin educaţie); vorbim despre „corect”, însă ne gândim la „exemplar”. 
Totuşi, pentru evoluţia argumentării în cadrul prelegerii de față, distincția 
respectivă nu este absolut necesară şi, de aceea, nu ne vom ocupa de ea.] 

lor. De altfel, ca în cazul tuturor terminologiilor, este vorba despre 
denumiri convenţionale, care pot fi eventual modificate — important 
este doar ca distincţiile la care se referă să fie efectiv operate. 

Aşadar, numesc cunoaştere elocuțională cunoaşterea care se referă 
la vorbire în general. Este vorba despre o cunoaştere generală despre 
cum vorbim, despre cunoaşterea, de exemplu, a faptului că, în vorbire, 
ne putem referi la lucrurile înseşi şi la contexte — de aceste lucruri 
ne-am ocupat deja destul de amănunţit. Cunoaşterea istorică, care se 
certifică prin posedarea unei anumite limbi, o numesc cunoaştere 
idiomatică (sau a unei anumite limbi), iar cunoaşterea care se referă la 
modul în care se formează anumite texte o numesc cunoaştere 
expresivă. Această cunoaştere expresivă — şi la acest aspect am făcut 
deja referire — se poate eventual limita, după părerea noastră, la texte 
foarte specifice şi poate să nu ne stea la dispoziţie pentru alte tipuri de 
texte sau să ne stea la dispoziţie doar în mică măsură. Reuşita normală a 
unui act de vorbire, respectiv a evaluării sale pozitive la nivelul fiecărei 
trepte de cunoaştere lingvistică, o denumesc cu termenii care apar în 
coloana din dreapta a schemei. Când vorbirea corespunde aşteptărilor 
pe care le avem în privința primei trepte, a cunoaşterii elocuționale, 
atunci această vorbire o numesc congruentă (sau coerentă). O astfel de 
vorbire va fi clară, logică şi coerentă, mai ales în ceea ce priveşte 
principiile generale ale gândirii; se va întemeia pe cunoaşterea presupus 
generală a lucrurilor în interiorul unei comunităţi date, la un moment 
dat. Termenul congruent se referă, aşadar, la tot ce nu depinde nici de 
cunoaşterea unei anumite limbi şi nici de capacitatea de a construi 
anumite texte. Şi aici este valabil din nou principiul general la care am 
făcut referire mai întâi în legătură cu cele trei niveluri ale lingvisticității, 
şi anume principiul potenţialei suspendări a treptelor mai generale de 
către o treaptă mai specială, determinată ulterior. Astfel, ceea ce nu este 
congruent poate fi, eventual, admisibil doar atunci când există o tradiție 
lingvistică care permite, prin reguli specifice, o încălcare a congruenţei 
sau chiar reclamă expres această încălcare a congruenței. Din punctul 
de vedere al congruenţei, o afirmaţie precum „am văzut cu proprii mei 
ochi” ar putea fi respinsă, cu obiecția că nimeni nu ar putea vedea altfel. 
Totuşi, în general, o astfel de propoziţie nu este considerată deloc ca fiind 

lipsită de sens şi nici măcar redundantă, deoarece ea este fixată în 
această formă în interiorul unei tradiţii lingvistice. Aici o regulă a 
vorbirii în general este, aşadar, suspendată de către o regulă a limbii; de 
asemenea, şi regulile de redactare a textelor pot suspenda regulile 
specifice unei anumite limbi sau, mai general, pot atrage după sine 
încălcări ale principiului congruenței. În teatrul lui Eugen Ionescu apare 
chiar o astfel de motivare a non-congruentului la nivelul cunoaşterii 
expresive. Cu alte cuvinte, nerespectarea congruenței contribuie în mod 
esenţial la constituirea „sensului” în piesele lui Ionescu. 

Să revenim însă încă o dată la nivelul istoric, căruia îi corespunde 
cunoaşterea idiomatică. La acest nivel vorbim despre corectitudine 
lingvistică. O afirmaţie este corectă dacă ea corespunde regulilor unei 
anumite limbi [vezi, însă, ultima notă de subsol]. 

La nivelul textului, căruia îi corespunde cunoaşterea expresivă, 
vorbesc despre „adecvare”; ceva poate fi adecvat sau neadecvat, indife- 
rent dacă este corect sau incorect. Bineînţeles, şi aici se aplică princi- 
piul determinării progresive: adecvarea poate suspenda corectitudinea, 
ceea ce este incorect din punct de vedere lingvistic poate fi adecvat 
pentru anumite texte!. 

De altfel, cuvântul a suspenda trebuie înţeles aici în sensul în care 
este utilizat în filosofie. Aşadar, „suspendat” nu înseamnă „eliminat”; 
ceea ce nu este corect rămâne absolut recognoscibil în ceea ce este 
adecvat, în acest caz special el fiind doar, ca să spunem aşa, „scos din 
funcțiune”. Aceasta justifică încă o dată acceptarea autonomiei nivelu- 
lui textului. Există o cunoaştere specială pentru texte şi există şi o eva- 
luare specială pentru acestea, o evaluare care are în vedere adecvarea 
referitoare la fiecare text, independent de corectitudinea lingvistică sau 
de congruență. 


! [În retorica antică, devierea de la normele „idiomatice” pentru urmărirea unui 
scop „expresiv” a fost numită licentia. Când ars loquendi se afla în conflict 
cu ars bene loquendi, atunci, în anumite condiţii, cea din urmă trecea drept o 
obligaţie supraordonată (vezi, printre altele, H. Lausberg: Elemente der 
literarischen Rethorik, München, 191990, $ 92 şi urm.). Acest principiu a 
intrat — oarecum ca „bun cultural sănătos” — în vocabularul nostru de zi cu zi 
sub forma expresiei „licenţă poetică”.] 

1.5.2. Cele trei niveluri ale limbajului şi valorile de conţinut 
corespunzătoare 


Poate şi mai importantă este constatarea că pentru cele trei niveluri 
diferite ale limbii există de fiecare dată funcții specifice şi, prin aceasta, 
şi diferite valori generale de conţinut, care trebuie atribuite acestor trei 
niveluri. 


1) Am vorbit mai sus, într-un alt context, despre faptul că limbajul 
se referă la ceea ce el însuşi nu este, sau că desemnează ceva 
extralingvistic. (Acest lucru este valabil şi în cazul în care limbajul se 
referă la el însuşi, adică atunci când vorbim într-o limbă chiar despre 
această limbă, situaţie pe care o numim „uz metalingvistic”, respectiv, 
pur şi simplu „metalimbaj”.) [Cf. şi Metalimbajul etc. în excursul de la 
2.1.] Există, deci, funcţii care privesc chiar acest raport, şi anume 
desemnarea realităţii extralingvistice. 


Astfel, de exemplu, categoria extralingvistică agent poate fi 
exprimată într-o limbă în diferite moduri, ca subiect, ca agentiv, altfel 
spus ca un tip deosebit de completare, sau ca genitiv — obiectul desemnat 
este de fiecare dată acelaşi: 


„realitate extralingvistică“ latină 
Caesar Pompeum vicit. subiect 
Pompeius a Caesare victus est. „agent” agentiv 
Victoria Caesaris genitiv 


În ceea ce priveşte desemnarea extralingvistică, avem a face de 
fiecare dată cu acelaşi raport între „a ieşi învingător” şi „Caesar”. Ceea ce 
în lingvistica din ultimii ani este numit „caz profund”! nu se referă la 


! [Vezi mai ales: Charles J. Fillmore, The Case for Case, în E. Bach / R. Harms 
(ed.), Universals in Linguistic Theory, New York 1968, p. 1-88; traducerea în 
germană: Plädoyer für Kasus, în W. Abraham (ed.): Kasustheorie, Frankfurt 
am Main, 1971, p. 1-118. Acelaşi lucru este valabil — mutatis mutandis — 
pentru rolurile tematice sau theta-rolurile celei mai recente versiuni a 
gramaticii generative, a teoriei recțiunii şi joncţiunii. Vezi, printre altele: 
Gisbert Fanselow / Sascha W. Felix, Sprachtheorie. Vol. 2, Die Rektions- 
und Bindungstheorie, Tübingen, 31993, cap. 2.2 şi 2.3.] 

altceva decât la acest tip de relaţii extralingvistice unitare, exprimate în 
mod diferit în limbi diferite, ca agent, dar şi ca „instrument” sau 
„pluralitate”. Toate acestea sunt funcţii ale vorbirii în general; noi le 
identificăm raportându-le la categorii extralingvistice unitare, care pot fi 
exprimate în limbi ca instrumental, respectiv ca plural, ori în orice alt fel, 
sau sunt lăsate pur şi simplu pe seama contextului, ceea ce se petrece 
deseori, de exemplu, în cazul „pluralităţii”. 


Categorii precum „agent”, „instrument”, „pluralitate” etc. sunt, deci, 
funcţii ale vorbirii în general. 


2) Alte funcţii precum cele de subiect, instrumental, plural, care 
pot exprima într-o anumită limbă chiar funcţiile vorbirii în general, pe 
care tocmai le-am menţionat, aparţin nivelului istoric şi, prin aceasta, 
țin nu de domeniul desemnării, ci de acela al semnificației. Este adesea 
greu de observat faptul că, în cazul unei funcţii de acest tip, este vorba 
despre o funcţie specifică unei anumite limbi şi nu despre o funcţie 
general „logică”, adică extralingvistică. De exemplu, funcția de subiect 
este atât de general răspândită în limbile indo-europene, dar şi în multe 
limbi de un cu totul alt tip, încât putem avea lesne impresia că ar fi 
vorba despre o categorie generală a gândirii, respectiv despre o funcție 
a vorbirii în general. Sub presiunea acestei impresii, sunt interpretate 
eronat limbile care nu cunosc funcţia de subiect. 


Limbile „fără subiect” pot exprima funcţia generală de „agent” 
printr-o aşa-numită construcție ergativă, de exemplu. În astfel de limbi 
nu se spune: „X doarme, bate, fuge”, ci doar: „aici se află un somn, o bătaie, 
o fugă”; verbalizarea este în principiu impersonală. Acestei verbalizări i 
se pot adăuga diferite relaţionări; prima relaționare este, de exemplu, cea 
cu fiinţa în/la care se petrece acțiunea. Asta ar fi posibil în cazul unui 
verb, precum în formula Hans a dormi (Hans este înțeles aici ca unul care 
doarme), şi invers, în cazul unui verb, precum în formula a bate Petru 
(Petru este înţeles aici ca unul care este bătut — posibil de Hans). Aşadar, 
în limbile care cunosc această construcție, în funcție de tipul verbului, ca 
primă relaţionare apare, o dată ca ceea ce pentru noi ar fi subiect, iar a 
doua oară ca ceea ce pentru noi ar fi obiect, totuşi, într-o limbă ergativă, 
amândouă sunt cuprinse într-o funcţie unitară specifică acelei limbi. În 
cazul acţiunilor tranzitive, mai pot apărea relaționări ulterioare, de 
exemplu: „Aici se află o bătaie” + relaţia 1: „către cine?” „către Peter ca 

cel ce este bătut”, + relaţia 2: „de către cine?” „de către Hans, ca cel care 
bate”. Agentul este exprimat, aşadar, foarte bine, însă nicidecum prin 
funcţia de subiect specifică anumitor limbi, atât de familiară nouă. 


În cazul subiectului, al instrumentalului, al pluralului şi al agentivului 
etc. este vorba, aşadar, despre funcţii idiomatice. 


3) Mai există însă un mare număr de alte funcții care nu aparţin 
nici nivelului limbilor, nici celui al vorbirii în general. Este vorba despre 
funcţii ale vorbirii într-o anumită situaţie, despre funcţii care privesc de 
fiecare dată un anumit scop al vorbirii. De exemplu, nu putem spune că 
printr-o întrebare se desemnează pur şi simplu ceva extralingvistic. În 
cazul întrebării Hans doarme?, desemnatul este exact acelaşi ca şi în 
cazul afirmației Hans doarme. În cazul enunţului afirmativ Hans 
doarme, starea de lucruri desemnată este afirmată suplimentar în mod 
expres; în cazul întrebării corespunzătoare Hans doarme?, dincolo de 
starea de lucruri desemnată, se exprimă o nesiguranță privind existența 
sau non-existenţa acesteia, iar partenerului de discuţie i se cere să înlă- 
ture această nesiguranță. Aşadar, în cazul întrebării, este vorba despre o 
funcţie a vorbirii într-o anumită situație, a vorbirii care are un anumit 
scop. Funcții asemănătoare ar fi, de exemplu: îndemn, răspuns, refuz, 
replică, rugăminte, constatare, obiecţie, comandă, exemplu, insinuare, 
adresare, salut, minciună, părere, consideraţie, presupunere, clarifi- 
care, glumă, ironie etc. — funcţii ale vorbirii într-o anumită situaţie. 
Propunem să le numim funcții textuale!. Ca prim indiciu că nu este 
vorba aici nici despre funcţii ale vorbirii în general, nici despre funcții 
specifice unei anumite limbii (cu toate că — şi asta complică lucrurile — 
limbile particulare pot avea eventuale funcţii specifice pentru 
exprimarea chiar a acestor funcţii textuale, de exemplu propoziția 
interogativă pentru întrebare) ne poate servi faptul că nu rareori punem 
întrebări cu privire la identificarea unor astfel de funcţii textuale. A: 


' [Este evidentă o afinitate cu ceea ce, în pragmatica lingvistică, se numeşte 
astăzi „act de vorbire”. Tocmai de aceea trebuie să prevenim asupra faptului 
că în expunerile autorului despre „funcțiile textuale” trebuie să vedem o variantă 
a teoriei actelor de vorbire, fundamentată de John L. Austin şi dezvoltată de 
John R. Searle.] 

Aceasta a fost o întrebare sau o afirmaţie? B: Nu, asta a fost o simplă 
constatare. Sau: A: Aceasta este o rugăminte? B: Nu, este un ordin! 


O temă interesantă ar fi să stabilim doar într-o limbă sau, compa- 
rativ, în mai multe limbi, care sunt funcţiile textuale, deja identificate în 
interiorul unei limbi, adică funcții pentru care limba respectivă are 
denumiri speciale, ca, de exemplu, întrebare, răspuns, replică, rugăminte, 
constatare în română. Într-o analiză comparativă ar trebui să se stabi- 
lească dacă şi în ce măsură identificarea şi clasificarea unor asemenea 
funcţii textuale diferă în diverse limbi. Identifică, de exemplu, franceza 
aceleaşi funcţii textuale ca germana sau ca alte limbi? În cele două limbi 
sunt identificate doar diferite funcții textuale sau apar în plus funcții 
identificate de fiecare dată într-o clasificare complet diferită? 


Pentru noi, este vorba deocamdată doar de a certifica faptul că 
astfel de funcţii există şi că ele sunt specifice textului. Sunt specifice 
textului în sensul că nu pot fi reduse, pur şi simplu, la funcții ale 
celorlalte două niveluri ale limbii. Asta înseamnă însă, practic, că nu 
există relaţii simple („univoce”) între funcţiile de la cele trei niveluri. 

În cazul raportului dintre primul şi al doilea nivel am constatat 
deja acest lucru: funcția „agent”, proprie vorbirii în general, corespunde 
chiar foarte des funcției de subiect specifice unei anumite limbi, dar nu 
în mod necesar şi, chiar empiric, nu în toate cazurile!. Stă în natura 
lucrurilor ca multe dintre aceste categorii lingvistice generale/comune 
să nu-şi găsească, în genere, exprimare în limbile particulare, să se 
supună, pur şi simplu, contextului şi situaţiei comunicaţionale. 

Cu funcţiile textuale se întâmplă exact la fel, raportul limbă parti- 
culară-limbă în general corespunde aceluia dintre limbă particulară- 
text. Aşa cum anumite limbi istorice dispun de funcții pentru a desemna 
stări de lucruri extralingvistice (de exemplu, plural pentru „pluralitate”), 
care nu pot fi identificate pur şi simplu cu categoria supra-idiomatică” 


! [Acest lucru este valabil şi în sens invers. În propoziţii precum Casa arde, 
zăpada se topeşte, this book sells well, funcţia de subiect, specifică anumitor 
limbi, nu serveşte la exprimarea funcţiei „generale în vorbire” de „agent”.] 

? Am încercat să redăm prin această sintagmă adj. germ. iibereinzelsprachlich 
din original. Termenul tehnic einze/sprachlich desemnează caracterul specific 

desemnată, tot aşa există şi funcții specifice unei anumite limbi, 
orientate chiar spre text, care însă nu pot fi nici ele identificate cu 
funcţia textuală pe care o exprimă. Drept exemplu în acest sens ar servi 
raportul dintre funcţia idiomatică de propoziție interogativă şi funcţia 
textuală de întrebare. Printr-o propoziţie interogativă se exprimă, de 
regulă, o întrebare, dar asta nu se întâmplă în mod neapărat necesar. Nu 
orice propoziţie interogativă trebuie interpretată ca o întrebare şi nu 
orice întrebare trebuie să fie exprimată neapărat printr-o propoziție 
interogativă. O propoziţie interogativă precum „Da, cine ştie?” nu este 
o întrebare, ci mai degrabă expresia unei îndoieli profunde cu privire la 
posibilitatea cunoaşterii, iar propoziția interogativă „Vreţi să închideți 
uşa?” trebuie interpretată în anumite condiţii drept o somaţie. Pe de altă 
parte, la aşa-numitele „propoziţii interogative indirecte” este vorba 
despre un caz în care o întrebare este exprimată altfel decât printr-o 
propoziţie interogativă;, cu alte cuvinte, aşa-numitele propoziţii 
interogative „indirecte” nu sunt de fapt propoziţii interogative, ele nu 
dispun de configurația idiomatică specifică unor astfel de propoziţii. În 
mod similar stau lucrurile — pentru a da un alt exemplu — cu raportul 
dintre funcţia idiomatică de imperativ şi funcția textuală de comandă 
sau somaţie. 

În sfârşit, nu toate funcţiile textuale sunt exprimate în toate limbile 
prin anumite funcții idiomatice, fiind posibil ca anumite funcții textuale 
să nu existe în nicio limbă. De exemplu, în limbile pe care le cunoaştem, 
nu există nicio funcţie idiomatică corespunzătoare funcţiei textuale de 
răspuns. Acelaşi lucru este valabil pentru replică, constatare sau aluzie. 
Bineînţeles, ne dăm seama dacă o afirmaţie trebuie interpretată ca 
răspuns, replică, constatare sau aluzie, dar nu o facem cu ajutorul unui 
procedeu clar identificabil într-o anumită limbă, despre care am putea 
spune, de exemplu: „În germană, răspunsul se exprimă în felul 
următor”. Aşadar, sub acest aspect, funcţiile textuale sunt funcții 
autonome. Ele pot fi exprimate parțial printr-un procedeu specific unei 


al fiecărei limbi şi a fost tradus, de regulă, prin sintagme explicite, precum 
specific unei anumite limbi, dar şi prin termenul idiolingvistic, pe care îl 
propunem ca echivalent tehnic (nota trad.). 

anumite limbi, dar acest lucru nu se întâmplă sub nicio formă cu 
regularitate. Deci, funcțiile textuale trebuie identificate întotdeauna în 
textul însuşi pentru simplul motiv că, în nenumărate cazuri, pentru ele 
nu există nicio construcție specifică limbii particulare. 


Să recapitulăm! Totalitatea funcţiilor limbajului, ale vorbirii în gene- 
ral, adică totalitatea funcţiilor care privesc desemnarea obiectelor şi stărilor 
de lucruri din „lume”, poate fi considerată un tip de conţinut lingvistic. 
Acesta este tipul de conţinut pe care îl numesc desemnare. Totali- 
tatea a ceea ce o anumită limbă exprimă ca atare, totalitatea a ceea ce se 
înțelege doar prin limbă, printr-o anumită limbă, poate fi considerată la 
rândul său ca un tip special de conţinut lingvistic. Acesta este tipul de 
conținut pe care eu îl numesc semnificaţie. Şi, în sfârşit, dorim să 
numim sens totalitatea funcţiilor textuale, totalitatea a ceea ce se 
înțelege cu ajutorul textului şi numai cu ajutorul textului, totalitatea 
conținuturilor care sunt date doar în calitate de conţinuturi ale textului. 

Schematic, toate acestea pot fi reprezentate în felul următor: 


„lume” funcţie de desemnare Desemnare 
limbă particulară < funcție idiomatică > Semnificație 
text funcţie textuală Sens 


1.6. Despre sens 


Termenul sens, pe care l-am utilizat deja până acum de mai multe ori, 
corespunde parțial conceptului de sensus, folosit în mod asemănător, 
încă din Antichitate, mai ales în teoria traducerii. 


În legătură cu problema opoziţiei dintre aşa-numita traducere „lite- 
rală” şi aşa-numita traducere „liberă”, aceasta din urmă este adesea privi- 
legiată în teoria traducerii, în măsura în care suntem asiguraţi că prin 
traducere ar trebui să se transpună nu „litera”, ci mai degrabă „sensul”. 
[De exemplu, traducătorul Bibliei, Hieronymus, într-o scrisoare în care 
explică şi justifică tipul de demers pe care l-a urmat în traducerea Bibliei, 
îi scrie colegului său de studii, Pammachius, că, la traducerea textelor 
nebiblice — căci în Sfânta Scriptură topica, aşezarea însăşi a cuvintelor ar 
fi o taină —, nu a tradus cuvânt cu cuvânt, ci „fidel sensului”: „....libera 
voce profiteor, me in interpretatione Graecorum... non verbum e verbo, 

sed sensum exprimere de sensu”.] Într-adevăr, aşa cum am spus, 
corespondenţa nu este totală, deoarece termenul sensus, Sinn etc. din 
teoria tradițională a traducerii corespunde concomitent termenilor mei 
desemnare şi sens; în această teorie nu se face o distincţie în acest sens. 


La interpretarea apariţiei frecvente a particulelor într-o povestite 
de Kafka, am atras deja atenţia — mai încolo vom vedea acest lucru şi 
mai amănunţit — că între desemnare, semnificaţie şi sens există urmă- 
toarea relație: desemnarea şi semnificaţia, adică ceea ce semnele lingvistice 
denumesc şi ceea ce ele semnifică doar printr-o anumită limbă, alcătu- 
iesc în text — luate împreună — expresia unei unități de conţinut de tip supe- 
rior, mai complex, anume chiar expresia sensului. Analog distincției 
efectuate de Saussure între signifiant şi signifié, valabilă pentru semnul 
lingvistic, distingem de obicei şi în cazul semnului textual 
între signifiant şi signifie: semnificaţia şi desemnarea constituie împreună 
componenta signifiant, iar sensul, componenta signifié a semnelor textuale: 


sens 


semnificaţie + desemnare 


EE 


semne lingvistice 


Semnele lingvistice au semnificații prin intermediul cărora desem- 
nează ceva extralingvistic. Această stare de lucruri complexă reprezintă, 


! [Vezi în acest sens articolele autorului: Bedeutung und Bezeichnung im Lichte 
der strukturellen Semantik, art. cit., şi: Falsche und richtige Fragestellungen in 
der Ubersetzungstheorie, în L. Grăhs/ G. Korlsn/ B. Malmberg (ed.), Theory 
and Practice of Translation (Nobel Symposium 39, Stockholm, 1976), 
Berna-Frankfurt am Main-Las Vegas, 1978, p. 17-32 (acum şi în: Energeia 
und Ergon, op. cit., vol. 1, p. 295-309). Distincția desemnare-semnificaţie- 
sens a fost făcută de autor, pentru prima dată sub această formă, în anul 1967, 
şi anume în articolul său Das Phänomen der Sprache und das 
Daseinsverstăndnis des heutigen Menschen, în vol. Das Selbsverstândnis des 
modernen Menschen, Frankfurt am Main, 1967, p. 21 şi urm.] 

la rândul său, la un nivel semiotic mai înalt, expresia unei unități de 
conținut de tip superior, anume sensul. 

Vom mai reveni la toate aceste aspecte şi vom vorbi detaliat 
despre diferite puncte. Mai întâi dorim totuşi să subliniem următoarele: 
ceea ce într-un text, în special într-un text literar, se desemnează este la 
rândul său expresie, simbol pentru un anumit sens. Tot ce se petrece 
într-un text, tot ce este zugrăvit ca întâmplându-se, are un „sens”, care, 
de regulă, nu coincide în mod nemijlocit cu însuşi evenimentul zugrăvit, 
un sens pe care trebuie mai întâi să-l descoperim. Semnele lingvistice 
care alcătuiesc povestirea Metamorfoza de Kafka zugrăvesc, prin inter- 
mediul semnificaţiilor lor, o anumită stare de lucruri, care, la rândul ei, 
are nevoie de o interpretare. Referitor la un astfel de text, punem, 
aşadar, întrebări precum: „Ce “înseamnă” în povestirea lui Kafka meta- 
morfozarea comis-voiajorului Gregor Samsa într-o gânganie groaznică? 
Care este “sensul” acestei transformări?” Adesea ne întrebăm şi simplu: 
„Care este “semnificaţia” acestei metamorfoze?” Bineînţeles, prin aceasta 
practicăm un uz non-tehnic al cuvântului semnificație, un uz care, ce-i 
drept, este foarte simptomatic, deoarece aici se vede că noi, în calitate 
de vorbitori, suntem deja în stare să sesizăm acest dublu raport al 
semnelor. Am citit ceva, am înţeles precis acel ceva în semnificaţia sa 
pur lingvistică şi totuşi ne întrebăm: „Ce “înseamnă” toate astea?” 
Considerăm, aşadar, întregul text, cu expresia şi conţinutul său pur 
lingvistice, drept un tip de vehicul pentru o “semnificație” de la un alt 
nivel, pentru “sens”. Ştim deja ce este o metamorfoză şi ştim pe baza 
semnelor lingvistice care apar în textul lui Kafka, ştim foarte exact 
despre ce fel de metamorfoză este vorba aici şi, totuşi, ne întrebăm ce 
trebuie să *semnifice” toate astea, care este “sensul” lor intrinsec. 

Aşadar, în texte trebuie constatat un raport semiotic dublu. Semnele 
lingvistice care constituie textul semnifică şi desemnează mai întâi ceva 
ce noi înţelegem, în calitate de cunoscători chiar ai acestor semne şi ai 
regulilor utilizării lor; acesta este primul raport semiotic. 
Teoretic, este posibil să pricepem totul la primul nivel semiotic, fără a 
înțelege nici cel mai mic lucru la cel de-al doilea nivel semiotic. 
Altfel spus: Este posibil să putem repovesti foarte precis metamorfoza 
lui Kafka, să o putem chiar reproduce pe de rost, fără a fi în stare să 

spunem un cuvânt despre ceea ce această metamorfoză are de “spus”, la 
rândul ei, despre care este “sensul” ei. Toate textele au sens, chiar şi 
textele folosite în viața de zi cu zi. Căci un tip de sens este şi acest a-se- 
referi-pur-şi-simplu-la-o-realitate-empirică, acest a-nu-avea-niciun-alt- 
sens-fictiv. Şi aceste semne textuale sunt interpretate pe baza sensului 
lor, plecându-se adesea de la ideea că, în astfel de cazuri, sensul este 
obiectiv (această constatare este valabilă mai ales pentru limbajul ştiinţific). 

La această problemă destul de dificilă va trebui să mai revenim, şi 
anume la problema de ce anumite texte apar ca şi cum nu ar avea niciun 
alt sens decât ceea ce ele desemnează şi semnifică. Aici doar schițez 
rezolvarea problemei, fără să ofer o justificare mai detaliată a acestei 
rezolvări. Există uzuri lingvistice în care semnificația coincide cu 
desemnarea. Acest tip de uz lingvistic se numeşte de obicei specializat 
sau terminologic. În cazul terminologiilor sau al varietăţilor specializate 
ale unei anumite limbi, semnificaţia coincide cu desemnarea, astfel 
încât semnele lingvistice corespunzătoare pot avea — cum se spune de 
obicei — „aceeaşi semnificaţie” în limbi diferite sau chiar în toate lim- 
bile. În astfel de cazuri, de exemplu în cazul termenilor specializaţi din 
chimie, delimitarea idiomatică a conţinuturilor corespunde pur şi 
simplu configurației obiective a domeniului respectiv din ştiinţă. Un 
astfel de uz lingvistic există şi la nivelul textelor, există texte unde 
sensul coincide cu semnificația şi cu desemnarea. Dacă cel care pro- 
duce un astfel de text este întrebat la ce se referă, atunci el ar putea să 
răspundă nepăsător: „Mă refer exact la ceea ce spun.”. Nu există aici 
nimic de înţeles sub forma unui sens autonom, pentru care cele spuse ar 
fi doar purtătoare de semn, signifiant. 

Motivarea propriu-zisă a autonomiei nivelului textului şi, prin 
aceasta, şi motivarea lingvisticii textului este, bineînţeles, una funcţio- 
nală. Chiar şi simplul fapt că există un tip de conţinut care este tocmai 
un conținut al textelor, un conţinut pentru texte, justifică acceptarea 
autonomiei nivelului textului. De aceea şi lingvistica textului, respectiv 
ceea ce am numit aici prima lingvistică sau lingvistica „propriu-zisă” a 
textului este o „lingvistică a sensului”. De această lingvistică dorim să 
ne ocupăm detaliat în prima parte principală a acestei prelegeri, care va 
fi în acelaşi timp şi cea mai voluminoasă. 

Problema fundamentală a unei „lingvistici a sensului” este următoarea: 
„Cum ia naştere “sensul” şi cum este acesta înţeles?”. Căci, aşa cum 
reiese din definiţia pe care i-am dat-o aici şi după cum am încercat să o 
clarific prin exemple, sensul nu poate adera nemijlocit la semnele 
lingvistice înseşi; în sine, semnele lingvistice nu au încă niciun sens. 
Totuşi, chiar acestea, semnele lingvistice, sunt cele cu ajutorul cărora se 
construieşte sensul în texte şi, pe de altă parte, prin text înțelegem nu 
doar semnificaţia şi desemnarea elementelor lingvistice constitutive, ci, 
în acelaşi timp, şi ceva în plus, ceva care trimite dincolo de aceste 
elemente, şi anume sensul textului. 

Înainte de a continua, voi mai face însă câteva precizări în vederea 
justificării problematicii prin prisma căreia dorim să ne apropiem de 
obiectul nostru de studiu. Este această formulare a problematicii nouă? 
Nu s-a mai interesat până acum nimeni de modul în care ia naştere sensul? 

Formularea problemei în sine nu este deloc nouă, totuşi întrebarea 
noastră s-a pus şi se pune de obicei cu referire la o sferă de obiecte mult 
mai limitată decât va fi cazul aici. Întrebarea referitoare la sens este 
pusă de cele mai multe ori doar în legătură cu textele literare sau poe- 
tice, iar singura metodă relativ sistematică, care a fost propusă până 
acum pentru tratarea întregii problematici, este aceea a aşa-numitei 
„stilistici a abaterii”. La baza acestui tip de stilistică se află ipoteza 
implicită că sensul rezultă din abaterea de la o normă, că el ia naştere ca 
abatere de la ceva uzual. Această ipoteză trebuie respinsă din numeroa- 
se motive, asupra cărora voi reveni mai detaliat [cf. 2.4.]; să menţionăm 
mai întâi aici doar următoarele aspecte: 


— Orice text are sens, nu doar textele poetice şi literare. O formu- 
lare a problemei care se referă doar la textele literare şi care vrea să afle 
sensul doar în aceste texte, şi anume sub forma unei „abateri” de un tip 
oarecare de la textele „normale”, este, din principiu, eronată. 

— Nu este corect să se spună că limba poetică sau textul poetic se 
abat în mod necesar de la limba „normală”, de la textul „normal”. Nu 
întâmplător, în cercetările sale din domeniul stilisticii literare, Michael 
Riffaterre a ajuns să critice conceptul de abatere în general Riffaterre 
dorea să vadă înlocuită ideea metodică a abaterii în general cu cea a 
abaterii în fiecare text în parte. lar această „abatere în fiecare text în 
parte”, adică ceea ce frapează imediat într-un anumit text, nu trebuie să 
fie neapărat o abatere prin raportare la uz — dimpotrivă, poate fi vorba 
chiar despre o conformitate completă la o normă abstractă. Vom vedea 
acest lucru la analiza unui text al lui Eschil, Perșii, şi anume la 
interpretarea cântecului grecilor dinaintea bătăliei de la Salamina, 
fragment care se distinge de restul textului tocmai prin naturaleţea lui 
[vezi infra, 2.6.]. 


— „„Abaterea” este un concept relaţional. Cine operează cu el tre- 
buie să poată indica şi domeniul său de aplicabilitate, trebuie să poată 
spune de la ce anume ne abatem. Dacă însă toate textele au sens, 
atunci faptul în sine al abaterii de la o normă nu poate fi, evident, purtă- 
tor al sensului. Într-un studiu, despre care voi vorbi imediat mai amă- 
nunţit, Roman Jakobson aminteşte cazul unui actor care are de rostit 
scurtul enunţ rusesc Segodnja večerom “astă-seară” în patruzeci de mo- 
duri diferite, astfel încât acest text (în acest loc, Jakobson nu vorbeşte 
despre „text”, dar ceea ce gândeşte el corespunde cu ceea ce înțelegem 
aici prin „text“) poate fi înțeles în patruzeci de feluri”. Aceste realizări 


! Cf. M. Riffaterre, Essais de stylistique structurale, Paris, 1971 (respectiv 
traducerea germană de W. Bolle, Strukturale Stilistik, München, 1973), 
îndeosebi partea I, cap. 4. 

? Linguistik und Poetik, în: J. Ihwe (ed.), Literaturwissenschafi und Linguistik, 
Frankfurt am Main, 1972, vol. 1, p. 99-135, aici p. 105. Este vorba despre 
versiunea prelucrată a unei traduceri germane, care apăruse pentru prima dată 
cu un an înainte, într-o versiune mai detaliată a aceleiaşi antologii. Originalul, 
Linguistics and poetics, se găseşte în: T.A. Sebeok (ed.), Style in Language, 
Cambridge Mass., 1960, p. 350-377. Ediţia românească: Lingvistică şi 
poetică. Aprecieri retrospective şi considerații de perspectivă, în vol. Probleme 
de stilistică. Culegere de articole, traducere de Mihai Nasta, Editura 
Ştiinţifică, Bucureşti, 1964, p. 83-125. 

diferite ale unui text dat în prealabil şi modurile diferite de înţelegere 
corespunzătoare fiecăreia pot fi cu greu reduse la o abatere de la reali- 
zarea „normală” a acestei fraze. În mod evident, ceea ce, de fapt, este 
funcţional în acest caz nu este în general faptul abaterii de la ceea ce 
este uzual, ci, dacă dorim, modalitatea specifică a fiecărei dintre aceste 
„abateri”. Fiecare dintre aceste „abateri” îşi are propria funcţie; elemen- 
tul funcțional nu poate deci consta în distanţa care separă diferitele 
realizări ale propoziției de cele „obişnuite”. În ceea ce priveşte funcţia 
textuală (nu norma statistică), uzul ar putea fi înțeles la fel de bine atât 
ca „abatere de la “abatere””, cât şi invers. 


Cele spuse ar trebui să fie suficiente pentru a justifica felul în care 
formulăm problematica menţionată la început; ne vom ocupa acum de 
problemele pe care aceasta le ridică. 


2.1. Modelul-organon al lui Karl Bühler. Relaţiile fundamentale ale 
semnului lingvistic în interiorul unui model de comunicare simplu 


Ca punct de plecare pentru discutarea acestei probleme ne va servi un 
model care s-a bucurat de multă atenţie în cadrul lingvisticii moderne: 
„modelul limbii ca organon”, propus de Karl Bühler’. Modelul propus 
este, repet, numai un punct de pornire al discuţiei — căci vom vedea 
imediat că doar prin intermediul unor succesive modificări şi comple- 
tări ale acestui model ne vom putea apropia de scopul nostru, clarifica- 
rea construirii sensului. 


' [Prima schiță a modelului-organon se găseşte în studiul Kritische Musterung 
der neueren Theorien des Satzes, în „Indogermanisches Jahrbuch”, vol. 6 
(1918), p. 1-20. O prelucrare sistematică (cu o terminologie deja modificată) 
a apărut apoi cu titlul Die Axiomatik der Sprachwissenschafien, în Kant- 
Studien, 38 (1933), p. 19-90. Aici vom cita noua ediție comentată a acestui 
studiu (ed. E. Strâker), Frankfurt am Main, 1969, 21976 şi din opera capitală 
a lui Bühler, Sprachtheorie. Die Darstellungsfunktion der Sprache, Jena, 
1934, ediţia a II-a, Stuttgart, 1965, în care Axiomatik... a apărut într-o formă 
uşor modificată. Între timp, o reeditare uşor accesibilă a acestei lucrări, 
apărută la Stuttgart în 1982, ne stă la dispoziţie (= UTB 1159).] 

Pentru Biihler, semnul lingvistic este, înainte de toate, doar un fapt 
material [cu alte cuvinte, îl tratează ca signifiant] şi se află într-un 
raport triadic cu ceea ce îl înconjoară, mai exact spus, el funcționează 
ca semn tocmai prin intermediul acestui raport triadic. Cele trei relata 
sunt vorbitorul, care exteriorizează semnul („emiţătorul”), ascultătorul 
care îl receptează („destinatarul”) şi lucrurile şi stările de fapt pe care 
semnul le desemnează, despre care se vorbeşte (vezi figura de mai jos). 


Obiecte şi stări de fapt 


Schemă din Bühler, Axiomatik, op. cit., p. 116. 


Prin intermediul acestui model al semnului, pe care, pe baza unui 
pasaj nu foarte clar din dialogul Cratylos! al lui Platon, l-a denumit 
„modelul limbii ca organon“, Bühler ar dori să ofere o determinare, în 
formă schematică, a funcțiilor semnului lingvistic. Cu activitatea de 
denumire, cuvântul se află în acelaşi raport precum cel dintre burghiu şi 


TICE Cratylos, 388a şi urm. Literatura referitoare la acest dialog este aproape 
de necuprins, de aceea facem aici trimitere doar la o ediţie bilingvă mai nouă, 
cu o bogată bibliografie: Platon, Œuvres complètes, Tome V, 2° Partie, 
Cratyle, Texte établi et traduit par L. Meridier, Paris, 21969, aici p. 56 şi urm. 
Vezi şi lucrarea autorului volumului de față, Die Geschichte der Sprach- 
philosophie von der Antike bis zur Gegenwart, vol. 1, Tübingen, 21975, p. 40- 
60, ca şi lucrarea recentă a lui Jochem Hennigfeld, Geschichte der 
Sprachphilosophie. Antike und Mittelalter, Berlin-New York, 1994, p. 27-54.] 

găurire sau dintre suveică şi ţesut; semnul este un organon, un 
instrument prin care cineva spune altcuiva ceva 
despre lucruri. 

Bühler consideră că în acest raport triadic semnul ar fi diferit de 
fiecare dată, cu alte cuvinte, diferitele funcţii ar transforma „fenomenul 
acustic concret” într-un semn dintr-o triplă perspectivă: „Drei variable 
Momente an ihm sind berufen, es dreimal verschieden zum Rang eines 
Zeichens zu erheben.” — „Lui [semnului] îi sunt atribuite trei momente 
variabile, pentru a fi ridicat de trei ori, în moduri distincte, la rangul de 
semn” [Axiomatik, op. cit., p. 116]. 

În raport cu vorbitorul, funcția semnului ar consta în a 
„notifica“ sau „a exprima“ starea psihică a acestuia (sau starea în 
general). În prima formulare a teoriei sale, Biihler vorbeşte în această 
privinţă despre „notificare“ (Kundgabe), iar mai târziu, mai puţin inspi- 
rat, despre „expresie” (Ausdruck). Din această perspectivă, semnul ar fi 
deci o notificare, o manifestare a vorbitorului, ar spune ceva despre el, 
de exemplu dacă este un bărbat sau o femeie, o persoană mai în vârstă 
sau un copil, un om instruit sau un incult, dacă, în momentul în care 
vorbeşte, se află într-o stare de linişte sau de mare mânie şi multe altele. 

În raport cu ascultătorul, funcţia semnului ar fi de a-i cere 
acestuia să facă ceva — în caz extrem, nimic altceva decât să recepţio- 
neze semnul ca atare şi să-l interpreteze. Desigur, în alte cazuri, se 
poate pretinde mult mai mult: ascultătorului i se poate cere să facă 
linişte, să închidă uşa sau să-i aducă vorbitorului un scaun. Pretinsă 
poate fi aproape orice acţiune imaginabilă — dar, în caz extrem, cel 
puţin disponibilitatea de a recepționa şi de a interpreta semnul. În prima 
formulare a teoriei sale, Biihler alesese şi pentru această funcţie o 
denumire foarte potrivită, „declanşare” (Auslösung), pe care a înlo- 
cuit-o ulterior cu un termen mai puţin fericit, „apel” (4pel)).! 

În privința lucrurilor şi stărilor de lucruri, funcţia 
semnului ar fi aceea de a le reprezenta. Pentru Bühler, „reprezen- 
tarea“ (Darstellung) este funcția cu adevărat caracteristică a limbii şi, 


! [Pentru motivarea modificării terminologiei, vezi Axiomatik, op. cit., p. 102, 
notă de subsol.] 

deopotrivă, funcţia cea mai importantă a acesteia — aşa cum reiese deja 
din subtitlul operei sale principale: „Teoria limbajului; Funcția de 
reprezentare a limbajului“ (Sprachrheorie. Die Darstellungsfunktion 
der Sprache). 

Aşadar, semnul lingvistic este pentru Bühler un semn complex; 
este semn dintr-o triplă perspectivă. Fiecărei funcții a semnului îi 
corespunde un tip propriu de semn. Semnul este: „simbol, în virtutea 
subordonării sale faţă de obiecte şi stări de lucruri, simptom (indiciu), în 
virtutea dependenţei sale de emițător, a cărui interioritate o exprimă, şi 
semnal, în virtutea apelului său către ascultător, al cărui comportament 
exterior sau interioar îl ghidează...” [Sprachtheorie, op. cit., p. 28]. 

În literatura lingvistică şi semiotică mai veche, funcţia de repre- 
zentare a semnului lingvistic s-a situat în prim-plan în aşa de mare 
măsură, încât nu putem vorbi realmente despre o înțelegere complexă a 
semnului. Ideea lui Biihler despre caracterul tripartit al semnului 
lingvistic reprezintă o inovaţie — cel puţin în ceea ce priveşte elaborarea 
sa detaliată. După părerea mea, printr-o analiză critică a modelului său, 
putem să ne apropiem de problematica sensului şi, prin aceasta, şi de 
înțelegerea sarcinilor lingvisticii textului. 

Să revenim mai întâi încă o dată asupra celor trei funcții ale 
semnului. De regulă — nu în toate cazurile —, ele se prezintă combinate 
în semnul lingvistic. După părerea lui Biihler, există însă şi alte tipuri 
de semne, care dispun de fiecare dată doar de una dintre cele trei funcţii. 
Astfel, de exemplu, îmbrăcămintea este exclusiv indiciu, simptom, ea 
exprimă anumite caracteristici ale celui care o poartă. În anumite comu- 
nități istorice, putem recunoaşte dacă o femeie este sau nu căsătorită 
doar prin intermediul hainelor. Dacă, în Germania, un bărbat poartă o 
haină de interior cu revere verzi, atunci el provine probabil din Bavaria 
sau vrea, cel puţin, să lase această impresie etc. Există pe de altă parte 
şi semne care au doar funcţie apelativă, semne care sunt pure semnale, 
ca, de exemplu, semnele de circulaţie şi semafoarele de la intersecții. 
Acestea nu sunt nici simptom, nici simbol pentru ceva, ele doar ne cer 
să facem un anumit lucru, şi nu altul. În schimb, pentru Biihler, simbo- 
lurile matematice au o funcţie pur reprezentativă; este indiferent cine 
le-a produs şi dacă apar sub formă scrisă sau tipărită, ele sunt exclusiv 

simboluri pentru obiecte sau stări de lucruri. Bühler este de părere că la 
semnele lingvistice ar apărea, de regulă, toate funcţiile împreună, chiar 
dacă una dintre acestea s-ar impune de fiecare dată în prim-plan. Dacă 
facem abstracție de cazurile izolate, funcţia reprezentivă este singura 
care nu poate lipsi. 

Cele prezentate până acum ar trebui să fie suficiente pentru pre- 
zentarea modelului lui Bühler. Înainte de a începe să vorbesc despre 
tica sensului, aş dori să examinez mai întâi modul în care acest model a 
fost dezvoltat de către Roman Jakobson. 


Excurs: Dezvoltarea de către Roman Jakobson a modelului biihlerian 


În studiul său Linguistics and poetics |v. supra, p. 84, nota de 
subsol 2], publicat pentru prima dată în anul 1960, Roman Jakobson 
propune un model-organon al limbii mai dezvoltat, în care numărul 
funcţiilor limbii se dublează de la trei la şase. Elementele fundamentale 
de la care Jakobson porneşte la construirea relaţiilor sale sunt aceleaşi 
ca la Biihler, diferită fiind doar terminologia. (Voi folosi aici echivalen- 
tele germane ale termenilor englezeşti, aşa cum apar în traducerea sus- 
menționată a lui H. Blumensath, R. Kloepfer şi J. Ihwe.) Pe lângă 
elementele „clasice” ale modelului — la Jakobson emițător, destinatar şi 
context (şi anume „context” nu cu accepţia obişnuită, ci cu sensul de 
„punct de referire al vorbirii”, „lucrul despre care se vorbeşte”, deci 
„obiecte şi stări de lucruri” în terminologia lui Biihler —, la Jakobson în 
mijlocul schemei apare — şi aceasta este deja mai mult decât o diferen- 
Here terminologică — mesajul, aşadar, ceea ce se comunică, informaţia, 
respectiv textul. Ca un element suplimentar, în această schemă lărgită 
apare mediul în cadrul căruia se transmit informaţii, mediul de contact, 
care are rolul de a face posibilă intrarea în comunicare a emițătorului cu 
destinatarul. Acest canal de contact este, desigur, deosebit de important 
atunci când nu are loc o comunicare directă, atunci când partenerii de 
discuţie comunică unul cu celălalt mai degrabă indirect, prin texte 
scrise, prin telefon şi altele asemenea. În fine, apare desigur şi sistemul, 
„limba”, cu alte cuvinte cheia de care emițătorul şi destinatarul dispun 
în comun — sau, cel puţin, de care ar trebui să dispună cei doi în mare 

măsură —, pentru a încifra şi a descifra mesajul. Corelându-se cu teoria 
comunicării, Jakobson numeşte acest element cod. 

În această schemă lărgită există deci nu trei, ci şase relaţii, care, 
după părerea lui Jakobson, sunt constitutive actului de vorbire, şase 
funcţii specifice şi independente una de cealaltă. Funcţiile identificate 
deja de Biihler apar din nou, doar că sub altă formă; funcţiei biihleriene 
de notificare (Ausdruck) îi corespunde la Jakobson funcţia emotivă, 
funcţiei biihleriene de apel (Appell) îi corespunde funcţia conafivă, iar 
ceea ce la Biihler se numeşte reprezentare (Darstellung) apare în 
schema lui Jakobson ca funcţie referențială. Însă şi celorlalţi factori, 
care nu apar în modelul biihlerian, le corespund la Jakobson funcţii 
specifice. În privinţa canalului de contact, Jakobson identifică o funcţie 
pe care o numeşte, cu un termen al antropologului Malinowski, funcţia 
fatică. Este vorba despre funcţia simplei luări de contact, despre 
„verificarea canalului”, cu scopul de a stabili dacă există condiţii fizico- 
tehnice sau disponibilitate psihică pentru comunicare. 


Dacă este vorba realmente despre o comunicare indirectă, mediată 
tehnic, atunci ar fi legitim să vorbim despre o astfel de funcție. De 
exemplu, în multe comunități lingvistice există formule destinate exclusiv 
verificării condiţiilor intrării în contact. Aici se încadrează expresii pre- 
cum germ. ich höre, ital. pronto, span. Bueno, la telefon, sau propoziţia 
aparent lipsită de sens the quick brown fox jumps over the lazy dog 
[literal: „rapida vulpe brună sare peste câinele leneş“] cu ajutorul căreia, 
în spaţiul lingvistic anglo-saxon, se verifică funcționarea legăturii telegra- 
fice — în propoziţia respectivă apar toate literele alfabetului englezesc. 

Prin analogie cu mediile tehnice de informare şi cu verificarea 
funcţionării lor, putem vorbi totuşi despre funcţia fatică şi în domeniul 


constată la protagonişti o încercare mereu reînnoită de a intra în contact; 
nu se comunică de fapt absolut nimic. În anti-piesa Cântăreaţa cheală nu 
se întâmplă absolut nimic, nu se poartă deloc o discuţie reală. Să ne 
gândim doar la începutul scenei a şaptea, în care perechile Smith şi 
Martin exersează dificila artă a conversaţiei printr-un schimb de formule 
goale ritualizate. Într-un film de De Sica, Miracolo a Milano, se întâmplă 

ceva asemănător. Doi camarazi de şcoală se regăsesc după mulți ani şi 
încearcă să intre în vorbă unul cu celălalt. În întreaga scenă, nu reușesc să 
treacă dincolo de asigurările reciproce privind sentimentul de solidaritate, 
aşa încât tot dialogul constă din stereotipuri precum „Da, ce vremuri 
erau.” sau „Cum trece timpul.”. 


Jakobson stabileşte în plus o funcţie care priveşte codul însuşi: 
vorbirea despre cod. În conformitate cu terminologia lingvistică obişnu- 
ită, această funcţie este denumită meralingvistică [cf. supra, 1.5.2.]. În 
fine, după Jakobson ar trebui să ţinem cont de o ultimă funcție, cea care 
se referă la mesaj, la structurarea mesajului. Tocmai această funcţie este 
motivul pentru care Jakobson şi-a dat toată silința să dezvolte modelul 
buhlerian. El o denumeşte funcţie poetică: „Atitudinea faţă de mesaj în 
sine (Einstellung), «centrarea» asupra mesajului ca atare, reprezintă 
funcțiunea poetică a limbajului” [Lingvistică şi poetică. Aprecieri 
retrospective şi consideraţii de perspectivă, în vol. Probleme de 
stilistică. Culegere de articole, traducere de Mihai Nasta, Editura 
Ştiinţifică, Bucureşti, 1964, p. 93]. 

Schematic, toate acestea pot fi reprezentate după cum urmează: 


CONTEXT 
referențială 


EMITATOR MESAJ DESTINATAR 


emotivă poetică conativă 


MEDIU DE CONTACT 
fatică 


COD 
metalingvistică 


[vezi ambele scheme la Ihwe 1972, op. cit., p. 104 şi 109] 


Datorită marelui prestigiu de care s-a bucurat Roman Jakobson în 
lumea de specialitate, această încercare de dezvoltare a schemei biihleriene 

nu a fost discutată serios şi nici nu a stat la baza altor cercetări, ca 
ipoteză de lucru. Modelul lui Jakobson a fost acceptat aproape unanim 
mai degrabă ca o contribuţie extrem de originală la semiotica literaturii, 
probabil în ideea că nimeni nu s-ar încumeta să combată singura rara 
avis, singurul lingvist care înţelege ceva şi din literatură. 

Eu cred, dimpotrivă, că este absolut necesar să discutăm integral 
modelul extins al lui Jakobson şi că, pe această cale, putem ajunge la o 
respingere totală a concepției lui. Schema sa ne apare, într-adevăr, total 
nepotrivită şi se bazează pe o serie de ipoteze discutabile. 

Jakobson şi-a propus ca scop în cercetarea sa — şi asta trebuie să 
avem mereu în vedere — să determine funcţia poetică a limbajului. În 
faţa unui astfel de proiect, e cazul să ne întrebăm mai întâi dacă putem 


x» 


lua în seamă, într-un mod atât de dezinvolt, o funcţie „poetică” a limbii, 


x» 


dacă o astfel de funcție „poetică” poate fi pusă, pur şi simplu, într-o 
serie împreună cu alte funcţii. Este funcţia „poetică” sau „artistică“, 
realmente, una dintre funcțiile care pot apărea în texte în proporţii dife- 
rite, ceea ce ne-ar permite să elaborăm, după criteriul celor şase funcții, 
o clasificare în texte cu funcţie „predominant emotivă”, „predominant 
fatică” etc. şi, în fine, „predominant poetică”? 

Trebuie să ne mai întrebăm apoi dacă funcția, care apare în schema 
lui Jakobson drept funcţie „poetică”, coincide cu ceea ce definim în 
mod obişnuit drept poetic, adică cu intuiţia generală pre-ştiinţifică a 
poeticului. Dacă mai facem abstracţie şi de faptul că în întreaga concep- 
ție a lui Jakobson se ascunde o viziune mai profundă, la care vom 
reveni imediat, atunci, din ceea ce el spune explicit, putem deduce doar 
că poeticul pare să consiste dintr-o atenție specială acordată structurării 
mesajului, textului. Este clar, aşadar, că un text poetic apare atunci când 
în prim-planul comunicării se află nu întrebarea ce, ci întrebarea cum 
referitoare la mesaj, sau când textul este structurat armonios după un 


anumit plan. 


Asta se observă mai ales într-un exemplu pe care îl întrebuințează 
chiar Jakobson pentru a ilustra ce înțelege el prin „funcţie poetică”. În 
acest scop, Jakobson analizează sloganul 7 like Ike „Îmi place Ike“, folosit 
de Dwight D Eisenhower, pe la jumătatea anilor '50, în campania 
electorală pentru funcţia de preşedinte al SUA. Această propoziţie este 

considerată de Jakobson un exemplu tipic pentru o concentrare specială 
asupra structurării textului. El analizează propoziția ca pe o construcţie 
progresivă, alcătuită din elemente extinse, conform principiului casetelor 
arhitectonice (Z [ay] se găseşte în Jke [ayk], Ike se găseşte apoi în like 
[layk], în cadrul cărora se pot stabili apoi încă diverse regularități precum 
rima interioară şi alternanţa regulată a fonemelor vocalice şi consonantice) 
[cf. Linguistik und Poetik, art. cit., p. 108; de asemenea în privința 
transcrierii neobişnuite]. 


Corespunde oare, în plan formal, acest rafinament deosebit cu ceea 
ce, de regulă, înțelegem prin „text poetic”? Dacă avem în vedere 
intenția producătorilor de text, atunci, referitor la exemplul dat, această 
întrebare poate primi un răspuns negativ ferm. Cel care a compus slo- 
ganul respectiv nu a vrut, desigur, să scrie o poezie, ci să facă o propa- 
gandă electorală eficace, a vrut ca, prin intermediul acestui text, să-i 
motiveze pe cei cărora li se adresa, ca să-l voteze pe cel care îl angajase. 
Ca să ne exprimăm în chiar terminologia lui Jakobson, respectiva 
persoană a vrut să compună nu un text „poetic”, ci unul „conativ”. În 
acest punct s-ar putea aduce obiecţia că tipul de text nu poate fi dedus 
în mod direct din intenţia iniţială a producătorului de text. Există în 
realitate multe texte poetice care nu au rezultat sub nicio formă dintr-o 
intenție preconcepută a autorului de a crea poezie. Obiecţia cu adevărat 
decisivă nu poate viza deci intenția care precede redactarea unui text, ci 
însuşi procedeul prezumat a fi „poetic”, care, intenţionat sau nu, a fost 
întrebuințat la redactarea textului. Acest procedeu nu are aproape nimic 
de-a face cu poeticul propriu-zis. De altfel, nici nu este potrivit să 
vorbim despre un anumit procedeu când ne referim la poezie. 

În atenţia deosebită acordată structurării unui text nu este vorba 
despre elementul poetic şi cu atât mai puţin despre ceea ce este consti- 
tutiv pentru poezie, ci este vorba despre un fenomen mult mai general, 
legat de diverse activități umane, pentru a căror exercitare este nevoie 
de o anumită îndemânare artistică, îndemânare care poate fi învățată sau 
transmisă de la un om la altul. Este vorba aici despre năzuinţa spre 
perfecţiune tehnică în tot ce „facem”. Mai mult, ar putea fi vorba despre 
texte care sunt „scrise extrem de bine”, dar şi, de exemplu, despre un 
pod construit în aşa fel, încât el este nu doar complet corespunzător 

funcţiei sale, instrumentalităţii sale, ci, în plus, apare ca ceva desăvârşit 
din punct de vedere tehnic, care prezintă anumite proporţii şi se înca- 
drează perfect în peisajul înconjurător. Această perfecţiune a configu- 
rării — în măsura în care vorbim despre o configurare de natură lingvis- 
tică — nu ţinteşte deloc către elementul poetic în sens estetic, ci priveşte 
estetica vieții de zi cu zi, care trebuie să se regăsească în orice aspirație 
spre perfecţiune existentă la producerea operelor umane. 

Dacă lucrurile nu ar sta aşa, dacă elementul poetic al unui text ar 
rezida, într-adevăr, în perfecțiunea tehnică a structurării sale, atunci ar 
însemna că unele conţinuturi identice le-am putea comunica pentru 
întrebuinţarea cotidiană în mod „prozaic”, iar pentru ocazii mai speciale, 
în mod „poetic”. Totuşi, lucrurile nu stau aşa şi nu există nici cea mai 
mică îndoială că şi în poezie, ba chiar în poezie în primul rând, avem de 
a face cu un conţinut special, că poezia nu se poate reduce la simpla 
structurare, la acel cum al celor spuse. În poezie, perfecțiunea specială a 
structurării, adică această concentrare asupra formei textului, îndepli- 
neşte o funcţie secundară. Avem aici o problemă foarte veche, pe care o 
putem menţiona doar în treacăt. Întreaga metrică, precum şi alte 
procedee care țin de structurarea simetrică a textului în planul expresiei 
materiale, pe scurt, toate fenomenele adunate în retorica antică sub 
termenul de numerus!, îndeplinesc în poezie aceeaşi funcţie — exagerez 
un pic, dar numai un pic —, pe care o are rama la un tablou. Numerus nu 
este nimic altceva decât efortul de a delimita printr-o modalitate 
explicită şi vizibilă poezia de vorbirea practică, ca şi cum s-ar spune: 
„Ceea ce se aude aici, ceea ce stă scris aici are pretenţia de a fi 
interpretat drept poezie”. Pentru poezia însăşi, numerus este totuşi lipsit 
de importanță. Aristotel însuşi s-a văzut silit să critice în Poetica lui 
practica obişnuită în vremea sa de a asocia „compunerea poeziilor cu 
măsura metrică a versurilor”; simpla recurgere la anumite măsuri 
metrice nu este încă suficientă pentru a caracteriza textul respectiv 


! [Vezi printre altele: H. Lausberg, Elemente der literarischen Rhetorik, op. cit., 
§ 459 şi G. Ueding, Einführung in die Rhetorik, Stuttgart, 1976, p. 277 şi urm.] 

drept poezie — chiar şi unele manuale de medicină sau de muzică ar 
putea fi compuse într-o anumită măsură metrică!. 

Concentrarea asupra acestui cum a ceea ce se spune, „centrarea 
asupra mesajului de dragul mesajului”, este cu siguranţă un fenomen de 
care trebuie să ţinem cont în interpretarea textelor, cu siguranță nu este 
vorba totuşi despre „funcția poetică a limbajului”. Nici întregul cadru 
teoretic, prin care Jakobson a ajuns la această concepție, nu poate fi 
acceptat fără rezerve. Termeni precum cod, mesaj, contact, emiţător, 
destinatar nu-şi pot ascunde proveniența din teoria comunicării. Se 
sugerează, aşadar, încă de la început că fundamentală în limbaj ar fi 
comunicarea. Chiar şi în cazul aşa-numitei „funcţii poetice”, chiar 
şi în textele poetice, s-ar comunica ceva, ar avea loc o comunicare. Pe 
de altă parte, la o analiză mai precisă a „funcției poetice“, se admite 
implicit — cel puţin, aşa se pare — că faptul transmiterii de conținuturi 
joacă în poezie un rol subordonat. În această perspectivă, chiar şi în 
interiorul concepției jakobsoniene ca atare, apare ca problematică între- 
barea dacă am putea vorbi despre un „mesaj poetic”, dacă genului 
„mesaj” putem să-i atribuim atât de simplu differentia specifica de „poetic”. 

Problema despre care vorbim aici este una extrem de complexă; ea 
ar trebui tratată de fapt în cadrul unei prelegeri despre poetică şi despre 
estetică. Va trebui, aşadar, să mă mulţumesc aici cu câteva observaţii 
generale, formulate în mod destul de apodictic. 

În cadrul vorbirii trebuie să diferenţiem două tipuri de comunicare: 
„a comunica ceva cuiva” şi „a se comunica cuiva pe sine”, „a intra în 
contact cu celălalt”. Din perspectivă empirică, primul tip de comunicare 
este atât de general, încât pare să fie legat inseparabil de realitatea 
vorbirii; acest tip nu este totuşi esenţial pentru limbaj, nu reprezintă un 
criteriu definitoriu pentru „limbaj”. Dacă el ar lipsi, vorbirea nu ar 
deveni o non-vorbire. Nici în viaţa de zi cu zi nu evaluăm „lingvisti- 
citatea” actelor de vorbire din perspectiva acestui tip de comunicare; nu 
contestăm lingvisticitatea unui expresii verbale doar pentru că am con- 
statat că prin intermediul ei nu s-a comunicat nimic nimănui. 


! [Poetik, 1447b.] 

Cel de-al doilea tip de comunicare aparține însă în mod necesar 
limbii, este comunicarea cu celălalt, faptul că vorbirea este îndreptată 
întotdeauna către cineva, că se bazează pe existenţa cuiva, faptul că 
limbajul există întotdeauna pentru celălalt, chiar şi atunci când acesta 
nu înţelege ceea ce a fost exprimat. Această a doua formă de comuni- 
care, în care se manifestă dimensiunea pe care eu o numesc alteritatea 
limbajului!, reprezintă fără îndoială un criteriu definitoriu pentru con- 
ceptul de limbaj. De fapt, nu ştim niciodată dacă suntem înțeleşi, nu 
putem şti asta nici măcar obiectiv, dar vorbind îi conferim deja celuilalt 
capacitatea de a vorbi şi, astfel, demonstrăm că ştim că şi el este un 
subiect, o altă persoană. 

În privinţa destinatarului vorbirii înțelese în acest mod, poate fi 
vorba, în fapt, fie despre o altă persoană, fie despre vorbitorul însuşi. 
Limbajul este îndreptat către altcineva şi în ultimul caz menţionat. 
Vorbim ca şi când noi înşine am fi o altă persoană, astfel încât, de 
exemplu, în solilocviile noastre interioare, după cum se poate cu 
uşurinţă observa, eul este abordat cel mai adesea prin tu. La fel se 
întâmplă şi atunci când vorbim cu lucrurile; vorbim ca şi cum lucrurile 
ar putea înţelege, conferindu-le astfel un caracter uman. 

Aşadar, în această privinţă, comunicarea este esențială pentru limbaj. 
Este însă o cu totul altă întrebare — o întrebare la care nu pot da aici 
realmente un răspuns —, şi anume întrebarea dacă şi poezia este comu- 
nicare, dacă şi în poezie celălalt este întotdeauna prezent, dacă şi poetul 
ține cont de celălalt. 

Am convingerea că nu aşa stau lucrurile, că poezia nu se orien- 
tează către un altul, că pentru poet important este întotdeauna doar să se 
obiectiveze pe sine însuşi. Sunt sigur că în poezie este vorba întotdea- 
una doar despre o dimensiune, şi anume despre cea obiectivă, mai exact 
spus, despre obiectivarea subiectului, dar nu şi despre dimensiunea 


! [Vezi, printre alte lucrări ale autorului, Die Geschichte der Sprachphilosophie 
von der Antike bis zum Gegenwart, partea a Il-a: Von Leibniz bis Rousseau, 
Tübingen, 1972, p. 17-20.]. Vezi şi ediţia românească recentă Eugeniu 
Coşeriu, Istoria filozofiei limbajului. De la începuturi până la Rousseau, 
traducere şi indice de Eugen Munteanu şi Mădălina Ungureanu, Editura 
Humanitas, Bucureşti, 2011.] 

alterității. Poezia nu există pentru a fi recepționată şi înţeleasă de 
altcineva; pentru determinarea poeziei, acest fapt este total neesenţial. 
Niciun poet, care în calitatea lui de poet este un subiect moral, nu şi-ar 
schimba brusc felul de a scrie atunci când ar trebui să constate că nu-l 
înțelege nimeni. Ba chiar ar scrie în continuare ca şi când ar fi singurul 
subiect. Întrucât poezia este activitatea unui subiect universal, poetul îşi 
asumă subiectivitatea universală în clipa în care compune versuri. În 
acel moment, el nu mai este un vorbitor între alții, ci realizează vorbirea 
în mod absolut — nu în mod relativ, în anumite împrejurări sau ocazii. 
Acest fapt este valabil cel puțin pentru esenţa însăşi a poeziei; şi nu 
doar pentru esenţa poeziei, ci şi pentru esenţa artei în general. Arta se 
realizează potrivit unui a-trebui-să-fie care îi este propriu, şi nu potrivit 
unui a-trebui-să-fie condiționat de oarecare circumstanţe contingente — 
ca, de exemplu, posibilitatea înțelegerii sau obligaţia de a înțelege". 


! [La Harald Weinrich, interpretarea şi evaluarea „funcţiei poetice” a limba- 
jului de la Jakobson sunt complet diferite. Acesta revine asupra lucrărilor mai 
timpurii ale lui Jakobson şi accentuează mai puţin aspectul perfecțiunii 
manufacturiere, cât aspectul „suficienţei de sine”, al eliberării limbajului de 
scopuri exterioare: „Funcţia estetică sau chiar poetică sau artistică a 
limbajului este, după Jakobson, o funcţie “autotelică”, care se are pe sine 
însăşi drept scop, în care tranzitivitatea cotidiană a limbajului se întoarce spre 
sine însăşi“ (H. Weinrich, Wege der Sprachkultur, Stuttgart, 1985, p. 234). În 
descrierea acestei funcţii, Jakobson s-ar fi inspirat, după părerea lui Weinrich, 
de la Novalis. În scurtul Monolog al lui Friedrich von Hardenberg se găsesc 
realmente pasaje care susţin o astfel de ipoteză: „Nu-i bună decât de admirat 
eroarea ridicolă, potrivit căreia oamenii vorbesc de dragul lucrurilor. Tocmai 
caracterul cel mai propriu al limbii, faptul că ei îi pasă doar de sine, nu e de 
nimeni cunoscut. [...] Dacă i-am putea face pe oameni să priceapă că limba 
este asemenea formulelor matematice care, alcătuind o lume în sine, se joacă 
doar între ele, fără a exprima altceva decât propria lor natură minunată... [...] 
Tot aşa este şi cu limba“ (trad. rom. de Viorica Nişcov, în Novalis, Între 
veghe şi vis. Fragmente romantice, Bucureşti, Editura Univers, 1995, p. 161). 
Într-un studiu apărut mult mai târziu, la care se referă aici Coşeriu, intuiţia 
filosofico-lingvistică inițială din perioada „formalistă” a lui Jakobson este 
integral respinsă datorită prezentării ei tehnico-lingvistice, dar tocmai această 
prezentare, criticată sever de Coşeriu, a făcut istorie în ştiinţă. Cu totul 

După această scurtă digresiune în domeniul a ceea ce nu poate 
face obiectul acestei prelegeri, să ne întoarcem la studiul lui Roman 
Jakobson. Câteva dintre tezele sale sunt extrem de discutabile chiar în 
cadrul unei modalităţi de cercetare teoretico-comunicaţionale coerente. 
Astfel, de exemplu, afirmaţia conform căreia nu doar aspectul cognitiv 
[respectiv „referenţial” — în acest punct, Jakobson nu este consecvent 
din punct de vedere terminologic], ci şi aspectul emotiv al limbajului ar 
putea fi descris prin termenii de „codare” şi „decodare”. Diferenţa între 
engl. big [big] şi forma prelungită emfatic biiig [bi:g] ar fi, dintr-un 
anumit punct de vedere, comparabilă cu distincția, în cehă, între [vi] 
„voi” şi [vi:] „(el) ştie”; am avea deci de-a face cu informaţie diferen- 
țiatoare de natură fonologică în ultimul caz şi emotivă în primul caz [cf. 
art. cit., p. 105]. 


Lucrul acesta este, desigur, fals. Pe de o parte, şi în engleză există o 
opoziţie fonologică între i şi i:, de exemplu ship [lip] vs sheep [li:p], o 
opoziţie prin care sunt diferenţiate semnificaţii în această limbă. Pe de 
altă parte, o prelungire emfatică de la [big] la [bi:g] trebuie judecată cu 
totul diferit. Fonemul i scurt, prelungit emfatic, se modifică din punct de 
vedere fonic, este realizat adică mai deschis ca engl. [i:] lung „normal” 
[această distincţie nu se marchează în transcrierea obişnuită, deoarece nu 
este relevantă fonologic], deci nu este atât de important sub raportul care 
ne interesează aici. Important este mai degrabă faptul că la prelungirea 
emfatică avem de a face cu un fenomen foarte general, de vreme ce există 
posibilitatea de a construi opoziții fonematice cu ajutorul unor trăsături 
distinctive. Ultimul aspect este specific limbii, primul însă nu; este vorba 
pur şi simplu despre o intensificare a expresiei materiale în scopul relie- 
fării conţinutului corespunzător sau, dacă vrem, despre un procedeu 
„analogic”, care este aplicabil în principiu tuturor mijloacelor de expri- 
mare. Putem, de exemplu, reliefa în mod special şi culoarea dintr-un 
tablou, mărindu-i gradul de saturație sau intensificându-i luminozitatea. 


pierdută a fost poanta ironică a lui Novalis, care ne asigură că, în timp ce 
credea că a indicat esenţa poeziei în modul cel mai clar cu putinţă, nu a putut 
spune, de fapt, decât nerozii: „ştiu că am spus nerozii tocmai pentru că am voit 
să spun ceva şi că pe această cale nu se poate zămisli poezie” (ibid., p. 162).] 

Ne propunem încă o serie de scurte observații cu privire la alte 
două relații care apar ca funcții noi, alături de funcţia „poetică”, în 
modelul-organon al lui Bühler, lărgit de Jakobson. Nici funcția fatică, 
nici funcția metalingvistică nu sunt completări realmente necesare din 
punct de vedere conceptual ale modelului-organon, deoarece ambele 
funcţii nu sunt altceva decât cazuri speciale ale funcției apelative şi, 
respectiv, reprezentative. 

Mai întâi, câteva cuvinte despre funcţia fatică. Jakobson ar dori ca 
această funcţie să se refere la orice act de vorbire, nu doar la comuni- 
carea realizată cu ajutorul mijloacelor tehnice. Astfel înțeleasă, aşa- 
numita funcţie „fatică” nu este însă altceva decât forma minimală a 
funcţiei de chemare sau de apel. Ca cerință minimă adresată destinata- 
rului mesajului, aceasta implică oarecum disponibilitatea de a primi şi 
de a interpreta succesiunea de semne [cf. mai sus]. Acest tip de impera- 
tivitate este prezent în orice act de vorbire — funcţia de apel include, 
aşadar, aşa-numita funcţie „fatică”. 

La fel stau lucrurile şi cu funcția metalingvistică. După cum am 
arătat deja mai sus [cf. 1.5.2.], aşa-numita funcţie „metalingvistică” este 
doar un caz special al funcţiei obiective de desemnare a limbajului — al 
funcţiei „referențiale”, în terminologia lui Jakobson. Putem vorbi despre 
lucruri într-o anumită limbă. Numim acest fapt întrebuinţarea primară a 
limbajului, limbajul-obiect (eu personal prefer termenul de limbaj primar). 
Putem totuşi vorbi, cu ajutorul limbajului, şi despre limbajul însuşi, 
despre materialitatea sau chiar despre conținuturile lui. Dacă spunem: 
Baum hat vier Buchstaben („Copacul are patru litere.) sau See /ze:] 
besteht aus zwei Phonemen („See [ze:] „lac” este format din două foneme.) 
sau chiar Die Bedeutung von eigentlich ist schwer abzugrenzen 
(„Semnificaţia lui eigentlich este dificil de delimitat.) — de fiecare dată 
ne referim, cu ajutorul limbajului, la ceva real, la o realitate, care în 
acelaşi timp este şi limbaj. Distincția între limbă primară şi metalimbaj 
nu este operată în interiorul constituirii limbajului pe baza diferitelor 
elemente care alcătuiesc actul de vorbire, ci ea priveşte mai degrabă 
unul dintre aceste elemente, anume realitatea. Această distincţie clasi- 
fică faptele în interiorul realităţii, după cum acestea aparțin sau nu 
limbajului. Oricât ar fi ea de fundamentală şi indispensabilă pentru 

discutarea multor probleme, distincţia între limbajul primar şi metalim- 
baj nu reprezintă totuşi un criteriu necesar pentru distingerea diferitelor 
funcţii ale limbajului. 

În esență, acestea ar fi motivele care m-au determinat să resping 
dezvoltarea dată de Roman Jakobson modelului-organon  biihlerian. 


San 


Aşa-numita funcţie „poetică” nu se referă la ce se pretinde că s-ar referi, 
iar celelalte două inovaţii, funcţia „fatică” şi funcţia „metalingvistică”, 
se pot reduce la două funcții deja existente în modelul bihlerian, şi 
anume la funcția apelativă şi la funcţia de reprezentare a limbii. 

Prin aceasta nu trebuie însă să creăm impresia că modelul propus 
de Jakobson nu ar conține nimic utilizabil. Dimpotrivă, el conţine două 
intuiții importante. La una dintre ele m-am referit deja pe scurt, iar 
cealaltă ne va fi de ajutor într-o discuţie ulterioară despre modelul 
buhlerian. 

Prima intuiție constă în ideea că elementul poetic constă într-o 
re-întoarcere către ceea ce s-a spus deja. Explicaţia pe care Jakobson o 
dă acestei intuiții profunde pe care o are este în mod sigur falsă. Nu este 
vorba aici despre un interes special pentru structurarea lingvistică a 
unor conţinuturi, care, în alte scopuri şi cu alte ocazii, ar putea fi 
comunicate şi într-un alt mod. Intuiţia pe care Jakobson încearcă să o 
exprime constă mai degrabă în convingerea că vorbirea poetică ar fi o 
vorbire absolută, o vorbire în sine, o vorbire în care valabilitate deţine 
doar ceea ce se spune. Cum trebuie înțeles acest lucru voi încerca să 
explic atunci când mă voi referi la propria mea poziţie cu privire la 
esenţa poeziei şi la vorbirea poetică [cf. 2.4.]. 

A doua intuiţie importantă, cuprinsă în modificarea pe care Jakobson 
a făcut-o modelului biihlerian, constă în ideea că în cazul funcțiilor 
stabilite de Biihler nu este vorba, pur şi simplu, despre funcţii ale sem- 
nului lingvistic, ci despre funcţii ale semnului în întrebuinţarea 
lui, aşadar, despre funcţii ale actului de vorbire, nu ale semnu- 
lui. Este vorba, de fapt, nu despre funcţii ale semnului în limbă, ci 
despre funcţii ale semnului ca parte, ca purtător al unui „mesaj” (pentru 
a utiliza termenul lui Jakobson, neinspirat în sine). Voi reveni imediat 
asupra acestei a doua intuiţii [Sfârşitul excursului]. 

Să ne întoarcem acum la cele trei funcţii de bază ale modelului- 
organon al lui Bühler. Nu intenţionăm să mai discutăm despre aceste 
funcţii ca atare, ci dorim mai degrabă să ne întrebăm dacă schema lui 
Bühler este realmente adecvată în raport cu ceea ce vrea să reprezinte. 
Este vorba despre teza, tratată de Platon în dialogul Crazylos, potrivit 
căreia cuvântul — la Bühler, semnul — ar fi un organon, un instrument, 
cu ajutorul căruia cineva spune altcuiva ceva despre lucruri!. Dacă 
analizăm cu precizie această formulare şi dacă confruntăm rezultatul 
analizei noastre cu modelul lui Bühler, trebuie să constatăm că, raporta- 
tă la ceea ce trebuie să reprezinte, schema biihleriană nu este completă. 

În schema biihleriană apar, e drept, emițătorul şi destinatarul, între 
care se desfăşoară comunicarea, apar lucrurile despre care se comunică 
ceva şi, de asemenea, există cuvântul sau semnul, prin intermediul 
căruia se întâmplă toate acestea. Lipseşte totuşi un element, anume acel 
ceva care este comunicat. În fine, Biihler se referă la faptul că se spune 
„ceva despre lucruri”, şi nu la faptul că s-ar comunica „lucrurile însele”. 
Aşadar, raportul dintre semnul material, signifiant, şi lucruri nu este un 
raport direct, ci unul mediat prin acest „ceva”. Acest „ceva” îl putem 
numi concept (conceptus), aşa cum au făcut scolasticii, preluându-i pe 
stoici: Verba (voces) significant res mediantibus conceptibus. — „Cuvin- 
tele semnifică lucrurile prin intermediul conceptelor”. Ce-i drept, în 
privința termenului scolastic de conceptus nu este clar în ce măsură 
acesta este gândit ca aparținând limbajului. Un veritabil analogon 


! ICT, Cratylos, 388a şi urm.] 

? [La acest complex schițat aici doar foarte pe scurt, autorul s-a referit mai 
detaliat în alt loc. Vezi, printre altele, Probleme der strukturellen Semantik, 
Tibingen, 1973, $ 1.1.2. şi Geschichte der Sprachphilosophie, op. cit., cap. 
13 (vezi şi ediţia românească menţionată mai sus). În cazul citatului latinesc, 
este vorba probabil despre o formulare apocrifă. Mai ales la „realişti” ne 
ciocnim de nenumărate formulări asemănătoare. La Thomas se spune: 
„Voces referuntur ad res significandas; mediante conceptione intellectus” 
(Summa theol. I, 13, 1). Vezi şi traducerea românească a lui Paul Găleşanu, în 
Thoma de Aquino, Summa theologiae I. Despre Dumnezeu, Editura Ştiinţifică, 
Bucureşti, 1997, p. 185: „conceptele se referă la lucruri cu o semnificație prin 
intermediul concepțiilor spiritului”.] 

lingvistic este termenul semnificație, la care m-am referit detaliat mai 
sus, într-un alt context let. supra, 1.5.2.]. 

În posteritatea lui Platon, în filosofia limbajului s-a tot pus mereu 
accentul pe faptul că semnificația semnului lingvistic nu poate fi însuşi 
lucrul desemnat de semn, că, de exemplu, ne putem referi la unul şi ace- 
laşi lucru prin semnificații diferite. Deosebit de cunoscut este exemplul 
citat în acest sens de Edmund Husserl în lucrarea sa Logische(n) 
Untersuchungen: „învingătorul de la Jena” — „învinsul de la Waterloo), 
În ambele cazuri, obiectul desemnat este acelaşi, Napoleon, dar ne pu- 
tem referi la acest obiect prin intermediul a două semnificaţii complet 
diferite, ba chiar contrare. O dată vorbim despre învingător, altă dată 
despre învins; conținuturile semnelor lingvistice sunt opuse, în timp ce 
realitatea desemnată este aceeaşi. 

În lingvistică, această distincţie este presupusă de cele mai multe 
ori în mod tacit, însă ocazional este şi prezentată şi chiar justificată în 
mod explicit. Asta se întâmplă, de exemplu, în lucrarea lui Alan H. 
Gardiner, The theory of speech and language, Oxford 1932, 21951, 
unde conţinutul semnului lingvistic este numit meaning, iar lucrul 
desemnat thing meant. 

Putem deci face acum o primă corectură a schemei biihleriene, 
corectură care ţine cont de faptul că raportul dintre semn (şi, în acest 
model, „semn” înseamnă „semn material”, „purtător de semn”, signifiant) 
şi lucrul desemnat este unul mediat. 

R = res, obiectul real 


B = Begriff “concept”, semnificaţie 
(B) S = semn (signifiant) 


E = emiţător, vorbitor 
Gem? D 


D = destinatar, ascultător 


! Cf. E. Husserl, Logische Untersuchungen, Tübingen, 51968, vol. 1, partea I, 
secţ. I, $ 12. Vezi şi ediţia românească: Edmund Husserl, Cercetări logice, 
traducere de Bogdan Olaru, Editura Humanitas, Bucureşti, 2007. 

Dar cu cele spuse mai sus nu putem considera încheiată discuţia 
critică asupra schemei biihleriane. O obiecţie importantă a fost făcută 
ulterior de Friedrich Kainz în primul volum al operei sale Psychologie 
der Sprache!. În general, consider că această lucrare nu este prea 
recomandabilă, dar în acest caz particular Kainz a făcut, indiscutabil, 
observaţii corecte. La cele trei funcţii biihleriene el critică mai ales 
faptul că nu sunt coordonabile, că nu este vorba despre funcţii de 
acelaşi tip. Notificare (expresie) şi provocare (apel) sunt în mod 
evident funcţii ale semnului în utilizarea lui concretă. Am putea să 
mergem mai departe şi să spunem că nu este vorba despre funcţii ale 
semnului în sens strict, ci despre funcţii ale actului de vorbire, ultimul 
putând fi alcătuit, bineînţeles, şi dintr-un singur semn. Pentru ilustrarea 
funcţiei apelative, însuşi Karl Bühler face referire la o anecdotă despre 
un student din Bonn, care a câştigat o competiție cu cea mai certăreață 
precupeaţă, făcând-o să tacă şi să plângă prin apelul la insulte atât de 
dure ca „Eşti o alpha, Eşti o beta!”?. Este cu totul evident că acest 
succes nu trebuie explicat prin funcţia de semn proprie denumirilor 
obişnuite ale literelor alfabetului grecesc. Precupeaţa din Bonn a inter- 
pretat corect intenţia actului de vorbire, fără a înţelege deloc conţinu- 
turile semnelor utilizate în discursul imprecativ al studentului. Notifi- 
care (expresie) şi provocare (apel) sunt, deci, funcţii ale semnului în 
utilizarea lui, funcţii ale actului de vorbire. Apare astfel o diferență de 
nivel între simptome şi semnale, pe de o parte, şi simboluri, pe de altă 
parte. Primele funcționează doar în cadrul actului de vorbire, ultimele 
precedă idealiter actul de vorbire. Reprezentarea este o funcţie a 
semnului virtual; un cuvânt, chiar şi cel doar gândit, deţine semnifi- 
cație şi, prin aceasta, deține „reprezentare” — înainte şi indiferent de o 
eventuală utilizare a sa într-o enunțare. Este foarte dificil să percepi un 
semn lingvistic exclusiv în materialitatea sa, ca imagine acustică pură. 
Cu referire la acest aspect, Martin Heidegger observă în lucrarea sa 


! F, Kainz, Psychologie der Sprache, 5 vol., Stuttgart, 1941-1969; între timp 
volumele au fost reeditate separat. [Vezi mai ales vol. 1, 21954, p. 74 şi urm. 
şi 175 şi urm.] 

? ICT Sprachtheorie, op. cit., 21965, p. 32.] 

Sein und Zeit |Tibingen, 111967, p. 164] că ar fi nevoie de o atitudine 
foarte artificială şi foarte complicată pentru a auzi în discursul celuilalt 
nu ceea ce se spune, ci manifestarea fonică a ceea ce se spune [das 
Ausgesprochene der Verlautbarung, literal: „ceea ce se rosteşte din 
ceea ce se aude”]. După Heidegger, „chiar şi în cazul în care vorbirea 
este neclară, indistinctă, sau în cazul unei limbi străine, vom auzi în 
primul rând cuvinte de neînțeles şi nu doar o multitudine de date acustice” . 
Reprezentarea, semnificaţia, aparţine, aşadar, realmente, semnului, 
drept pentru care apare în schema următoare ca o funcţie internă a 
semnului. Pentru a distinge, în raport cu această funcție internă a semnului, 
capacitatea de reprezentare a semnului în actul de vorbire concret, 
Kainz introduce termenul de Bericht “înştiinţare” [dar şi: Versândigung 
“aviz; înţelegere”, Information “informaţie”, cf. Psychologie der Sprache, 
op. cit., p. 176]. Astfel înţeles, înştiințarea (Bericht) este o funcţie care se 
află efectiv pe acelaşi plan cu notificarea (expresia) şi provocarea (apelul): 


Ke înştiinţare 
(de obicei referință 
sau desemnare) 


S 


reprezentare = 


semnificatie 


manifestare provocare 

De altfel, Roman Jakobson susține şi el implicit aceeaşi concepţie, 
cel puțin parțial: după cum indică şi termenul de mesaj, la el — contrar 
celor spuse de Bühler — este vorba exclusiv despre funcțiile semnului în 
actul de vorbire. 

În cele ce urmează, voi porni de la această schemă modificată, de 
la un model-organon modificat, în centrul căruia se află un semn 
lingvistic complet, cu expresie şi conținut. Întrebarea care se pune în 


“Martin Heidegger, Fiinţă şi timp, traducere din germană de Dorin Tilinca, 
Editura Jurnalul Literar, București, 1994, p. 162. 

continuare este următoarea: „Semnele lingvistice funcţionează, în utili- 
zarea lor, doar prin intermediul relațiilor prevăzute în modelul-organon, 
sau există şi alte relaţii cu ajutorul cărora semnul funcționează în actul 
de vorbire?” Realmente importantă la modelul lui Bühler — şi chiar şi în 
modelul dezvoltat de Jakobson, în ciuda tuturor insuficiențelor sale — 
este ideea fundamentală conform căreia diferitele modalități de reali- 
zare a semnului lingvistic sunt date sub forma unor relații determinate. 


2.2. Semnul lingvistic în text: alte tipuri de relaţii 


În discuţia despre modelul-organon am văzut că acest conținut specific 
al textelor, sensul, rezultă din relaţiile prin intermediul cărora semnul 
funcționează în actul de vorbire. Este evident, însă, că modelul lui 
Bühler, chiar şi cu modificările propuse aici, nu este suficient pentru a 
ne răspunde pe deplin la întrebarea pe care am pus-o la început cu 
privire la apariția şi la înţelegerea sensului. Următoarea noastră între- 
bare va trebui deci să sune în felul următor: „În afară de cele propuse în 
schema lui Biihler, nu există şi alte relaţii prin intermediul cărora 
semnul funcţionează în actul de vorbire?” Eu cred că, în fapt, există o 
întreagă serie de alte relaţii, care sunt constitutive pentru fenomenul 
„sens”. Asupra lor dorim să ne concentrăm acum atenţia. 


2.2.1. Relaţii cu alte semne 


Făcând abstracţie de relaţiile prezente în modelul-organon, semnul 
lingvistic funcţionează în actul de vorbire mai ales prin intermediul 
relațiilor care pot subzista între el şi alte semne lingvistice. Este vorba 
despre o categorie destul de complexă de relaţii, în interiorul cărora pot 
fi operate şi alte distincții: 


1) Relaţii cu semne particulare. În text, semnele lingvistice pot fi 
puse în relaţie cu alte semne lingvistice, şi anume atât din perspectivă 
materială, cât şi din perspectiva conținutului. 


a) Din perspectivă materială. Acest tip de relaţii este foarte cunos- 
cut; nu este nevoie să spunem aici prea multe despre el. Este vorba 
despre fenomene precum rima, asonanța, aliteraţia şi altele asemenea. A 

găsi o rimă înseamnă a descoperi o relație materială între două semne 
de cele mai multe ori fundamental opuse în ceea ce priveşte conţinutul 
şi a face trimitere la această descoperire printr-o anumită dispunere în 
text a elementelor aflate în relație. 


b) Din perspectiva conţinutului. Aici ar fi de menţionat mai întâi 
aşa-numitele cuvinte „formate transparent”. Lingvistul danez Otto 
Jespersen a comparat odată diferitele desemnări pentru „liliac” în 
câteva limbi europene. Şi a constatat că acelaşi animal este numit în 
engleză bat, în franceză chauve-souris (sic!), în germană Fledermaus, 
în latină vespertilio şi în daneză flagermus — relația cu obiectul 
desemnat ar fi, aşadar, de fiecare dată aceeaşi, însă asocierile posibile, 
care pot fi declanşate prin aceste semne diferit motivate ar fi foarte 
felurite. În franceză, germană şi daneză se accentuează asemănarea 
exterioară a animalului cu un şoarece; daneza face trimitere la tipul de 
locomoţie a animalului, căci verbul flagre înseamnă „a da din aripi” (o 
indicație care s-a pierdut pentru cei mai mulți germani, deoarece în cea 
mai mare parte a comunităţii lingvistice germane pentru „a da din aripi” 
nu se mai spune fledern, ci flattern). În franceză, atenţia este îndreptată 
asupra aspectului chel (chauve „chel”) al animalului, în timp ce pentru 
romani în prim-plan se află momentul în care animalul zboară (vesper 
„(luceafăr de) seară”). Doar cuvântul englezesc bat pare să fie total 
„abstract” şi nu ar sugera nimic altceva; de aceea, îl putem înţelege pe 
poetul Tennyson că a preferat termenului literar bat regionalismul 
littermouse, pentru a-l utiliza în poezie!. 

Am putea adăuga şi spaniola, unde liliacul este numit murciélago, 
murciegalo sau murciegano. Din toate aceste trei forme încă se mai 
poate separa componenta ciego „orb”, în timp ce elementul mur (lat. 
mus, muris „şoarece”) nu mai poate fi interpretat ca atare de către 
spaniolul fără o pregătire filologică [cf. span. ratón „şoarece”]. În itali- 
ană se întâmplă ceva asemănător. Desigur, italienescul pipistrello nu 
mai dispune de aceeaşi transparență a modului de formare precum 
etimonul său, lat. vespertilio, şi totuşi acest cuvânt, cel puţin potențial, 


10. Jespersen, How to Teach a Foreign Language (Sprogundervisning), 
Londra, 11904; 1961, p. 54 şi urm. 

se află într-o relaţie determinată cu celelalte cuvinte. Mai întâi, termi- 
naţia -ello este interpretată ca sufix diminutival, în ciuda faptului că un 
cuvânt de bază 'pipistro nu există. La fel se întâmplă, de exemplu, şi cu 
span. ardilla „veveriţă”, pentru care nu există, de asemenea, o bază 
“arda. În ambele cazuri, animalul respectiv este caracterizat ca fiind o 
vietate mică doar pe baza posibilităţii, cel puţin parţiale, de înscriere în 
clasa diminutivelor. Mai mult încă, în cuvântul italian pipistrello se mai 
adaugă silaba reduplicată pi-; pe scurt, despre un animal numit pipistrello, 
chiar şi fără să se cunoască semnificația exactă a cuvântului, cu greu se 
poate ajunge la reprezentarea unei uriaşe bestii sălbatice. Cuvântul 
sugerează în sine ceva minuscul, vioi [vezi şi 2.2.3., 1) a) şi b)]. 

Un alt exemplu, puțin mai diferit. În lucrarea sa Art poétique, Paul 
Claudel pune în relaţie verbele franceze naître „a se naşte” şi connaître 
„a cunoaşte”: „Nous ne naissons pas seuls. Naiître, pour tout, c'est 
connaître. Toute naissance est une connaissance.” — „Nu ne naştem sin- 
guri. A se naşte, pentru oricine, înseamnă a cunoaşte. Orice naştere este 
o cunoaştere“! Din punct de vedere etimologic, între cele două verbe nu 
există nicio legătură. Totuşi, Claudel vede în elementul co- ceea ce 
acesta şi este de fapt, la multe alte cuvinte, şi anume un prefix care exprimă 
apartenența, faptul de a fi comun. Pentru el, connaître „a cunoaşte” 
deopotrivă şi co-naitre „a se naşte împreună”. Doar atunci când ne-am 
născut împreună cu ceva, putem cunoaşte cu adevărat acest ceva. 

Din punctul de vedere al lingvisticii, este clar că aici avem a face 
cu o etimologie falsă, cu o aşa-numită „etimologie populară”. Acest 
fapt nu trebuie totuşi să ne împiedice să considerăm că o astfel de 
relaţie nu s-ar putea stabili. Limba funcționează prin şi pentru vorbitori, 
nu pentru lingvişti. De aceea, tot ce pentru vorbitori are o semnificaţie, 
toate relaţiile care, în viziunea vorbitorilor, se pot stabili între 
diferite elemente ale limbii lor sunt relevante şi pentru lingvişti; căci 
sarcina lingvistului este de a stabili cum funcţionează limba pentru 
vorbitorii înşişi. 


! P, Claudel, Œuvre poétique, Paris („Bibl. de la Pléiade”), 1957; Art poétique. 
Traité de la co-naissance au monde et de soi-même, p. 149 şi urm. 

2) Relaţii cu grupe, respectiv categorii de semne. Aici s-ar fi putut 
încadra chiar exemplul cuvântului italian pipistrello „liliac”. La rigoare, 
prin posibilitatea lui de a fi motivat, acest cuvânt se află în relaţie nu cu 
un singur semn, ci cu o întreagă categorie de semne, cu diminutivele. 
Dar să observăm şi alte exemple de acest tip. 

Aici s-ar încadra, de exemplu, relaţia dintre genul gramatical al 
unui cuvânt şi genul natural, sexul ființei vii desemnate. Ca lingvişti, 
ştim că această relaţie este în cea mai mare parte arbitrară. Faptul că 
germ. Tisch „masă” este un masculin nu are, evident, nimic de-a face cu 
statutul sexual al acestei piese de mobilier, este mai degrabă un fapt 
condiționat istoric, care ne trimite la o epocă în care o concepţie 
antropomorfică generală privitoare la entităţile animate şi chiar la cele 
inanimate era mult mai răspândită decât în zilele noastre. Ca lingvişti, 
am învăţat să ne desprindem de această perspectivă antropomorfizantă 
asupra lucrurilor şi să facem distincţie între categoriile de gen şi de sex. 
De exemplu, un cuvânt ca Sache „lucru” este „feminin” în germană, 
ceea ce nu înseamnă sub nicio formă că ar trebui să atribuim lucrurilor 
vreo caracteristică sexuală specifică; dimpotrivă, Weib „femeie” este un 
„neutru”, deşi nu poate exista nici cel mai mic dubiu în privinţa caracte- 
risticilor sexuale ale denotatului, ale fiinţei vii desemnate. Şi totuşi, 
delimitarea clară între categoriile de gen şi sex este caracteristică pentru 
perspectiva lingviştilor, nu neapărat şi pentru cea a vorbitorilor. Foarte 
adesea, vorbitorul pune genul în legătură directă cu sexul. În universul 
imaginativ al popoarelor romanice, în ale căror limbi cuvântul pentru 
„moarte” este feminin, moartea apare înfăţişată ca femeie, pe când la 
popoarele germanice împrumută chipul unui bărbat. De aceea a fost 
nevoie de întreaga artă a unui Ingmar Bergman pentru ca figura morții 
din filmul A/ şaptelea sigiliu să poată fi înţeleasă spontan şi de către 
popoarele romanice, deşi moartea apare în film, desigur, cu înfăţişare 
de bărbat. Tipic pentru interpretarea sexuală „naivă” a categoriei de gen 
este exemplul cu denumirile pentru „soare” şi „lună” din diferite limbi 
— exemplu la care se face mereu referire. În basmele romanice, soarele 
apare ca bărbat, iar luna ca femeie, în basmele germane fiind invers. Nu 
am cercetat îndeaproape cum stau lucrurile în această privință în 
basmele popoarelor slave; totuşi, cu greu îmi pot imagina că în aceste 

limbi soarele apare ca persoană, deoarece cuvântul pentru „soare” este 
neutru în limbile slave. 

La un alt exemplu, care aparţine categoriei discutate aici, tocmai 
am făcut referire în prelegerea mea despre semantica structurală, anume 
în cadrul discuţiei despre diferitele tipuri de structurare a câmpurilor 
semantice!. Câmpurile semantice acoperă un domeniu al realității 
extralingvistice care trebuie să capete o formă. Aşa, de exemplu, nume- 
le de culori dintr-o limbă reprezintă o structurare, specifică acelei limbi, 
a întregului spectru luminos, iar termenii care desemnează temperatura, 
precum cald, moderat, frig etc., structurează, din perspectiva limbii 
respective, continuum-ul gamei temperaturilor care pot fi resimţite de 
om. Nu este însă lipsit de importanţă nici să stabilim ce structuri 
secundare ale lexicului sunt asociate structurii globale a unui astfel de 
câmp semantic. Astfel, în italiană de exemplu, izbeşte faptul că doar 
zona temperaturilor medii este reprezentată prin adjective calificative: 
freddo „rece”, fresco „răcoros”, tiepido „călduţ“ şi caldo „cald“. 
Temperaturile scăzute apar toate sub formă de participii ale pasivului, 
gelato, literal „îngheţat”, ghiacciato „rece ca gata" etc., în timp ce în 
zona celor mai ridicate temperaturi apar participii active ale prezentului, 
bollente, literal „fierbând“, rovente, literal „dogorind”, scottante, literal 
„arzând“ etc. În privința funcţiei lor de desemnare, aceste cuvinte 
italiene nu corespund în mod necesar cuvintelor germane corespunză- 
toare din punct de vedere „literal”, ci termenilor folosiţi în mod obişnuit 
în acest domeniu, cum ar fi eisig „rece”, eiskalt „geros”, pe de o parte, 
şi heiß „caniculă”, pe de altă parte. Această structurare specifică a 
desemnărilor pentru temperaturi extreme din italiană face posibilă, 
totuşi, o motivare secundară, de către vorbitor, a acestor expresii. 
Bineînţeles, nu înseamnă că această motivare trebuie să fie activă la 
fiecare utilizare a cuvintelor respective; este însă oricând posibil ca, în 
texte italieneşti, obiecte desemnate ca fiind foarte reci să De repre- 
zentate suplimentar şi ca lucruri prin intermediul cărora se întâmplă 
ceva, în timp ce, invers, un obiect foarte fierbinte poate fi interpretat în 


! Vezi: Eugenio Coseriu, Probleme der strukturellen Semantik, Tübingen, 
1973, 21975, $ 4.1.1.5. 

sens activ drept un lucru care face el însuşi ceva, care dogoreşte sau 
care mă arde. 

La fel stau lucrurile şi cu numele de culori în limba română. În 
cele mai multe limbi romanice, majoritatea numelor de culori se expri- 
mă prin adjective simple ca rouge, vert, jaune etc. Există apoi posibili- 
tatea de a stabili în mod secundar un raport cu anumite lucruri, prin 
simpla adăugare a desemnării respective: vert bouteille „verde ca sticla”. 
În română, culorile de bază au, de asemenea, nume simple, adjectivale, 
care, de altfel, corespund destul de exact celor din celelalte limbi roma- 
nice. Pe lângă aceasta, în română există încă un procedeu, prin care un 
număr nelimitat de denumiri de culori sunt derivate direct de la denu- 
miri ale obiectelor: arămiu, cărămiziu, cireşiu, fumuriu, sângeriu etc 1. 
În limba română, aceste nume de culori derivate de la substantive sunt 
chiar cele mai populare. Prin intermediul lor, denumirea actuală a unei 
culori este pusă în text, potenţial, în relaţie cu o clasă de obiecte. 

În toate aceste cazuri (s-ar putea cita uşor şi alte exemple de acest 
tip) trebuie să facem distincţie între pura desemnare şi „sensul desem- 
nării”. Chiar dacă se referă mai mult sau mai puţin la acelaşi obiect, 
două cuvinte, în limbi diferite, pot evoca, pe baza modului lor de 
formare sau a genului lor, lucruri complet diferite, deoarece se află în 
relație cu categorii de semne diferite ale limbii respective. 


3) Relaţii cu întregul sistem de semne. O altă subgrupă în interi- 
orul categoriei despre care discutăm aici o reprezintă relaţiile care subzistă 
între un semn lingvistic şi întregul sistem de semne. Prin „sistem de 
semne” trebuie să înțelegem atât limba istorică, cât şi limba „funcţio- 
nală”. La aceşti doi termeni, pe care aş putea să-i explic în întregime 
doar în contextul întregii mele teorii lingvistice, fac apel aici numai în 
măsura în care îmi apar neapărat necesari pentru înțelegerea celor ce 


x» 


urmează”. Aşadar, prin „limbă istorică” înțelegem ceea ce se înțelege în 


! [Cf. A. Bidu-Vrănceanu, Systématique des noms de couleurs, Bucureşti, 1976.] 

? [Vezi, printre altele, de Eugenio Coseriu: Einführung in die strukturelle 
Betrachtung des Wortschatzes (Structure lexicale et enseignement du 
vocabulaire), acum şi în traducerea prelucrată de autor, în: H. Geckeler (ed.): 
Strukturelle  Bedeutungslehre, Darmstadt, 1978, p. 193-238, şi Das 

mod obişnuit, în vremurile noastre, printr-o anumită limbă, adică o 
tehnică a vorbirii, identificată deja istoric ca atare, recunoscută ca atare 
de vorbitorii ei şi de vorbitorii altor limbi şi care, în mod normal, este 
denumită cu un nume propriu, respectiv cu un adiectivum proprium: 
das Deutsche „germana”, die deutsche Sprache „limba germană” etc. 

În ce măsură un semn lingvistic dintr-o limbă anume se află în 
relaţie cu un întreg sistem de semne sau, în cazul pe care vrem să îl exa- 
minăm aici, în relaţie cu o „limbă istorică”? O dezbatere relativ 
detaliată privind această chestiune o găsim în scrierile lingvistului şi 
teoreticianului danez Louis Hjelmslev!. Hjelmslev pleacă de la ideea că 
fiecare semn lingvistic funcționează sub două aspecte. Mai întâi, semnul 
funcţionează în direcţia realității care trebuie desemnată, în direcția 
obiectelor şi stărilor de lucruri desemnate, în direcţia denotatelor. Pe de 
altă parte, Hjelmslev consideră însă că fiecare semn lingvistic face 
trimitere şi la sistemul de semne căruia îi aparţine. Primul aspect 
menționat al funcționării unui semn lingvistic este numit de Hjelmslev 
denotaţie, iar ultimul, conotație. Aşadar, cuvântul Tisch „masă” ar avea 
ca denotat „piesă de mobilier”, iar drept conotat, „german”. Termenul 
de conotaţie nu este, desigur, foarte inspirat ales de către Hjelmslev, 
deoarece conotație are, în parte, o cu totul altă accepție, atât în logică, 
cât şi în semiotică?. De aceea, eu însumi prefer termenul evocare, pe 
care, ce-i drept, îl folosesc într-un sens mai larg, aşa cum s-a văzut deja 
parțial până acum şi se va vedea încă şi mai clar în continuare; 


Romanische Verbalsystem (ediţie şi îngrijire de H. Bertsch), Tiibingen, 1976, 
§§ 1.2.; 1.2.3. şi 1.2.4.] 

! [Vezi mai ales L. Hjelmslev, Prolégomènes à une théorie du langage 
(Omkring sprogteoriens grundlaeggelse), traducere recentă de U. Canger, 
Paris, 1968-1971, p. 144-157, respectiv traducerea germană de R. Keller, U. 
Scharf şi G. Stötzel, Prolegomena zu einer Sprachtheorie, München 1974, p. 
111-120.] Vezi şi versiunea românească: Hjelmslev, Louis, Preliminarii la o 
teorie a limbii, traducere din limba engleză de D. Copceag, Centrul de 
Cercetări Fonetice şi Dialectale, Bucureşti, 1967. 

? [O perspectivă istorică asupra dezvoltării termenului conotație, menită să 
aducă cel puţin un plus de claritate în haosul terminologic din acest domeniu, 
o oferă J. Molino, La connotation, „La linguistique” 7 (1971), p. 5-30.] 

conotația lui Hjelmslev se referă, deci, doar la o parte din ceea ce 
înțeleg eu prin evocare. 

Conotaţia, înțeleasă în sensul special pe care tocmai l-am lămurit, 
este un aspect al funcţiei semnului, de care, în mod normal, nu suntem 
conştienţi. Atât timp cât semnele sunt întrebuințate în cadrul siste- 
mului de semne căruia îi aparţin, conotația semnelor izolate nu este 
actualizată. Această situaţie se poate însă schimba repede, atunci când 
un semn este folosit în afara domeniului său „normal” de utilizare. 
Pentru cei dinafara ei, elementele unei limbi străine au adesea ceva 
„tipic”, ceva ce pare a fi „caracteristic” pentru întreaga limbă — limbă 
pe care probabil nu o cunosc prea bine. Nici în acest caz nu are impor- 
tanță dacă o astfel de impresie vagă se poate obiectiva ştiinţific sau nu. 
Este vorba, în cea mai mare parte, despre impresii care au condus la 
răspândirea unor reprezentări, reprezentări care, la rândul lor, pot 
aparține tradiţiei culturale a unei comunități istorice. Membrii unei 
comunități lingvistice au foarte des reprezentări relativ unitare despre o 
altă limbă. Astfel, nu rareori ne este dat să auzim de la membri ai 
popoarelor romanice că germana este o limbă „aspră”, „dură” sau 
„guturală”. Nici calificativele „aspru” sau dur, pe de o parte, şi nici 
pseudo-ştiinţificul „gutural”, pe de altă parte, nu au vreo semnificaţie 
precizabilă; acest adevăr nu schimbă însă cu nimic faptul că respectiva 
reprezentare a romanicilor despre limba germană este eficientă în plan 
cultural şi, eventual, se poate manifesta şi în planul limbii. 


Probabil cunoaşteţi cu toții simpatica anecdotă despre code- 
switching-ul împăratului Carol Quintul. Ar trebui probabil, în acest 
context, să vorbim mai degrabă despre Carol I — aceasta este denumirea 
dinastică spaniolă a aceleiaşi persoane —, căci atunci povestirea ar deveni 
mai plauzibilă. Acest stăpânitor al unui imperiu european şi, deopotrivă, 
transoceanic, în care „soarele nu apunea niciodată”, care stăpânea relativ 
bine patru limbi europene, pare să fi spus odată că el vorbeşte în spaniolă 
cu Dumnezeu, în italiană cu bărbaţii, în franceză cu femeile şi în germană 
cu caii. După cum am spus, aceasta este o anecdotă, o anecdotă originară 
probabil din Spania. Germanii s-ar putea consola cu ideea că prin „ger- 
mană” se făcea referire poate la „flamandă”, căci Carol Quintul crescuse 
în Flandra şi cunoştea cel mai bine această varietate a germanicei occidentale. 

Din punct de vedere ştiinţific, putem repudia astfel de atitudini 
colective faţă de limbi, aşa cum se manifestă ele în anecdota prezentată 
mai sus sau în multe alte anecdote, considerându-le simple prostii 
absurde. Dar tocmai în calitate de oameni de ştiinţă nu vom putea face 
abstracție de faptul că astfel de reprezentări sunt reale pentru vorbitori 
şi pot, bineînţeles, contribui ca atare şi la diferitele evocări pe care 
semnele lingvistice le pot provoca în texte. 

Aceasta se vede, printre altele, şi în cazul unui fenomen de care 
vreau să mă ocup acum pe scurt, şi anume în cazul imitării unei 
anumite limbi cu mijloacele unei alte limbi. Adesea, această imitare se 
limitează la planul fonic. Cuvintele slave — această impresie o avem noi, 
ca non-slavi — se termină cel mai adesea în -afki, -efki etc. „A vorbi 
slava“ este, aşadar, foarte simplu. Cum va suna un verb ca protestieren 
„a protesta” în polonă sau rusă? Probabil protestatzki. Chiar cu această 
formă apare cuvântul şi într-un cântec al lui Reinhard Mey, în Ballade 
vom sozialen Aufstieg des Fleischermeisters Fred Kasulzke — „Baladă 
despre asccensiunea socială a măcelarului Fred Kasul“: 


Wchny suschna, nix ersatzki? 
Fred Kasulzke protestatzki! 


Imitări de acest tip îmi sunt cunoscute mai ales din spaniolă, însă 
trebuie să admitem că întrebări glumeţe precum cele ce urmează sunt 
obişnuite şi în alte comunităţi lingvistice: 

Cum spunem „în arabă” „Artajo luă valiza de os "3 

Artajo trajo la valija abajo. 

Cum spunem „în arabă” : „Pune jos colivia, Jaime!“? 

Baja la jaula, Jaime! 

Bineînţeles, putem pune aceleaşi întrebări în spaniolă, parafrazând 
conținutul propoziţiilor interogative, ceva de genul: 

¿Cómo se dice ‘Limpia la munición’ [curăţă muniţia“] en árabe? 

Lava la bala [literal: „spală glonţul“]. 

Ce înseamnă în chineză „Un perro con farol” [literal: „un câine cu o 
lanternă“]? 

Un can con quinqué („un câine cu lampă cu gaz“). 

Ce înseamnă în engleză „Hay metal en tu techado” [există metal în 
acoperişul tău“]? 

Hay zinc en tu techo (literal: „pe acoperişul tău se află zinc“). 

Ce înseamnă în japoneză „Mi cabeza no transpira” [literal: „capul 
D 
meu nu transpiră“]? 
Mi coco no suda (literal: „nuca mea nu transpiră“). 
Cum se spune „tramvai“ [,„Strassenbahn”] în germană? 
Suban estrujen bajen (literal: „Urcaţi, înghesuiți-vă cu putere şi 
coborâţi din nou.”). 


[Spre deosebire de ascultătorul prelegerii, cititorul se va lămuri în 
ce constă „gluma” acestor imitații abia atunci când va citi cu voce tare 
propoziţiile de mai sus sau când i le va rosti altcineva.] În toate aceste 
cazuri este vorba despre propoziţii care au ceva „nefiresc”, dar care sunt 
construite absolut normal şi conţin cuvinte spaniole normale, sunt fraze 
construite exclusiv cu intenția de a reproduce şi de a caricaturiza 
amprenta fonetică generală a limbii respective prin mijloacele limbii 
spaniole. În cazul succesiunii suban-estrujen-bajen mai intervine ceva: pe 
de o parte, se confirmă în cel mai elegant mod impresia larg răspândită a 
spaniolilor cum că lexicul german ar fi alcătuit preponderent din compuse 
monstruoase şi, pe de altă parte, există o raportare conceptuală netrivială, 
glumeaţă, la pretinsul denotat „tramvai“. 

În spaniolă, în acest mod sunt formate şi numele proprii. Echa aquí 
y barre, echa aquí arena — aşa s-ar putea numi un basc, căci se ştie că 
başcii au nume teribil de lungi şi cu o sonoritate ciudată. În traducere 
oarecum liberă, acest „nume” ar însemna în spaniolă ceva de tipul: 
„toarnă apă aici, vântură şi împrăştie nisipul pe deasupra”. Şi în acest caz 
se produce suplimentar o anumită relaţionare de conţinut. În această 
activitate am putea, eventual, să-i observăm la lucru pe țăranii dintr-un 
sat basc din nordul Spaniei. 

De altfel, astfel de imitări sunt posibile şi în cadrul unei limbi, 
oarecum ca „autocaricatură”. Să analizăm în acest sens următorul text al 
lui Christian Morgenstern, un pasaj din Versuch einer Einleitung zur 
dritten beziehungsweise ersten Auflage [Încercare de introducere la a 
treia, respectiv prima ediţie”] din Galgenlieder: 

„Es darf daher getrost, was auch von allen, deren Sinne, weil 
sie unter Sternen, die, wie der Dichter sagt, zu dörren, statt zu 
leuchten, geschaffen sind, geboren sind, vertrocknet sind, behauptet 
wird, enthauptet werden, daß hier einem sozumaßen und im Sinne 
der Zeit, dieselbe im Negativen als Hydra betrachtet, 
hydratherapeutischen Moment erstes Ranges, immer angesichts 
dessen, daß, wie oben, keine mit Rosenfingern den springenden 

Punkt ihrer schlechthin unvoreingenommenen Hoffnung auf eine, 
sagen wir, schwansinnige oder wesentielle Erweiterung des 


»l 


natürlichen Stoffgebietes ...” . 


Ce ar fi aici „imitat”, respectiv caricaturizat? Evident, pe de o parte 
vocabularul grotesc al unui stil literar propriu epocii respective — acest 
aspect interesează aici mai puțin. Pe de altă parte însă, avem un fenomen 
general al sintaxei germane, subordonarea multiplă a unei propoziții secun- 
dare în cadrul unei propoziții principale. Subordonările multiple sunt foarte 
obişnuite în limba germană. Nu există limite sistemice ale aplicabilității 
acestui fenomen, limite care să fie condiționate de sistemul funcţional. 
Există doar o normă, un uz general, care, de exemplu, îi împiedică pe 
germani să recurgă la prea multe subordonări în vorbirea de zi cu zi şi să 
producă astfel propoziţii care, din cauza complexităţii lor, să nu mai 
poată fi analizate spontan de către ascultăror. În cazul stilului ştiinţific, 
putem avea pretenții mult mai mari de la cititor în acest sens, dar nici 
chiar aşa de mari ca în Introducerea lui Morgenstern. Chiar primul cadru 
propoziţional (în continuare C = cadru) al fragmentului redat mai sus 
(care face parte dintr-o perioadă mult mai lungă), de care depinde apoi 
propoziţia introdusă prin daf, conţine nu mai puţin de cinci subordonări: 


C Es darf daher getrost... enthauptet werden, daf... etc. („Se poate deci 
în toată liniştea... le tăia capul, că... etc.”); 

1 Was auch von allen ... behauptet wird („Ceea ce se consideră... şi de 
către ceilalți”); 

2 deren Sinne ... vertrocknet sind („ale căror sensuri... tânjesc”); 


[Textul acestei introduceri a fost modificat în alte ediţii, Morgenstern nu se 
comportă foarte „filologic” cu propriul său text.] Vezi şi traducerea 
românească a Ninei Cassian, în: Christian Morgenstern, Cântece de spânzu- 
rătoare, Editura Univers, Bucureşti, 1970; textul de aici din Tentativă de 
prefață, la p. 6: „Se poate deci în toată liniştea afirma ceea ce, din toate ale 
căror sensuri, fiindcă, printre stele, care, aşa cum spune poetul: «tânjesc în 
loc să lumineze», s-au născut, ofilit după cum îi tăia capul sau le tăia capul, 
că aici, dacă ne este permis să presupunem astfel, şi, în spiritul timpului, 
acelaşi lucru văzut în negativ ca hidră, ca un factor hidroterapeutic de prim 
rang — având mereu în vedere că, aşa cum am arătat mai sus, nu cu degete 
trandafirii atingi punctul ţâşnitor al speranţei de-a dreptul obiective într-un fel, 
să spunem, lebădănesc sau o înțelesenţială lărgire a domeniului materiei 
prime...” (nota trad.). 

3 weil sie unter Sternen ... geboren sind („pentru că s-au născut... sub 
stele”); 

4 die... geschaffen sind („care... au fost făcuţi”); 

5 zu dörren, statt zu leuchten, wie der Dichter sagt („tânjesc în loc să 
lumineze... după cum spune poetul”). 


Toate acestea priveau „conotația” în sens hjelmslevian, inerentă 
semnelor lingvistice în virtutea apartenenţei lor la o „limbă istorică”. 
Semnele lingvistice ale unei limbi străine evocă într-un text reprezen- 
tările generale care, în cadrul comunităţii lingvistice respective, sunt 
puse în relaţie cu această limbă străină şi cu vorbitorii ei. Dacă acest tip 
de „conotație? poate deveni efectivă şi în afara limitelor limbilor 
istorice, atunci ea este cu atât mai mult activă în interiorul unei 
limbi istorice, adică dincolo de granițele mai uşor de depăşit ale 
diferitelor „limbi funcţionale” din care este alcătuită o „limbă istorică”. 
Din punct de vedere funcţional, limbile istorice nu sunt niciodată 
perfect omogene; în cadrul unei limbi istorice există — aşa cum am spus 
deja mai sus, aici pot doar indica acest aspect — diferențieri regionale 
(„diatopice”), sociale („diastratice”) şi diferenţe condiţionate de situația 
în care se desfăşoară actul de vorbire („diafazice”). Aşadar, o limbă 
istorică trebuie să fie concepută ca o rețea complicată de idiomuri 
(respectiv variante regionale ale limbii literare, „dialecte secundare”!), 
straturi ale limbii (,„sociolecte” în sens restrâns) şi „stiluri ale limbii” 
[styles, respectiv contextual styles în literatura anglo-saxonă]. Prin 
urmare, o „limbă funcţională” este o tehnică a vorbirii, omogenă sub 
toate cele trei aspecte, care nu prezintă nicio variabilitate, de exemplu, 
stilul conversaţional degajat al vorbitorului instruit, care vorbeşte o 
anumită varietate regională a limbii istorice. Deja din această schiță 
definitorie este evident că în cazul „limbii funcţionale” este vorba 
despre o idealizare realizată din punct de vedere tehnic-descriptiv. 
Nimeni nu vorbeşte mai mult timp o limbă funcţională, o anumită 


! [Despre conceptul de „dialect secundar”, vezi Eugenio Coseriu, ‘Historische 
Sprache” und 'Dialekt”, în „Zeitschrift fir Dialektologie und Linguistik“, 
Beihefte NF, nr. 26 (1980), p. 106-122 (acum şi în: Energeia und Ergon, op. 
cit., vol. 1, p. 45-61), mai ales $ 5.2.] 

neomogenitate putându-se constata şi în textele extrem de unitare 
stilistic. Şi totuşi, limba funcţională nu este un construct, ci o realitate, 
în măsura în care ea „funcționează” realmente în fiecare punct al unui 
text. Un vorbitor trebuie să realizeze în fiecare punct al enunțului său 
unul şi doar unul dintre sistemele funcționale pe care le cunoaşte, altfel 
nu ar putea vorbi; lipsa de omogenitate mereu deplânsă ia ființă doar în 
baza faptului că vorbitorul se poate decide în următorul moment, adică 
în momentul producerii segmentului de text imediat următor, pentru un 
„Subsistem” structurat oarecum diferit şi că, empiric vorbind, pare 
extraordinar de dificil, dacă nu chiar imposibil, să produci segmente 
textuale foarte lungi, după o tehnică a vorbirii complet omogenă din 
punct de vedere funcțional. 

Acum, în ceea ce priveşte „conotaţia”, în sensul propus de Hjelmslev, 
aceasta are, în principiu, exact aceeaşi validitate pentru limbile functio- 
nale ca şi pentru cele istorice: fiecare semn „conotează” (mai bine spus: 
„evocă”) subsistemul căruia îi aparţine. Şi acest subsistem, de exemplu 
o variantă regională a limbii comune, evocă un anumit ţinut, locuitorii 
săi şi toate reprezentările posibile, justificate sau nejustificate, pe care 
ceilalți membri ai comunităţii lingvistice le au despre aceştia; un strat al 
limbii evocă un anumit mediu social, iar un stil al limbii evocă condiţii 
determinate ale vorbirii. Aceste evocări devin operante însă doar în 
cazul „amestecului lingvistic”, mai precis spus, în cazul transferării 
semnelor lingvistice dintr-o limbă funcțională în alta, complet diferită. 
Dacă cineva vorbeşte consecvent graiul bavarez în Bavaria cu parteneri 
de discuţie bavarezi, atunci aici nu se evocă nimic; „conotaţia” în sens 
hjelmslevian este, desigur, prezentă virtual, însă nu este actualizată. La 
fel se petrec lucrurile şi cu aşa-numitul strat de limbă „popular” sau cu 
stilul „familiar”: determinările „popular” sau „familiar” activează 
întotdeauna elementele de limbă corespunzătoare doar când acestea 
sunt „văzute din afară”, de exemplu din perspectiva normei prescriptive, 
dar nu şi în interiorul limbii funcționale înseşi, căreia ele îi aparțin. 

„Conotaţia” înţeleasă în acest sens, care se bazează deci pe lipsa 
de omogenitate a limbilor istorice, este folosită în multe comunități 

lingvistice în mod expres în scopuri stilistice — şi nu doar în literatură’. 
În Germania şi Italia, de exemplu, graiurile se folosesc în mod traditio- 
nal în anumite tipuri de texte. În multe glume nemţeşti, poanta trebuie 
formulată neapărat în grai, iar acest lucru se întâmplă adesea şi atunci 
când povestitorul nu stăpâneşte decât lacunar graiul respectiv. El nu 
renunță însă la încercarea de a imita, căci ceea ce vrea să povestească 
nu este doar pur şi simplu o glumă, ci o glumă din Köln, din Berlin sau 
din Dresda. În comunitatea lingvistică franceză, acest fenomen apare 
mult mai rar, acolo mai degrabă straturile de limbă, de exemplu 
aşa-numita francais populaire, sunt folosite cu această funcție evoca- 
tivă. Situaţia din Italia se aseamănă în schimb în multe privinţe cu cea 
din Germania. De exemplu, în comediile sau în piesele televizate 
italieneşti, femeile de serviciu şi menajerele vorbesc de obicei în graiul 
venețian, indiferent dacă trebuie caracterizate sau nu ca fiind originare 
din Veneto; când eşti menajeră vorbeşti obligatoriu veneţiana! 

Tradiția utilizării graiurilor şi a straturilor lingvistice în scopul 
evocării „culorii locale” sau a „culorii sociale” conduce adesea la apariţia 
unui stil al limbii special, pe care l-am putea denumi „limbă de imitare”. 


Astfel, în Italia, toscanii, îndeosebi florentinii, sunt imitaţi într-un 
anumit mod, care, din punct de vedere lingvistic, se întemeiază pe o 
„Suprageneralizare” a anumitor reguli fonetice ale dialectului toscan. 
După cum se ştie, în toscană, consoana oclusivă surdă k (în multe regiuni 
şi p şi £) poate fi aspirată la [h] (respectiv Il şi [9]). Totuşi, aceasta se 
întâmplă doar la consoanele simple aflate în poziţie intervocalică, deci nu 
şi în cazurile în care, din motive fonetico-sintactice, apare o consoană 
lungă (rafforzamento sintattico) [un fenomen de care ortografia italiană 
ţine cont doar parţial]. Necunoscând condiţiile fonetice exacte ale acestei 
spirantizări, cunoscută în general sub numele de gorgia toscana, cei care 


' [În acest sens, lingvistul norvegian Leiv Flydal vorbeşte despre „extrastructu- 
ralism”, i.e. „systèmes partiels occasionnellement et individuellement empruntés 
à d'autres structures du même idiome” (p. 244), în studiul Remarques sur 
certains rapports entre le style et l’état de la langue, în: „Norsk Tidsskrift for 
Sprogvidenskap“, 16 (1951), p. 241-258, articol ale cărui idei principale 
Coşeriu le-a dezvoltat în cadrul concepției sale despre diferitele „limbi func- 
tionale” din interiorul „limbii istorice”.] 

nu sunt toscani au instituit o regulă de substituție simplă în scopul de a-i 
imita pe toscani: k —> A. În această „pseudo-toscană”, în loc de italianul /a 
casa „casa” se spune la hasa, exact ca în dialectul toscan adevărat, dar şi 
a hasa „acasă” sau il hane „câinele”, ceea ce în dialectul toscan ar suna 
de fapt [akkasa], respectiv [ilkane]. 

[La fel se întâmplă şi în limba germană, atunci când şvabii sunt 
imitaţi de vorbitorii altor varietăţi regionale ale germanei. Unul dintre 
procedeele aplicate în acest scop constă în înlocuirea mecanică a fiecărui 
e închis din limba literară cu e deschis Tel Aceasta corespunde pronun- 
tiei şvăbeşti reale, în multe cazuri, dar nu întotdeauna. În Schnee sau weh, 
în pronunția şvabilor de la ţară poate apărea diftongul [ae], însă sub nicio 


formă un [g:] deschis, iar Beer, See, Ehe etc. se pronunță doar cu [e] închis.] 


În sfârşit, imitarea aproximativă a dialectelor poate conduce chiar 
la apariția unor forme literare speciale. De exemplu, scriitorul italian 
Carlo Emilio Gadda imită mereu dialectele, fără ca prin aceasta să se 
supună vreunui ideal verist al autenticităţii, „dialectele” sale servesc 
exclusiv evocării unui anumit mediu, ele nu corespund cu exactitate 
niciunui dialect existent în mod real [în acest sens, vezi „dialectul” din 
multe piese ale lui Brecht, mai ales din Mutter Courage]. 

În literatura sud-americană există o limbă literară pentru zugră- 
virea vieții oamenilor simpli de la ţară, aşa-numitul gauchesco. Este 
vorba despre o „limbă de imitație” stilizată; niciun om nu vorbeşte aşa 
în realitate. Acest stil al limbii serveşte doar pentru a evoca un anumit 
mediu social sau pentru a indica faptul că anumite personaje din operele 
literare aparțin acestui mediu. 

În sfârşit, în Italia există o tehnică literară care se bazează pe o 
utilizare foarte discretă a elementelor dialectale. Eu numesc această tehnică 
dialetto travestito „dialect travestit”. Din câte ştiu, acest fenomen nu a 
fost cercetat până în prezent. Am propus unora dintre elevii mei să se 
ocupe de acest fenomen — până acum, fără succes. Lucrul acesta nu 
trebuie să ne surprindă foarte tare, căci, pentru a putea duce până la 
capăt cu succes o astfel de lucrare, trebuie să stăpânim la perfecţie nu 
doar limba italiană literară, ci şi dialectul „ascuns” sub ea, care trebuie 
„dezgropat”. În cazul acestei tehnici literare, dialectul nu se evidenţiază 
deloc din perspectivă materială; doar din când în când apar anumite 


119 


Lingvistica textului. O introducere în hermeneutica sensului 


„mărci de recunoaştere”: o anumită succesiune a cuvintelor, care în 
italiană nu este deosebit de uzuală, un uz „deviant” al unui cuvânt 
foarte „italian” din punct de vedere material şi multe altele. Prin inter- 
mediul acestui procedeu stilistic, cititorul capătă impresia că textul nu 
ar fi fost conceput din capul locului în „varietatea standard” a limbii 
naționale. Această tehnică este folosită, de exemplu, de Elsa Morante, 
soția lui Alberto Moravia, în romanul ei L 'isola di Arturo (Insula lui 
Artur). Romanul este scris în italiană. Cine cunoaşte însă dialectele 
italiene, înțelege imediat că în spatele multor propoziţii italieneşti, puse 
în gura unora dintre personajele romanului, se ascunde dialectul napolitan. 

Atât despre relaţiile care pot apărea în text între semnul lingvistic 
şi alte semne, categorii de semne sau sisteme întregi de semne. Vrem 
acum să ne îndreptăm atenţia spre un alt tip de relaţii, care contribuie şi 
ele la construirea sensului textelor. 


2.2.2. Relaţii cu semne din alte texte 


Spre deosebire de relațiile discutate mai sus, relațiile de acest tip 
nu se stabilesc între un semn actualizat în text şi alte semne, categorii 
de semne sau sisteme de semne neactualizate, in absentia, ci apar între 
semnul din text şi semnele din alte texte. Este vorba, fireşte, nu despre 
orice fel de alte texte, ci despre texte care au o istorie, texte care aparţin 
tradiţiei lingvistice şi culturale a unei comunităţi. În principiu, am putea 
vorbi în acest sens şi despre semne izolate, de exemplu despre un 
cuvânt izolat, care a fost folosit o singură dată într-un anumit text, 
într-o manieră specifică. De regulă, va fi însă vorba despre secvenţe de 
semne, despre combinaţii de semne „gata făcute”, care sunt transmise 
ca atare, ca un întreg. Se pot distinge aici două subcategorii: pe de o 
parte, avem în vedere tot ce este transmis în cadrul unei tradiţii lingvis- 
tice drept locuţiune fixă, aşadar, expresii, proverbe şi altele asemenea, 
pura reproducere a ceea ce s-a spus deja; numesc aceasta discurs 
repetat. Pe de altă parte, poate fi vorba despre texte, literare şi neliterare, 
care au ajuns să fie atât de bine cunoscute în cadrul unei comunități 
lingvistice, încât putem presupune că mulți membri ai comunităţii 
lingvistice deţin o cunoaştere, parțial literală, a acestor texte. Ne referim 
deci la aşa-numitele „zicale”. 


120 


Lingvistica textului ca „lingvistică a sensului” 


1) Discursul repetat. Este vorba aici despre posibilitatea de a 
utiliza semnele în texte în aşa mod, încât să fie înțelese ca aluzie la o 
secvență de semne deja existentă, fixată. Astfel, o sintagmă ca Viel 
Freund, viel Schand „Mulţi prieteni, multă ocară” este înțeleasă de 
regulă ca aluzie la construcția frazeologică Viel Feind, viel Ehr „Mulţi 
duşmani, multă onoare” şi este interpretată corespunzător, aşadar, nu cu 
sensul „este o ruşine să ai mulţi prieteni”, ci cu sensul „cine nu este în 
stare să poarte discuţii controversate decât dacă este susţinut din multe 
părți, acela nu se bucură de mult respect”. Dacă spun despre cineva că 
împreună am putea „fura cel mult măgari”, atunci se înţelege imediat că 
respectivului nu i se acordă atât de multă încredere încât să poată fi luat 
părtaş la „furtul de cai” [mit jemandem Pferde stehlen]. Acest tip de 
„tehnică a colajului”, de continuă re-creare în interiorul a ceea ce s-a 
spus deja, poate contribui la constituirea sensului în texte noi. 


2) „Zicalele”. Limitele dintre discursul repetat şi zicale nu pot fi 
trasate întotdeauna cu precizie; dacă cineva vorbeşte în germană despre 
bewufter Kern des bewuften Pudels [literal: „miezul conştient al căţe- 
lului conştient“], această sintagmă poate fi interpretată atât ca aluzie 
directă la scena care se petrece în camera de lucru a personajului 
principal din piesa Faust de Goethe, cât şi ca o trimitere la o expresie 
deja proverbială. În general, vorbim totuşi în acest caz despre texte 
precis identificabile, despre care putem presupune că sunt cunoscute de 
foarte mulți membri ai comunităţii lingvistice. Ca să ne exprimăm mai 
exact, nu este vorba, încă o dată, despre textele înseşi, ci despre posibi- 
litatea de a asambla aceste texte deja existente în texte noi, cu ajutorul 
unor mijloace adecvate. De exemplu, dacă spun Die Rückkehr des Pilgers 
„întoarcerea pelerinului”, această sintagmă nu are în limba germană o 
altă accepţie decât cea obişnuită, este vorba adică despre un anumit 
pelerin care se întoarce acasă. Dacă spun, dimpotrivă, în engleză The 
pilgrim’s regress, utilizând în această sintagmă cuvântul regress şi nu 
return, atunci aceasta va fi înțeleasă de mulţi englezi ca o aluzie la un 
text foarte bine cunoscut în comunitatea lingvistică englezească, chiar 
şi de oameni mai puţin instruiți, şi anume ca aluzie la The Pilgrim e 
Progress de John Bunyan. 

Dacă spun în germană an einem Ort in Schwaben, an dessen 
Namen ich mich nicht erinnern will... („într-o localitate din Suabia, de 
al cărei nume nu vreau să-mi amintesc...”), acest fragment de enunţ nu 
ne spune — cel puţin celor care nu sunt hispanişti — nimic în plus față de 
ceea ce înseamnă la prima vedere; este vorba, evident, despre o anumită 
localitate dintr-o regiune germană sud-vestică, al cărei nume vorbitorul 
nu face niciun efort să şi-l amintească. Dimpotrivă, dacă spun frag- 
mentul de propoziţie corespunzător în spaniolă şi îl exprim în cercul 
unor vorbitori de spaniolă, zicând en un lugar de la Suabia, de cuyo 
nombre no quiero acordarme..., atunci acesta va fi înțeles de cei mai 
mulți dintre ei ca o aluzie la începutul de la Don Quijote. Suficientă ar 
fi chiar şi simpla propoziţie relativă, X, de cuyo nombre no quiero 
acordarme, pentru ca o astfel de raportare să se producă. 

În această perioadă de dinaintea Crăciunului aş putea face o anu- 
mită referire spunând că ne aflăm acum „nel mezzo del cammin del 
nostro corso”, pentru a exprima astfel ideea că am parcurs deja jumătate 
din materia prelegerii. În faţa unor studenți italieni, o astfel de 
observaţie ar fi înțeleasă, fără îndoială, ca o aluzie la primul vers din 
Divina Commedia a lui Dante: Nel mezzo del cammin di nostra vita... 
Iar o aserţiune precum „questo esame non s’ha da fare, nè domani, nè 
mai” ar fi corelată imediat de foarte mulţi italieni cu un pasaj renumit 
din primul capitol al romanului lui Alessandro Manzoni, Z Promessi 
Sposi, care sună astfel: questo matrimonio non s "ha da fare, ne domani, 
ne mai. Probabil că şi observaţia despre examen va fi interpretată 
corespunzător, deoarece căsătoria, respinsă aici cu atâta îndârjire, s-a 
înfăptuit, în cele din urmă, în romanul lui Manzoni. 

În toate aceste cazuri avem de a face cu texte foarte cunoscute, la 
care nu doar putem să ne referim, ci chiar o facem realmente mereu. 
Vrem, aşadar, să stabilim mai întâi că sensul rezultă nu doar din 
structura textului însuşi, ci şi din anumite corelări ale unor segmente de 
text cu texte deja existente. Nu rareori sensul complet al textelor, 

îndeosebi al textelor literare, se relevă doar în contextul unor „œuvres” 
sau al unei tradiţii cultural-literare complexe!. 

2.2.3. Relaţiile dintre semne şi „lucruri ” 

Dorim acum să tratăm despre un alt tip de relaţii, care poate fi 
foarte important pentru construirea sensului în text, dar căruia, din pă- 
cate, i se acordă doar foarte puţină atenţie în lingvistica modernă. Este 
vorba despre funcţia icastică a semnului, despre imitarea directă a 
lucrului desemnat prin semnificantul fiecărui semn în parte, respectiv 
prin semnificanții unui lanţ de semne; în fine, este vorba despre relaţia 
dintre semnele materiale, adică vehiculele semnelor, şi lucrurile desem- 
nate. În liniile ei fundamentale, problematica este foarte bine cunoscută 
din dialogul Cratylos al lui Platon. Încă de timpuriu, s-a făcut distincție 
între diferite forme ale acestei funcții direct reprezentative a semnului; 
propuneri de clasificare în acest domeniu s-au făcut mai ales în secolul 


' [Cine nu cunoaşte primul vers al ciclului de lieduri Die Winterreise, de 
Wilhelm Miller şi Franz Schubert, nu va putea pricepe prea multe din titlul 
Fremd wird sie ausgezogen al unei recenzii care a apărut în urmă cu puțin 
timp în Frankfurter Allgemeinen Zeitung. Cu toate că termenul de 
intertextualitate a fost introdus oficial încă din 1967 (vezi Julia Kristeva: 
Bachtine, le mot, le dialogue et le roman, în „Critique“, 33/ 239 (1967), p. 
438-465), acesta a atins abia acum, în momentul apariției prezentei ediţii 
prelucrate, un grad de cunoaştere şi o eficienţă în sfera ştiinţifică generală atât 
de mari, încât editorul nu mai poate evita să facă trimitere aşa cum se cuvine 
la faptul că „relațiile cu semne din alte texte”, discutate aici, reprezintă 
miezul dur (şi cu adevărat doar acesta) al complexului din ce în ce mai dificil 
de evaluat, care este astăzi subsumat termenului de „intertextualitate”. 
Intertextualitatea înțeleasă în sensul discutat aici, uşor de verificat la nivel 
intersubiectiv, este pentru Coşeriu doar unul dintre multele aspecte ale 
„caracterului nedesăvârşit” [Unabgeschlossenheit] al textului, adică faptul că 
„sensul” textului reprezintă o rezultantă a relațiilor intratextuale şi 
extratextuale. Vezi printre altele şi S. Holthuis: Intertextualităt. Aspekte einer 
rezeptionsorientierter Konzeption, Tibingen, 1993.] 

al XVIII-lea. Lingvistica modernă, cu unele excepţii!, a considerat 
totuşi acest domeniu ca fiind marginal, ba chiar a căutat în mod expres 
să-i minimalizeze importanța. 

Vom face acum distincţie — mereu în planul expresiei, adică în sfera 
semnificanţilor — între substanţa şi forma semnului [vezi şi mai jos]. 


1) Imitarea prin intermediul substanţei semnului. În cadrul acestei 
categorii trebuie să distingem din nou cel puţin trei subcategorii: 


a) Imitarea directă prin intermediul imaginii sonore (onomato- 
peea). Limba, cel puţin cea originară, limba vorbită, este, considerată în 
expresia ei, sunet structurat, de aceea, se înţelege de la sine că o imitare 
directă a obiectelor şi stărilor de lucruri prin intermediul semnelor 
lingvistice poate avea loc doar în plan acustic, în sfera tonurilor şi a 
zgomotelor. Dimpotrivă, limba scrisă, privită de asemenea din perspec- 
tiva expresiei sale, este formă, „desen”, de aceea, ea poate imita, even- 
tual, forme şi figuri. Această formă de imitare se află chiar la baza siste- 
melor de scriere aşa-numite ideografice; o întâlnim totuşi, după cum vom 
vedea imediat, şi în domeniul sistemelor de scriere cu bază fonematică. 

Câteva cuvinte mai întâi despre imitarea sunetelor, despre 
aşa-numita „pictură fonică“ (onomatopee). În privinţa acestui aspect s-a 
obiectat în fel şi chip, spunându-se că nici în cazul aşa-numitelor 
cuvinte „onomatopeice” principiul arbitraire du signe? nu ar fi încălcat 
cu adevărat. Obiecţia este, fără îndoială, corectă. În limba rațelor, toate 
rațele spun acelaşi lucru; în schimb, în franceză ele spun couin-couin, în 
germană quak-quak, în daneză rap-rap şi în română mac-mac. La fel 
stau lucrurile şi cu multe alte cuvinte onomatopeice. Este, aşadar, 


' [Un aspect parţial este tratat — chiar dacă nu prin metode strict „lingvis- 
tico-sistematice“ — de P. Delbouille, Poésie er sonorités, Paris, 1961.] 

? [Se presupune aici că acest principiu este deja cunoscut, despre el putând să 
ne informăm din compendii şi introduceri în lingvistică. Despre istoria 
acestui principiu, vezi Eugenio Coseriu, 'L'arbitraire du signe’. Zur 
Spătgeschichte eines aristotelischen Begriffes, în „Archiv fir das Studium 
der neueren Sprachen und Literaturen“, 204 (1967), p. 81-112.] 

3 Vezi printre altele: F. de Saussure, Cours de linguistique générale, orice 
ediție, prima parte, cap. 1, $ 2. 

evident că, în cazul acestui tip de „pictură”, vorbim despre o manieră 
extrem de stilizantă, datorată tradiției fiecărei limbi istorice, şi nicide- 
cum despre o imitație naturalistă. Toate aceste lucruri sunt corecte, dar, 
înţelese ca obiecție, nu ating de fapt problema propriu-zisă. Decisiv este, 
încă o dată, ceea ce aceste elemente onomatopeice semnifică pentru 
vorbitor şi nu evaluarea obiectivă a relaţiei imitative, sub raportul 
„fidelității reproducerii” respectivelor obiecte. Pentru vorbitor, cuvinte- 
le respective sunt onomatopeice, ba chiar până la un anumit grad 
sunt identificate cu sunetul natural pe care îl reproduc. Este vorba deci 
despre semne care sunt icastice prin finalitatea lor, despre semne a căror 
menire expresă este, dacă nu aceea de a reproduce fidel, prin inter- 
mediul substanţei lor, sunetele naturale, cel puţin aceea de a le evoca. 

Nu rareori se întâmplă — şi acest aspect este extrem de important 
pentru punctul discutat aici — ca semne care nu au nicio funcţie icastică 
în limbă, să primească o astfel de funcţie în text. Să analizăm 
pentru acest punct un exemplu din literatura latină, exemplu citat mereu 
în acest sens!, anume un vers renumit din Ennius [Annales, 140]: 


At tuba terribili sonitu taratântara dixit. („Dar trompeta, cu un sunet 
înspăimântător, spuse: taratântara.“) 


„Icastic”, cu sensul introdus aici, este mai întâi doar taratântara, 
ca imitare directă a sunetului trompetei. Bineînţeles, până la un anumit 
grad, şi tuba are, oricum, în limbă, un caracter onomatopeic, însă are, în 
acelaşi timp, şi o funcție de desemnare; este numele acestui tip de instru- 
ment de suflat. Totuşi, în versul lui Ennius, toate semnele contribuie cu 
încă ceva în plus la obținerea imitării, chiar şi conjuncția af, căci, prin 
aliteraţie, prin repetarea continuă a lui £, care apare în toate cuvintele 
din vers, se imită sunetul iniţial al trompetei. Întregul vers este deci 
icastic, ceea ce nu trebuie deloc să însemne că, din acest motiv, ar fi un 
vers extrem de bun; este vorba, de fapt, despre un vers destul de prost. 


TICE. de exemplu, C. Ch. du Marsais, Des Tropes, ou des différents sens dans 
lesquels on peut prendre un même mot dans une même langue, cap. 19, 
L'Onomatopee. ] 

? [Vergilius a reutilizat acest vers în Eneida, ce-i drept sub formă foarte modi- 
ficată, deoarece — după Servius, comentator al lui Vergilius — îl consideră 

În lucrarea mea Formă şi substanţă în sunetele limbajului (Forma 
y sustancia en los sonidos del lenguaje) am vorbit pe scurt despre 
funcţia evocativă pe care o deține limbajul datorită substanţei lui fonice. 
Citez acolo un vers de-al poetului croat Nazor: 


i evrei, cvrei cvrčak, na čvoru crne smrče 
(„ŞI ţârâie, ţârâie greierul, pe ramura [literal „nodurile”] pinului negru”). 


Icastic în mod direct nu este nimic în acest vers. Indirect icastice, 
adică cu origine onomatopeică, însă deja total gramaticalizate, sunt 
verbul cvreati „a ţârâi” şi substantivul cvrčak „greier”. Celelalte cuvinte 
čvor „nod”, crn „negru” şi smrca „pin” nu sunt icastice în limbă 
nici direct, nici indirect. Dar, în acest vers, respectivele cu- 
vinte sunt indiscutabil icastice, contribuind, graţie substanţei lor fonice, 
la evocarea țârâitului greierului. 


Şi semnele grafice pot fi utilizate în mod icastic — şi anume, aşa 
cum am menţionat deja, nu doar în cadrul sistemelor de scriere ideogra- 
fice. Un îndrăgit joc de copii, pe care eu îl cunosc tot din sânul comuni- 
tăţii lingvistice spaniole, dar care există cu siguranță şi în alte comunități 
lingvistice, constă în a scrie cuvintele în aşa fel, încât cuvântul să repre- 
zinte concomitent un desen al obiectului la care ne referim, de exemplu: 


esqu 
à Kä g 
@j® 5 ML elo enado S 
a 
(ojo „ochi”) (sol „soare”) (venado „cerb”) (esquina Got"! 


Potrivit acestui principiu, sunt inventate mereu noi scrieri, prin care 
A A $ 2 Des d 
cuvântul este reprezentat în mod direct“. Ceea ce pare aici un fel de joc, a 


nedemn de poezia epică: Ar tuba terribilem sonitum procul aere canoro / 
Increpuit. - „Urlet de-aramă departe pe câmp din trompetă răsună,/ Plin de 
fior” (Eneida, IX, 503; traducere românească de George Coşbuc, în Vergilius, 
Eneida, Editura Univers, Bucureşti, 1980, p. 321.] 

! Cf. Sprachtheorie, op. cit., p. 183-185. 

? [În anii *60, acest joc a fost mult timp foarte îndrăgit şi în Germania; în 
foiletonul ziarului săptămânal Die Zeit apăreau mereu pe atunci asemenea 
„Lettericks”.] 

apărut uneori şi în poezia noastră occidentală!. După cum ştiţi, futuriştii 
au încercat să ridice elementul tipografic, adică forma şi mărimea 
literelor, încadrarea şi lungimea rândurilor şi multe altele, la rangul de 
mijloc direct de exprimare. În alte culturi, acest lucru se întâmplă de când 
lumea. Foarte adesea, poezia chineză este deopotrivă şi desen; în sistemul 
de scriere chinezesc, ideografic în mare măsură, reproducerii caligrafice a 
unei poezii îi revine de la bun început o valoare mai mare decât în cazul 
sistemelor de scriere fonematice. 


b) Imitare indirectă prin intermediul articulației. Exprimându-ne 
cu termenii foneticii moderne, nu este vorba aici despre impresia audi- 
tivă sau despre imaginea acustică, ci despre articulaţie, despre mişcările 
necesare pentru producerea anumitor sunete, respectiv a anumitor 
combinaţii de sunete. De aceea, articulaţia trebuie să corespundă? în 
vreun fel lucrurilor desemnate. 

Bineînţeles, acest fapt nu trebuie înțeles în sens genetic; prin 
această observaţie se sugerează la fel de puţin faptul că, pe baza „moti- 
vării lor articulatorii”, cuvintele ar primi alte semnificaţii decât acelea 
pe care le au în limbile respective. Este însă posibil, fără îndoială, ca 
semnele lingvistice să fie folosite în aşa fel într-un anume text, încât să 
apară un anumit raport între ceea ce s-a spus în text şi mişcările 
articulatorii necesare pentru a spune ceea ce trebuie spus. Dau din nou 
un exemplu bine cunoscut, la care m-am referit deja în alt context. Într- 
o lucrare din anul 1532, De ratione dicendi, care este un fel de retorică, 
umanistul spaniol Juan Luis Vives (1492-1540) tratează, printre altele, 
şi problema imitării prin intermediul substanței semnului, trimițând în 
acest sens la posibilităţile imitative ale sunetului r: 


! [Vezi, de exemplu, Un coup de des, de Mallarmé, şi Calligrammes (1918), de 
Apollinaire.] 

? [Vezi în acest sens un exemplu relevant din Charles Bally, Linguistique 
générale et linguistique française, Berna, *1965, p. 130: „L'articulation des 
verbes happer et lapper reproduit grosso modo les actions mêmes qu’ils 
désignent”. (Traducere liberă: „Pentru pronunția verbelor happer „a înhăța” 
şi lapper (= laper „a plescăi”) sunt necesare aproximativ aceleaşi articulații 
(mişcări ale gurii) care sunt desemnate de înseşi aceste verbe”).] 

R, impeditissimum efficit, et quasi per acclive et confragosum 
ascendendum est, ac contra nitendum; nam velut respirationem quandam 
habet laborantis. Mirifice Verglilius] quum ostendere vellet quo labore 
crevisset Ethruria et Roma ipsa, infarcit crebrum r: 

Hanc Remus et frater: sic fortis Ethruria crevit 


»l 


Scilicet, et rerum facta est pulcherrima Roma” . 


(„Sunetul r redă ceea ce este foarte greoi, ca şi cum ar trebui să urcăm pe 
o coastă râpoasă şi accidentată şi ar trebui să ne străduim din răsputeri; 
căci acest sunet deţine ceva asemenea răsuflării cuiva care depune un 
efort. Când vrea să arate cu cât efort au crescut Etruria şi Roma însăşi, 
Vergiliu încarcă în chip nemaipomenit versul cu mulți der" 


„[Astă pe vremuri viaţă bătrânii au dus-o sabinii,] 
Remus şi fratele; astfel vânjoasa Etrurie crescut-a, 
Cert e, şi lumii cea mai frumoasă făcutu-s-a Roma", 


Aşadar, după Vives, sunetul r ar trebui să poată exprima depăşirea 
unui obstacol, deoarece articularea sa ar aminti de răsuflarea cuiva care 
depune un mare efort; iar Vergilius, acolo unde a dorit să arate cu preţul 
câtor eforturi au crescut Etruria şi Roma însăşi [Georgica II, 533 şi 
urm.], a folosit foarte frecvent sunetul r. Este vorba, fireşte, despre 
sunetul r al limbii latine, pronunţat până în ziua de azi în mod apical în 
toate limbile romanice, cu excepţia francezei standard. 


c) Sinestezia. Un al treilea tip de imitare — tot prin intermediul 
substanței semnului — a fost cercetat în lingvistica de până acum tot 
numai tangenţial. Mă refer la imitarea „sinestezică”, care se bazează pe 
analogia dintre diferitele impresii senzoriale. Relaţiile sinestezice dintre 
sfera auditivă şi cea vizuală sunt atât de general răspândite, încât ele au 
intrat în metaforica limbii cotidiene. Foarte des se obișnuieşte să se 


EE 


vorbească în cazul lui i despre o vocală „luminoasă” sau, dimpotrivă, în 


! Vezi Eugenio Coseriu: Zur Sprachtheorie von Juan Luis Vives, în: Aus der 
französischen Kultur- und Geistesgeschichte (volum omagial Walter Mönch), 
Heidelberg, 1971, p. 234-255, citatul de aici la p. 249. 

? Traducere românească de Nicolae Ionel, în Publius Vergilius Maro, Bucolicele. 
Georgicele, Institutul European, Iaşi, 1997, p. 153. 

cazul lui u, despre o vocală „obscură”. În studiul său despre lingvistică 
şi poetică, citat deja de mai multe ori, Roman Jakobson indică faptul că 
Stephane Mallarmé şi-a acuzat „limba sa maternă de perversitate 
înşelătoare, fiindcă atribuie zilei un timbru întunecat şi nopții unul 
luminos” [Lingvistică şi poetică. Aprecieri retrospective şi consideraţii 
de perspectivă, în vol. Probleme de stilistică. Culegere de articole, 
traducere de Mihai Nasta, Editura Ştiinţifică, Bucureşti, 1964, p. 117]. 
Într-adevăr, Mallarmé se exprimă destul de drastic: „„...quelle déception, 
devant la perversite conferant ă jour comme ă nuit, contradictoirement, 


sol 


des timbres obscur ici, lă clair” . 


noapte 


Această afirmație a lui Mallarme nu este integral adecvată, 
deoarece nu sunt distinse cu suficientă claritate cele două relații semi- 
otice diferite, adică relaţia dintre signifiant şi signifie (a), pe de o parte, 
şi, pe de altă parte, relația dintre semn în ansamblul său şi realitatea 
desemnată (b); (vezi figura de mai sus). 

Aceeaşi confuzie este prezentă şi în obiecțiile aduse în mod repetat 
la adresa eficacităţii principiului sinestezic în diferite limbi. În cazul 
cuvintelor franțuzeşti lourd “greu” sau gros “gros”, pe de o parte, şi a lui 
winzig “mărunt”, în germană şi little “mic” sau thin subțire” în engleză, 
pe de altă parte, s-ar confirma echivalarea menţionată, şi anume: vocală 


' [St. Mallarmé, Crise de vers, citat după: Œuvres complètes (Ed. «Bibliothèque de 
la Pleiade»), Paris, 1945, p. 364.] 

„întunecată” = dimensiuni mari, lipsă de supleţe, respectiv vocală 
„luminoasă” = dimensiuni mici, uşurime“; această echivalare nu 
funcționează însă şi în cazul cuvintelor dick “gras, voluminos” în 
germană sau big “mare” în engleză. În realitate, această evocare 
sinestezică nu priveşte semnificaţia, transmisă în interiorul unei 
anumite limbi, a semnelor respective. Semnele lingvistice nu 
trebuie să fie icastice în sine, dar pot fi icastice în text. Dacă 
examinăm cu mai mare atenție afirmaţiile şi contra-afirmațiile 
referitoare la această temă, constatăm că nu sunt distinse îndeajuns de 
clar diferitele aspecte ale problemei, şi anume: 1) Semnul are 
semnificaţie doar pe baza substanţei lui fonice? Această viziune pare a 
li se năzări atât unora dintre susținători, cât mai ales celor care se opun 
acceptării unei funcţii icastice a semnului; întreaga discuţie referitoare 
la acest aspect pleacă de la ipoteze false. 2) În plus față de semnificaţia 


EE 


lui istorică, semnul mai poate avea şi o funcţie „icastică” care să-i 
„susțină” eventual semnificația? Această ipoteză nu poate fi negată 
categoric. 3) Semnul poate primi în text o astfel de funcţie icastică? 
În privința celei din urmă ipoteze nu poate exista nici cea mai mică 
îndoială, am văzut deja cu prilejul analizării scurtelor fragmente din 
Ennius, Vergilius şi Nazor că această situaţie poate fi foarte frecventă. 
Foarte adesea, această „imitare în text” nu se limitează doar la un semn 
izolat, ci se extinde la o secvenţă de semne; conjuncţia at singură nu ar 
avea nicio funcţie icastică în versul lui Ennius, dacă celelalte semne ale 
aceluiaşi vers nu ar conţine toate sunetul . În ceea ce priveşte în mod 
=» 


special evocarea „sinestezică”, s-ar putea cita în acest context un vers 
renumit al lui Luis de Góngora, 


infame turba de nocturnas aves — 
(„nelegiuitul stol al păsărilor de noapte”), 


130 


Lingvistica textului ca „lingvistică a sensului” 


în care dubla apariţie a silabei zur, în turba şi în nocturna, suscită o 
impresie de obscuritate’. Imitarea sinestezică se realizează abia prin 
intermediul contiguității între părţile diferiților semnificanți. 

Peste tot unde vorbim despre imitare pe baza substanţei fonice a 
unui semn — indiferent dacă este vorba despre imitarea directă prin 
intermediul imaginii acustice, despre imitarea indirectă prin intermediul 
articulației sau despre imitarea „sinestezică” —, trebuie să facem distinc- 
ție între funcția icastică potenţială în limbă şi funcția icastică actualizată 
în text. Acolo unde semnificația istorică a unui semn şi funcţia lui 
icastică potenţială par să nu aibă nimic de a face una cu cealaltă, în text 
poate fi totuşi stabilit un raport, sub forma unui joc de cuvinte. În 
articolul meu Form und Substanz bei den Sprachlauten”, pe care l-am 
amintit deja, am citat la pagina 184 o scurtă poezie a poetului persan 
Omar Khayyâm: „Un cuc cântă pe acoperişul unui vechi palat kū, kū, 
kū”. Pe de o parte, este vorba aici despre imitarea onomatopeică 
obişnuită a cântecului cucului în limba persană; pe de altă parte, kū 
înseamnă în persană şi „unde”, astfel încât cântarea păsării este 
interpretată concomitent şi ca „unde sunt regii, unde sunt prinții care au 
trăit aici odinioară, unde?” 


2) Imitarea prin forma semnului. Până acum ne-am mişcat doar în 
domeniul substanței semnului sau, dacă e să ne exprimăm în termino- 
logie glosematică, în domeniul substanţei expresiei”. Expresia semnului 
are însă şi o formă. Prin „forma semnului”, „forma expresiei” trebuie să 
înțelegem în primul rând, în sens strict glosematic, poziția sistematică 
care revine fiecărui element purtător de semn în structura integratoare a 
opoziţiilor din planul expresiei unei limbi. În plus, prin termenul 
„formă a semnului” (cu referire la planul expresiei) dorim să înţelegem 


! Cf. Dámaso Alonso, Spanische Dichtung. Versuch über Methoden und 
Grenzen der Stilistik (Poesía Española. Ensayo de métodos y limites 
estilísticos), Berna, 1962, p. 14 şi 116-121. 

? Vezi şi Formă şi substanţă în sunetele limbii, în vol. Eugeniu Coșeriu, Teoria 
limbajului şi lingvistica generală, ediţie în limba română de Nicolae 
Saramandu, Editura Enciclopedică, Bucureşti, 2004, p. 115-237 (nota trad.). 

* Cf. Hjelmslev, Prolegomena, op. cit., cap. 13. 

şi alte aspecte, cum ar fi, de exemplu, dimensiunea, extensiunea 
fiecărui semn în parte sau a lanțurilor de semne, ca şi acele relaţii pur 
cantitativ-numerice dintre semnele din text, pe care le-am menționat 
deja sub alt aspect şi care au fost adunate la un loc în retorica antică sub 
termenul de numerus [cf. 2.1., excurs]. Tocmai în acest ultim domeniu 
menționat s-au mai făcut unele cercetări. S-a arătat că repeziciunea 
poate fi imitată printr-un ritm alert al versului, la fel cum diferite 
denotate, care trebuie interpretate în sens mai larg ca fiind „ritmice”, 
pot fi evocate în versuri sau proză prin intermediul unui ritm specific. 

Nu pot intra acum în detalii despre toate aceste lucruri. Pentru a vă 
lămuri în ce măsură forma semnului, respectiv a secvenţei de semne, 
poate fi icastică, aş vrea să dau doar un singur exemplu concret, care 
într-o anumită privință reprezintă un caz-limită. În romanul Ulysses al 
lui James Joyces, raportul dintre timpul narațiunii şi timpul narat este 
de aproximativ 1:1; cu alte cuvinte, „acțiunea” romanului — în măsura 
în care putem vorbi de „acţiune” în Ulysses — durează peste 24 de ore şi 
tot cam 24 de ore ne trebuie şi pentru a citi romanul, respectiv a-l citi 
cuiva, a-l „povesti”. Acest fapt poate fi interpretat simbolic; devine 
imediat evident că în acest caz forma semnului, adică dimensiunea 
întregului text, contribuie la configurarea sensului textului. 


2.2.4. Relaţiile dintre semne şi „cunoaşterea lucrurilor” 


În subcapitolul precedent ne-am ocupat de relaţiile dintre semne şi 
obiectele sau stările de lucruri pe care acestea le desemnează. Dar 
acesta nu este singurul tip de relaţii „obiective”, respectiv „extralingvis- 
tice” sau „extratextuale” de care trebuie să ţinem cont dacă vrem să 
urmărim până la sfârşit întrebarea pe care ne-am pus-o încă de la înce- 
put cu privire la apariţia, la construirea sensului în texte. Semnele 
funcţionează în text nu doar pe baza relaţiilor directe cu „lucrurile” 
(relaţii pe care, de asemenea, le-am discutat), ci şi pe baza relațiilor care 
se instituie între semne şi cunoaşterea noastră despre lucrurile desem- 
nate, pe baza relaţiilor dintre semne şi cunoştinţele pe care utilizatorii 
semnului le au despre obiectul desemnat. Se înțelege de la sine că prin 
„lucruri” nu ne referim în toate cazurile la obiecte fizice. 

Karl Vossler vorbeşte undeva despre „semnificațiile” diferite pe 
care un cuvânt de toate zilele precum Pferd „cal” le-ar putea avea 
pentru diferite grupuri din cadrul unei comunități lingvistice oarecare, 
de exemplu pentru un ofiţer de cavalerie, pentru un spectator care 
merge regulat la hipodrom sau pentru un copil din metropola vieneză, 
care reuşeşte să vadă cai doar ocazional, în Prater. Fără îndoială, 
observaţia de la care pleacă Vossler este corectă. Ceea ce deranjează şi 
derutează este doar folosirea în acest context a cuvântului semnificație. 
Despre „semnificație? în sens strict lingvistic nu poate fi vorba aici, 
deoarece în acest caz o înţelegere între diferitele subgrupe ale unei 
comunități lingvistice nu ar mai fi deloc posibilă şi ar fi aproape 
superfluu să facem până şi cel mai mic efort pentru a utiliza significanți 
unitari pentru a desemna aceleaşi obiecte sau aceleaşi stări de lucruri. 
Vossler se gândeşte mai degrabă la semnificația înțeleasă ca fenomen 
psihologic, la semnificația pe care o are ceva pentru o persoană, pe 
scurt la un aspect a ceea ce eu am numit aici „evocare”. 

În studiul meu Determinare şi cadru, citat deja de mai multe ori 
[cf. 1.1., nota de subsol 2], m-am referit, printre altele, şi la acest aspect 
al evocării. Diferiţi vorbitori cunosc un „lucru”, îl cunosc, ce-i drept, în 
moduri foarte distincte şi, în anumite circumstanţe, semnele lingvistice 
pot evoca, în timpul folosirii lor, chiar o cunoaştere a lucrurilor foarte 
specifică. De aceste circumstanţe dorim să ne ocupăm. 

În scopul de a prezenta şi de a explica mai precis acest fenomen, 
delimitasem în studiul citat un cadru [germ. Umfeld, span entorno]! 
special, pe care l-am numit regiune |germ. Region, span. region]. Prin 
regiune înţeleg spaţiul în limitele căruia un semn funcţionează în 
anumite sisteme semantice. Limitele acestui spaţiu sunt date, pe de o 
parte, de tradiția vorbirii şi, pe de altă parte, de cunoştinţele pe care 
vorbitorii le au despre stările de lucruri semnificate. De aici rezultă o 
altă subclasificare a cadrului regiune în zonă, domeniu şi mediu încon- 
jurător |germ. Zone, Bereich, Umgebung, span. zona, ámbito, ambiente]. 


d [Echivalentul spaniol face trimitere la termenul biihlerian Umfeld „cadru”, 
care, la rândul lui, a fost preluat din psihologia gestaltistă. Pentru o prezentare 
schematică a tuturor „cadrelor” diferenţiate de autor, vezi cap. 2.2.5.] 

Prin zonă înţeleg regiunea în care un semn este cunoscut şi utilizat în 
mod obişnuit. Aşadar, zona coincide adesea cu limba istorică, 
ocazional şi cu o grupă de limbi istorice strâns înrudite; în orice caz, 
zona depinde de limitele lingvistice sau, dacă vrem să ne exprimăm 
astfel, de izoglose. Prin domeniu mă refer la regiunea în care 
desemnatul însuşi este un obiect familiar din viaţa de zi cu zi a vorbito- 
rilor; limitele domeniului sunt, aşadar, general-culturale, nu lingvistice. 
Regiunea în cadrul căreia un obiect precum „casă” este general 
cunoscut reprezintă, aşadar, un domeniu delimitat de alte domenii în 
care nu se cunosc aceleaşi obiecte, ci eventual unele obiecte echivalente 
din punct de vedere funcţional, ca ig/u-urile sau wigwam-urile. În 
sfârşit, mediul înconjurător este o regiune determinată social sau cultu- 
ral, ca, de exemplu, familia, şcoala, comunitatea profesională sau casta. 
Pe de o parte, un mediu înconjurător poate dispune de semne specifice 
pentru obiecte ale unui domeniu mult mai extins [de exemplu, batz în 
calitate de „cuvânt familial“ pentru germ. Saft “suc”, deoarece aşa-i 
plăcea vărului Emil să se exprime pe când era copil]; pe de altă parte, 
mediul poate deţine semne speciale pentru obiecte care îi aparţin doar 
lui. Într-un astfel de caz, mediul ar reprezenta concomitent şi un fel de 
microdomeniu. 

Despre relațiile care rezultă atunci când un cuvânt este utilizat în 
afara zonei sale, chiar dacă am pus accentul pe alt aspect, am vorbit 
deja mai sus [cf. 2.2.1., 3)]. Un anumit tip de evocare rezultă, totuşi, şi 
atunci când un semn este utilizat în afara domeniului 
desemnatului său, ca de exemplu atunci când vorbim în 
ţările noastre vest-europene despre taiga sau despre iglu, sau ca atunci 
când vorbim în afara Spaniei şi a comunităţii lingvistice spaniole despre 
seguidilla, alborada sau despre torero ‘toreador’. Cuvintele de acest tip 
sunt considerate, cu multă uşurinţă şi într-o terminologie cam derutantă, 
„intraductibile”!; corect în acest mod de exprimare este fără îndoială 


l [Traductologii vorbesc în acest context despre „realia” sau despre „elemente 
etno-convenționale” pentru care există o serie de procedee clasice de traducere; 
vezi, printre altele, W. Koller, Einführung in die Ubersetzungswissenschafi, 
Heidelberg, 1979, 1992, p. 232 şi urm.] 

faptul că astfel de cuvinte sunt adesea „explicate” în traduceri, de 
exemplu alborada „serenadă oferită dimineaţa devreme unei persoane 
sărbătorite în ziua respectivă” sau seguidilla „formă de strofă populară 
compusă pentru ocazii festive, respectiv recitarea ei la o astfel de 
ocazie” etc. Un fapt exemplar pentru depăşirea limitelor „domeniului” 
îl reprezintă utilizarea termenilor de specialitate în vorbirea cotidiană. 
Pe de altă parte, şi semnele unei alte limbi istorice, ale cărei designata 
sunt foarte obişnuite în cadrul domeniului lor propriu, capătă o nuanță 
tehnică atunci când ies din sfera acestei „regiuni”. Astfel, de exemplu, 
este extrem de improbabil ca în limba japoneză cuvinte precum geisha 
sau samurai să fie termeni tehnici — aşa ceva nu putem aprecia dacă nu 
ştim japoneza şi, în acelaşi timp, nu deţinem cunoştinţe exacte despre 
viaţa japonezilor —; în limbile noastre europene este vorba, fără îndoială, 
despre termeni de specialitate, deoarece aceste cuvinte se referă la ceva 
cunoscut doar japonezilor prin intermediul intuiției directe. 

Aşadar, semnele se află în relație cu cunoaşterea lucrurilor desem- 
nate de ele şi, prin aceasta, cu o întreagă cultură. Cel mai bine ne 
lămurim apelând iar la un exemplu din mitologie. Chiar dacă suntem 
europeni foarte cultivați şi dispunem de o cunoaştere excelentă a mito- 
logiei antice, în culturile noastre numele mitologice corespondente vor 
funcţiona totuşi complet diferit, vor avea o cu totul altă funcţie evoca- 
toare decât în însăşi perioada antică, când mitologia era o formă vie de 
interpretare a lumii. De exemplu, faptul că ne putem referi cu unul şi 
acelaşi nume la un fenomen al naturii şi la un zeu este extrem de 
important pentru interpretarea textelor greceşti — vom mai reveni asupra 
acestui punct. 

De „interpretarea lumii” ţine şi o altă posibilitate, la care m-am 
referit şi în alt context, şi anume posibilitatea ca „lucrurile” să poată 
funcţiona la rândul lor ca „semne” în interiorul unui anumit spațiu 
cultural, care nu trebuie să coincidă neapărat cu o anumită limbă. Mă 
refer prin aceasta la fenomenul binecunoscut reprezentat de valoarea 
simbolică, tradiţională şi colectivă a unui lucru în cadrul unei comu- 
nități culturale, de exemplu reprezentarea despre măgar ca un animal 
extrem de prost. Relaţiile semiotice destul de complexe care pot să se 
dezvolte din acest fenomen se pot explica o dată în plus foarte clar cu 

ajutorul numelor de culori. Anumite culori pot avea într-o comunitate 
culturală dată o valoare simbolică. Acelaşi lucru este valabil şi pentru 
obiecte la care o astfel de culoare cu încărcătură simbolică reprezintă o 
trăsătură caracteristică foarte relevantă, cum ar fi cazul „zăpezii pure, 
neatinse” sau al „corbului vestitor de nenorociri”. Este vorba deci des- 
pre o funcţie indirectă, „mediată” a semnului: semn — (obiect) desemnat 
— (obiect) simbolizat. Vorbim în acest context, la modul metaforic, 
chiar despre „limbaje”, de exemplu despre „limbajul culorilor” sau 
despre „limbajul florilor”, în care trandafirului îi revine o altă valoare 
decât albăstrelei. 


Şi această relaţie indirectă a semnelor poate contribui la sensul 
global al textului. Karl Vossler citează, într-un studiu al său, două versuri 
destul de cunoscute din Faust, rostite de Mefisto către un student: 


Grau, teurer Freund, ist alle Theorie 
Und griin des Lebens goldner Baum. 
„Amice, orice teorie-i gri, 

Doar pomul auriu al vieţii-i verde”. 


Vossler interpretează apoi aceste versuri în sensul unei pretinse 
„lipse de logicitate“ a limbii [Gesammelte Aufsätze zur Sprachphilosophie, 
München, 1923, p. 1 şi urm.]. Predicaţia „lipsită de sens“ (teoria este 
cenuşie) şi contradictorie (copacul auriu este verde) trebuie să servească 
ca exemple pentru caracterul „ilogic“ al limbii. După cum se întâmplă 
atât de des la Vossler, aceste observaţii conţin deopotrivă şi ceva adevărat, 
şi ceva fals. Caracterul contradictoriu sau lipsa de sens se constată, 
efectiv, la nivelul semnificației şi la nivelul desemnării. Ar trebui să 
presupunem că teoriile pot avea diferite caracteristici, nu sunt însă, cu 
siguranță, colorate, iar un copac nu este, în general, auriu, cu atât mai 
puţin atunci când în aceeaşi propoziţie se indică în mod expres că este 
verde. Dacă ţinem însă seama şi de „cunoaşterea lucrurilor” sau, mai 
exact, în cazul nostru, de reprezentările şi de părerile care circulă într-o 
comunitate dată cu privire la lucrurile respective — şi trebuie să facem 
asta, deoarece textele pot fi interpretate doar la nivelul sensului —, atunci 
în versurile lui Goethe nu există nimic „lipsit de sens” sau „contradictoriu”. 


' Traducere românească de Ştefan Aug. Doinaş, în Goethe, Faust, Editura 
Litera, Chişinău, 1997, p. 74. 

Teoriei îi sunt atribuite caracteristici pe care le corelăm cu culoarea 
cenuşie, iar viaţa este pusă în relație, absolut corect [i.e. uşor de constatat 
şi în plan formal, pe baza predicaţiilor diferitelor niveluri, precum „meta- 
foră”, „atribut”, „nume-predicat”] cu caracteristici simbolizate de copac 
şi de culorile verde şi auriu. În acest caz, semnificaţie şi desemnare au 
statutul unui signifiant la nivelul textului [cf. 1.6.], iar un signifiant nu 
poate fi nici „fără sens”, nici „ilogic”. 


2.2.5. Cadre 


Alte tipuri de relaţii între semne şi „cunoaşterea lucrurilor” se ştiu 
de multă vreme; ele au fost luate în considerație în lingvistică dintotdeauna, 
cel puţin parţial. În majoritatea manualelor se dă de înțeles pe undeva 
că în fiecare act de vorbire se exprimă şi se înţelege 
mai mult decât ceea ce se spune în realitate. În acest sens se arată, 
cu ajutorul exemplelor, că în procesul vorbirii se presupune nu doar o 
anumită cunoaştere a lucrurilor despre care este vorba, ci şi a acelor 
obiecte şi stări de lucruri care, în momentul vorbirii, determină într-o 
anumită formă actul de vorbire. De obicei, pentru a se face aici o 
distincţie între doi factori, contextul şi situația (de vorbire). Prin 
„context” înțelegem mediul pur lingvistic al semnului în text, deci ceea 
ce s-a spus deja şi — ce-i drept, nu întotdeauna — ceea ce mai este de 
spus. Prin „situaţie” înţelegem mediul non-lingvistic al semnului sau al 
secvenței de semne, circumstanţele care însoțesc actul de vorbire, 
eventual şi anumite informaţii despre care vorbitorul presupune tacit că 
le-ar deţine ascultătorul!. 

Unii teoreticieni ai limbajului adaugă la aceşti doi factori încă un 
al treilea, universul discursului (universe of discourse) [cf. supra, 1.5., 
şi mai Joel, 


! [Vezi, printre altele, Bally, Linguistique générale, op. cit., p. 43 şi urm., şi, cu 
altă terminologie (co-text = context, context = situaţie), J. C. Catford, A 
Linguistic Theory of Translation, Londra, 1965, p. 31.] 

? [De exemplu, W.M. Urban, Language and Reality, Londra 1939, p. 197-199. 
Din motive tehnice, cu conceptul de universe of discourse “univers al 
discursului”, respectiv /ogisches Universum “univers logic”, se mai operează 
din când în când şi în logica claselor.] 

Karl Bühler introduce o distincţie suplimentară între cadrul sinpractic, 
sinfizic şi sinsemantic |Sprachtheorie, op. cit., p. 154 şi urm.]. Prin 
„cadru sinsemantic” trebuie înţeles la el contextul lingvistic propriu-zis, 
deci contextul în sens obişnuit, în timp ce cadrul sinpractic corespunde 
cu aproximaţie „situaţiei” în accepţia uzuală, dar sub nicio formă 
„situaţiei” înţelese în sensul strict despre care voi vorbi imediat; căci cu 
acest sens precis, „situaţia“ apare şi la Bühler, dar într-un cu totul alt 
context. Noutatea propriu-zisă la Bühler o reprezintă cadrul sinfizic, 
care corespunde parţial cu ceea ce voi numi în continuare context fizic. 
De exemplu, dacă pe o carte apar semnul lingvistic Leul sau dacă pe un 
indicator rutier scrie Tübingen, atunci aceste semne funcționează în 
relaţie cu „cunoaşterea lucrurilor” pe care o deţine cel care interpre- 
tează semnele. Deoarece ştim ce este o carte, înțelegem imediat că în 
acest caz nu obiectul „carte” trebuie să fie indicat prin semnul leu, ci că, 
probabil, din această carte vom afla ceva despre lei. Dacă ştim ce este 
un indicator rutier, înţelegem că nu localitatea unde este plasat acesta se 
numeşte Tübingen, ci că trebuie să o luăm în direcţia indicată pentru a 
ajunge la Tiibingen. Pe baza cunoaşterii pe care o avem despre obiectul 
„indicator”, interpretăm semnul lingvistic care se află acolo în sensul de 
„într-acolo se merge către Tiibingen”. 

Toate aceste estimări le consider foarte importante pentru stabili- 
rea mai precisă a cadrelor vorbirii, dar deopotrivă şi insuficiente. Pentru 
o analiză cu adevărat precisă şi pentru o înţelegere cuprinzătoare a 
funcționării semnelor în texte este necesară operarea unor distincţii 
foarte diferenţiate. Încercarea de a dezvolta un instrumentar teoretic 
adecvat acestui scop am întreprins-o în studiul despre determinare şi 
cadru, despre care am mai vorbit. Îmi voi permite de aceea să fac 
trimitere la acest studiu citat de mai multe ori [vezi îndeosebi $$ 3.1.1. 
— 3.5.2.] şi să mă refer aici doar foarte concis la distincțiile pe care 
le-am motivat şi le-am explicat acolo mai detaliat. 

Tot ceea ce diferiți lingvişti şi teoreticieni ai limbajului înțeleg 
prin context, situaţie, univers al discursului etc., eu concentrez în 
conceptul general de cadru, germ. Umfeld, operând în interiorul acestui 
concept distincțiile pe care le voi discuta în continuare şi pe care doresc 
să le prezint mai întâi în tabloul schematic de mai jos. 

III 


IV 


CADRE 
SITUAŢIE - non-mediată 
- mediată 
REGIUNE - zonă 
- domeniu 
- mediu (înconjurător) 
CONTEXT -a) context idiomatic 


-b) context verbal 


non-mediat mediat 
pozitiv 
negativ 


-c) context extraverbal 


1. fizic 

2. empiric 

3. natural 

4. practic sau ocazional 
5. istoric 


particular universal 


actual 
trecut 


6. cultural 
UNIVERSUL DISCURSULUI 


Să tratăm acum fiecare dintre aceste distincţii în parte. Prin situație 
înțeleg ceva mult mai specific decât ceea ce se înţelege de obicei şi, în 
plus, mai cred că această abatere de la uzul general este justificată şi 
chiar necesară. Când vorbim despre „situaţie” ne referim exclusiv la 
împrejurările şi la relaţiile în spaţiu şi în timp, care apar prin vorbirea 
însăşi, prin faptul că cineva vorbeşte cu altcineva despre ceva într-un 
anumit loc din spațiu şi într-un anumit moment. Situaţia este, aşadar, 
cadrul prin intermediul căruia apar eu şi tu, aici şi acolo, acum şi atunci, 
acel continuum spaţio-temporal, care se construieşte „în jurul vorbito- 
rului” prin intermediul actului de vorbire şi prin care diferitele deictice 

spaţiale, temporale şi personale pot desemna ceva concret dincolo de 
semnificaţia lor categorială!. 

Despre regiune s-a spus deja tot ce era necesar [cf. 2.2.4.], de 
aceea trec direct la context. 

Prin context înţeleg întreaga realitate care înconjoară un semn. La 
rândul său, ea poate fi formată tot din semne sau chiar din „non-semne” 
— voi explica imediat ce trebuie să înțelegem prin aceasta. 

Prin univers al discursului înţeleg sistemul universal de semnifi- 
Cat, căruia îi aparţine un text şi prin care acesta îşi dobândeşte validi- 
tatea şi sensul său specific. 

Atât despre distincţiile supraordonate, trec acum la distincțiile mai 
fine din cadrul diferitelor categorii. 

În interiorul situației, fac distincţie între situaţie non-mediată şi 
situație mediată. Situaţia non-mediată este constituită de raporturile 
spaţiale şi temporale efective, ce apar prin intermediul actului de 
vorbire, care este punctul lor de referinţă. O situație non-mediată este 
dată atunci când eu, ca vorbitor, la locul şi în momentul vorbirii, rostesc 
eu, aici şi acum. În cazul situației mediate, acest punct de referinţă se 
mută „spre exterior”. Eu nu sunt eu, o eu este un eu-povestitor; 
aici nu este aici, ci aici este aici-ul lucrurilor şi al evenimentelor despre 
care se vorbeşte, evenimente care, de asemenea, pot avea propriul lor 
acum, care nu este obligatoriu să coincidă cu acel acum al actului de 
vorbire concret. 


În interiorul categoriei contextului disting trei tipuri care, aşa cum 
puteţi deduce din schemă, pot fi ulterior clasificate în alte subgrupe 
(acolo unde este cazul). Disting, aşadar, între: 

a) contextul idiomatic, adică însăşi limba în care se vorbeşte. Toate 
semnele unei limbi utilizate într-un act de vorbire se află într-o relație 
in absentia cu celelalte elemente purtătoare de semn ale aceleiaşi limbi 
[vezi supra, mai ales 2.2.1.]; 


! [În acest sens, Karl Bühler vorbeşte în acest context despre „câmpul indicator 
al limbii” (Zeiefeld der Sprache) şi tratează, în această accepţiune, întregul 
complex al „cadrelor”, în capitolul al doilea din lucrarea sa Sprachrheorie.] 

b) contextul verbal, adică textul însuşi în calitate de „cadru” al 
fiecăreia dintre părțile sale componente şi, în sfârşit, 

c) contextul extraverbal, constituit de toate circumstanțele non- 
lingvistice, percepute în mod direct de către vorbitori sau cunoscute 
deja de aceştia. Aceste două ultime tipuri de contexte sunt deosebit de 
importante pentru înţelegerea modului în care sensul se naşte în 
interiorul textelor. 

Vom face mai întâi câteva observaţii despre contextul verbal. Mi 
se pare extrem de important să subliniez faptul că acest tip de context 
nu constă sub nicio formă doar din ceea ce precede fiecare 
segment de text analizat, ci şi din ceea ce urmează acestui seg- 
ment de text. 


Se presupune foarte adesea că doar ceea ce s-a spus deja ar putea 
funcţiona în text în calitate de context pentru semn. În realitate, însă, 
contextului unui semn în interiorul unui text îi aparține şi ceea ce mai este 
de spus. Astfel, de exemplu, ceea ce mai este de spus, ceea ce se va spune 
mai târziu, poate modifica radical înţelegerea unui semn; ceea ce s-a 
„înţeles” prin întrebuinţarea unui semn dat într-un anumit loc din text 
poate fi probabil priceput abia atunci când terminăm de citit tot textul. Să 
ne gândim, de exemplu, la un termen care apare în titlul unui tratat 
teoretic. Este clar că „sensul” întrebuințării acestui semn se modifică 
mereu pe parcursul lecturii tratatului. La început există doar o vagă 
intuiţie, o cunoaştere neclară despre „cam ce ar putea fi vorba”. Această 
pre-înțelegere a semnului se modifică mereu pe parcursul lecturii, un 
proces care se încheie probabil abia la sfârşitul textului. 


Trebuie să distingem în continuare deopotrivă între context verbal 
mediat şi context verbal non-mediat, precum şi între context verbal 
pozitiv şi context verbal negativ (vezi schema). „Non-mediat” înseamnă 
aici „în imediata vecinătate a semnului”, şi, în mod corespunzător, 
„mediat” înseamnă „mai depărtat în text”, aşadar, „undeva în faţa sem- 
nului” sau „undeva după semn”. Văzut ca întreg, textul reprezintă astfel 
întotdeauna contextul mediat pentru fiecare dintre semnele care apar în 
interiorul lui. 

Cât priveşte acum distincţia între contextul verbal pozitiv şi con- 
textul verbal negativ, ar trebui să observăm mai întâi că, de obicei, este 

menționată doar existența primului tip. Mi se pare însă important ca şi 
ceea ce nu s-a spus, ceea ce s-a „lăsat deoparte”, să fie luat în 
considerație ca un context posibil. Există multe funcţii textuale care fac 
trimitere la ceva ce nu a fost rostit, dar care a fost indicat într-un anumit 
fel. Acte de vorbire precum aluzia, insinuarea sau sugestia, adică 
„indicaţia discretă”, funcționează adesea pe baza unor astfel de „lacune 
omise” în text, recunoscute de interpretul textului, în funcţie de 
împrejurări, ca presupoziţii ale celor spuse deja, ca ceva ce trebuie 
„completat” tacit. Cu alte cuvinte: şi tăcerea poate fi simbolică, faptul 
de a nu spune ceva poate avea un sens special. 

În cadrul contextului extraverbal este vorba despre toate circum- 
stanțele care, la un prim nivel al analizei, se contrapun semnelor ca 
ceva exterior acestora şi, concomitent, determină mai precis modul lor 
de întrebuințare. Spun „la un prim nivel al analizei”, deoarece trebuie să 
ținem cont de faptul că „lucrurile” pot funcționa, ocazional, ca simbo- 
luri şi, astfel, ca „semne de gradul al doilea” [cf. 2.2.4.]. 


Ajung acum la distincţiile din interiorul categoriei context 
extraverbal. Contextul extraverbal fizic este constituit din lucrurile la 
care semnul aderă în mod direct. De exemplu, o carte reprezintă con- 
textul fizic pentru semnele care îi compun titlul. Acest tip de context 
corespunde, aşadar, cu aproximaţie, „cadrului sinfizic” al lui Karl Bühler. 

Prin context extraverbal empiric înţeleg lucrurile şi stările de 
lucruri cunoscute interlocutorilor în momentul şi la locul vorbirii. Poate 
fi vorba despre lucruri nemijlocit vizibile (dacă aş afirma acum că vreau 
să scriu ceva la „tablă”, nu ar fi nevoie să precizez mai întâi la care 
tablă mă refer), sau despre lucruri şi stări de fapt de a căror existenţă 
pur şi simplu nu ne putem îndoi [cf. 1.5.]. 

Prin context extraverbal „natural”" înţeleg întreaga lume pe care 
o cunoaștem, văzută ca un context al vorbirii, adică ansamblul contex- 
telor empirice posibile. Vorbim în acest caz despre tot ce cunoaştem cu 
privire la natura care ne înconjoară şi la propria noastră constituţie 


! [Expresia context natural (natürlicher Konte) este o traducere literală a 
expresiei spaniole contexto natural, fiind cam derutantă ca atare. Ne-am putea 
gândi şi la o redare în limba germană printr-un compus precum Natur-Kontext.] 


142 


Lingvistica textului ca „lingvistică a sensului” 


corporală şi despre tot ce presupunem că ne este, până la un anumit 
grad, cunoscut în momentul vorbirii. 


Acest context natural are şi anumite efecte în plan strict gramatical. 
Astfel, sintagme precum un copil cu ochi, o femeie cu picioare, un bărbat 
cu nas lasă, fără îndoială, impresia că sunt „deviante”, în timp ce 
sintagmele corespunzătoare modificate un copil cu ochi albaştri, o femeie 
cu picioare frumoase, un bărbat cu nas acvilin sunt nu doar corecte din 
punct de vedere gramatical, dar sunt şi acceptabile din punct de vedere 
„pragmatic”. Pe baza acestei observaţii, unii lingvişti au tras concluzia că 
ar trebui să existe un fel de „sintaxă a părţilor corpului”. O astfel de 
presupunere trebuie să o respingem, chiar şi atunci când, în general, 
suntem dispuşi să privim cu indulgență „imaginile distorsionate”. Dacă ar 
trebui să existe realmente un fel de „sintaxă a părţilor corpului”, atunci ar 
putea fi vorba doar despre mişcările coordonate pe care suntem în stare să 
le executăm cu ajutorul membrelor noastre. Nu există deopotrivă nicio 
„sintaxă a numelor părţilor corpului”, ceea ce, la prima vedere, ar putea 
oricum să pară a avea un sens. În realitate, în cazul fenomenului observat 
este vorba despre ceva mult mai general; am putea vorbi în această 
privință — poate — despre o „sintaxă a ceea ce este cunoscut”. Despre o 
casă cu ferestre, o pădure cu copaci sau un râu cu apă obişnuim să vor- 
bim la fel de puţin ca despre o femeie cu picioare, vorbim însă mereu 
despre o casă cu ferestre luminoase, despre o pădure cu copaci smulşi de 
furtună sau despre un râu cu apă repede. Toate aceastea se întâmplă 
datorită faptului că mult din ceea ce se consideră în general cunoscut în 
interiorul unei comunităţi umane nu este exprimat în mod expres. Tot 
astfel şi „neregularităţile sintactice” deja observate sunt universale, cel 
puţin din punct de vedere supra-idiomatic, ba chiar, parțial, poate şi din 
perspectivă empirică!. 

Sau, pentru a reveni încă o dată la un exemplu deja citat [cf. 1.5.], 
în lumea noastră vorbim despre soare şi lună fără altă specificare, 
deoarece aceste corpuri cereşti sunt unicate în contextul nostru natural. În 
astronomie sau în literatura science-fiction, acest mod de a vorbi nu mai 
este valabil; dacă trebuie să luăm în consideraţie sori diferiți şi luni 
diferite, atunci, de regulă, trebuie să şi indicăm cu exactitate la care stea 
ne referim într-un anumit caz. 


! [Vezi, în acest sens, Eugenio Coseriu, Bedeutung und Bezeichnung im Lichte 
der strukturellen Semantik, în vol. citat, paragraful $ 3.3.] 

Nu doar în literatura science-fiction modernă, ci şi în povestirile 
fantastice din antichitate întâlnim un procedeu narativ de un tip special. 
Lumea noastră cotidiană este zugrăvită din punctul de vedere al unei lumi 
complet diferite, în care sunt valabile supoziţii „naturale” total diferite, 
astfel încât ceea ce este normal pentru noi apare deodată straniu în cel 
mai înalt grad. Dacă, de exemplu, într-o astfel de povestire este vorba 
despre o vietate înspăimântătoare, cu extremitatea superioară de formă 
aproape sferică, acoperită cu fire cornoase şi prevăzută în partea din față 
cu mai multe orificii care se mişcă distinct, atunci nu doar că înțelegem 
despre ce este vorba, dar ne şi devine clar dintr-o dată că „contextul 
nostru natural” nu este singurul posibil. 


Prin context extraverbal practic sau ocazional înţeleg „ocazia” 
vorbirii, conjunctura specială, subiectivă sau obiectivă, în care are loc 
actul de vorbire [coyuntura]. Este vorba, aşadar, destul de precis, 
despre ceea ce înțeleg alți autori prin „situație” sau, cel puţin, despre 
ceea ce înțeleg parțial prin acest concept. Determinanţi pentru acest tip 
de context sunt, de exemplu, interlocutorii şi condițiile spaţiale şi 
temporale precise ale vorbirii, care ne permit să ne exprimăm „eliptic”. 
Astfel, putem cere la oficiul poştal „două de şaizeci” sau putem spune 
persoanei din fața noastră pur şi simplu „cumplit de rece!” — dacă prin 
asta ne gândim la o băutură, la un obiect pe care abia l-am atins sau la 
temperatura aerului din acel moment, rămâne să deducem din contextul 
extraverbal practic sau ocazional. 


Doar logicienii par să fie tulburaţi de această trimitere continuă la 
contextul extraverbal practic sau ocazional, aşa cum o dovedeşte 
următorul citat (uşor modificat): 

A: Jt is raining. 

B: You mean it is raining in Ithaca, New York, at 2 p.m., July 14, 
1950, for you do not know wether or not it is raining in EI Paso, Texas. 

A. Plouă. 

B. Vrei să spui că plouă în Ithaca, New York, la ora 2 după amiază, 
în 14 iulie 1950, deoarece nu ştii dacă plouă sau nu în EI Paso, Texas. 


! [Cu scop parodic, acest tip de povestire apare, de exemplu, în opera Povestiri 
adevărate a lui Lukian. Ca exemplu modern (tot cu trăsături puternic parodice) 
ar fi de menţionat aici povestirea Invazie din Aldebaran de Stanislaw Lem.] 

Chiar din faptul că o astfel de corectură făcută de un logician 
obsedat de precizie produce un efect grotesc, în condițiile cotidiene ale 
vorbirii reiese cât de mult contribuie contextul extraverbal practic sau 


DH 


ocazional la constituirea sensului actelor discursive „obişnuite” . 


Prin context istoric înţeleg totalitatea circumstanțelor „istorice” 
cunoscute de vorbitori”. Din punctul de vedere al amplitudinii sale, 
contextul istoric poate fi particular sau universal, adică poate fi deter- 
minat de o comunitate foarte mică, precum o familie sau un sat, sau 
poate fi reprezentat de formaţiuni istorice mult mai ample, precum 
națiunile, comunităţile culturale sau omenirea întreagă. În ambele ca- 
zuri, şi acest tip de context contribuie la constituirea sensului întrebu- 
ințării semnelor în actul discursiv. În propria ei locuință, o mamă poate 
pune întrebarea unde oare s-a ascuns din nou Hans. Dacă ar face asta în 
amfiteatrul unei universităţi, probabil că gestul ei ar stârni o veselie 
generală. În schimb, contextului istoric universal îi aparţin fapte a căror 
cunoaştere este răspândită în mod neomogen, ca de exemplu faptul că 
noi trăim în această ţară într-o republică organizată federal şi nu într-o 
monarhie centralizată sau faptul că în zilele noastre există doar un papă. 

Dintr-un alt punct de vedere trebuie să mai facem încă o distincție, 
cea între contextul istoric trecut şi cel actual. O expresie precum papa 
este individualizată doar prin intermediul contextul istoric universal 
actual, nu şi prin intermediul celui trecut; căci, pe de o parte, de-a 
lungul istoriei au existat mulți papi şi, pe de altă parte, nu a existat 
întotdeauna doar un singur papă, într-un singur loc. 


! [Vezi: Eugenio Coseriu, Logique du langage et logique de la grammaire, în: 
J. David/ R. Martin (ed.), Modèles logiques et niveaux d'analyse linguistique 
(Actes du colloque organisé par le Centre d'Analyse syntaxique de 
P Université de Metz, 7-9 novembre 1974), Paris, 1976, p. 15-33; v. mai ales 
p. 24 şi nota 33.] 

z [În acest context, „istoric” se află în opoziție cu „natural”. Semnificația din 
limba germană nu coincide exact cu ceea ce se doreşte a se spune, deoarece 
„istoric” este utilizat de cele mai multe ori ca sinonim pentru „de istorie, 
privitor la istorie”; însă „istoria” se referă la fapte deja întâmplate şi, de aceea, 
trebuie interpretată cu sensul de „trecut”, nu de „actual”, ceea ce nu cores- 
punde în mod necesar sensului intenționat de autor.] 

De exemplu, în perioada dintre anii 1918-1939, atunci când se 
făcea referire la evenimentele belicoase dintre 1914 şi 1918, se vorbea 
la modul foarte general despre „războiul mondial”; după 1945, evocând 
aceleaşi evenimente, lumea a început aproape automat să vorbească 
despre „primul război mondial”. 

Prin context extraverbal cultural înţeleg tot ceea ce aparţine tra- 
diției culturale a unei comunități, indiferent dacă este vorba despre o 
comunitate foarte mică sau despre întreaga omenire. Aici se încadrează, 
de exemplu, mitologia (despre care am vorbit mai sus) şi totalitatea 
faptelor cunoscute unei comunităţii din lucrările oamenilor de ştiinţă şi 
ale scriitorilor ei. Nu este neapărată nevoie ca autorul individual al unui 
astfel de „dat cultural” să fie cunoscut la modul general; nu toți ştim de 
unde provine versul Wer reitet so spät durch Nacht und Wind („Cine 
călăreşte atât de târziu prin noapte şi vânt“)', dar mulţi dintre cei care 
nu-i ştiu proveniența cunosc, totuşi, acest fragment de text şi pot să se 
raporteze la el [cf. supra, 2.2.2., 2)]. 


Odată, în timpul unei convorbiri, am făcut un mic experiment. Când 
desfăşurarea discuţiei mi-a permis această aluzie, am spus: Wer jetzt kein 
Auto hat... („Cine nu are acum o maşină...). Doi dintre cei prezenţi au 
continuat spontan acest citat cu forma potrivită, adică cu modificarea 
corespunzătoare: ... kauft sich keines mehr („nici nu-şi mai cumpără una“). 


La cel de-al patrulea cadru, universul discursului, m-am referit pe 
scurt în această prelegere de mai multe ori. Am definit anterior acest 
termen ca „sistemul universal de semnificaţii, căruia îi aparține un text 
şi prin care acesta îşi dobândeşte validitatea şi sensul său specific“. 
Orice formă de interpretare a lumii, orice mod particular coerent de a 


! Pasajul citat reprezintă primul vers din balada Erlkönig („Regele din Elfi“) de 
Goethe, secvenţă foarte bine cunoscută vorbitorilor de limbă germană care au 
trecut prin şcoală; este vorba despre ceva similar cu versul eminescian Sara 
pe deal, clopotul sună cu jale (nota trad.). 

? Pentru cei mai puţin familiarizați cu contextul extraverbal cultural al 
germanilor, se face aici aluzie la poezia Herbsttag a lui Rainer Maria Rilke, a 
cărei ultimă strofă începe cu versul: Wer jetzt kein Haus hat, baut sich keines 
mehr („Cine nu are acum o casă, nici nu-şi mai construieşte una“). 

vorbi despre lume, reprezintă un astfel de sistem. Poate fi vorba despre 
mitologie — înţeleasă aici nu în calitate de context extraverbal cultural, 
ci ca un mod specific de a vorbi despre un aspect al lumii —, despre 
matematică şi, bineînţeles, şi despre universul experienţei noastre prac- 
tice de toate zilele. Mitologia, literatura, ştiinţa, matematica, lumea 
noastră practică, toate acestea reprezintă astfel de universuri discursive, 
în măsura în care pot fi „teme” şi „sisteme de referinţă” pentru discur- 
sul nostru. O construcţie precum reducerea obiectului la subiect are 
sens în cadrul filosofiei, dar nu şi în gramatică. 

Simpul fapt de a ne referi la un anumit univers discursiv contribuie 
deja la crearea sensului. Sensul ia însă naştere şi din amestecarea 
intenţionată a unor universuri discursive diferite. La baza unor propo- 
ziţii precum Doi tineri matematicieni extrag în pădure rădăcina pătrată 
a copacilor. sau Subiectul transcendental apare exclusiv în conexiune 
cu obiecte formate. se află un astfel de amestec intenţionat al unor 
universuri discursive diferite. 


Câţiva logicieni pozitivişti au criticat conceptul de univers discursiv 
pe motiv că nu ar exista un alt univers decât cel al experienței noastre, 
care poate deveni apoi univers istoric. Nu ar fi de aceea corect să spunem 
Zeus era un zeu la greci, formularea „corectă“ a stării de lucruri la care 
ne referim ar trebui să sune mai degrabă: În acele vremuri, grecii credeau 
că Zeus... Prin acest „procedeu de traducere”, toate afirmaţiile ar putea fi 
transpuse în universul experienţei noastre, reducându-le astfel la singura 
lume „adevărată”, adică la cea empiric recognoscibilă !.. Consider că 
această critică este complet nefondată. Bineînţeles că există „o singură 
lume”; dar în cazul universurilor discursive nu este vorba despre „lumi“, 
ci despre sisteme de semnificaţie, despre ceea ce am putea numi, cu un 
termen cam prea încărcat de conotaţii, „viziune asupra lumii”. Chiar 
simpla pretenţie de „a traduce” enunţuri inadmisibile (cum ar fi: Călăto- 
ria lui Ulisse a durat zece ani ar trebui redată prin Într-o epopee atribuită 
lui Homer, datând din perioada de început a literaturii greceşti, se 


! Vezi, de exemplu, B. Russel, Introduction to Mathematical Philosophy, 
Londra, 1967, p. 176-170, şi L.S. Stebbing, A Modern Introduction to Logic, 
Londra, "1950, p. 55 şi urm. 

relatează că...) indică tocmai faptul că prima propoziţie aparține unui 
univers discursiv particular. 

Este indubitabil că (în anumite scopuri) traduceri de acest tip pot 
fi făcute; mi se pare inadmisibil ca de aici să ridicăm vreo pretenţie. 
Valorile de adevăr — şi, fireşte, aceasta îi priveşte în primul rând pe 
logicienii pozitivişti — se stabilesc, în principiu, în cadrul universului 
discursiv căruia afirmaţia respectivă îi aparține. Am avut deja prilejul să 
mă refer la faptul că valoarea de adevăr a unei afirmaţii precum Ulise a 
fost soțul Elenei se poate proba pe baza Odiseii, şi nu pe baza istoriei. Şi, 
astfel, propoziţia de mai sus se dovedeşte a fi o afirmaţie falsă, care ar 
putea fi corectată prin Ulise a fost soțul Penelopei. 


Nu este nevoie să spun aici mai multe despre „cadre”, deoarece 
m-am exprimat în legătură cu această temă, în parte mult mai detaliat, 
în studiul Determinare şi cadru, la care m-am mai referit. Ce-i drept, la 
momentul respectiv aveam în vedere un scop mult mai restrâns decât 
cel din cadrul acestei prelegeri. Doream pe atunci să aduc o primă 
contribuţie la o „gramatică a vorbirii” [cf. art. cit., paragr. 1.2.5.]. 

Distincțiile pe care le-am făcut atunci cu un scop destul de tehnic 
au totuşi un domeniu de aplicabilitate mult mai mare. Aşa cum am 
văzut, ele privesc întreaga varietate a relaţiilor care se stabilesc între un 
semn şi o succesiune de semne sau chiar un text întreg, pe de o parte, şi 
cunoştinţele sau experienţele de care dispun utilizatorii semnelor cu 
privire la posibilele obiecte ale desemnării, pe de altă parte. 

Este însă nevoie să operăm o restricție. În deplina sa desfăşurare, 
această rețea de relații apare doar în limba vorbită. Limba scrisă nu 
dispune de toate aceste cadre. Un context extraverbal empiric există 
nemijlocit doar pentru limba vorbită, acelaşi lucru fiind valabil — cel 
puţin parțial — şi pentru contextul extraverbal practic sau cel ocazional. 
Dimpotrivă, contextul extraverbal istoric sau cel natural este prezent 
fără restricţii şi în domeniul limbii scrise. 

Una dintre cele mai importante diferenţe dintre limba scrisă şi limba 
vorbită constă în faptul că prima, spre deosebire de cealaltă, nu poate 
utiliza pur şi simplu toate contextele extraverbale posibile, ci trebuie 
să-şi creeze o parte din aceste contexte doar cu ajutorul contextului 
discursiv. Contextele extraverbale sunt produse parţial o singură 

dată în textul însuşi, fiind utilizate apoi, ca în limba vorbită, doar în 
scopul altor determinări. 

În literatura universală există mari maeştri, capabili să creeze 
astfel de contexte, care nu stau la dispoziţia nemijlocită a limbii scrise; 
vorbim despre mari maeştri, care au fost în stare să facă să apară în 
textul însuşi ceea ce este absolut concret într-un context extraverbal 
oarecare, fără a trebui să recurgă pentru aceasta la instrumentul simplu 
al purei denumiri. Unul dintre aceşti mari maeştri ai plăsmuirii unor 
astfel de contexte extraverbale este Shakespeare. Dacă Shakespeare are 
nevoie de noapte, adesea el nu se mulţumeşte cu o indicație scenică de 
genul noapte adâncă sau scena este cufundată într-un întuneric adânc, 
ci „face” noaptea, o lasă să ia naştere în text. Personajele se strigă unul 
pe altul, deşi stau foarte aproape unul de celălalt pe scenă, se împiedică 
de cele mai mici obstacole şi spun cu obidă că nu ai putea să-ţi vezi 
mâna în faţa ochilor'. Un alt mare maestru în crearea unor astfel de 
contexte extraverbale este Platon. Pentru el, această sarcină a fost şi mai 
dificilă, deoarece nu avea la dispoziţie nici indicaţii, nici alte mijloace 
scenice. Şi totuşi, încă din primele pagini ale Republicii, marea sa 
lucrare despre stat, aflăm o mulţime de lucruri, care acolo nu sunt 
exprimate în mod direct. Ne facem imediat o impresie despre trăsăturile 
esenţiale şi despre comportamentul participanţilor la dialog, fără ca 
acestea să fie descrise în mod direct. lar această „cunoaştere a 
lucrurilor”, adică a circumstanțelor vorbirii, care ni se înfăţişează chiar 
după lectura primelor pagini, influențează apoi şi modul în care 
înțelegem conţinutul propriu-zis al dialogului. 


2.3. Sensul, combinaţie a tuturor relaţiilor dintre semne 


Să ne întoarcem pentru o clipă la punctul de pornire al reflecţiilor 
noastre. Am încercat mai întâi să găsim un răspuns la întrebarea privi- 
toare la constituirea sensului, plecând de la modelul-organon bihlerian, 
respectiv de la dezvoltarea acestui model de către Roman Jakobson, şi a 


! Scena evocată este din comedia shakespeariană Visul unei nopți de vară (vezi 
actul III, scena 2) (nota trad.). 

trebuit să constatăm că acest model singur nu este suficient pentru a 
răspunde la această chestiune. Cauza acestei insuficiențe constă parțial 
într-o discordanţă, semnalată de Friedrich Kainz, constând anume în 
faptul că Bühler nu face o distincţie clară între funcțiile semnului „în 
limbă”, deci ale semnului virtual, şi între cele ale semnului „în text”, 
adică ale semnului actualizat. În legătură cu acest aspect am văzut cât 
de variate pot fi funcţiile semnului în text. Ansamblul acestor funcţii, 
care nu se lasă reduse în mod direct la funcția de reprezentare, îl 
numesc evocare. Evocarea contribuie extrem de mult la bogăţia limbii, 
prin intermediul ei apare acea polisemie care nu ar trebui privită mereu 
doar din perspectivă negativă, ca o „neclaritate”, ci şi din perspectivă 
pozitivă, ca o îmbogăţire. Teoreticianul limbajului W.M. Urban 
[Language and Reality, op. cit., p. 195 şi urm.] a evidențiat foarte insis- 
tent această bogăţie care se bazează pe funcția de evocare a limbii, pe 
posibilitatea de a ne referi la ceva cu ajutorul limbii, fără a vorbi 
propriu-zis despre acest ceva. Sensul se naşte din combinarea funcțiilor 
buhleriene (deci a funcţiilor de reprezentare, manifestare şi apel) cu 
evocarea. 

Vă veţi întreba, probabil, dacă această chestiune nu a fost văzută şi 
prezentată deja dintr-un alt unghi, chiar dacă, poate, într-un alt cadru 
teoretic. Chiar aşa stau lucrurile. Aşa cum o înţeleg eu, evocarea a fost 
tratată în mod asemănător în cadrul unei direcţii lingvistice considerate 
extrem de abstractă şi formalistă, care tinde, fără îndoială, către o puter- 
nică idealizare a obiectului în discuţie şi către o reducere a domeniului 
obiectului, pe scurt, o teorie despre care am putea presupune la prima 
vedere că nu s-ar ocupa de aspecte atât de „„marginale” precum evoca- 
rea. Vorbesc despre glosematică şi, în acest sens, îndeosebi despre 
distincția făcută de Hjelmslev între denotaţie şi conotație!. 


' [Cf. Hjelmslev, Prolegomena, op. cit., cap. 22. La Hjelmslev, conotaţia nu 
este sinonimă cu termenul omonim din cadrul altor şcoli lingvistice; vezi mai 
sus 2.2.1., 3).] 

2.3.1. Un pas în direcția unei semiotici a literaturii: „conotaţia ” 
în glosematică 


La Hjelmslev, limba este interpretată în primul rând ca sistem 
denotativ, aşadar, în sensul funcţiei de reprezentare; în plus, se face însă 
referire expresă şi la posibilitatea interpretării limbii ca un sistem de 
semne non-denotativ. Prin limbă denotativă |denotationssprog] ! , 
Hjelmslev înţelege un sistem de semne, în cadrul căreia nici expresia, 
nici conţinutul [vezi mai jos] — considerate separat — nu au funcţie de 
semn; funcţia de semn constă exclusiv în implicarea reciprocă a ambe- 
lor planuri. Expresia este expresie a conţinutului, iar conţinutul este 
conţinut al expresiei, ceea ce, fireşte, nu trebuie să însemne că ambele 
planuri ar fi configurate în mod izomorf. Pe scurt, „limba denotativă” a 
lui Hjelmslev este exact ceea ce se înţelege „în mod normal” prin „limbă”, 
dacă facem abstracţie de aspectele despre care tocmai am vorbit. 

Hjelmslev a observat totuşi foarte bine posibilitatea existenţei 
acelei serii de relații de care tocmai ne-am ocupat. El prevede faptul că 
atât expresia, cât şi conţinutul pot să-şi asume caracter de semn pentru 
sine, putându-se astfel, într-o anumită privință, „constitui autonom”. 
Limbile al căror plan al expresiei îşi asumă caracter de semn, fiind, 
aşadar, „limba” însăşi, sunt numite de Hjelmslev limbi conotaționale 
[konnotationssprog, connotative semiotic], limbile al căror plan al 
conținutului devine el însuşi limbă se numesc metalimbi |metasprog, 
metasemiotic]. 

La această teorie putem face aici doar o simplă referire; în cele ce 
urmează va trebui să vorbim, de altfel, doar despre „conotaţie”. La ideea de 
bază m-am referit deja pe scurt: un purtător de semn, un signifiant, 
nu-şi „denotează” doar conţinutul, el „conotează” şi „sistemul” căruia îi 
aparţine, unde „sistem” trebuie înţeles, fireşte, ca gen proxim foarte 


! [Din cauza terminologiei dificile, editorul urmăreşte în acest capitol origi- 
nalul danez al lucrării Prolegomena şi traducerea germană foarte precaută a 
lui R. Keller, U. Scharf şi G. Stâtzel (op. cit.). Acolo unde terminologia pare 
potrivită din motive ce ţin de istoria ştiinţei, sunt adăugaţi şi termenii din 
traducerea americană a lui F.J. Whitfield, 71961. Ediţia franțuzească, folosită 
şi ea şi citată deja, urmează aici, de regulă, traducerea americană. ] 


151 


Lingvistica textului. O introducere în hermeneutica sensului 


abstract, care, aşa cum vom vedea imediat, poate avea concretizări 
foarte diferite. Orice element purtător de semn în planul expresiei, 
considerat exclusiv din perspectiva apartenenței sale la un sistem de 
semne — [nu dorim să luăm în consideraţie aici dihotomia formă — 
substanţă] —, este numit de Hjelmslev conotator. În analiza unui text 
trebuie să ţinem cont de „conotatori” foarte diferiţi, deoarece nimic nu 
justifică ipoteza că un text este omogen din punct de vedere structural, 
cu alte cuvinte, că este elaborat pe baza unui sistem de semne pe deplin 
unitar, care poate fi descris într-un mod necontradictoriu. Hjelmslev 
indică apoi o listă de posibili conotatori şi accentuează faptul că 
exemplele citate au o valoare pur demonstrativă şi că enumerarea nu are 
pretenţia de a fi exhaustivă. După Hjelmslev, un text ar putea fi neuni- 
tar în următoarele privinţe: 

a) în privinţa stilului |stil, stylistic forms] (legat şi nelegat, poezie 
şi proză, laolaltă cu tipurile mixte); 

b) în privinţa tipului de stil |stilart, style] (tip de stil creativ şi tip 
de stil pur reproductiv, aşa-numitul tip de stil normal; şi aici există 
tipuri mixte); 

c) în privinţa stilului de valoare |vaerdistil, value-style] (stil mai 
înalt, stil mai umil, stil neutru); 

d) în privinţa genului stilului sau a mediului |stilenre, medium] 
(discurs, scriere, gestică, cod de semnalizare prin fanioane etc.); 

e) în privinţa atitudinii |stemming, tone] (furioasă, veselă); 

f) în privinţa idiomului [idiom, idiom] (unde se pot încadra cei mai 
diverşi membri ai clasei „limbaj”, ca, de exemplu, limbajele speciale, 
profesionale sau de grup; ceea ce numim de obicei „limbi”, adică 
limbile naţionale; varietățile regionale ale acestor limbi naţionale şi, în 
sfârşit, „fiziognomii”, care trebuie înţelese probabil ca particularități de 
exprimare specifice unui producător de text). 


Toate acestea apar la Hjelmslev într-o formă extrem de compri- 
mată şi care nu rareori necesită explicaţii suplimentare. Svend Johansen 
a preluat ideea unei semiotici conotative şi a inserat teoria lui Hjelmslev, 
într-o formă mai elaborată, într-un nou tip de abordare a literaturii, care 

poate fi considerat punctul de plecare pentru o teorie glosematică a 
literaturii". 

Modelul lui Johansen îl voi schița doar; cine doreşte să se ocupe 
mai detaliat de teoria literară glosematică, poate consulta o disertaţie 
ținută la Universitatea din Tübingen: Jürgen Trabant, Zur Semiologie 
des literarischen Kunstwerks. Glossematik und Literaturtheorie, München, 
1970. 

Johansen pleacă de la dubla dihotomie expresie — conținut şi 
formă — substanţă, caracteristică abordării glosematice a sistemelor de 
semne (vezi reprezentarea schematică de mai jos). 

Atât în planul expresiei, cât şi în cel al conţinutului, prin „substanță” 
se înţelege ceea ce semnul „este realmente”, ca, de exemplu, un sunet 
structurat, o secvenţă de grafeme sau o semnificaţie determinată, care 
poate fi explicată şi parafrazată. Prin „formă” se înţelege în ambele 
planuri ceea ce „nu este” semnul, adică poziţia care îi revine în cadrul 
ansamblului de relaţii pe baza cărora se constituie cele două planuri. Ca 
la Saussure deja, ambele planuri sunt gândite ca fiind „solidare”, adică 
se implică reciproc [vezi mai sus]. Aşadar, faptul că în cadrul analizei şi 
descrierii putem şi trebuie să distingem între expresie şi conți- 
nut nu înseamnă că am putea să şi separăm cele două planuri 
chiar la obiectul analizat şi descris. 


expresie conținut 

formă forma expresiei forma conținutului 
FE FC 

substanță substanţa expresiei substanţa conținutului 
SE SC 


! Cf. S. Johansen, La notion du signe dans la glossematique et dans l'esthétique, în 
Acta linguistica. Traveaux du Cercle linguistique de Copenhague, 5 (1949), p. 
288-303. Johansen se află printre primii care schițează cu claritate dublul 
raport semiotic în interiorul semnului, arătând cum ceea ce este desemnat de 
un semn este la rândul său semn. Modelul lui Johansen este trasat aici doar în 
linii mari. Pentru o aprofundare a chestiunilor privitoare la teoria glosematică 
a literaturii, cf. J. Trabant, Zur Semiologie des literarischen Kunstwerks, 
Glossematik und Literaturtheorie, Fink, Miinchen, 1970 (nota Donatellei Di 
Cesare). 

Ideea de bază a lui Johansen este următoarea. Fiecare dintre cele patru 
mărimi [numite mai târziu „straturi” de Hjelmslev], care se pot distinge 
la semnul lingvistic, poate „conota”, respectiv evoca autonom ceva: 


SC —>  „simbol” 


t | „conotaţie” 


FE —>  „icastică” 


| 


SE—> imitație” 


Substanța conţinutului este deci conotativă în măsura în care 
obiectele şi stările de lucruri desemnate pot evoca ceva; substanța 
expresiei conotează, în planul expresiei, prin imitare directă, iar forma 
expresiei conotează prin intermediul diferitelor relaţii numerice, ca, de 
exemplu, ritmul [vezi mai sus]. Nu este întrutotul clar ce poate conota 
semnul prin intermediul formei conţinutului, prin relaţiile pure ale 
conţinutului [deci nu prin intermediul semnificației, ci a „poziţiei eco- 
nomisite”, al conţinutului în interiorul sistemului de semne], Johansen 
prevede însă şi această posibilitate!. 

Prin dezmembrarea semnului în patru „straturi” şi prin indicarea 
diferitelor tipuri de „conotaţii”, Johansen vrea să propună un model al 
semnului estetic. Este vorba din nou despre un semn de „gradul al 
doilea”: semnele lingvistice funcționează la rândul lor ca purtătoare de 


! [De exemplu, „libertăţile sintactice”; cf. Trabant, Semiologie, op. cit., p. 34 şi 
urm.) 

semn pentru acest întreg complex al „conotaţiei” şi, după Johansen, 
acest complex trebuie considerat drept conţinutul propriu-zis al artei. 
Johansen explică parţial această idee a sa cu ajutorul unei strofe din 
Booz endormi |La Legende des siecles, VI], de Victor Hugo: 


Ruth songeait et Booz dormait; l'herbe était noire; 
Les grelots des troupeaux palpitaient vaguement; 
Une immense bonté tombait du firmament; 

C 'etait l’heure tranquille ou les lions vont boire. 


„Şi Ruth visa, iar Booz dormea în iarbă-aproape; 
Sunau tălăngi de turme, departe, tot mai stins; 

O mare bunătate cădea din necuprins 

Era în ora-n care vin leii să se-adape”". 


În această strofă, ambele propoziţii, /'herbe était noire şi c'était 
l'heure tranquille où les lions vont boire, ar fi expresii ale aceluiaşi 
„conotator”, adică „împăcarea şi liniştea forțelor naturii“ (apaisement et 
repos des forces de la nature). 

Desigur, nu totul este incorect în această analiză. Unele aspecte ale 
acestui mod de a pune problema mi se par, totuşi, încă insuficiente. Pe 
de o parte, chestiunea sensului se pune doar plecând de la tipurile 
semnelor luate în consideraţie şi de la „conotaţia” pe care o pot avea 
diferitele „straturi” ale acestor semne, nu însă şi de la ansamblul rela- 
țiilor în care semnul poate intra. Pe de altă parte, totul este abordat din 
punctul de vedere al conotaţiei, deşi Johansen nu identifică conotaţia 
estetică dintr-un text, deci ceea ce, după părerea lui, constituie sensul 
textului sau al unei părţi de text, cu evocarea directă. În analiza lui este 
totuşi posibil să întrezărim tendința de a opera această distincţie. Astfel, 
cu privire la cuvintele Jion “leu” şi herbe “iarbă” din strofa citată mai sus 
a lui Hugo, el scrie, de exemplu, „[lion], quelque chose de puissamment 
vital qui évoque le sentiment de la force de la nature, spécialement 
d'une force feroce mais noble et majestueuse”; „[herbe], quelque chose 


! Victor Hugo, Somnul lui Booz, în vol. Legenda secolelor. Versuri alese, 
traducere de Ionel Marinescu, Editura pentru Literatură, Bucureşti, 1969, p. 
202 (nota trad.). 

de puissamment vital qui évoque le sentiment de la force bienveillante 
de la nature””. Interesant este faptul că, în parafrazarea „conotatorului” 
respectiv, aici apare verbul évoquer “a evoca”, astfel încât suntem 
tentaţi să conchidem că nu simpla evocare a unui tip special de forță a 
naturii poate constitui singură „conotaţia” propriu-zisă, deci sensul 
pasajului interpretat, ci doar combinarea diferitelor evocări de acest tip. 
Johansen nu operează, aşadar, în mod explicit o distincţie între evocare 
şi conotaţie, dar pare totuşi să fi ținut cont în mod tacit, cel puţin din 
când în când, de posibilitatea unei asemenea distincții. 


2.3.2. Evocare şi sens: funcție a semnului şi funcţie textuală 


Indiferent de cum ne place să numim diferitele relații care apar 
între semnul actualizat şi mediul său înconjurător, acestea pot 
întotdeauna doar să contribuie la sensul textului, dar nu pot 
niciodată să îl constituie. În ceea ce priveşte conotaţia, este 
vorba, la fel ca şi la evocare, despre o funcție a semnului, sensul fiind 
însă o funcție textuală. Tocmai de aceea, contextul este atât de impor- 
tant pentru orice text, deoarece doar prin intermediul lui, indiferent 
dacă este context verbal sau extraverbal, textul îşi dobândeşte sensul. 
Acest fapt este cunoscut de multă vreme, cel puţin în formă incipientă. 
De exemplu, figurile retoricii antice trebuie înțelese ca procedee 
textuale (procedee de producere şi/sau procedee de interpretare), la care 
rolul contextului este luat în consideraţie în mod sistematic. Aceste 
figurae au desigur o valoare restrânsă, deoarece sunt prezentate drept o 
tehnică universală, valabilă pentru fiecare text, ceea ce ele nu pot fi, 
întrucât sunt croite, în general, prin raportare la un singur tip de context, 
şi anume la contextul verbal nemediat. Sensul apare însă doar arareori 
prin intermediul contextului nemediat, al unei singure evocări, aşa cum 
este cazul renumitului vers al lui Racine, pe care Mallarme îl considera 
drept unul dintre cele mai frumoase versuri ale poeziei franceze, 


! [leu], ceva puternic şi vital care evocă sentimentul unei forţe feroce dar nobile şi 
maiestoase“; [iarbă], ceva puternic şi vital, care evocă sentimentul forţei 
binevoitoare a naturii“ (nota trad.). 

La fille de Minos et de Pasiphae [Phèdre, I, 1] 
„Fiica lui Minos şi a lui Pasiphae“, 


sau cazul emistihului, poate mai puţin renumit, dar încă plin de înţele- 
suri, dintr-un poem de Sappho, nepăstrat în întregime: 


ur" uot Auer urre uenooa | 
„prin mine nici mierea, nici albina [nu există] 


sau, în fine, cazul inegalabilului vers al lui Dante, unul dintre cele mai 
frumoase versuri care s-au scris până acum, 


Conobbi il tremolar della marina [Purgatorio I, 117] 
„Zării în larg tremurătoarea undă”, 


un vers pentru a cărui interpretare ar fi nevoie de o lucrare separată. 

Toate acestea sunt cazuri excepţionale. De obicei, sensul ia naştere 
într-un context mediat şi prin combinaţii ale diferitelor contexte verbale 
sau extraverbale nemediate. În acest sens, iată două exemple poate 
extreme, două cazuri-limită: 


Primul exemplu l-am dat deja mai înainte. Un elev predă o compu- 
nere cu tema „Ce am văzut în excursie”. Compunerea sună în felul următor: 


Am văzut case, am văzut păduri, am văzut un râu, am văzut 
oameni, am văzut animale. 


Profesorul nu este deloc mulțumit de această compunere. Îi repro- 
şează monotonia tonului — în ciuda conciziunii laconice —, lipsa unei 
coerenţe interne. Va trebui să fim de acord cu profesorul. Sensul unei 
astfel de compuneri nu poate fi altul decât „raport despre cele văzute” şi, 
privită ca un astfel de raport, compunerea este, într-adevăr, lipsită de 
spirit, nimic altceva decât o enumerare neglijentă a unor obiecte luate la 
nimereală, fără nicio legătură spirituală între ele. Totuşi, acestei enu- 
merări putem să îi adăugăm ceva, conferindu-i astfel o coeziune internă şi, 
de asemenea, un alt sens, un sens poetic: 


! [Citat după M. Treu (ed.), Sappho. Griechisch und deutsch, München, *1963, 
p. 50.] 

? Traducere românească de Eta Boeriu, în Dante Alighieri, Divina comedie, 
Editura pentru Literatură Universală, Bucureşti, 1965, p. 195. 

Am văzut case, am văzut păduri, am văzut un râu, am văzut 
oameni, am văzut animale, pe Dumnezeu nu l-am văzut, am văzut 
moartea. 


Este vorba despre exact aceleaşi expresii, cu aceeaşi semnificaţie şi 
cu aceeaşi desemnare, care acum, într-un context nou, capătă un sens 
complet diferit şi se grupează într-o unitate. Obiectele enumerării, care 
inițial se prezentau ca elemente ale unei înşiruiri monotone, în banalitatea 
lor, ca reprezentanţi ai lumii noastre cotidiene, stau acum față în faţă cu 
alți doi membri ai seriei, care conţin o judecată chiar despre această lume. 
Cel care a adus textului această modificare nu a ieşit din cadrul temei 
date, dar a conferit textului modificat un sens nou; nu mai este vorba 
acum doar despre un raport despre cele văzute, ci şi, mai ales, despre un 
raport despre cele nevăzute şi, prin aceasta, este vorba şi despre emiterea 
unei presupuneri referitoare la forţa la dispoziţia căreia se află tot ceea ce 
se vede. 

Cel de-al doilea exemplu se referă la un caz din istoria literaturii 
italiene. În cel de-al treilea dialog din lucrarea sa Eroice avânturi, 
Giordano Bruno îl introduce ca partener de discuţie pe poetul Luigi 
Tansillo (1510 — 1568), originar din ţinutul Napoli, care-şi prezintă unul 
dintre sonete. Multă vreme, acest fapt a fost apreciat eronat de către 
istoricii literari italieni; sonetul respectiv 1-a fost atribuit lui Giordano 
Bruno însuşi. Însă, în realitate era vorba despre un citat autentic, deşi 
unele elemente ar indica faptul că, sub masca poetului napolitan se 
ascunde realmente Giordano Bruno. Benedetto Croce a consacrat acestei 
probleme, pur filologice la prima vedere, un mic capitol în cartea sa 
Problemi di Estetica (Bart, 1966, cap. 16, p. 134-138]!. Sonetul lui 
Tansillo a apărut în anul 1558, împreună cu alte sonete, ca o poezie de 
dragoste, se pot face chiar presupuneri despre persoana căreia îi era 
dedicat. În cadrul dialogului lui Bruno, sonetul este încadrat într-un 
context complet diferit; acolo el exprimă aspiraţia spre cunoaştere, „o 
aspirație eroică, care nu este înfrânată de teama de a nu atinge scopul sau 
de a-l atinge doar în pragul morţii“. Croce este de părere că, din 
momentul când a fost dovedită autenticitatea citatului, ar exista două 
sonete, o poezie de dragoste destul de mediocră a unui poet liric epigonic 
şi o măreaţă poezie filosofică a unui însemnat gânditor şi poet, şi asta 


! Vezi şi versiunea românească, Benedetto Croce, Elemente de estetică, 
traducere de Ştefan Neniţescu, Cultura Naţională, Bucureşti, 1922. 

indiferent de faptul că textul literal al ambelor sonete este aproape 
identic’. 

Eu sunt de părere că aici Croce a intuit corect. Într-adevăr, sonetul 
lui Giordano Bruno este total diferit de cel al lui Tansillo. Sensul său s-a 
schimbat complet prin contextul mediat. 


Sensul nu poate fi redus, aşadar, doar la evocare. Dimpotrivă, sen- 
sul apare în text prin conlucrarea evocării, mai exact spus a diferitelor 
tipuri de evocare, cu celelalte funcții ale semnului. 

Înainte de a o exprima efectiv, aş dori să resping, cel puțin în parte, 
o altă obiecție posibilă adusă expunerilor lui Johansen. Avem impresia 
că Johansen a considerat „conotaţia” un fenomen special al semnului 
estetic, un fenomen care priveşte doar textele literare. În principiu, 
această impresie este falsă, deoarece diferitele conotaţii ale semnului 
descrise de Johansen sunt prezente întotdeauna în mod potenţial şi în 
limba cotidiană. Vom vedea imediat că într-o anumită privinţă este 
legitim, totuşi, să acordăm limbajului poetic un loc special şi să cerce- 
tăm diferitele varietăți fenomenale ale evocării, de preferinţă, pe baza 
textelor literare. 


2.4. Limbă şi poezie 


Enumerarea tuturor acestor relaţii şi discutarea diferitelor modele 
semiologice v-au solicitat, poate, foarte mult din punct de vedere aca- 
demic şi v-aţi întrebat probabil încotro ar trebui să ducă toate acestea. 
După părerea mea, obiectivul ar consta acum în a prezenta analiza şi 
descrierea cât mai completă a tuturor funcţiilor semnelor, ca una dintre 


! [Dacă facem efortul de a urmări poezia în varianta originală, nu vom putea fi 
integral de acord cu această afirmație a lui Croce. Editorul consideră că nu 
este justificat să vorbim, în acest context, de „qualche piccola variante”. Cf. 
C. Muscetta / D. Ponchiroli (ed.), Poesia del Quattrocento e del Cinquecento, 
Torino, 1959, p. 1454. Vezi şi prețuirea arătată sonetului respectiv de către 
De Sanctis, în lucrarea sa Storia della letteratura italiana (cap. 19), vezi şi 
ediția românească: Francesco de Sanctis, Istoria literaturii italiene, traducere 
şi studiu introductiv de Nina Fagon, Editura pentru literatură universală, 
Bucureşti, 1965; de Sanctis citează sonetul cu forma pe care i-a dat-o Bruno. ] 

căile pe care putem ajunge la o înţelegere corectă a limbajului în 
Dou textului. Despre ultimul punct menționat voi vorbi în capitolul 
următor, aş dori aici să încerc încă o dată să prezint concepţia mea 
despre limbaj şi, în acelaşi timp, şi despre poezie, pe baza determinării 
diferitelor funcţii ale semnului [vezi 2.1., excursul despre Jakobson]. 


a) Toate relaţiile dintre semne discutate până aici şi, împreună cu 
ele, toate evocările semnului, aparțin vorbirii în general, ele nu sunt în 
niciun caz ceva specific limbajului poetic. Toate aceste evocări sunt 
prezente, de altfel, doar latent în diferitele modalităţi ale uzului limbii, 
ele nu sunt actualizate. O relație atât de simplă ca „motivarea internă” a 
semnului, pe care am discutat-o pe baza exemplelor chauve-souris, 
Fledermaus, vespertilio etc., a fost întotdeauna dată în sine, ea este însă 
suspendată sau dezactualizată în uzul lingvistic cotidian sau în cel 
ştiinţific. Vorbitorul şi ascultătorul trec direct la desemnare: un liliac 
este un anumit animal despre care vrem să spunem ceva, nu este un 
„şoarece pleşuv” (fr. chauve-souris), iar o mănuşă este o anumită piesă 
de îmbrăcăminte şi nu un „pantof pentru mână” (germ. Handschuh). 


b) Toate relaţiile dintre semne, ca şi evocările corespunzătoare, 
apar complet actualizate în limbajul poetic. Johansen are, aşadar, 
dreptate, cel puțin din perspectivă practică, atunci când doreşte să 
cerceteze „conotația” mai ales cu ajutorul uzului semnelor în poezie, 
deoarece aici găseşte în mod sigur material de studiu substanţial. 


c) Dacă aşa stau lucrurile, atunci limbajul poetic nu poate fi o 
modalitate între altele a uzului lingvistic, nu poate fi coordonat cu alte 
modalităţi, precum cea a limbii cotidiene sau a limbajului ştiinţific. El 
trebuie mai degrabă înțeles pur şi simplu ca limbaj, deoarece doar în 


d) Dar asta nu înseamnă că, pentru a delimita limbajul poetic, este 
posibil să circumscriem o „funcţie poetică” între alte funcţii ale limbii. 
Reducerea esenței limbajului poetic la o funcţie a limbii între altele, aşa 
cum a făcut Jakobson, trebuie respinsă, cel puţin din perspectivă for- 


mală, în ceea ce priveşte modul în care este formulată problema. La fel 

cum nu se poate vorbi despre o reducere la o funcţie specifică, 
tot aşa nu putem vorbi nici despre o extensiune la o funcţie 
specifică. În limbajul poetic nu se adaugă nimic în plus faţă de ceea ce 
există deja în limba ca atare; totuşi, în poezie îşi află o desfăşurare 
completă mult din ceea ce, în alte modalităţi ale uzului lingvistic, 
rămâne, ca să spunem aşa, „nefolosit şi pe cale de a fi folosit“. 


e) În limbajul poetic trebuie să vedem, aşadar, limbajul în întreaga 
lui funcționalitate. Poezia — şi prin poezie înţeleg nu doar poezia în sens 
strict, ci literatura ca artă — este locul desfăşurării depline a funcționa- 
lităţii limbajului. Uzul poetic al limbii nu este o deviere de la uzul 
„normal” al limbii, ci lucrurile stau exact invers: toate celelalte moda- 
Dän ale limbii, ca, de exemplu, limbajul cotidian sau limbajul ştiinţific 
(ar trebui să spunem mai bine „modul ştiinţific de a vorbi”, respectiv 
„modul de a vorbi orientat spre latura practică”) reprezintă abateri în 
raport cu limbajul integral, cu limbajul ca atare. Dacă e să vorbim 
despre reducere, atunci vom vorbi doar despre cazul diferitelor tipuri de 
uz non-poetic al limbii, deoarece în acesta sunt suspendate sau „dezac- 
tualizate” multe din funcţiile limbii, care sunt prezente în întreaga lor 
deplinătate în vorbirea poetică. În vorbirea orientată spre laturile 
practice trecem oarecum „prin semn” direct către lucrul desemnat, către 
care atenția noastră se îndreaptă. 


x» 


Sunt de părere, de altfel, că expresia „limbă de-automatizată”, aşa 
cum a fost folosită în şcoala pragheză!, trebuie înțeleasă în acest sens, 
chiar dacă la prima vedere am putea presupune contrariul. Prefixul 
de- ne lasă mai întâi impresia că este vorba despre ceva negativ, despre 
un tip de reducere. Si totuşi, la o analiză mai atentă, „de-automatizare” 
poate însemna doar ceva pozitiv, adică „anularea unei restricţii”, restau- 
rarea deplinei funcționalități a limbii. Totuşi, de-automatizare este o 


! [Cf. printre altele: Thèses du Cercle Linguistique de Prague, 3. Problèmes 
des recherches sur les langues de diverses fonctions în: Travaux du Cercle 
Linguistique de Prague, |, 71968, p. 14-21, şi Eugenio Coseriu, Thesen zum 
Thema Sprache und Dichtung’, în: W.-D. Stempel (ed.), Beiträge zur 
Textlinguistik, Miinchen, 1971, p. 183-188 (mai recent şi în: Energeia und 
Ergon, op. cit., vol. 1, p. 291-294).] 

expresie neinspirat aleasă, deoarece desemnează afirmarea limbii sub 
forma unei duplex negatio, ca şi cum limba „avariată”, cu posibilităţile 
reduse, ar fi „normalul” de la care trebuie să plecăm, iar limba 
desfăşurată în deplinătatea ei ar fi, dimpotrivă, rezultatul unui soi de 
reparaţie. 

În acest sens trebuie precizate şi corectate formulările lui Jakobson 
despre „funcţia poetică”. Când Jakobson afirmă că „funcţia poetică” a 
limbii ar consta în concentrarea asupra mesajului ca atare, în focalizarea 
mesajului către sine însuşi, nu avem de-a face, de fapt, cu o concentrare 
asupra unui cum al celor spuse, cu un rafinament special în configura- 
rea a ceea ce trebuie comunicat. Toate acestea trebuie înţelese mai 
degrabă în alt sens, şi anume în insistența asupra a ceea ce se spune în 
limba însăşi, acolo unde semnele nu sunt utilizate doar ca simple instru- 
mente pentru a desemna ceva diferit, ci apar aşa cum sunt ele în reali- 
tate, în realizarea deplină a tuturor posibilităţilor lor funcţionale”. 


2.5. Schiţă a unei lingvistici a textului ca „lingvistică a sensului”. 
Ce poate aceasta realiza şi ce nu 


Din cele spuse până acum rezultă o serie de consecinţe pentru 
primul tip de lingvistică a textului, consecinţe de care ne vom ocupa în 
acest capitol. Nu le voi discuta însă aici cu lux de amănunte, ci le voi 
prezenta sub forma unor teze comentate mai mult sau mai puțin detaliat. 


2.5.1. Nu există nicio tehnică general valabilă pentru 
interpretarea unui text 


Diferiți lingvişti sunt de părere că scopul eforturilor depuse spre a 
fonda o asemenea lingvistică a textului ar trebui să fie orientat spre 
dezvoltarea unei proceduri general valabile pentru interpretarea textelor, 
un fel de „metodă de descoperire”, care, dacă este aplicată „corect din 
punct de vedere ştiinţific”, să ne ofere — formulat puţin cam exagerat — 
interpretarea „corectă” a oricărui text. Ceea ce, la urma urmei, nu este 


! [lar aceasta corespunde cu exactitate şi ideilor lui Friedrich von Hardenberg 
(Novalis), din care Jakobson s-a inspirat în mod evident; vezi 2.1., Excurs.] 

posibil. Dacă dorim să considerăm un anumit text în individualitatea sa, 
nu putem şti niciodată în mod anticipat ce relații dintre semne se pot 
stabili în cadrul lui. Cu adevărat posibil este doar ceea ce am încercat să 
facem în paragrafele precedente, şi anume să întocmim o listă cu 
posibilitățile generale care stau la dispoziţia celui care produce un text, 
în scopul constituirii sensului. Vorbim însă de o listă deschisă; vom 
putea înregistra întotdeauna în lista noastră posibilități complet noi de 
producere a sensului dacă, în interpretarea unui text încă necercetat, am 
dat peste ele şi le-am înţeles. Nu există nicio metodă mecanică de „a 
enumera” sau „a prezice” toate posibilităţile imaginabile. În negarea 
implicită a acestei stări de lucruri constă, aşa cum am arătat deja [cf. 
excursul din 1.1.], una dintre slăbiciunile retoricii antice, care concepea 
textele chiar ca nişte produse ale unei cantităţi complet enumerabile de 
procedee de producere, pretinzând implicit că poate oferi o metodă 
universal valabilă de producere şi de interpretare a textelor. 

Dată fiind imposibilitatea de a elabora o tehnică universal valabilă 
de interpretare a textelor, n-ar trebui oare, mai ales dacă suntem con- 
vinşi de justeţea a ceea ce tocmai am afirmat, să renunțăm la orice efort 
de a fonda o lingvistică a textului şi să ne concentrăm mai degrabă 
asupra obiectelor care sunt accesibile unei abordări cu adevărat „ştiinți- 
fice”? Dacă am vrea să ne asumăm această consecinţă, atunci ar trebui 
să nu ne mai ocupăm nici de cercetarea limbilor particulare, deoarece, 
la fel ca despre textele însele, nici în cazul limbilor istorice particulare 
nu vorbim despre specii diferite ale unei categorii oarecare, ci despre 
indivizi. În cercetarea limbilor particulare ne găsim exact în aceeaşi 
situație ca în interpretarea textelor. Putem întocmi liste ale procedeelor 
cunoscute şi recunoscute, care vor fi de folos în mod sigur în activitatea 
ulterioară, dar nu putem totuşi „enumera” sau „prezice”, pe baza unui 
inventar al „universaliilor” non-empirice, toate funcţiile imaginabile ale 
limbilor particulare. Aşa cum nu poate exista o metodă universal vala- 
bilă pentru producerea sau interpretarea textelor, tot atât de imposibile 
sunt şi „metodele de descoperire pe orbecăite” în analiza limbilor. Nu 
există reguli generale pentru înţelegerea sau chiar pentru „producerea” 
a ceea ce este individual. 

Din această stare de fapt nu putem deduce în general niciun 
argument care să susțină faptul că activitatea din domeniul lingvisticii 
textului ar putea să nu fie plină de sens şi dezirabilă. Este necesar mai 
întâi să încercăm să ne eliberăm de acel concept neştiinţific de „ştiință”, 
care ne instigă să căutăm ceva ce nu vom putea găsi niciodată. În 
accepţia obişnuită a conceptului, există doar o ştiinţă a generalului, nu 
şi o ştiinţă a individualului. O metodă care încearcă să-şi asigure un 
caracter ştiinţific, tratând indivizii ca specii, poate să fie „exactă”, ea 
este însă înainte de toate ineficientă, deoarece nu atinge obiectivul spre 
care pare că se orientează. 

În ceea ce îi priveşte pe indivizi, nu există o ştiinţă, ci doar anu- 
mite cunoştinţe. Nu rezultă însă de aici că nu poate exista o preocupare 
metodică orientată spre indivizi şi dictată de rațiune. Putem să-i 
descriem, să-i interpretăm şi să le cercetăm istoria. În plus, experienţele 
pe care le-am avut, direct sau indirect, cu prilejul descrierilor, interpre- 
tărilor şi cercetărilor istorice precedente, vor folosi ulterior cuiva, scu- 
tindu-l de parcursuri ocolitoare. Însă aceste experienţe nu ne vor putea 
scuti de efortul de a ne mări inventarul de categorii ale descrierii, atunci 
când este cazul, chiar cu elementele pe care le reclamă un nou obiect de 
cercetare. 

Există, aşadar, un paralelism între diferitele planuri ale analizei 
limbilor şi ale analizei textelor, un paralelism care se poate prezenta 
schematic în felul următor: 


teoria textelor teoria lingvistică 
lingvistica generală a textului A gramatica generală 
lingvistica textului gramatica unei limbi 


Teoria textelor ne arată ce poziție le revine textelor în cadrul sferei 
limbii, aşa cum teoria lingvistică trebuie să ofere justificarea teoretică a 
delimitării nivelurilor limbilor particulare şi, astfel, şi cadrul teoretic 
pentru gramatica generală. La nivelul lingvisticii generale a textului, 
este vorba chiar despre ceea ce încerc să fac aici în linii mari, şi anume 
să construiesc o listă cu procedeele posibile şi să le delimitez de alte 
procedee, aşa cum gramatica generală colectează procedeele posibile în 

limbile particulare, le clarifică şi, eventual, face şi trimitere la existența 
lor reală în anumite limbi. Ca demers de cercetare, lingvistica textului 
constă în descrierea, interpretarea şi, eventual, în prezentarea istoriei 
unui text particular; sub acest aspect, aceasta este „gramatica” textului 
respectiv. 


2.5.2. Există o metodă adecvată de interpretare a textelor 


Faptul că nu s-a găsit o tehnică general valabilă de interpretare a 
textelor, care, în măsura în care ar fi explicit formulată, să ne conducă 
cu absolută siguranță la rezultatul dorit — sau, mai degrabă, dezirabil —, 
nu înseamnă totuşi că nu există absolut nicio metodă de interpretare a 
textelor. În definitiv, „metodă” nu este sinonim cu „procedeu de rezol- 
vare automată a problemei”. 

Trebuie să ne întrebăm care poate fi metoda aplicabilă la nivelul la 
care se referă realmente lingvistica textului (în sensul adoptat în acest 
capitol). Este vorba despre exact aceeaşi metodă aplicată şi în „lingvis- 
tica fără epitet”, în lingvistica înţeleasă ca descriere a limbilor parti- 
culare. În orice analiză lingvistică se pleacă, implicit sau explicit, de la 
funcţia care a fost înţeleasă deja anterior şi se stabileşte apoi cum se 
exprimă această funcţie în limba respectivă şi cum se raportează dife- 
ritele funcții una la cealaltă. Metoda necesară în acest sens este valabilă 
pentru întregul domeniu al elementelor purtătoare de semn: se substi- 
tuie părți ale expresiei unui semn pentru a se stabili dacă în acest mod 
conţinutul se modifică sau nu. Se aplică, conştient sau nu, aşa-numita 
metodă a comutării!. 


! [Termenul comutare cu sensul de aici este utilizat mai ales în glosematică (cf. 
Prolegomena, op. cit., Index). Vezi şi lucrarea autorului: Einführung in die 
Strukturelle Linguistik (prelegere ţinută în semestrul de iarnă 1967/68 la 
Tübingen; copie autorizată de G. Narr şi R. Windisch), Tübingen 1969, mai 
ales p. 118 şi urm. Comutarea din glosematică corespunde conceptului de 
substituire al Şcolii pragheze; în schimb, Hjelmslev înţelege prin substituire 
schimbul de variante ale unei variabile de la un nivel (conţinut sau expresie), 
fără consecinţe la celălalt nivel (vezi J. Albrecht, Europäischer Strukturalismus, 
Tübingen, 1988, p. 125).] 

Această metodă se utilizează de regulă în mod automat atât la 
nivelul textelor, cât şi la nivelul limbilor particulare. Înţelegem imediat 
o intenţie de exprimare într-un text, fără a avea impresia că ne întrebăm 
dacă înţelegerea noastră ar mai fi aceeaşi, în caz că în textul respectiv 
s-ar modifica unul sau altul dintre elemente. La fel se întâmplă şi la 
nivelul limbilor particulare. Când am înţeles în mod spontan un cuvânt 
precum Haus „casă”, nu considerăm că înțelegerea noastră a fost înles- 
nită de o confruntare empirică a formei care trebuie să fie înțeleasă, şi 
anume a formei Haus, cu forme precum Laus „păduche”, Maus „şoarece”, 
raus „afară”, Haut „piele” etc. Proba comutării este aplicată întotdea- 
una în mod conştient doar la primul meta-nivel, adică la nivelul vorbirii 
despre limbaj şi al preocupărilor în legătură cu limbajul. Există, desigur, 
situaţii în care proba comutării apare şi la nivelul obiectelor ca atare, 
care trebuie descrise, situaţii în care proba comutării aparţine vorbirii, 
respectiv chiar producerii de texte. Mă gândesc la confuziile şi erorile 
care, de regulă, sunt descoperite şi înlăturate printr-un procedeu care 
corespunde metodei comutării, chiar dacă, fireşte, acest procedeu nu se 
aplică atât de consecvent şi de sistematic ca în ştiinţă: „Cum, te rog, nu- 
D mai poți plăti şobolanii? Prostii, ratele, nu şobolanii!” (Wie bitte, du 
kannst die Ratten nicht mehr bezahlen? Unsinn, die Raten, nicht die 
Raten. Precizările propriei intenții de exprimare pot fi uneori foarte 
asemănătoare cu tehnicile folosite în lingvistică. 

Corecturi de acest tip se fac, bineînțeles, şi la nivelul textelor, de 
exemplu la pregătirea pentru tipar a unui articol sau a unei cărți, sau la 
pregătirea noilor ediţii ale unei opere. În aceste cazuri nu este vorba, 
desigur, despre greşeli ortografice sau gramaticale, ci despre greşeli 
de text, despre segmente de text care sunt absolut „corecte” într-o 
anumită limbă, dar care nu corespund sensului vizat şi, de aceea, 
trebuie înlocuite. Faptul că în cazul corectării greşelilor de text vorbim 
despre o operaţie mai complexă decât cea a corectării greşelilor de 
limbă reiese din statutul semiotic al semnelor din text, discutat mai sus, 
în paragraful 1.6. Am văzut acolo că semnificaţia şi desemnarea semne- 


! Obscurizarea enunţului se bazează în limba germană pe omofonia cuvintelor 
Ratten “şobolani” şi Raten “rate” (nota trad.). 

lor lingvistice reprezintă, la un nivel semiotic mai elevat, semnificantul 
(signifiant) semnificatului (signifié) „semn”. Pentru a înţelege pe deplin 
constituirea sensului este deci necesar să avem din nou în vedere acel 
complex de relaţii, pe care l-am numit „evocare” şi despre care am 
discutat amănunțit în paragrafele precedente. Proba comutării, efectuată 
de obicei intuitiv, trebuie să ţină seama, la nivelul textelor, de un număr 
mai mare de factori decât cei de la nivelul limbilor. 

În principiu însă, această metodă poate fi aplicată de către 
interpreţii de text într-un mod la fel de conştient şi de sistematic ca şi 
tehnica perechilor minimale din domeniul fonologiei. Am putea să ne 
întrebăm, de exemplu, ce s-ar modifica dacă în Metamorfoza lui Kafka 
produsul iniţial sau produsul final al metamorfozei zugrăvite acolo ar fi 
înlocuit cu altceva: Ce s-ar modifica dacă Gregor Samsa s-ar fi transfor- 
mat nu într-o gânganie, ci într-un armăsar arab? Am fi avut oare acelaşi 
sens dacă nu Gregor Samsa s-ar fi metamorfozat într-o gânganie, ci 
regele Thailandei? Fără a dori să desfăşurăm o analiză metodică, putem 
deja afirma că sensul s-ar modifica în ambele cazuri. Faptul că la Kafka 
oamenii se metamorfozează mai degrabă în gângănii decât în cai 
pur-sânge îşi are deja sensul său şi, de asemenea, există un sens special 
şi în faptul că la Kafka lucruri stranii li se întâmplă doar oamenilor ca 
Gregor Samsa, şi nu regelui Thailandei. 


2.5.3. Sensul este dat în mod obiectiv; nu există totuşi niciun 
procedeu general spre a-l descoperi 


Acest fapt înseamnă că sensul este ceva obiectiv, că el este obiec- 
tivat în text prin procedeele menţionate şi că tot ce am indicat ca fiind 
sens al textului, inclusiv al contextelor la care se referă textul, este dat 
în mod obiectiv. Fireşte, este oricând posibil ca sensul să nu fie înţeles 
în totalitate, în măsura în care chiar şi un enunţ nu poate fi pe deplin 
înțeles din perspectivă pur lingvistică. Este însă vorba doar despre o 
limitare empirică, derivând din faptul că nu există o metodă „sigură” 
pentru descoperirea sensului, că nu poate exista o tehnică de înţelegere 
care să conducă la rezultatul dorit potrivit unui anumit algoritm. Există 
doar o educaţie în vederea înţelegerii, atât în domeniul textelor, 
cât şi în domeniul limbilor. 

Asta nu schimbă cu nimic din faptul că tot ceea ce am înţeles în 
mod efectiv poate fi dedus obiectiv din relaţiile care constituie sensul. 
Analiza textuală constă în justificarea succesivă care controlează ceea 
ce s-a înţeles deja şi, deoarece nu este absolut deloc arbitrară, ea nu 
poate ajunge sub nicio formă la rezultate arbitrare. Faptul că trebuie să 
luăm mereu în calcul eventualitatea că nu am înţeles totul, că am înţeles 
mai puţin decât a înţeles altcineva, nu ştirbeşte cu nimic valabilitatea 
generală a acestui principiu; în fine, şi analizele noastre pur lingvistice 
se rafinează permanent, pe baza unei înțelegeri mai exacte a celor 
exprimate. Diferenţa dintre nivelul limbilor particulare şi cel al textelor 
constă doar în faptul că procedeele specifice limbilor particulare, la care 
poate fi redusă înțelegerea pur lingvistică, sunt valabile pentru toate 
actele de vorbire, pentru a căror exercitare ne folosim de o corespunză- 
toare tehnică istorică a vorbirii, în timp ce textul reprezintă, într-o 
anumită privință, punctul final al unei succesiuni de determinări progre- 
sive. Procedeele care funcționează într-un text pot fi identificate numai 
în textul respectiv. 


2.5.4. Ce putem, totuşi, să facem. Sarcinile descriptive şi istorice 
din domeniul lingvisticii textului 


Cele spuse până acum nu trebuie înţelese în sensul unei invitaţii la 
defetism. O dată ce am recunoscut în mod clar ce scopuri nu pot fi 
atinse rationaliter, ne putem îndrepta nestingheriți atenţia către sarci- 
nile a căror abordare promite o rezolvare fericită. Individualitatea 
textelor nu exclude sub nicio formă faptul că între diferite texte pot 
exista trăsături comune, la fel cum nici individualitatea limbilor nu 
exclude deloc existenţa unor trăsături comune. 

Din această stare de lucruri rezultă o primă, posibilă şi plauzibilă, 
sarcină a lingvisticii textului: înregistrarea şi clasificarea infinitei varie- 
tăți a textelor concrete, pe baza caracteristicilor comune mai multor 
texte, după părerea mea ale foarte multor texte. Pe această cale se ajun- 
ge la identificarea tipurilor de texte. Să luăm, de exemplu, un articol de 
ziar. Este destul de uşor să vorbeşti despre o specie textuală „articol de 
ziar”, deoarece trăsăturile comune exemplarelor concrete ale acestei 
specii textuale sunt mult mai numeroase decât, de exemplu, cele din 

domeniul literaturii. Dar şi între textele literare există suficiente trăsă- 
turi comune pentru a se ajunge la o stabilire inteligentă şi fundamentată 
a speciilor de texte. Desigur, o asemenea specie de text nu poate 
„explica” în totalitate niciunul dintre textele concrete care i se subsu- 
mează, nu-i poate „epuiza” pe deplin conţinutul; specia textuală aduce 
însă ordine în multiplicitatea greu de stăpânit a ceea ce trebuie cuprins 
cu privirea şi ne scuteşte de ocolişuri şi de rătăciri interpretative inutile. 
O activitate analogă există, de altfel, şi la nivelul limbilor particu- 
lare: tipologia limbilor. Tipurile de limbi, precum cel „izolant”, cel 
„aglutinant” sau cel „flexionar” (pentru a menţiona doar câţiva termeni 
tradiționali), se comportă la nivelul limbilor particulare precum „tipuri- 
le de texte” la nivelul textelor concrete. Aceste tipuri articulează multi- 
plicitatea „tehnicilor de vorbire” transmise istoric, fără a caracteriza 
vreuna din aceste tehnici la fel de exhaustiv cum o face definiţia 
„triunghiului echilateral” în privinţa obiectelor care cad sub incidenţa ei. 
Trebuie să accentuăm faptul că până în acest moment ne-am miş- 
cat doar în sfera sincroniei. La un moment dat se stabilesc trăsături 
comune, care trebuie să ofere criterii pentru o clasificare. Se înțelege de 
la sine că, în anumite cazuri, ba chiar în multe cazuri, astfel de trăsături 
comune pot fi explicate pe linie genealogică, de exemplu, în cazul 
limbilor, plecându-se de la ipoteza potrivit căreia două limbi s-ar fi 
dezvoltat prin „diviziune dialectală” dintr-un stadiu anterior comun, iar, 
în cazul textelor, plecându-se de la premisa că asemănările constatate 
pot fi deduse dintr-un prototip comun mai vechi. Am ajuns astfel la un 
alt aspect al problemei. Distincția metodologică între modul de tratare 
sincronic şi cel diacronic, pe care Ferdinand de Saussure o reclamă atât 
de insistent pentru descrierea limbilor particulare, îşi găseşte, desigur, 
un analogon şi în domeniul analizei şi al descrierii textelor. Exact ca în 
cazul limbilor, şi în cazul textelor se pot constata trăsături comune, 
fundamentate pe o continuitate istorică. Exact ca în cazul limbilor, şi un 
text oarecare poate fi cercetat din perspectivă istorică — de exemplu, de 
la primele schiţe fragmentare, trecând prin diferitele versiuni admise de 
autor la un moment dat, până la aşa-numita „versiune finală”. Exact ca 
în cazul limbilor, şi textele pot fi grupate genealogic în „familii de 
texte” şi pot fi cercetate din punct de vedere istoric. Aşa-numitei „familii 

de limbi” din lingvistica comparativ-istorică îi corespunde, în ştiinţa 
textelor, specia literară. La fel cum un anumit tip lingvistic nu coincide 
cu o familie de limbi, tot aşa nicio specie literară nu coincide deloc cu 
un anumit tip de text, aşa cum poate apărea acesta în sincronie, dacă 
nu-i cunoaştem evoluţia sau dacă facem intenţionat abstracție de 
cunoştinţele referitoare la evoluţia ei. Pe de altă parte, familiile de limbi 
şi „familiile de texte” sunt, din perspectivă istorică, indivizi (aşa cum o 
familie propriu-zisă, de exemplu ,„Habsburgii”, trebuie percepută ca 
individ din perspectivă istorică). Aşadar, în descrierea şi în istoriografia 
familiilor de limbi şi a familiilor de texte, sunt valabile aceleaşi lucruri 
ca în descrierea limbilor particulare şi a textelor particulare. De aceea, 
nici nu poate exista o teorie „ştiințifică” a genurilor literare, în sensul 
explicat mai înainte, ci doar o istorie a genurilor literare. Un gen literar 
poate deveni la un moment dat ceva cu totul diferit decât fusese inițial. 
Unele trăsături pot rămâne realmente neschimbate, dar acestea nu sunt 
necesarmente trăsăturile în mod obişnuit determinante pentru genul 
respectiv. Cu adevărat important pentru istoria genurilor este modul în 
care aceste trăsături s-au dezvoltat din altele, ca, de exemplu, modul 
cum un anumit text a devenit model pentru texte ulterioare, care însă nu 
doar au imitat pur şi simplu textul originar, ci l-au transformat în cu 
totul altceva. Să menţionăm, în acest sens, doar genul literar novela 
picaresca, la aşa-numitul „roman frivol”. Ultimele opere produse de 
acest gen în istoria sa mai păstrează doar puţine trăsături comune cu 
operele de la începuturile ei. 


2.5.5. Despre „stilistica abaterilor ” 


A venit acum momentul să ne ocupăm ceva mai amănunţit de o 
problemă, pe care am amintit-o deja pe scurt şi cam apodictic, anume 
de problema aşa-numitei „stilistici a abaterilor”!. Din tezele prezentate 
până aici rezultă că aşa-numita „stilistică a abaterilor” trebuie respinsă, 
deoarece ipoteza de la baza ei nu poate fi acceptată. Reflecţiile de mai 


! [Vezi 2.0 şi 2.4. Vezi şi: J. Trabant, Poetische Abweichungen, în „Linguistische 
Berichte“, 32 (1974), p. 45-59. Se găsesc acolo şi indicaţii bibliografice pri- 
vind diferitele prelucrări tehnice ale „ipotezei abaterii”, respinsă aici de Coşeriu.] 

sus ne permit totuşi o mai bună înţelegere a modului în care s-a 
constituit această „ipoteză a abaterii”. 

Căci această ipoteză a abaterilor nu este, desigur, lipsită de sens, în 
măsura în care în domeniul faptelor nu ar exista absolut nimic care să o 
poată justifica. De obicei, erorile nu sunt erori „pure”, nu sunt inversi- 
uni depline, negări totale ale adevărului, ci sunt adevăruri parțiale, 
aproximări incomplete ale adevărului. 

Ipoteza aşa-numitelor „abateri poetice”, care, din momentul în 
care „cântăreții” nu se mai află în centrul atenției societăţii, pare să se fi 
înrădăcinat adânc în cultura noastră de zi cu zi, poate să ne servească 
aici drept exemplu-model. Corect în această concepţie este în primul 
rând faptul, greu de contestat, că între procedeele vorbirii poetice şi cele 
ale vorbirii cotidiene există diferenţe semnificative. Totuşi, după cum 
am arătat deja [vezi 2.0], conceptul de „abatere“ depăşeşte cu mult, în 
ceea ce priveşte pretenţia sa descriptivă, perspectiva simplei constatări 
a unui „a-fi-altceva”. Cine doreşte să conceapă ca „abatere” deosebirea 
dintre două obiecte sau stări de lucruri comparabile, trebuie să ştie sau, 
cel puţin, să poată aduce argumente pentru a arăta care dintre cele două 
elemente ale comparaţiei trebuie considerat ca fiind cel „normal”. În 
toate varietățile sale, „stilistica abaterii“ se bazează în mod evident pe 
presupunerea fundamentală că limbajul cotidian ar reprezenta tipul de 
vorbire „normal”, iar limbajul poetic, un tip de vorbire „anormal”. O 
astfel de presupunere este acceptabilă însă doar din perspectivă pur 
statistică, dar nu şi în privinţa esenței limbajului. Am văzut deja că în 
limbajul poetic, abstracţie făcând de dimensiunea alterității, se reali- 
zează toate funcţiile vorbirii şi că alte forme ale uzului lingvistic conţin, 
prin raportare la limbajul poetic, dezactualizări şi automatizări. Faptul 
incontestabil că aceste realizări incomplete ale posibilităților limbajului 
apar în practică mai frecvent decât cele complete nu ne îndreptățește să 
le evaluăm pe ultimele cu aceeaşi măsură ca pe primele. 

Cred că pot afirma că, în realitate, nimeni nu face asta cu seriozi- 
tate, nici chiar cei care pretind că o fac şi se folosesc de o extraordinară 
perspicacitate şi de mari eforturi intelectuale pentru a elabora modele 
tehnice apte să conducă la operaţionalizarea presupuselor lor ipoteze de 
bază. În practică nu există nicio stilistică care să se limiteze la desco- 

perirea şi înregistrarea abaterilor de la un uz lingvistic stabilit şi normat. 
Chiar şi aşa-numita „stilistică a abaterii” îşi îndreaptă atenția nu atât 
asupra „abaterilor” ca atare, cât asupra regularităţilor din 
interiorul acestor pretinse abateri. Iar aceste regularități ale abaterii nu 
sunt nimic altceva decât ceea ce frapează imediat în text. Nimeni nu 
s-ar interesa, de exemplu, în mod sistematic, de greşelile de limbă de 
orice tip, apărute mai mult sau mai puţin accidental (în definitiv, şi în 
acest caz vorbim despre „abateri”), deoarece anumite regularități în 
apariția acestor „greşeli” ne-ar determina să presupunem că în ele s-ar 
putea manifesta o intenție expresivă. 

Trebuie să mai adăugăm şi faptul că „abaterea“ de la un uz al 
limbii poate fi, la rândul ei, un uz lingvistic, o tehnică a vorbirii. Totuşi, 
prin intermediul unor asemenea „abateri secundare”, pot fi caracterizate 
de fapt nu textele, ci doar „limbile” sau, mai exact, tehnicile vorbirii, 
care, din motive istorice, sunt valabile în mod specific pentru anumite 
texte, care apar în texte specifice. În acest sens restrâns există, într- 
adevăr, un fel de „limbaj al poeziei”. Este însă vorba nu despre limbajul 
poeziei ca atare, ci despre o anumită „limbă a poeţilor”, despre o „limbă 
poetică” aparţinând unei tradiţii specifice. Se poate, desigur, susține că 
pentru limba poetică există, de exemplu, în germană, anumite tradiţii şi, 
dacă dorim să spunem aşa, aceste tradiţii „se abat” de la toate procedeele 
obişnuite în „limbajul cotidian”, acele procedee care sunt caracteristice 
unei comunităţi istorice date pentru realizarea vorbirii practice. „Abate- 
rile” de acest tip nu sunt, însă, abateri proprii limbajului poetic de la un 
presupus „limbaj normal”, ci sunt caracteristici ale unei „limbi funcţio- 
nale”, în cadrul „limbii istorice” corespunzătoare, elemente specifice 
ale unui anumit „stil lingvistic” [cf. 2.2.1., 3)]. Când ne ocupăm de 
texte, trebuie să ținem mereu cont de „abaterile” de acest tip; ele nu 
privesc însă planul textelor, ci planul limbilor, mai precis, stilurile 
lingvistice ale unei limbi istorice. 

Să revenim acum la stilistica abaterilor în sens strict. În urmă cu 
câtva timp a fost dezvoltată o teorie a vorbirii poetice, teorie care a avut 
un larg ecou mai ales în țările romanice. Creatorul acestei teorii, 

spaniolul Carlos Bousoăo, o numeşte „teoria expresiei poetice”!. Este 
vorba despre un proiect care încearcă să fundamenteze din punct de 
vedere teoretic stilistica abaterilor. Conform acestui proiect teoretic ar 
trebui să înţelegem limbajul poetic ca pe un tip de tehnică sistematică 
de substituire; în cazul fiecărei exprimări poetice s-ar petrece un fel de 
schimb, adică ceva „spus aşa” ar fi înlocuit cu ceva „spus altfel”. 

Această concepţie corespunde unei impresii care apare efectiv 
adesea atunci când ne ocupăm de texte poetice. Când Empedocle vor- 
beşte despre apusul vieţii, avem impresia că această expresie ar fi o 
„abatere poetică” de la cuvântul bătrânețe, pe care l-am aştepta „în mod 
normal” să apară”. Este însă o falsă impresie. Ceea ce se prezintă aici ca 
„Substituire”, respectiv „abatere? nu-şi are originea în înțelegerea 
nemijlocită a textului, ci în inadmisibila reificare a unei metode, intuitiv 
stăpânite, de înţelegere a textelor. Am în vedere proba comutării. 
Într-un text poetic nu există „abateri”, în poezie totul este spus exact aşa 
cum trebuie spus. Dacă avem totuşi impresia că, pe ici-pe colo, s-ar fi 
petrecut o substituție, atunci îi atribuim textului ceva ce nu-i aparține 
lui, ci ne aparţine nouă înşine. Am văzut deja că proba comutării se 
aplică în mod inconştient la înţelegerea unui text. Ne întrebăm ce s-ar 
întâmpla dacă un segment de text ar fi substituit cu un altul, iar această 
întrebare, raportată la text de cele mai multe ori inconştient, reprezintă 
o parte a complexei operaţii de înţelegere. Dar acest lucru nu ne îndrep- 
tăţeşte să vedem în respectivul segment de text chiar rezultatul 
acestei operaţii parțiale. 

Sper că a devenit acum ceva mai clar motivul pentru care aşa-nu- 
mita „stilistică a abaterilor” trebuie respinsă chiar plecând de la 
pretențiile sale teoretice, deşi nu toate susținerile din interiorul acestei 
metode sunt false. Principala ipoteză pe care se întemeiază stilistica 


! C. Bousoño, Teoria de la expresion poética, publicată pentru prima dată la 
Madrid în 1952, mai recent în „version definitiva”, în două volume, Madrid, 
51970. Pentru cele spuse aici, vezi în special capitolul al II-lea. Vezi şi 
versiunea românească; Carlos Bousoño, Teoria expresiei poetice, traducere 
de Ileana Georgescu, studiu introductiv de Mircea Martin, Editura Univers, 
Bucureşti, 1975. 

S [Exemplu din Aristotel, Poetica, 1457b.] 

abaterilor corespunde unei intuiţii distorsionate a probei comutării. 
Astfel se explică de ce rezultatele stilisticii abaterilor pot avea un sens 
oarecare din perspectivă pur practică. Este, de pildă, corectă constatarea 
că într-un text — acest lucru este valabil, de altfel, pentru orice text, şi 
nu doar pentru textele poetice — ceva anume „frapează imediat” şi că un 
raport esenţial se stabileşte între acest ceva anume şi sensul textului. 
Acest ceva care ne frapează nu este totuşi atât de motivat cum vor să ne 
facă să credem „teoreticienii abaterii”. Sensul nu se naşte ca o conse- 
cință a abaterii de la un uz lingvistic, ci faptul că ceva ne frapează este 
o consecință a înțelegerii noastre. În anumite cazuri, acest lucru este 
foarte uşor de dovedit. De exemplu, când Spitzer găseşte frapant faptul 
că la Cervantes se discută mereu despre nume, că una şi aceeaşi persoa- 
nä este numită mereu cu nume noi şi când cunoscutul stilistician inter- 
pretează această stare de lucruri [vezi mai Jos], toate acestea nu se 
întâmplă ca o consecință a descoperirii unei abateri de la uzul limbii, 
căci nu există absolut niciun uz lingvistic referitor la acest aspect. 

Am arătat deja [cf. 2.0.], şi vom reveni mai detaliat asupra acestei 
indicaţii pe care aici doar o reamintim [cf. 2.6.], că ceea ce frapează 
într-un text poate consta, în anumite împrejurări, chiar într-o concor- 
dan foarte mare cu uzul lingvistic cotidian. În acest caz, sensul ar 
rezulta — ca să ne exprimăm în termenii „stilisticii abaterilor” — din 
„renunţarea la abatere”. 


2.5.6. Există o formă premergătoare a lingvisticii textului, 
susceptibilă de a fi dezvoltată: 


_ 


stilistica „integrală ” a lui Leo Spitzer 


La începutul acestei prelegeri [cf. supra, excursul din 1.1.] am adus 
vorba despre părerea mea, expusă pentru prima dată în Determinación y 
entorno, şi anume că în stilistica lui Leo Spitzer ar trebui să vedem un 
fel de lingvistică a textului ante litteram. Este acum momentul ca 
această părere să fie prezentată ceva mai amănunțit". 


' [Între timp, despre acest complex problematic ne stă la dispoziţie o cercetare 
temeinică a uneia dintre elevele lui Eugeniu Coşeriu: Heidi Aschenberg; 


174 


Lingvistica textului ca „lingvistică a sensului” 


S-a observat adesea că Spitzer nu a fost un mare teoretician, că el 
a dezvoltat mai ales aspecte empirice şi că abia foarte târziu a încercat 
să-şi subscrie activitatea câtorva principii generale. Toate aceste 
aprecieri sunt neîndoielnic corecte. Asemenea multor altor oameni 
creativi, Spitzer s-a apropiat de obiectul preocupărilor cu ajutorul unei 
cunoaşteri intuitive sigure, fără a ajunge realmente la formularea unei 
teorii. Spitzer interpretează textele la nivelul sensului, chiar şi atunci 
când crede că prezintă analize pur lingvistice. Mi se pare de aceea 
absolut îndreptăţit ca în stilistica lui Leo Spitzer să vedem o prefigurare 
foarte promițătoare a unei „lingvistici a sensului”, aşadar, a acelei 
forme de lingvistică a textului de care ne ocupăm aici şi pe care eu o 
consider drept lingvistica „propriu-zisă” a textului. Totuşi, aşa cum am 
mai spus, această stilistică este doar o prefigurare susceptibilă de a fi 
dezvoltată, şi nu o metodă matură. Pentru a deveni o adevărată lingvis- 
tică a textului, în sensul pe care i-l conferim aici acestei discipline, 
stilistica lui Spitzer trebuie dezvoltată dintr-o triplă perspectivă şi, prin 
aceasta, fundamentată pe o bază mai sistematică. 


a) Ceea ce am prezentat în paragrafele anterioare doar cu titlu de 
exemplu, şi anume întocmirea unei liste cuprinzătoare cu procedeele 
care configurează sensul şi pregătirea unui instrumentar descriptiv pen- 
tru interpretarea textelor, necesită acum o cercetare mult mai amplă şi 
mai sistematică. Până acum, în acest domeniu, cercetarea şi teoria au 
mers de cele mai multe ori mână în mână; de obicei, cine a practicat 
analiza textuală a fost, în acelaşi timp, nolens volens, şi interpret al 
procedeelor descoperite de el. 

b) Stilisticii lui Spitzer îi lipseşte o componentă, pe care am 
putea-o numi „teoria articulării sensului”. Din cercetarea şi din descri- 
erea limbilor particulare ştim că conținuturile lingvistice sunt legate de 
„straturile” [cf. 1.3.] în cadrul cărora apar de fiecare dată, că există 
conținuturi specifice pentru nivelurile structurării lingvistice idiomatice. 
Astfel, de exemplu, semnificaţia unei propoziţii nu poate fi reprezentată, 
pur şi simplu, de suma semnificațiilor cuvintelor combinate în interiorul 


Idealistische Philologie und Textanalyse. Zur Stilistik Leo Spitzers, Tübingen, 
1984; vezi mai ales p. 243-248.] 

ei. Trebuie să presupunem că lucrurile stau la fel şi la nivelul sensului. 
Probabil că nici semnele textuale, la al căror statut semiotic complex 
ne-am referit de mai multe ori, nu pot fi „însumate” pur şi simplu în 
unități semantice superioare. Ar trebui cândva să cercetăm temeinic 
care sunt „pietrele de construcţie” ale unităților semantice mai com- 
plexe şi cum pot fi îmbinate aceste pietre de construcţie în unități 
semantice mai elevate. Am ajunge astfel de la o unitate minimală, care 
încă mai trebuie definită, la „paragraf”, de la „paragraf” la „capitol”, de 
la „capitol” la întreaga operă. (După cum se vede, termenii utilizați aici 
aparțin reprezentării pre-ştiințifice tradiționale asupra modului în care 
textele sunt articulate şi, de aceea, nu ar trebui înțeleşi ca propuneri 
normative.) Ar rezulta de aici, probabil, şi faptul că nici măcar textul 
finit nu întruchipează încă cea mai mare unitate de sens posibilă, ci că, 
în anumite cazuri, se dovedeşte a fi necesar ca, dincolo de o anumită 
operă a unui scriitor, să luăm în considerație întreaga activitate a aces- 
tuia — o unitate de sens pentru care există, de altfel, şi un termen 
tradițional: ceuvre. 

„Articularea sensului” nu prea a fost analizată din perspectivă pur 
practică şi, ca atare, nu este de mirare că dispunem doar de cercetări 
teoretice extrem de sărăcăcioase în acest domeniu. Excepţie nu face nici 
măcar stilistica lui Leo Spitzer, atât de promițătoare în premisele ei. 
Ocazional, Spitzer remarcă un aspect, şi anume că anumite fapte 
constatate de el într-un anumit loc din text se află într-un raport esenţial 
cu alte fapte, care apar în puncte complet diferite ale textului. Nici el nu 
a reuşit însă să meargă până la capăt pe această cale, să comenteze un 
text atât de detaliat, încât să fie puse în evidență raporturi mai ample. 
Dacă ar fi făcut-o, ar fi ajuns şi el să recunoască faptul că o dimensiune 
a sensului, care apare în text, nu trebuie să coincidă în mod necesar cu 
sensul întregului text sau chiar al întregii opere a autorului. Voi reveni 
imediat la acest aspect [vezi cele două excursuri]. 

c) La cea de-a treia extrapolare, pe care eu o consider necesară, am 
făcut referire de mai multe ori: o lingvistică a textului ca „lingvistică a 
sensului” se poate ocupa în primul rând, dar nu şi în mod exclusiv, de 
textele literare. Ca model în această privință poate servi, aşa cum am 
mai spus [cf. Observaţii preliminare], Antonino Pagliaro, în a cărui 

critica semantica văd deopotrivă o lingvistică a textului ante litteram. 
Este drept că şi el se ocupă în primul rând de textele literare; în plus, el 
a recunoscut însă clar că problema apariției sensului în texte nu este o 
problemă specific literară. De aceea, el şi-a aplicat metoda şi în texte 
filosofice, religioase sau chiar în texte juridice!. 

Destul despre extrapolările, după părerea mea necesare, ale stilis- 
ticii lui Spitzer. Pentru a evidenția ceva mai plastic toate cele spuse, mă 
voi strădui să relativizez şi să corectez o celebră interpretare a lui 
Spitzer (în sensul dezvoltării propuse aici). Fireşte, poate fi vorba doar 
despre schiţa unei corecturi, dat fiind că există încă prea puţine cerce- 
tări în privinţa problemei articulării sensului pentru a ne putea apuca de 
o analiză temeinică. 


Excurs 1: Interpretarea făcută de Spitzer operei „Don Quijote” 


În conformitate cu metoda sa, dezvoltată intuitiv, în interpretarea 
romanului Don Quijote”, Spitzer pleacă de la un fapt care „frapează 
imediat” în text, şi anume de la — după cum o numeşte el — „polionoma- 
zie”, de la „inconsecvenţa numelor”. Încă din primul capitol al roma- 
nului rezultă că „în sursele «acestei poveşti atât de verosimile», figura 
principală este numită alternativ Quixada, Quesada sau Quixana, ulti- 
mul nume fiind, după cum presupune Cervantes, cel mai probabil” (p. 
55). „Nesiguranţa numelor” este o trăsătură ciudată, care apare în cele 
mai diferite locuri ale romanului; în ceea ce priveşte denumirile, 
predomină un relativism şi un scepticism bizar, o stranie aversiune față 
de a asuma o denumire ca fiind pur şi simplu dată. Această aversiune se 
exprimă în disponibilitatea de a discuta cu înverşunare despre justifi- 


TICE Formule di confessione meridionali in caratteri greci, în: Saggi, op. cit., 
nr. 10; Due ricette in volgare siciliano del secolo XIII, în: Nuovi saggi, op. 
cit., nr. 6; La formula «paricidas esto» şi La formula «ite, missa esty”, în: 
Altri saggi, op. cit., nr. 2 şi 4.] 

? Linguistic perspectivism in the Don Quijote, în: Linguistics and literary 
history, op. cit., p. 41-85. În traducere germană de G. Wagner în: L Spitzer, 
Texterklărungen. Aufsätze zur europäischen Literatur, Miinchen,1969, p. 54- 
83. Numărul paginilor pentru citate, indicat între paranteze, se referă la 
această traducere. 

carea numelor şi este provocată cu scopul de a „zdruncina încrederea 
cititorului într-o întrebuințare stabilă a cuvintelor (p. 68). 


În treacăt fie spus — ca excurs în excurs —, semnificația numelor 
proprii dintr-un text este o temă care ar merita o cercetare mai temeinică. 
Datorită raportării lor la un context sau, pur şi simplu, datorită faptului că 
sunt extrem de frecvente într-un anumit mediu social. numele proprii pot 
servi la caracterizarea şi situarea personajelor. Tendinţa de a utiliza atri- 
buirea de nume ca mijloc expresiv mi se pare extrem de evidentă la doi 
autori, şi anume la Charles Dickens şi la Thomas Mann. Ambii scriitori 
au o predilecție pentru nume analizabile etimologic, precum Dorheboys 
(do the boys “fac băieţii”), Murdstone “piatră criminală”, Copperfield 
“câmp de aramă” sau Langhals “gât lung”, Schweigestill “linişte mută” şi — 
aşa se numeşte un tânăr servitor din München — Xaver Kleinsgiit] “mică 
avere”. Ambii autori lucrează de preferinţă cu nume născocite liber, astfel 
încât efectul evocatoriu este redus nu la numele concrete ca atare, ci la 
procedeele pe baza cărora aceste nume se formează. 


Să ne întoarcem acum la interpretarea dată de Spitzer operei Don 
Quijote. Spitzer se interesează de tema sa în variaţiuni mereu noi şi 
încearcă să arate cum în nesiguranța procesului de instituire a numelor 
trebuie să vedem un indiciu extrem de important pentru sensul între- 
gului roman. Semnificantul acestor componente ale textului este numit 
de Spitzer „perspectivism lingvistic”. Desigur, Spitzer se străduieşte şi 
să pună în lumină semnificatul corespunzător, „sensul” acestui perspec- 
tivism lingvistic. Acest lucru se întâmplă prin raportare la o idee carac- 
teristică Evului Mediu, potrivit căreia esenţa adevărată, acel a-fi-aşa al 
oricărei creaturi, ar trebui să se exprime neapărat în nume „corecte”, în 
măsura în care recunoaşterea acestei esențe adevărate este cu neputinţă 
pentru subiectivitatea limitată a omului. Doar Dumnezeu cunoaşte nu- 
mele „corecte” ale lucrurilor, în timp ce „lumea, aşa cum se prezintă ea 
omului”, este „deschisă multor interpretări”, „aşa cum şi pentru nume 
sunt posibile multe etimologii...” (ibidem, p. 62). Omul nu poate sur- 
prinde esenţa lucrurilor; în măsura în care, în calitate de subiect, este el 


l [Die Möwen sehen alle aus, als ob sie Emma hießen. — „Pescăruşii arată toți 
de parcă s-ar numi Emma“ se spune în acest sens în poezia lui Christian 
Morgenstern, Möwenlied, din volumul Galgenlieder.] 

însuşi un creator, omul poate trata totul doar în mod relativ, „din 
perspectivă proprie”. După părerea lui Spitzer, ar trebui să recunoaştem 
că „purtaţi de o mare bogăţie de nume, cuvinte, limbi, aşadar, de 
polionomasie, de polietimologie şi poliglotism am fost călăuziți spre 
prospectivismul lingvistic al artistului Cervantes. Care ştie că limba 
este transparentă doar pentru Dumnezeu“ (p. 79). O consecinţă a acestei 
interpretări este şi faptul că „adevăratul erou al acestui roman” (p. 79) 
nu este văzut nici în Don Quijote, nici în Sancho Panza, ci în poetul 
însuşi, iar metamorfoza de la Joco ‘nebun’ la cuerdo “raţional”, de la 
ingenioso hidalgo Don Quijote de la Mancha la bourgeois range 
Alonso Quijano din final este considerată drept un tip de „vindecare” 
(p. 55 şi urm.). 

După părerea mea, Spitzer a recunoscut în mod corect multipli- 
citatea numelor din Don Quijote drept o trăsătură particulară evidentă a 
romanului şi, până la un anumit punct, a şi interpretat corect această 
trăsătură. Mă întreb totuşi dacă o astfel de interpretare este valabilă 
pentru întreaga operă, dacă este vorba realmente aici despre „sensul 
romanului“, sau dacă nu cumva este vorba, mai degrabă, despre „sensul 
unei componente a romanului”, al unei componente care, la rândul ei, 
reprezintă doar un element al sensului articulat la un nivel mai înalt. 

Într-o conferință despre limba lui Cervantes, ținută în anii '50 şi 
încă nepublicată, am susținut ideea că în Don Quijote este vorba despre 
altceva, că „nesiguranța numelor” este doar un fapt între altele, asu- 
pra căruia trebuie să ne îndreptăm atenţia, un fapt care poate fi înţeles 
corect doar în conexiune cu alte fapte. 

O altă trăsătură izbitoare a romanului este reprezentată de o 
„obsesie” a protagonistului: Don Quijote este preocupat în permanență 
de tema libertăţii, atât din perspectivă teoretică, cât şi din perspectivă 
practică; a elibera pe cineva este una dintre ocupațiile sale preferate. 
Faptul că cei eliberaţi fac uz de libertatea recâştigată într-un alt sens 
decât cel dorit de eliberator (vezi, de exemplu, partea I, cap. 22), nu 
scade în niciun fel entuziasmul eroului nostru față de ideea de libertate, 
la fel cum nu îl scade nici dorinţa de libertate evident îngrădită la unii 
dintre cei asupriţi. Don Quijote, de altfel, vorbeşte de asemenea mult 
despre libertate. În entuziasmul lui pentru dreptate şi pentru libertate, el 

nu ne apare însă deloc ridicol. Nu degeaba alte personaje ale romanului 
îşi exprimă mereu uimirea la gândul că ingeniosul cavaler dă dovadă de 
o inteligenţă atât de excepţională (bonisimo entendimiento) în puţinele 
zile în care, întâmplător, nu mai meditează asupra unor chestiuni ale 
cavalerismului. O impresie extrem de convingătoare o lasă Don Quijote 
în discursul său despre libertate, foarte scurt, însă foarte frumos, discurs 
în care îi explică lui Sancho Panza esența libertății (partea a II-a, cap. 
58). În sfârşit, de tema libertăţii mai ţine un alt fir al acţiunii sau, dacă 
dorim, o variație burlescă a temei, cu o bogată tradiţie literară, a utopiei, 
a descrierii statului ideal. Este vorba despre ciudata stăpânire a lui 
Sancho Panza asupra „insuliţei” (insula) Barataria, care îşi găseşte până 
la urmă un sfârşit atât de ruşinos. 

Acest fapt m-a obligat apoi să privesc într-o lumină nouă şi „nesi- 
guranţa numelor”. În multiplicitatea denumirilor nu este obligatoriu să 
se exprime în mod necesar un moment de nesiguranță. Chiar şi aici 
putem vedea un moment de libertate! Suntem liberi în felul nostru de a 
denumi lucrurile, avem libertatea de a numi un obiect într-un mod sau 
altul, deoarece fiecare denumire corespunde unei anumite viziuni, unui 
mod particular de a vedea lucrurile. 

Cred că putem afirma că Don Quijote este o poezie despre liber- 
tate, că libertatea reprezintă tema propriu-zisă a acestui roman. Tragicul 
— căci Don Quijote este în acelaşi timp o tragedie — constă în faptul că 
posibilităţile de a lupta pentru libertate sunt limitate, că libertatea este 
legată inseparabil de nebunia eroului şi că acesta renunță să mai caute 
libertatea pentru sine şi pentru ceilalți chiar în momentul în care, înfrânt 
definitiv, crede că şi-a recăpătat sănătatea. O dată cu însănătoşirea, 
eroul a regăsit, deopotrivă, monotonia nesfârşită a vieţii, din care eva- 
dase la început, stăpânit de acel entuziasm „nebun” pentru libertate, 
entuziasm care constituie esenţa lui propriu-zisă. De acum nu va mai 
elibera pe nimeni, nu va mai lupta din nou pentru dreptate. Dacă moar- 
tea nu l-ar fi împiedicat, el şi-ar fi mâncat din nou, zi de zi, supa lui de 
carne, ouă şi slănină sâmbăta, linte vinerea şi, ca supliment, un porum- 
bel în fiecare duminică. 

Nu poate fi însă vorba aici despre motivarea şi justificarea detali- 
ată a felului cum interpretez eu romanul Don Quijote. Scurta mea schiță 

interpretativă reprezintă o încercare de a oferi, în conexiune cu 
interpretarea lui Spitzer, poate prea sumară, un concept referitor la 
problema „articulării sensului”. Am plecat de la ipoteza că în domeniul 
textelor există aceleaşi „niveluri de structurare” ca şi în domeniul 
limbilor particulare. Rezultă de aici că, pentru înțelegerea unui text 
procedăm la fel ca pentru înţelegera unei propoziţii, cu singura 
deosebire că, din cauza complexității mai mari, pericolul de a face 
greşeli este incomparabil mai mare la nivelul textelor decât la nivelul 
propoziţiilor. 

Pronunţarea unei propoziţii simple precum Jon este prost. este 
complet diferită, după cum ea este afirmată doar pentru sine sau apare 
ca element component al unei fraze: Nu este adevărat că Jon este prost. 
Exemplul pare banal, dar exemplele banale sunt uneori folositoare. Ca 
şi în acest caz simplu, şi în domeniul textelor trebuie să ne întrebăm 
mereu dacă un sens care a fost înţeles trebuie interpretat ca o „afir- 
mate" completă sau doar ca parte a unei „afirmaţii” care este posibil să 
nu fi fost încă complet înţeleasă. Prin analogie cu anumite procedee de 
reprezentare care au fost inventate pentru propoziţii, şi această ipoteză 
referitoare la articularea sensului poate fi prezentată schematic şi mult 
mai simplificat, după cum urmează: 


reesen! 
5 ens, 
/ 
OSFA t= text 
Sense, c = capitol 
Pa Li f= fragment 
CH = CH 
Sens, Sens; Zone, 
L j pe f j 


Dacă o aplicăm la cazul concret al „corecturii” făcute de noi inter- 
pretării de către Spitzer a romanului Don Quijote, această schemă ar 
putea arăta în felul următor: 

„polionomasie” acţiuni de discursuri utopie politică viaţa de zi cu zi 
etc. eliberare despre libertate || (tema Barataria) || (a nu face nimic) 


v 
(„perspectivism” = 
înțelegere limitată 
a omului) 


tema libertății/ nebunia sănătatea lui 
lui Don Quijote Don Quijote 


vindecarea de nebunie = 


privarea de speranța libertății 
„tragedie” 


sens posibil; 


Sfârşitul primului excurs. 


Excurs 2: „, Conotaţia ” unui stil al limbii ca factor constitutiv al 
sensului în opera lui Franz Kafka 


Am văzut în alt loc [cf. 2.2.1., 3)] că anumite varietăţi ale unei 
limbi pot evoca („conota” în sensul lui Hjelmslev) „il millieu” în care 
se vorbeşte în mod normal această varietate şi că această evocare poate 
contribui la sensul unui text. Faptul se poate ilustra extrem de bine cu 
ajutorul lui Kafka. Nu este vorba aici despre un fel de efect „veristic” în 
interiorul unei anumite povestiri a lui Kafka, ci despre valoarea 
întrebuințări unui anumit stil al limbii în întreaga lui operă. 

Ceea ce frapează mereu la citirea unui text de Kafka este un mod 
particular de a vorbi: un stil de cancelarie sec, precis, chiar obsedat de 
precizie, un tip de „limbaj administrativ” prin care lucrurile sunt rela- 
tate în mod precis, aproape ştiinţific. Din când în când, se subliniază 
chiar în mod expres faptul că textul ar trebui conceput ca o dare de 
seamă asupra celor constatate; în mod corespunzător, o povestire se nu- 
meşte Ein Bericht für Akademie („O dare de seamă pentru Academie“). 

Atât deocamdată despre utilizarea unui anumit stil al limbii în opera lui 
Kafka. 

Să ne îndreptăm acum atenţia spre acel ce al faptelor relatate în 
darea de seamă. Ce fel de stări de lucruri şi ce fel de întâmplări fac 
obiectul acestor dări de seamă exacte, aproape ştiinţifice? La o exami- 
nare mai sumară putem distinge două clase de întâmplări. 


Apare aici o vietate, care, privită de departe, arată ca un sul 
subţire de aţă, sub formă de stea, dar care, la o examinare, ce-i drept, 
mai atentă, pare a avea o alcătuire ceva mai complicată. Vietatea este 
foarte mobilă, în mod evident absolut inofensivă şi poate da răspunsuri 
multumitoare, chiar sărace în informaţii, la întrebări simple. Se numeşte 
Odradek, iar acest fapt este sigur. Cât priveşte însă originea, nimic nu 
este clar; unii presupun un etimon slav, alții, dimpotivă, cred că este 
vorba despre un cuvânt german la origine, care a fost slavizat ulterior. 

Sau este vorba despre un proaspăt avocat, care şi-a deschis un 
birou în oraş. Acesta se numeşte dr. Bucephalus, dar prin aspectul său 
exterior aminteşte prea puţin despre vremea în care încă mai era 
armăsarul lui Alexandru cel Mare. În linii mari, în barou nu există nicio 
rezervă în privinţa noilor activități profesionale ale dr. Bucephalus. 
Având în vedere importanța sa în cadrul istoriei mondiale, ar trebui să 
arătăm înţelegere pentru situaţia lui dificilă. În vremurile noastre ar fi 
poate realmente mai bine să se afunde în codurile de legi decât să 
cucerească India — un proiect pentru a cărui îndeplinire cu succes nu 
mai există acum condiţii propice. 

Altă dată este vorba la Kafka despre o întâmplare banală. A se 
duce la B cu treburi importante, dar nu-l găseşte pe B, căci acesta 
tocmai plecase la A cu aceeaşi problemă. A porneşte înapoi spre casă 
pentru a se întâlni cu B, acolo unde acesta încă îl aşteaptă. Ca urmare a 
unei neaşteptate deteriorări a capacităţii sale motorii, A nu mai reuşeşte 
să ajungă acasă în timp util pentru a-l întâlni pe B, care îl aşteaptă în 
camera sa. Neputincios, A trebuie să asculte cum B părăseşte casa 
manifestându-şi zgomotos indignarea. 


Se mai petrec însă şi o serie de fapte complet diferite: 


Un comis-voiajor se trezeşte într-o dimineaţă şi constată că s-a 
transformat într-o gânganie îngrozitoare. Această metamorfoză nu va 
rămâne fără consecinţe asupra vieţii sale ulterioare. Se va ajunge la un 

îndelungat proces de formare a opiniilor în intimitatea sa imediată, al 
cărui rezultat va fi concluzia pe care, în final, nici el însuşi nu va fi în 
stare să o evite: pentru gângănii nu există în definitv condiții adecvate 
de viaţă într-o familie burgheză. 

Mai avem cazul unui om de la ţară, care solicită să 1 se permită 
intrarea în Lege. Un portar cu o barbă tătărască lungă, subțire şi neagră 
îl îndeamnă să mai aibă puţină răbdare. Încercările de mituire eşuează şi 
par a fi fără efect şi din cauză că mulţi portari, în ordine ierarhică, unul 
mai puternic decât celălalt, păzesc Legea de intruşi. Timpul se scurge, 
iar viaţa omului simplu se apropie de sfârşit. Fără să mai spere că îşi va 
atinge scopul, acesta se întreabă, marcat de iminenţa morţii, de ce în tot 
acest amar de timp el a fost singurul care a cerut să i se permită intrarea 
în Lege. Din simplul motiv, i se răspunde, că intrarea în faţa căreia se 
afla fusese destinată doar lui. Odată cu moartea sa, această intrare nu 
mai are nicio funcţie şi ar putea fi închisă definitiv. 

Altă dată, într-o localitate necunoscută, un frate şi o soră trec pe 
lângă poarta unei curţi interioare. Nu putem exclude cu maximă certi- 
tudine faptul că sora, fie cu intenție, fie din neatenţie, a bătut la poartă. 
Întâmplarea, pentru care nu se pot aduce dovezi incontestabile, a fost 
remarcată, cu toate semnele de uimire, de câțiva martori întâmplători. 
Un proces nu va putea fi evitat, iar un deznodământ nefericit este ca şi 
sigur. În ultimul moment, fratele altruist reuşeşte, sub un oarecare 
pretext, să-şi salveze sora de intervenția puterii executive; pentru el 
însuşi, nu există însă nici cea mai mică şansă să-şi termine înainte de 
termen pedeapsa cu închisoarea pe viață, la care a fost condamnat. 

Altă dată ne aflăm într-o colonie penitenciară, în care aparaturi 
ingenioase de mare rafinament tehnic asigură o executare modernă a 
sentințelor. Condamnaţii nu-şi cunosc propria sentință; nu li se dau lă- 
muriri nici măcar cu privire la stadiul de execuţie a unei condamnări şi 
nu au, desigur, nici ocazia să se apere, deoarece principiul după care se 
iau decizii aici este cel potrivit căruia „vina este întotdeauna indubitabilă”. 

Într-un caz nu mult diferit, un funcţionar de bancă, fără antece- 
dente penale, este implicat într-un proces lung şi complicat. Un an 
întreg nu reuşeşte să afle amănunte despre dedesubturile procesului şi 
nici să fie dus în faţa judecătorului suprem. În cele din urmă, este 
executat de doi domni îmbrăcaţi decent, zgârciți la vorbe, într-un mod 
surprinzător de grosolan — ucis ca un câine pentru o vină pe care nu o 
cunoaşte. 

Ne aflăm, aşadar, parțial într-o lume inexplicabilă, parțial într-o 
lume crudă — în sfera de acţiune a unor legiferări de fiecare dată diferite. 
Lumea inexplicabilă este populată de fiinţe precum Odradek sau dr. 
Bucephalus, despre care nu putem să adunăm suficiente informații 
pentru a putea da într-un mod oarecare explicaţii clare sau pentru a 
putea face chiar pronosticuri verosimile cu privire la comportamentul 
lor. În această lume se petrec şi întâmplări care nu pot fi explicate în 
întregime, precum întâlnirea, care nu a mai avut loc, dintre A şi B. Este 
vorba despre o lume încâlcită, însă relativ inofensivă. În schimb, în 
lumea cea crudă, fapta nedemonstrată de a bate la o poartă poate con- 
stitui un delict grav; cineva se poate transforma aici într-o gânganie 
uriaşă sau poate nimeri în angrenajul nemilos al unei justiţii din care 
cunoaşte doar brațul executiv — puterea judecătorească şi mai ales cea 
legislativă rămân enigmatice şi inaccesibile. 

Considerate în sine şi pentru sine, nici lumea inexplicabilă, nici 
cea crudă nu reprezintă o lume înspăimântătoare pentru oameni şi, cu 
atât mai puţin, pentru omenire. Atât timp cât nu este prezentă o amenin- 
tare serioasă, ne-am putea mulțumi cu explicaţiile nesatisfăcătoare. La o 
lume crudă ne-am putea adapta atâta vreme cât ea rămâne transparentă 
din punct de vedere raţional. Unii indivizi izolaţi pot fi nimiciţi, însă 
omenirea, privită ca specie, va reuşi să înfrunte sistematic amenințările 
provenind din această lume crudă. 

Întregul se transformă într-o lume înspăimântătoare abia prin 
faptul că cele două lumi parțiale nu sunt atât de clar separate una de 
cealaltă, aşa cum ar putea părea în reprezentarea noastră schematică. 
Lumea „inexplicabilă” şi cea „crudă” alcătuiesc împreună o lume frag- 
mentară şi, prin aceasta, înspăimântătoare, în care nu există niciun fel 
de ajutor. Diferitele secțiuni ale acestei lumi se întrepătrund, astfel încât 
nu putem şti niciodată în care dintre secţiuni ne aflăm la un moment dat. 
Până la urmă, faptul că armăsarul lui Alexandru cel Mare este membru 
al baroului ascunde oare vreo primejdie? Transformarea unui comis- 
voiajor într-un gândac este un fenomen inexplicabil, dar în definitiv 
inofensiv şi reversibil? Într-o astfel de lume fragmentară aşa ceva chiar 
nu putem şti. 

Această lume nu este zugrăvită deloc prin prisma compasiunii unei 
persoane implicate, ci în acel stil sobru, de o extremă precizie, pe care 
l-am putea numi „limbaj de proces verbal”. La rândul său, limbajul 
folosit devine uneori obiect al unei explicaţii factuale, ca în cazul 
povestirii Odradek, unde sunt discutate critic şi respinse ipotezele privi- 
toare la originea numelui întrebuințat. Aşadar, procesul verbal factual 
este transpus ocazional la nivelul metalimbajului. 

Personajele care apar în aceste procese-verbale de observaţie scru- 
pulos formulate corespund într-un anumit sens modului în care se 
relatează despre ele. Nu este vorba despre oameni extraordinari, cu o 
înfăţişare frapantă, care să fie afectaţi de pasiuni puternice sau înzestrați 
cu abilități peste medie. Sunt oameni simpli, conştiincioşi, care sunt 
numiți adesea doar cu inițialele sau rămân chiar complet anonimi şi 
care au meserii subordonate, chiar dacă utile: topografi, funcţionari la 
bancă, comişi-voiajori; chiar şi atunci când iau cuvântul, se exprimă de 
obicei la fel de factual şi neutru ca povestitorul atunci când vorbeşte 
despre ei. 

Va trebui deci să presupunem că această lume, alcătuită din bucăţi, 
în interiorul căreia sunt valabile coduri juridice diferite, nu este o lume 
născocită, ci este propria noastră lume. Aici este locul unde ne putem 
metamorfoza într-o gânganie uriaşă, aici aşteptăm zadarnic întreaga 
viață în fața Legii, în faţa propriei noastre Legi, aici există tribunale în 
fiecare casă, în fiecare pod, şi aici trebuie să ținem cont de faptul că, 
fără posibilitatea de a ne apăra şi fără a ne cunoaşte măcar propria vină, 
putem fi omorâți în final ca un câine. 

Schema următoare nu are pretenţia să redea într-o formă compri- 
mată structura completă a sensului operei lui Kafka; ea este gândită, în 
primul rând, pentru a arăta modul în care folosirea „conotativă” a unui 
anumit stil al limbii poate contribui la constituirea sensului în întreaga 
operă a unui autor: 


186 


Lingvistica textului ca „lingvistică a sensului” 


„limbaj administrativ”; fapte, fapte» 
procese verbale factuale şi „lumea „lumea 
metalingvistice inexplicabilă” crudă” 


lumea fragmentară, înspăimântătoare 
banalitatea: 
- personajelor 
- numelor 
- profesiilor 
lumea noastră 


Sfârşitul celui de-al doilea excurs. 


2.6. Sensul ca rezultantă a diferitelor relaţii ale semnului. 
Schițe de interpretare a unor texte din literatura „elevată” 
şi din literatura „populară” 


După ce ne-am aruncat o privire asupra problemelor articulării sensului 
în domeniul textului finit, respectiv al întregii ceuvre a unui scriitor, să 
ne întoarcem acum din nou la „pietrele de temelie” simple care alcă- 
tuiesc sensul. Voi încerca să vă arăt, cu ajutorul unor scurte exemple, 
cum sensul se constituie ca rezultantă a celor mai diferite relaţii pe care 
semnele le stabilesc în interiorul textului. Spre deosebire de ceea ce am 
spus mai înainte let 2.2. — 2.3.2], aici nu este vorba însă nici despre o 
„teorie a textelor”, nici despre o „lingvistică generală a textului”, ci 
despre lingvistica textului ca explication de texte, despre lingvistica 
textului ca aplicare a „gramaticii” unui text dat [cf. 2.5.1.]. 


2.6.1. Alceu: reprezentarea unei furtuni 


La primul text pe care vrem să-l interpretăm este vorba despre o 
strofă dintr-o poezie de Alceu!. Strofa trebuie să ne servească ca 
exemplu pentru modul în care limba poate fi întrebuințată cu o funcţie 


! [Cu abateri ortografice neînsemnate, după: M. Treu (ed.), Alkaios. Griechisch 
und Deutsch, München? , 1969, p. 40.] 

picturală, dar nu în sensul unei imitări prin intermediul substanţei 
semnelor, ci prin intermediul formei, în cazul nostru prin numerus şi 
prin dimensiune [cf. 2.2.3., 2)]. 


"A0UvvETIuL Tv dvEuwv OTÁOLV, Asynnetemi tôn anemân stásin; 
TÒ ue ch EvOev Oua ui v5eTau, tò men gàr enthen kyma kylindetai, 
TO SZvOev: duer A Oh TÒ utooov tò d'enthen; ámes don tò messon 
VI doo huele ouv ela var. nâi phoremetha sýn melainai!. 


Asta înseamnă aproximativ: 


Târât sunt de zbuciumul valurilor, 

căci un val vine rostogolindu-se din partea asta, 
de dincolo vine un altul. Noi, la mijloc, 

suntem târâţi înainte pe nava neagră”. 


În această traducere, care încearcă să fie mai mult sau mai puţin 
literală, nu apare nimic din ceea ce se „face” aici, de fapt, cu limba. În 
primul vers ni se prezintă lapidar situația: este furtună. Şi apoi cel de-al 
doilea vers: 70 ue cho Zrëck kOu kvAívõsrai, datorită lungimii acestui 
vers vedem apropiindu-se valul care ne acaparează întreaga atenție, nu 
mai avem timp să băgăm de seamă şi cealaltă parte, că ea s-a şi 
întâmplat: 76 5ZvBev „de dincolo vine un altul”, ceea ce în română este 
mult prea lung pentru a produce un efect comparabil cu cel din greacă. 
Noi înşine ne aflăm însă pe navă, la mijloc, duer 5'0v 70 ufooov. 
Elementul ameninţător al situației este evocat prin chiar elementul fonic, 


! Transcrierea este gândită ca un ajutor pentru cititorul fără cunoştinţe de 
greacă: ë şi o corespund literelor o. respectiv w, deci vocalelor lungi cu grad 
mediu de deschidere (lungimea celorlalte vocale nu se marchează în 
ortografia grecească tradiţională). Litera A apare pentru , adică spiritus asper, 
şi se pronunță asemănător ca în germană; semnele prozodice redau accentul 
muzical (melodic) al limbii greceşti vechi: “= ascuţit, intonaţie ascendentă, 

` = grav, intonație descendentă, respectiv ^ = circumflex, intonaţie ascendent- 
descendentă (doar la vocale lungi şi diftongi). 

? Vezi şi versiunea românească a lui Şt. Bezdechi, în Antologia liricilor greci, 
Institutul de Arte Grafice „Viaţa”, Cluj, 1927, p. 38: „Nu mai cunosc al 
vântului rost şi drum./ Un val ne împresoară de-aici, de-aco-/ lo altul. Noi în 
mijloc mergem/ Duşi de corabia neagră [...]”. 

mai ales prin accentele ascuțite de la început, cărora le urmează, după 
aşa-numitul „punct grav”, din nou un accent ascendent. Faptul că 
suntem târâți de vânt este evocat prin ritmul alert al ultimului vers: vã 
WoprjueBa ouv ue?ai van. 


2.6.2. Eschil: Agamemnon 


Cel de-al doilea text pe care îl vom supune analizei este un foarte 
scurt fragment din bocetul Cassandrei, din tragedia Agamemnon a lui 
Eschil. Textul ne va servi ca exemplu pentru un procedeu general, a 
cărui importanță pentru poezie a fost subliniată de Roman Jakobson: 
transformarea relaţiilor in absentia în relaţii in praesentia. Jakobson 
vorbeşte în acest context despre proiectarea axei paradigmatice pe axa 
sintagmatică. Ce s-ar înţelege prin acest lucru se poate explica în modul 
cel mai simplu cu ajutorul rimei sau al aliterației: limbile conţin diverse 
„paradigme” de cuvinte, care, din punct de vedere fonic, sună asemă- 
nător sau identic fie la finalul, fie la începutul lor. În versul cu aliteraţie 
sau în strofa rimată, aceste relaţii paradigmatice se actualizează printr-o 
sintagmă Jet 2.2.1., la)]. Rima sau aliteraţia sunt totuşi doar forme 
specifice ale unui procedeu mult mai general, utilizate foarte des în 
cadrul unei anumite tradiții literare. O altă posibilitate de aplicare a 
acestui procedeu o găsim într-un al doilea text: 


GTOTOTOTOI TOTO Să Ototototoi popoi dă; 
“A moldov4 moldov |. Apollon, Apollon! 


Primul vers nu deţine nicio semnificaţie lingvistică; este vorba 
despre o înlănţuire de strigăte de jale cu caracter interjecțional, în care 
se articulează în mod confuz suferinţa încă nedeterminată, încă incomu- 
nicabilă, a Casandrei. Însă deja din cel de-al doilea vers, din acest sunet 
configurat doar la nivel fonematic prinde formă un nume: Apollon, 
Apollon, numele este preluat şi de cor; cor şi corifeu îşi exprimă 
uimirea stârnită de acest bocet, în care văd o ofensă adusă chiar zeului 
invocat. Atunci, Casandra continuă: 


! [Citat din O. Werner (ed.), Aischylos. Tragâdien und Fragmente, München, 
1969, p. 70.] 

"A mollov, A moñàov, Apollon, Apollon! 
Our, AO] ue, agyiât”, apollân emos: 
dmlleuoc apălesas 


Apollon, Apollon, dyvâr „călăuzitorule”, dróAwv <uos, „cel care 
mă distrugi”, adică „tu, care ar fi trebuit să mă călăuzeşti, eşti cel care 
mă distruge”, dmi/coas, „m-ai condamnat la ruină”. Avem, deci, de-a 
face cu o succesiune progresivă de determinări. Din materialul sonor 
configurat doar la nivel fonematic se formează mai întâi numele zeului 
Apollo, iar acest nume este pus apoi în legătură, din punctul de vedere al 
unei „etimologii populare”, adică pe baza unei similitudini fonice „din 


EM 


limbă”, cu verbul dr-óAAvui, åár-óAAvuar „a distruge”, „a prăpădi” . 


2.6.3. Sappho: Epitalam 


Cel de-al treilea exemplu la care mă voi referi, o strofă dintr-un 
poem de Sappho, va arăta cum se constituie sensul în relație cu contextul 
extraverbal cultural, cum anumite tradiţii culturale pot apărea ca factori 
constitutivi ai sensului. Strofa sună astfel: 


*“Forepe, Măvra pepe, Goa pai voie Espere, pânta phereis, ósa phainolis 
EOxESAO AŬĞwç eskedas ` Aúðs, 
peperg ov, phereis Gin, 


goes alya, păpers Gu părepi mať.  phereis aîga, phereis ápy máteri paída. 


O traducere care, din cauza lipsei unei tradiţii culturale corespun- 
zătoare în comunitatea noastră, poate contribui cu greu la înţelegerea 
poeziei, ar putea suna în felul următor: 


! [În traducerea istoricului J.G. Droysen, elev al lui Hegel, această asociere pe 
bază de „etimologie populară” este redată cu ajutorul unui joc de cuvinte cam 
forțat: „O Apollon! Du Wegfiihrer! O Abholder mir! Abhold verdirbst du gar 
mich...” — „O Apollo! Tu, călăuzitorule! O, răuvoitorule! Răuvoitorule, mă 
distrugi...“. Vezi şi versiunea românească a lui Alexandru Miran, în Eschil, 
Tragedii, Editura Univers, Bucureşti, 2000, p. 249: „Apollon! Apollon,/ al dru- 
murilor zeu!/ Nimicitor al meu!/ Mă nimiceşti acum din nou/ — şi cât de lesne!”]. 


? Citat din: Treu (ed.), Sappho, op. cit., p. 88. 

O Abenddămmerung, du bringst alle zurück, was die Morgendăimmerung 
zerstreut hat, 

bringst das Schaf zurück, 

bringst die Ziege zurück, bringst zur Mutter das Kind. 

„Oh, Amurg, tu aduci înapoi tot ceea ce a împrăștiat Aurora, 

aduci înapoi oaia, 

aduci înapoi capra, îi aduci înapoi mamei copilul“. 


Traducerea ne-ar putea crea impresia că ar fi vorba aici despre un 
cadru natural plin de beatitudine, despre o invocare a păcii amurgului. 
O astfel de interpretare ar vedea în numele Hesperos şi Eos” fenomene 
naturale personificate. Procedând astfel, nu s-ar lua deloc în conside- 
rație tradiţia culturală în care acest poem se încadrează; cu alte cuvinte, 
i se „substituie” în mod neadecvat o tradiţie culturală cu totul diferită. 
La începutul strofei apare un vocativ, Forsps, zeul Hesperos este abor- 
dat direct; acest zeu se află într-un veşnic conflict cu Eos „cel strălu- 
citor”, de data aceasta a învins Hesperos, dar mâine dimineață va 
învinge din nou Eos, care va duce din nou departe oaia, capra, copilul. 
Nu se vorbeşte, aşadar, doar de liniştea serii, ci şi, concomitent, despre 
neliniştea care izvorăşte din cunoaşterea unui ritm etern: doi zei se află 
într-o dispută continuă, dispută care ne influenţează viața şi a cărei 
încheiere nu o putem influenţa. 


2.6.4. Sappho: „Cartea a cincea” 


Cel de-al patrulea exemplu provine tot din opera lui Sappho; el ne 
arată cum anumite procedee lingvistice, în relaţie cu lucrurile despre 
care se vorbeşte, produc un anumit sens. Este vorba aici, deci, în primul 
rând nu despre relaţiile semnului lingvistic în interiorul textului, cât mai 
degrabă despre construirea „semnului textual” prin intermediul semnifi- 


! Vezi şi versiunea românească a Siminei Noica, în Antologie lirică greacă, 
Editura Univers, Bucureşti, 1971, p. 68: „Câte le-mprăştie zorile limpezi, 
luceafărul seu Toate le-aduce: şi oaia şi capra şi mamei copilul”. 

? Acestea sunt corespondentele ionice ale numelor eolice care apar la Sappho. 
În dialectul eolic, spiritus asper a devenit spiritus lenis (psiloză), de aceea în 
transcriere nu mai apare niciun h la Espere şi la ósa. 

cației şi al desemnării ca signifiant şi a sensului ca signifié |cf. 1.6.]. 
Există în teoria traducerii o aserțiune destul de veche, chiar dacă 
arareori clar articulată, potrivit căreia o traducere aşa-zis „literală” riscă 
să devină un contrasens, mai ales atunci când în limba-ţintă, pentru 
desemnarea stării de lucruri comunicate în original, ne stau la dispoziție 
doar conținuturi cu o configuraţie complet diferită. Acest lucru va 
deveni evident dacă confruntăm strofa lui Sappho în primul rând cu o 
traducere germană destul de „literală”: 


Ag5uxe êv dos Dedyke men a selânna 
kai Ilinia5eG uo Ge kai Pleiades; mesai de 
vUxTEG, napd 5 ŠOXET pa nyktes, pară d 'erkhet'ora; 
Zen Ai uOva kateúðw' ego de mona kateudo. 


„Luna a apus deja, 
ca şi Găinuşa. Este miezul 
nopții; timpul se scurge. 


Eu singură zac”. 


Această traducere ar putea fi o traducere utilizabilă, dacă ar fi 
vorba doar despre desemnare şi nu şi despre semnificaţie, despre 
„modul-de-a-fi-dat““ al desemnatului. Sensul special al acestei poezii se 
formează în corelaţie cu două procedee foarte curente în limba greacă, 
aplicate pentru desemnarea stărilor de lucruri care apar în traducerea 
noastră în română. Devine astfel încă şi mai clar faptul că limbajul 
poetic nu are deloc nevoie să opereze cu mijloace „neobişnuite“ — în 
această strofă, poetesa arată ce se poate face cu cele mai simple instru- 
mente ale limbii greceşti. 


! Citat din Treu (ed.), Sappho, op. cit., p. 72. 

? Vezi şi versiunea românească a lui Şt. Bezdechi, în Antologia liricilor greci, 
Institutul de Arte Grafice „Viaţa”, Cluj, 1927, p. 37: „A apus în ceruri luna/ 
Şi-a apus Cloşca cu pui./ E târziu — e miezul nopţii./ A trecut ora”ntâlnirii/ [Şi 
el nicăirea nu-i.]/ Ce să fac. Dorm singurică...”. 

* [Această formulare provine din renumitul studiu al lui Gottlob Frege Uber 
Sinn und Bedeutung şi se referă acolo la „sens”. Distincția lui Frege cores- 
punde distincţiei operate aici între semnificaţie şi desemnare; semnificaţie (la 
Frege) = desemnare, sens (la Frege) = semnificaţie.] 

Primul dintre cele două procedee lingvistice specifice limbii 
greceşti, care prezintă importanţă pentru constituirea sensului acestei 
strofe, constă în opoziția dintre uk şi Ac Este vorba despre două 
particule, care ar putea fi redate în germană prin einerseits — andererseits 
(„pe de o parte — pe de altă parte”). Prin intermediul acestor două parti- 
cule, stările de lucruri care apar în această strofă sunt clasificate oare- 
cum în două categorii: 


UÉN Ki 
Zeus d ocAdvva (0cÂrivn) Ho vUKTEG „miezul nopții” 
kai IlAnia5ec nappyer io „timpul se scurge” 
„Luna a apus deja, čyw uóva kareúðw „eu singură zac“ 


şi Găinuşa.” 


Pe de o parte, avem deci ceea ce se petrece în cer şi, pe de altă 
parte, ceea ce se întâmplă pe pământ. Astfel, singurătatea de la miezul 
nopții a lui Sappho dobândeşte o dimensiune cosmică; mişcările 
corpurilor cereşti devin o unitate de măsură a singurătăţii ei. 

Celălalt procedeu lingvistic constă într-o posibilitate foarte uzuală 
în limba greacă, mai ales în dialectul eolic, dialectul lui Sappho, şi 
anume în despărţirea facultativă a verbelor compuse în sintagmă. În cel 
de-al treilea vers al strofei noastre, sintagma verbală mapćéoyouar „trece” 
este oarecum desfăcută prin acel 6£ intercalat între părțile sale compo- 
nente: 7âoa A &oyer. Prefixul îşi recapătă astfel nu doar forma sa 
completă mdoa, ci şi semnificaţia sa autonomă: „alături”, „pe lângă”. 
Dacă conştientizăm acest aspect, recunoaştem imediat că „timpul se 
scurge” este o traducere „palidă”, care ţine cont doar de semnificația 
abstractă a compusului. Timpul nu doar se scurge, el trece pe lângă 
Sappho, metafora „palidă” fiind astfel remotivată. Sappho este de atâta 
vreme singură, încât timpul a devenit o scurgere palpabilă la care ea nu 
ia parte: poeta rămâne „alături de” timp. 


2.6.5. Eschil: Perşii 


Al cincilea exemplu, despre care am vorbit deja de mai multe ori, 
este poate cel mai interesant. Este vorba despre câteva versuri din 
Perşii lui Eschil, despre cântecul pe care grecii l-au intonat în dimineaţa 

dinaintea bătăliei de la Salamina’. Ceea ce frapează la acest mic cântec 
este extraordinara lui simplitate. Când vorbesc despre „ceva frapant”, 
mă refer, fireşte, la ceva frapant care apare în text, nu „în limbă”. În 
această privinţă, Michael Riffaterre a observat bine: „caracterul fra- 
pant” este o categorie care se referă la nivelul textelor, nu la limbă”, nu 
este vorba aici despre „limba lui Eschil”, ci despre ceea ce a făcut 
Eschil cu limba greacă într-un anumit loc din opera sa. 
Cântecul sună în felul următor: 

vd mat5ec' ElArjvuv, TE 

EHevOspo0Te TaTpi5, eHevOapodre fÈ 

maiðaç, yuvaTkaç Gei TE maTtpõwv Zän 

Orjkag TE npoyóvwv: võv Omg mu ce. 


O paides Hellenon, (e 

eleutheroiite patrid ”, eleutheroiite de 
paidas, aynaikas theGn te patron hédë 
thēkas te progânân: nýn hyper pântân agon. 


„O, copii ai elenilor, porniţi! 
Eliberaţi-vă patria, hai, eliberaţi-vă 
copiii, soțiile, sălaşurile zeilor noştri, 

mormintele strămoşilor. Pentru toate acestea va fi lupta”. 


În ce constă aici procedeul particular? În simplitatea elementară a 
acestor versuri, care se află într-un puternic contrast cu contextul verbal 
indirect. Eschil este un poet care se exprimă prioritar prin înlănțuiri 
nesfârşite de metafore — aici nu foloseşte niciuna, limitându-se la cele 
mai simple mijloace ale limbii. 


! Eschil, Perșii, v. 402-405. 

? [Vezi Riffaterre, Strukturale Stilistik, op. cit., în special cap. 3.] 

? [Citat din Werner (ed.), Aischylos, op. cit., p. 284.] 

4 Vezi şi versiunea românească a lui Eusebiu Camilar, în Eschil, Perșii. Cei 
şapte contra Thebei, Editura de Stat pentru Literatură şi Artă, 1960, p. 28-29: 
„Ci, haideţi, DU Ai Greciei, la lupta cea supremă!/ Veniţi! Veniţi! Eliberați 
pământul/ Străbunilor! Eliberaţi copiii!/ Eliberaţi soțiile! Veniţi!/ Daţi templelor 
străbune libertate!/ Eliberaţi şi locurile unde/ Zac îngropate oasele străbune!/ 
Veniţi! Veniţi! Acum, ori niciodată ...”. 

Această simplitate a mijloacelor limbii este, totuşi, doar una dintre 
componentele care prezintă importanță pentru geneza sensului. Pentru a 
putea evalua corect funcţia expresiei lingvistice în procesul de consti- 
tuire a sensului, trebuie să ne reamintim câţiva factori ai contextului [în 
sensul cel mai general: cf. III în schema de la 2.2.5.] în care apare acest 
scurt cântec de luptă: 

Grecia este ocupată de perşi până la istmul Corint. La sfatul lui 
Temistocle, Atena a fost părăsită, perşii au distrus Acropolele şi au 
incendiat oraşul. Pireul, portul Atenei, este şi el în mâna perşilor. Pe 
Aigaleos, o colină din faţa Salaminei, Xerxes a pus să i se ridice un tron 
de aur, pentru a se putea bucura de acest ultim spectacol aşa cum se 
cuvine stăpânului unui uriaş imperiu asiatic. Grecii se găsesc într-o 
situaţie de agonie, dar agonie nu în sensul etimologic, ci în sensul mo- 
dern al cuvântului. Singurii greci încă liberi sunt aceşti bărbaţi de pe 
navele aflate în strâmtoarea de la ieşirea din golful Eleusis; de ei 
depinde acum totul. Într-o astfel de situaţie, se va renunţa la retorica 
măiestrită. Vor fi enumerate doar lucrurile indispensabile pentru noi, 
oamenii, lucruri despre care este vorba şi aici: patria, rudele apropiate, 
adică ceea ce ne leagă de națiunea noastră; templele zeilor, care ne 
asigură legătura cu cerul, şi mormintele strămoşilor, care ne asigură 
trecutul. 

Dar aceasta nu este încă tot. Eschil, care cu zece ani înainte luase 
parte la bătălia de la Marathon, era prezent şi la Salamina; ne-am putea 
aştepta, aşadar, la un fel de relatare a evenimentelor trăite, relatare de 
tipul: „Uitaţi-vă ce fel de bărbaţi am fost noi atunci! Într-o situație 
disperată, noi, un număr restrâns de bărbaţi extrem de hotărâți, am reuşit 
să învingem cel mai mare imperiu din lume”. Dar un poet ca Eschil nu 
face asta. Nu el însuşi, ca cineva care fusese de faţă, este acela care 
reproduce cântecul grecilor dinaintea bătăliei, ci îl pune în gura unui sol 
persan care, la curtea persană de la Susa, îi relatează Atossei, mama lui 
Xerxes, despre nimicitoarea înfrângere suferită de flota persană la 
Salamina. După cum se întâmplă de obicei la Eschil, lunga relatare a 
solului este plină de „retorică”, în sensul obişnuit al cuvântului, şi, în 
cadrul acestui discurs măiestrit, cele câteva versuri care apar sub forma 
unui citat direct formează un contrast cu un efect extraordinar de 

puternic. De o parte limbuta tânguire despre înfrângerea de neconceput, 
de altă parte chemarea laconică la lupta decisivă pentru cele mai 
elementare şi mai esenţiale bunuri. „Voi, copii ai elenilor! Când sunt în 
joc cele mai simple valori general umane, când este în joc libertatea, 
atunci cauza cea dreaptă trebuie să învingă”. „Fractura“ stilistică 
din lungul discurs al solului persan reprezintă, după părerea mea, un 
procedeu textual extraordinar, un procedeu pe care, fireşte, Eschil l-a 
descoperit intuitiv. 


2.6.6. Un cântec argentinian 


Ca ultim exemplu am selectat o poezie simplă despre crescătorii 
de vite sud-americani, acei vaqueros, poezie care a devenit populară în 
Argentina: 


Las penas y las vaquitas „Grijile şi văcuţele 

Se van por la misma senda. Merg pe aceeaşi cărare. 
Las penas son de nosotros, Grijile sunt ale noastre, 
Las vaquitas son ajenas. Văcuţele, ale altora.” 


La fel ca în cel de-al patrulea exemplu al nostru, şi anume în cel 
de-al doilea text al lui Sappho, constatăm şi procedee lingvistice şi, 
deopotrivă, procedee non-lingvistice, care participă în mod esenţial la 
construirea sensului acestui scurt text. În formele cotidiene ale uzului 
lingvistic, coordonarea este aplicată la obiecte şi stări de lucruri, între 
care există un raport în interiorul contextului extraverbal natural (cf. 
supra): necazuri Şi griji — vite şi oi etc. Sunt coordonate aici doar cuvin- 
tele care substituie lucruri, între care nu recunoaştem, de obicei, niciun 
raport „natural”: penas y vaquitas, griji şi văcuţe. 

Pentru desemnarea vitelor nu se foloseşte cuvântul obişnuit vacas, 
ci diminutivul vaguitas. Prin acest diminutiv se face evident referire la 
toate vitele care sunt mânate la păscut de văcari pe drumuri de ţară. 
Aşadar, vaquitas nu poate fi interpretat ca formă diminutivală, ca 
expresie pentru „vite mici”, ci în acest diminutiv trebuie să vedem mai 
degrabă o formulă de alint; cel care cântă acest cântec are o relație 
specială cu aceste animale care îi sunt încredințate. 

În fine — şi aici apare din nou un procedeu parţial lingvistic, parțial 
non-lingvistic —, grijile sunt prezentate ca lucruri concrete. Acest lucru 
îl observăm mai întâi în faptul că penas este tratat din punct de vedere 
sintactic ca un obiect concret. În limba spaniolă (ca în multe alte limbi), 
exprimarea predicativă a posesivităţii este rezervată de obicei desemnă- 
rii relaţiei de posesiune în înţeles concret, în timp ce expresia atributivă, 
pe lângă posesiune în sens concret, poate denumi şi posesivitate în sens 
„transferat”: Es mi libro, este libro es tuyo, estos libros son de nosotros, 
dar es mi padre, şi (de obicei, adică atunci când nu vrem să spunem 
prin asta ceva special; vezi mai Jos) nu Tel padre es mio; *la madre es 
de nosotros etc. [Pentru a evita posibilele erori de interpretare: prin 
aceasta nu trebuie înţeles că o propoziţie precum Această mamă îmi 
aparține. ar fi în general „negramaticală”.] Dacă raportul posesiv este 
exprimat în formă predicativă şi în acele cazuri, în care nu este vorba 
despre „posesiune”, ci despre apartenenţă „naturală” (sau socială) (soţia 
mea, fiica mea, mâna mea), atunci lucrurile care aparţin subiectului 
posesivului sunt catalogate, pe baza acestui raport natural, drept obiecte 
pe care le putem poseda, precum cărţile sau ceasurile de mână. Cireada 
mânată aici la păscut pe cărare constă din entităţi concrete coordonabile, 
din vite şi griji care pot fi „sortate”, adică atribuite unor diverşi proprie- 
tari: grijile aparţin acestor vaqueros, iar vitele unor oameni necunoscuți, 
care poate nu le-au văzut niciodată. 

Este vorba, prin urmare, despre o poezie cu caracter social în sen- 
sul propriu al cuvântului, dar despre o poezie, şi nu despre un pamflet 
de critică socială, despre un simplu vehicul al protestului social: „Noi, 
care cunoaştem cel mai bine vacile, fiindcă le paştem, nu deţinem niciuna. 
Dar nu-i adevărat că nu am avea chiar nimic; în definitiv, avem grijile 
noastre.” 


2.7. Contextul tematic 


Înainte de a ne ocupa de relaţia dintre lingvistica textului şi lingvistică 
în general, aş dori să mai fac câteva observaţii cu privire la contextul 
tematic. Contextul tematic este un caz-limită al contextului verbal 
indirect (cf. 2.2.5., schema). În orice operă, fiecare capitol, ba chiar, 

până la un anumit punct, fiecare cuvânt, deţine o anumită semnificaţie 
legată de ceea ce s-a spus deja, iar ceea ce s-a spus deja capătă, cu 
fiecare nou paragraf, până la ultimul, un sens nou, mai complet. Vorbim 
deci despre raportul dintre temă şi remă, dar nu la nivelul propoziției, ci 
la nivelul textului. Şi aici textul se dovedeşte din nou a fi un nivel 
superior: tema şi rema unei propoziții sau ale mai multor propoziţii pot 
reprezenta, luate împreună, tema sau rema unui text". 

Pare de la sine înțeles ca în analiza contextului tematic să ne inte- 
resăm în primul rând de ceea ce apare în locurile „expuse” ale textului. 
Am proceda, aşadar, corect dacă ne-am concentra atenția asupra felului 
cum începe şi cum se termină un text, deoarece aceste locuri extrem de 
marcate într-un text pot avea o importanţă decisivă pentru construirea 
contextului tematic. 

Un procedeu foarte obişnuit constă în a începe cu prezentarea 
temei. În acest scop, pe de o parte, în anumite limbi există formule fixe, 
atât de caracteristice pentru anumite tipuri de texte, încât funcţionează 
aproape ca mărci distinctive şi, pe de altă parte, există procedee, care 
sunt şi ele tradiționale, dar nu sunt legate de expresii fixe. 

Mai întâi, câteva cuvinte despre primele. În cazul lor trebuie să 
distingem din nou două cazuri, şi anume întrebuințarea „propriu-zisă” şi 
întrebuinţarea „prin transfer” sau metaforică a respectivelor formule 
introductive. În basme apare utilizarea „propriu-zisă” a formulelor des- 
tinate să introducă tema: Es war einmal, il était (une fois). În basmele 
spaniole, formulele corespunzătoare conţin un element care în sintaxa 
liberă nu apare în acest mod: erase una vez un rey „a fost odată un 
împărat”. Basmele ruseşti încep adesea cu formula žil-byl, „trăia — era”, 
dacă este vorba despre un singur personaj, 2ili-byli „trăiau — erau”, dacă 
trebuie introduse mai multe personaje. Foarte interesantă este formula 


! [Dacă părăsim nivelul propoziției şi mergem la nivelul textului, în cadrul 
„perspectivelor propoziţionale funcționale” deja menţionate (vezi mai sus, 
1.2.) vorbim despre „progresie tematică”; cf. H.-W. Eoms, Funktionale 
Satzperspektive, op. cit., cap. 6. Aşadar, după părerea autorului, divizarea 
temă-remă aparține parțial gramaticii transfrastice, parțial „lingvisticii sensului”.] 

care, cu mici variațiuni neînsemnate, apare la începutul multor basme 
româneşti: 


A fost odată 
ca niciodată 
că de n-ar fi, 
nu S-ar povesti. 


Începe apoi basmul, sunt introduse personajele. Nu se povesteşte 
deci ceva pentru că lucrurile s-au petrecut aşa şi nu altfel, ci mai 
degrabă faptele povestite trebuie să se fi petrecut, fiindcă altfel nu 
s-ar povesti. 

Pe lângă utilizarea „propriu-zisă” există, bineînţeles, şi o utilizare 
„prin transfer” a unor astfel de formule introductive, caracteristice 
pentru anumite tipuri de texte. În acest mod, textul este transformat 
metaforic în ceva ce „de fapt” el nu este. De exemplu, putem conferi un 
caracter fabulos unor lucruri foarte prozaice. Astfel, cântecul pentru 
copii pe care l-am amintit deja, despre un vaporaş care nu a mers încă 
niciodată pe mare, începe aproape ca un basm: JI était un petit navire, 
qui n 'avait jamais navigu€... („A fost odată o corăbioară care nu a 
plutit niciodată...”). La fel şi povestea foarte misterioasă despre scrumbie 
(Le hareng saur) a poetului francez Charles Cros: 


Il était un grand mur blanc — nu, nu, nu, 
Contre le mur une échelle — haute, haute, haute, 
Et par terre, un hareng saur — sec, sec, sec. 


„Era un zid mare şi alb — gol, gol, gol, 
De zid o scară rezemată — înaltă, înaltă, înaltă, 
Şi pe pământ o scrumbie afumată — uscată, uscată, uscată.” 


Avem, aşadar, mai întâi, o introducere formală a temei: A fost odată 
un mare perete alb şi era gol, gol, gol. De acest perete era rezemată o 
scară înaltă, înaltă şi pe podea stătea o scrumbie afumată, care era 
uscată, uscată, uscată. 

Şi acum începe povestea propriu-zisă, rematicul. Apare cineva cu 
un ciocan în mâinile murdare, bate un cui ascuţit în peretele gol, leagă 
de acesta o sfoară lungă şi agaţă de ea scrumbia uscată. Şi dacă n-a 
luat-o nimeni de acolo, scrumbia mai atârnă şi în ziua de azi. 

La final aflăm şi cu ce scop a fost scrisă această povestire: pentru 
a-i enerva pe oamenii serioşi şi pentru a-i amuza pe copiii mici: 
J'ai compose cette histoire — simple, simple, simple, 
Pour mettre en fureur les gens — graves, graves, graves 
Et amuser les enfants — petits, petits, petits . 


„Am inventat povestea asta — simplă, simplă, simplă, 
Ca să-i înnebunesc pe oamenii — gravi, gravi, gravi, 
Şi să-i amuz pe copii — mici, mici, mici.” 

Să trecem acum la procedeele de introducere a temei, tradiționale 
şi ele, nedevenite totuşi formule. Ar fi o sarcină fascinantă să analizăm 
odată temeinic cum încep marile opere literare ale omenirii şi care este 
de fiecare dată sensul acestor începuturi. Nu pot discuta aici, bineînţeles, 
decât despre foarte puţine exemple. 


Odiseea începe în felul următor: 
Avopa pot Evverre, Modoa, TOAUTporov, AC uda mtoñid 
TTAG&yx0n, Erei Tpoing iepov mroliedpov Erepoe, 
„Spune-mi, muză, despre bărbatul cu multe chipuri, care atât de mult 
A rătăcit, după ce sfânta cetate a Troiei a fost dărâmată...” 


Foarte asemănător şi începe şi Eneida: 


Arma virumque cano, Troiae qui primus ab oris 
Italiam fato profugus Laviniaque venit 
Litora ... 


! [Vezi Charles Cros, Tristan Corbière, Œuvres complètes, Paris, Bibliotheque 
de la Pleiade, 1970, p. 138.] 

? Traducere românească de Constantin Abăluţă, în Charles Cros, Poezii, 
Editura Univers, Bucureşti, 1975, p. 38-41. 

3 Vezi şi clasica versiune românească a lui George Murnu, în Homer, Odiseea, 
Editura Univers, Bucureşti, 1971, p. 35: „O, muză, cântă-mi mie pe bărbatul/ 
Viteaz şi iscusit, care-ntr-o vreme,/ Când el cu măestria lui făcuse/ Pustiu din 
ziduri sfinte de la Troia,/ Nemernici amar de ani pe lume”. 

„Cânt armele şi pe bărbatul care, cel dintâi de la ale Troiei hotare 
Izgonit, împins de soartă, a venit în Italia şi la ale Laviniei 
Țărmuri.”! 


În ambele opere, la început este numit în mod explicit personajul 
despre care va fi vorba în întreaga operă. În Georgice, de exemplu, 
acest lucru nu mai este posibil sub această formă, deoarece acolo nu 
mai este vorba despre persoane, ci — sit venia verbo — despre agricultură 
şi creşterea vitelor; totuşi, la început este pomenită o persoană, şi 
anume un bărbat, căruia, după câte se spune, îi este închinată opera (şi 
care l-a sprijinit financiar pe poet): 


Ouid faciat laetas segetes, quo sidere terram 
Vertere, Maecenas, ulmisque adiungere vitis 
Conveniat, quae cura boum, qui cultus habendo 
sit pecori, apibus quanta experientia parcis, 
hinc canere incipiam... 


„Ce produce recolte bogate, sub care stea se cuvine 

Să întoarcem pământul, Mecena, şi viţa să o legăm de ulmi, 
Cum să creştem boii, cum să îngrijim 

Oile, de câtă experienţă au nevoie strângătoarele albine, 
Despre acestea voi începe să cânt...” 


Chiar şi aici, unde nu există niciun erou, tema este introdusă de la 
început atât de clar şi de lipsit de echivoc, încât ştim imediat la ce 
trebuie să se refere elementul rematic. 

Cu ajutorul unui asemenea tip de incipit-uri se poate realiza 
sugerarea autenticităţii a ceea ce se comunică. Nu este vorba despre 


! Vezi şi versiunea românească a lui Teodor Naum, în Publius Vergilius Maro, 
Eneida, Editura Dacia, Cluj-Napoca, 1979, p. 11: „Eu arme cânt acum şi pe 
bărbatul/ Cel care, de pe plaiurile Troiei,/ El cel dintâi, veni mânat de soartă/ 
Pe țărmurii lavinici, în Italia”. 

? Vergilius, Georgice, I, 1-5. Vezi şi versiunea românească a lui Nicolae Ionel, 
în Publius Vergilius Maro, Bucolicele. Georgicele, Institutul European, 1997, 
p. 89: „Cum să se-ajungă la holde bogate,-n ce zodie brazda/ Să se întoarcă, 
Mecenas, şi de-ulmi să se lege şi vița/ E cuvenit, ce-nerijire la boi şi ce griji 
să se aibă/ Turmei, albinelor câtă experiență-econoame,/ Cânt de aici voi începe”. 


201 


Lingvistica textului. O introducere în hermeneutica sensului 


cineva, o persoană, pe care poetul ar putea să o născocească la final, sau 
despre nişte activităţi fantastice — acest gând ar fi departe de intențiile 
poetului, care doreşte să apară doar ca un cronicar fidel sau ca un 
povestitor, bun cunoscător al unei anumite forme de viață. 

O variantă a acestei ficțiuni a autenticităţii a fost foarte apreciată 
în secolul al XIX-lea: In M..., einer bedeutenden Stadt im oberen Italien, 
liess die verwitwete Marquise von 0..., eine Dame von vortrefjlichem 
Ruff etc. („În M..., un oraş important din nordul Italiei, trăia văduva 
marchiză de 0..., o damă cu o reputaţie excelentă...”)! etc. — eveni- 
mentele despre care trebuie să se vorbească aici sunt atât de delicate, 
încât menţionarea numelui întreg al persoanelor implicate şi al loca- 
lităţii unde au loc întâmplările ar putea fi considerată o indiscreţie. Ni 
se lasă din nou impresia că ar fi vorba aici despre „viaţa reală”, ceea ce, 
bineînțeles, nu se întâmplă niciodată în poezie. 

O cercetare mai temeinică ar scoate, probabil, la iveală faptul că 
există o întreagă serie de astfel de procedee fixate ca formule, sau cel 
puţin tradiționale, cu ajutorul cărora contextul tematic poate fi 
configurat în linii mari. Avem de-a face cu procedee mai mult sau mai 
puţin generale, care pot fi recunoscute în texte foarte diverse. Se poate 
însă întâmpla şi ca un astfel de procedeu să reprezinte într-un anumit 
text mai mult decât un principiu general de articulare, valabil pentru 
texte diferite; se poate întâmpla ca acest procedeu să contribuie mai 
degrabă direct la construirea sensului specific al unui text special. 

Cea mai importantă dintre epopeile eroice (chansons de geste) 
compuse în franceza veche ne-a fost transmisă sub numele tradițional 
de Cântecul lui Roland (Chanson de Roland). (Se înţelege de la sine că 
nu putem vorbi acum despre dificilele probleme filologice legate de 
istoria transmiterii acestei epopei.) Acest titlu pare absolut adecvat, 
dacă pornim de la materia narativă, de la fabulă: în centrul acţiunii pare 
să stea bătălia eroică pe care Roland, nepotul lui Carol cel Mare, trebuie 
să o poarte, în calitatea sa de comandant al ariergărzii armatei france, 
împotriva uriaşei superputeri sarazine; o luptă în care Roland — prea 


! Citatul face parte din povestirea Marchiza de O., a marelui romantic german 
Heinrich Wilhelm von Kleist (1777 - 1811) (nota trad.). 

târziu pentru a-şi schimba destinul — sună din cornul său Olifant pentru 
a-l chema înapoi pe împărat şi în care moare, ca ultim luptător din arier- 
garda francilor. În jurul acestui eveniment pare să se orienteze întreaga 
acțiune. 

Dacă observăm însă cu mai multă atenţie locurile cele mai impor- 
tante din text, şi anume începutul şi finalul cântecului, va trebui să 
corectăm această interpretare. La începutul cântecului nu este vorba 
despre Roland, ci despre Carol cel Marcel: 


Carles li reis, nostre emperere magnes, 
Set anz turz pleins ad ested en Espaigne. 


„Regele Carol, marele nostru împărat, 
A stat în Spania timp de şapte ani.” 


Iar la finalul poemului, după ce moartea lui Roland a fost teribil 
răzbunată şi după ce regele a pus ordine şi în alte câteva lucruri (ad 
faite sa justise) — trădătorul Ganelon este pedepsit, Bramimunde, soţia 
regelui sarazin inamic, a fost botezată (en Bramimunde ad crestientet 
mise) —, Carol doreşte, în sfârşit, să se culce: 


Passet li jurz, la nuit est aserie. 
Li reis se culcet en sa camber voltice. 


„Ziua se duce, noaptea se întunecă. 
Regele se culcă pe dată în odaia sa.” 


! Chanson de Roland, v. 1-2. 

? Vezi şi versiunea românească a acestor versuri şi a următoarelor în traducerea 
lui Eugen Tănase, în Cântarea lui Roland, Editura Univers, Bucureşti, 1974: 
„Carol, al nostru rege şi mare împărat, Şapte ani împliniţi în Spania a stat" 
(p. 15); „Ziua s-a dus şi ea, şi noaptea a venit./ În camera boltită-mpăratu-a 
adormit./ [...]«Carol, adună-oştiri din cele ce-ai mai bune!/ Te du în ţara 
Birei, cu oastea ta temută,/ Pe regele Vivien, în Imphe, îl ajută,/ Cetatea lui 
păgânii o au împresurat:/ Creştini-ntr-ajutor te cheamă ne-amânat.y/ Acolo 
împăratul să meargă n-ar prea vrea./ «O, Doamne, zice el, grea e viaţa mea!/ 
Plânge din ochi şi barba îşi trage, — şi chinuieşte./ Ci-aici a lui Turoldus 
cântare se sfârşeşte” (p. 333). 

Înainte de a-şi putea găsi liniştea binemeritată, în iatacul său apare 
arhanghelul Gabriel şi îi transmite o nouă poruncă din partea Domnului: 


Carles, sumum les oz de tun empire! 
Par force iras en la tere de Bire, 
Rei Vivien si succuras en Imphe, 

A le citet que paien unt asise; 

Li crestien te recleiment e crient. 


„Carol, strânge armatele imperiului tău! 
Prin forță vei merge în țara lui Bire, 

Vei veni în ajutorul regelui Vivien la Imphe, 
Cetatea pe care o asediază păgânii.” 


Din nou trebuie să se pornească către o ţară străină; acolo, un 
domnitor creştin şi poporul său se află în mare primejdie, păgânii ase- 
diază cetatea, iar creştinii asediați îl cheamă pe Carol în ajutor. 

Împăratul nu vrea de fapt să meargă într-acolo; în definitiv, este şi 
el doar un om şi, pe deasupra, după cum se ştie, este deja în vârstă de 
peste două sute de ani (mien escientre plus ad de dous cenz anz, v. 552). 
Regele îşi deplânge viaţa chinuită, varsă lacrimi şi îşi smulge barba albă: 


Li emperere n’i volsist aler mie: 
«Deus!» dist li reis, «si penuse est ma vie!» 
Pluret des oilz, sa barbe blanche tiret... 


„Împăratul nu doreşte să pornească: 
«Doamne!» — spune regele — «ce chin e viața mea!» 
Plânge şi îşi smulge barba-i albă.” 


Aici se încheie povestirea, pe care Turoldus (despre care nu ştim 
dacă este autorul sau copistul) a spus-o până la capăt": 


Ci falt la geste que Turoldus declinet. 
„Aici se sfârşeşte povestea pe care o prezintă Turoldus.” 


' [O perspectivă cuprinzătoare asupra tuturor ipotezelor referitoare la acest 
aspect, mai ales în legătură cu interpretarea pur lingvistică a acestui declinet, 
ne-o oferă H H. Christmann în studiul său Declinet und kein Ende, în: H. 
Krauss (ed.), Altfranzâsische Epik, Darmstadt, 1978, p. 355-367.] 

Dincolo de finalul cântecului, ne dăm seama însă că, orice ar fi, 
împăratul va porni la drum, pentru a reîncepe lupta; căci în asta constă 
destinul său. El, Carol, reprezintă personificarea luptei împotriva pă- 
gânilor, el este miles Cristi. Acţiunea lui Roland este doar un episod al 
cântecului, care se încheie definitiv la finalul acestuia. Eroul adevăratei 
povestiri, a cărui evoluţie dincolo de finalul concret al operei ne este 
sugerată cu ajutorul unui artificiu predilect al tehnicii narative, este 
Carol cel Mare. Cântecul lui Roland este, de fapt, un „cântec al lui Carol”. 

Ne-am ocupat de cazuri în care un anumit text funcționează ca 
context verbal indirect al propriei teme. Se poate totuşi întâmpla ca 
texte diferite să se refere la una şi aceeaşi temă, ca o serie de texte să fie 
considerate, în ansamblul lor, drept context tematic al temei care apare 
în fiecare dintre ele. Astfel, de exemplu, ansamblul textelor propagan- 
distice ale diferitelor partide constituie, înainte de alegeri, contextul 
tematic al temei dezbătute, care, ca fapt politic real, se află în afara 
textelor înseşi. 

Există o anumită specie literară în care o grijă specială este acor- 
dată tratării unei teme care se situează iniţial în afara textului: romanul 
poliţist clasic (în sensul de mystery story). Se petrec aici lucruri şi se fac 
afirmaţii, care trebuie să se afle în corelație cu tema; dar apar deopotri- 
vă şi alte fapte, care par la prima vedere foarte importante (aşa-numitele 
„motive oarbe”), dar care se dovedesc la final a fi cu totul irelevante. Ce 
aparține temei şi ce nu, aflăm abia în momentul rezolvării cazului. 

Într-un mod mult mai radical decât în povestirile polițiste clasice, 
de această posibilitate de a nu lăsa tema să apară în textul însuşi se 
foloseşte Edgar Allan Poe, unul dintre „străbunii” speciei. 


În cea de-a doua parte a romanului Aventurile lui Arthur Gordon 
Pym (The narrative of Arthur Gordon Pym of Nantucket), eroul, nau- 
fragiat, este preluat de o goeletă comercială, aflată în călătorie spre sud. 
Din întâmplare, această corabie se apropie de Polul Sud mai mult decât 
reuşise cineva să se apropie vreodată. Acolo, echipajul dă peste un grup 
de insule necunoscute până în acel moment, care — după cum se va 
dovedi ulterior — sunt populate de băştinaşi extrem de primitivi şi de 
vicleni. În ciuda comportamentului paşnic afişat iniţial, aceşti sălbatici, 
care sunt complet negri şi au şi dinţii negri, nu îşi pot ascunde o aversiune 


205 


Lingvistica textului. O introducere în hermeneutica sensului 


puternică faţă de culoarea pielii europenilor. Ei se arată foarte încrezători, 
dar se sperie într-un mod de neînțeles de lucruri absolut inofensive, cum 
ar fi pânzele corabiei, un ou, o carte deschisă sau un vas cu făină. 

După cum am spus deja, aceşti băştinaşi se dovedesc ulterior a fi 
foarte perfizi; printr-o stratagemă, întregul echipaj este ucis, iar corabia 
este jefuită şi incendiată. Explozia rezervei de praf de puşcă, în care îşi 
găsesc moartea vreo mie de băştinaşi, înspăimântă restul populaţiei abori- 
gene mai puţin decât vederea cadavrului unei păsări mari şi albe, care a 
fost aruncat în momentul detonării de pe corabie pe țărm. Gordon Pym şi 
tovarăşul său Peters, care din întâmplare au scăpat de masacru, iau ostatic 
un sălbatic şi fug spre sud cu o canoe. La vederea velelor de furtună 
improvizate din cămăşi, băştinaşul este cuprins de o spaimă paralizantă şi 
ţipă înfricoşat,: „Tekeli-li”. Acelaşi țipăt, „Tekeli-li”, îl scot şi uriaşele 
păsări albe, din ce în ce mai numeroase, care se năpustesc dintr-un strat 
de negură albicioasă, din ce în ce mai înalt pe măsură ce se înaintează 
către sud. Marea devine tot mai caldă şi capătă o culoare lăptoasă. 


În acest moment chiar şi cel mai neatent dintre cititorii lui Poe a 
priceput că tema trebuie să aibă vreo legătură cu culoarea a/b şi că acest 
alb misterios trebuie căutat în sud. 


Corabia îşi continuă drumul spre sud. O batistă albă, care zboară 
din întâmplare pe faţa bietului băştinaş, îi provoacă acestuia o stare de 
rigiditate convulsivă; în final, acesta moare. O pulbere fină, albă, asemă- 
nătoare cu cenuşa, începe să se aşeze uşor pe corabie. Din adâncul mării 
se ridică la suprafață o lumină orbitoare, barca se prăbuşeşte într-o casca- 
dă uriaşă, care acoperă ca o cortină tot orizontul sudic. Barca este prinsă 
într-un vârtej, care pare o figură umană monstruoasă. Pielea acestei 
arătări este albă ca zăpada. 

Din păcate, nu ajungem să aflăm care este natura negurii albe din 
sud, deşi ipotezele în această privință nu sunt chiar atât de rele. Autorul 
relatării, A. G. Pym, a murit în mod neaşteptat după fericita sa întoarcere 
din sud, dar tovarăşul său Peters trăieşte încă, deşi, pe moment, este de 
negăsit. Iniţial, Gordon Pym nu a vrut să-şi facă publice experiențele, 
deoarece nu era în măsură să le poată susține pe baza unor însemnări 
incomplete făcute cu propria mână sau pe baza unor mărturii credibile. 
Un anumit domn Poe de la Southern Literary Messenger l-a convins, însă, 
să transforme nevoia într-o virtute: el s-a oferit să prelucreze, din punct 

de vedere stilistic, însemnările făcute de Pym în jurnalul său, în aşa fel 
încât acestea să fie considerate o ficțiune. 


Este evident că pe acest domn Poe starea de mister în sine, ca temă, 
l-a interesat mai mult decât rezolvarea misterului însuşi. Jocul ironic cu 
ficțiunea autenticităţii din „cuvânt înainte” şi din „postfaţă”, pe care 
l-am redat mai sus ceva mai simplificat, a contribuit, de altfel, la faptul 
că romanul, la apariţia lui, a fost înţeles şi recenzat de o parte a criti- 
cilor ca o dare de seamă veritabilă. 


2.8. Lingvistica textului şi lingvistica generală 


Lucrurile de care a trebuit să ne ocupăm în capitolele precedente ne-au 
introdus adânc într-un domeniu despre care cu greu putem afla câte 
ceva din literatura referitoare la lingvistica generală. De aceea, aş putea 
să-mi imaginez că unii dintre dumneavoastră şi-au pus în sinea lor o 
întrebare, pe care eu o consider extrem de importantă în contextul 
tipului de lingvistică a textului pe care îl promovez aici, şi anume: În ce 
măsură lingvistica textului, ca „lingvistică a sensului”, aparţine lingvis- 
ticii generale? În cazul tipului de lingvistică a textului schiţat aici nu ar 
fi vorba, mai degrabă, despre o disciplină care, în accepţia tradițională, 
prezintă doar unele legături, destul de marginale, cu lingvistica? 

Chiar atât de neînsemnate nu sunt însă legăturile dintre cele două 
discipline. Este însă clar că tipul de lingvistică a textului a cărei schiță 
am expus-o mai sus trebuie încadrat în ştiinţa limbajului în general, şi 
nu în ştiinţa limbilor. Acea ştiinţă a limbii care, chiar şi atunci când se 
pretinde o „lingvistică generală”, trebuie considerată o ştiinţă a 
limbilor în general, şi nu o ştiinţă a limbajului (sau a faptu- 
lui-de-a-fi-limbă), ar putea constitui, pentru lingvistica textului, în 
accepţia pe care i-o atribuim, doar o ştiinţă auxiliară. Fireşte, în 
cazuri particulare, lingvistica generală ca atare poate juca un rol decisiv. 
Am văzut deja, când am analizat cel de-al doilea exemplu din Sappho 
[2.6.4.], că două procedee lingvistice, opoziția între uz şi At şi separa- 
rea facultativă a elementelor compuselor verbale, constituie cheia unei 
înțelegeri corecte a sensului. La un caz asemănător a făcut trimitere 
Antonino Pagliaro: înțelegerea corectă a poemului Cantico di Frate 

Sole (Cântecul fratelui soare), de Francisc din Assisi, unul dintre tex- 
tele cele mai importante ale literaturii italiene vechi, depinde de inter- 
pretarea prepoziţiei pe din acest text. 


Dacă facem abstracție de formulele de început şi de sfârşit, 
Cântecul fratelui soare (cunoscut şi cu titlul Cantico delle creature) 
este alcătuit din strofe asonante, inegale ca lungime, care încep toate cu 
aceeaşi formulă: „Laudatu si, mi Signore, (...) per...” („Fii lăudat, 
Doamne, (...) per...). Acest per a fost interpretat prin tradiţie ca prepo- 
ziție cauzală (lat. propter), şi chiar şi în diferite traduceri germane apar 
prepoziții cauzale (um... willen, la Vossler fir). Asta ar însemna, deci, 
că Dumnezeu trebuie lăudat de dragul creaţiilor sale, pentru faptul că 
le-a creat. 

Sprijinindu-se pe argumente care nu pot fi discutate aici în detaliu, 
Benedetto Croce! se pronunță, dimpotrivă, pentru o interpretare în 
sensul unei construcții agentivale: „Fii lăudat, Doamne, de către (prin) 
creaţiile tale” (lat. ab, it. modern. da, fr. par). 

Alţi critici au făcut propuneri de compromis; prepoziţia ar trebui 
înțeleasă atât cauzal, cât şi instrumental: „Fii lăudat de creaţiile tale şi 
de dragul lor”. 

După o verificare atentă, Pagliaro respinge toate aceste inter- 
pretări şi se decide pentru una nouă: în per ar trebui să vedem un reflex 
al grec. 5, ar fi vorba despre o utilizare specială a prepoziţiei în latina 
bisericească timpurie, care ar trebui explicată printr-o imitare a utilizării 
lui Ara în epistolele Sfântului Pavel: „Fii lăudat, oh, Doamne, prin 
(attraverso) soare, respectiv în soare (nel sole)”. Cu alte cuvinte: 
„Lăudând soarele, luna, toate creaţiile tale, te lăudăm pe Tine”. 

Aşadar, pe baza unei analize atente a semnificației prepoziției per, 
Pagliaro ajunge la o interpretare „augustiniană” a poemului. În acelaşi 
timp, Pagliaro îşi afirmă o poziţie fermă şi în privinţa unei probleme de 
istorie literară: în ultimele două strofe (făcând abstracţie de strofa 
finală), unde este vorba despre iertare şi despre moarte, prepoziţia per 
ar putea fi interpretată doar în sensul cauzal al lui propter; şi-ar găsi 


! Se pare că avem de-a face aici cu un lapsus linguae al autorului, neremarcat 
de editorii germani, dacă nu cumva cu o eroare a auditorilor germani ai lui 
Coseriu! În ediţia italiană a textului, Donatella di Cesare restabileşte referinţa 
corectă: L. F. Benedetto, JI Cantico di Frate Sole, Sansoni, Firenze, 1941 
(nota trad.). 


208 


Lingvistica textului ca „lingvistică a sensului” 


astfel confirmarea, în elementele sale esențiale, vechea idee potrivit 
căreia în aceste două strofe ar trebui să vedem adaosuri ulterioare’. 


În multe alte cazuri, faptele specifice unei anumite limbi joacă însă 
un rol mai puțin important, nu rareori chiar subordonat. În exemplul 
nostru din Alceu [cf. supra, 2.6.1.], limba greacă este folosită doar ca 
materie; imitarea cu ajutorul formei semnelor poate fi realizată, în 
principiu, în orice limbă — chiar dacă nu exact în acest mod. În primul 
exemplu din Sappho [2.6.3.], elementul mitologic are un rol hotărâtor 
pentru geneza sensului, limba ca atare influențând doar indirect acest 
proces, în măsura în care, în greacă, unitatea dintre natură şi lumea 
zeilor se exprimă astfel încât fenomenele naturii şi zeii sunt desemnaţi 
printr-unul şi acelaşi cuvânt. 

Despre un rol mai degrabă subordonat al limbii particulare vorbim 
deopotrivă şi la Cervantes şi Kafka; limba în care sunt scrise operele 
acestor scriitori contribuie la geneza sensului doar pe baza unei caracte- 
ristici universale a tuturor limbilor, şi anume pe baza faptului că 
în orice limbă ne putem referi la ceea ce nu ţine de limbă. De aceea, 
Don Quijote şi întreaga operă a lui Kafka (bineînţeles, şi alte texte pe 
care nu le-am analizat aici) se pot traduce foarte uşor în alte limbi, 
deoarece faptele de limbă cele mai importante pentru construirea sensu- 
lui în aceste opere, şi anume „nesiguranța numelor”, respectiv „limbajul 
administrativ” sau „limbajul dării de seamă”, nu sunt legate de o 
anumită limbă. Ca purtătoare de sens ele au chiar o importanţă atât de 
neînsemnată, încât în aceste cazuri sensul poate fi transpus în mare 
măsură şi prin mijloace de exprimare complet diferite. Fireşte, acest 
lucru este valabil nu pentru articularea sensului în toate detaliile sale, ci 
pentru trăsăturile generale ale sensului în text. Texte de acest tip pot fi, 
de pildă, transpuse în versiune cinematografică „într-un mod adecvat 
sensului” (ceea ce în mod sigur nu se poate afirma despre toate operele 
literaturii universale), şi componente esențiale ale sensului lor pot fi 
probabil exprimate şi cu mijloacele picturii. Se şi întâmplă adesea ca un 
artist obsedat de o idee expresivă să-şi încerce talentul cu mijloace 
diferite şi să caute să transpună această idee cu mijloace de expresie 


! Cf. II cantico di Frate Sole, în: Saggi, op. cit., p. 203-228. 

complet diferite. Am putea arăta, de exemplu, că în poezia, în pictura, 
în sculptura şi în arhitectura lui Michelangelo există o unitate de sens, 
care se manifestă — fireşte, nu în toate amănuntele — prin intermediul 
unui paralelism între elementele de expresie folosite, şi anume între 
acele elemente de expresie care aparţin unor sisteme semiotice diferite. 

Dacă limba participă la constituirea sensului în texte doar ca un 
prim strat, dacă sensul ia naştere şi prin ceea ce se comunică de fapt, 
dacă limba nu este decât un sistem semiotic între altele, cu ajutorul 
căruia sensul este constituit şi mediat, atunci lingvistica textului, dacă 
vrea să fie cu adevărat o interpretare completă a textelor, nu se poate 
mişca exclusiv în spațiul lingvisticii. Lingvistica textului rămâne, e 
drept, pentru totdeauna o disciplină parţială a semioticii, ocupându-se 
de semne, chiar dacă semnele lingvistice funcționează, de re- 
gulă, doar ca signifianți. Dar ea nu este însă sub nicio formă doar 
lingvistică, ci mai degrabă filologie (într-un sens căzut astăzi mai 
degrabă în uitare). Pe timpuri, prin filologie se înțelegea arta inter- 
pretării textelor, pe de o parte pe baza cunoaşterii limbii în care erau 
compuse aceste texte, însă, pe de altă parte, şi pe baza familiarizării, 
dobândită prin studiu, cu cultura materială şi spirituală în cadrul căreia 
textele respective apăruseră. Astfel, şi Pagliaro a avut o intuiţie foarte 
corectă atunci când şi-a catalogat critica semantică (o lingvistică a tex- 
tului ante litteram) drept o formă nouă, dezvoltată a criticii filologice!. 

Bineînţeles, asta nu înseamnă că lingvistica textului ar putea 
renunța definitiv la ajutorul lingvisticii generale. Sub două aspecte, 
limba rămâne punctul de plecare indispensabil pentru toate eforturile de 
interpretare. 

Pe de o parte, în acel sens special, la care m-am referit aici prin 
intermediul câtorva exemple, şi anume în măsura în care un procedeu 
cu adevărat specific unei anumite limbi poate fi cheia propriu-zisă şi un 
reper în interpretarea textului (2.6.4., 2.6.6. şi discuţia despre Cântecul 
soarelui). S-ar putea da, desigur, multe alte exemple asemănătoare. 

Pe de altă parte, în acel sens general la care am făcut, de asemenea, 
referire, şi anume: În măsura în care limba (una sau mai multe limbi) 


! Cf. A. Pagliaro, La critica semantica, în: Nuovi saggi, op. cit., p. 408. 

serveşte în orice text ca purtătoare de semn, ca instrument de mediere a 
conținuturilor despre care este vorba în fapt, ea reprezintă de fiecare 
dată „materialul semiotic brut”, în care sensul se articulează. Chiar şi 
atunci când o anumită limbă nu participă în mod esenţial la realizarea 
unui sens, care să rezulte chiar din ceea ce este reprezentat, acest ele- 
ment reprezentat apare totuşi într-un text, nu într-un tablou sau într-un 
film şi, ca atare, este accesibil în general doar pe calea înţelegerii 
semnelorlingvistice. 


2.9. Concluzie 


După un capitol atât de lung despre lingvistica textului ca lingvistică a 
sensului (după care va urma un capitol mult mai scurt despre lingvistica 
textului ca analiză transfrastică), pare oportun să mai rezumăm o dată, 
pe scurt, cele mai importante concluzii teoretico-ştiinţifice referitoare la 
statutul acestei lingvistici a textului şi la relaţiile ei cu disciplinele 
învecinate. 


1) Lingvistica textului, de care ne-am ocupat în acest capitol, 
priveşte textele ca atare, independent de anumite limbi şi indiferent de 
faptul că textele sunt redactate de obicei într-o anumită limbă (sau în 
anumite limbi). 


2) Punctul de referinţă al acestei lingvistici a textului este distinc- 
ţia între trei niveluri în cadrul manifestării sferei limbajului în general, 
şi anume nivelul vorbirii în general, nivelul limbilor particulare şi 
nivelul textelor, trei niveluri cărora le corespund, la rândul lor, trei 
tipuri de conţinut: desemnarea, semnificația şi sensul. 


3) Sarcina acestei lingvistici a textului constă în stabilirea şi justi- 
ficarea sensului textelor. Acest fapt corespunde cu exactitate activității 
care, în sfera lingvisticii generale, se numeşte descriere, descriere a 
limbii. Dar chiar şi în sfera limbilor particulare, a descrie nu înseamnă 
nimic altceva decât a stabili funcţiile limbii şi a le justifica existența 
prin indicarea unei categorii corespunzătoare în planul expresiei. A 
justifica sensul textului înseamnă, în mod corespunzător, a reorienta 
conținutul deja înţeles către o anumită expresie, a arăta că semnifica- 

tului macrosemnului îi corespunde în text o expresie specifică. Sub 
acest aspect, lingvistica textului pe care o analizăm aici este interpretare, 
este hermeneutică. 


4) Deoarece textele literare oferă, în cea mai mare măsură, cadrul 
deplinei desfăşurări a sensului, obiectul acestei lingvistici a textului este, 
în primul rând, literatura, textul literar. Dar este evident că toate 
textele au sens, nu doar cele literare; de aceea, „lingvistica sensului” 
trebuie să aibă în vedere şi texte neliterare, şi anume mai ales cu 
referire la reducerea posibilității de dezvoltare a sensului, pe care o 
recunoaştem în acestea. 


5) Din acest punct de vedere, o astfel de lingvistică a textului 
coincide cu stilistica textelor sau, mai bine spus, ea conţine acest 
tip de stilistică, aşa cum conţine toate celelalte tipuri de prelucrare a 
textelor, întregul complex metodologic al filologiei tradiționale. 


6) Ca orice hermeneutică, şi această lingvistică a textului trebuie 
să dispună de o euristică, care să-i pună la îndemână, cel puțin parțial, 
ceea ce îi este necesar. Această euristică constă în identificarea acelor 
procedee de exprimare a sensului care pot fi întâlnite în texte. Compo- 
nenta euristică a lingvisticii noastre a textului constă, aşadar, în întoc- 
mirea unei liste cât mai exhaustive a procedeelor de acest tip, care au 
fost deja atestate în texte. Nu trebuie să uităm însă că o astfel de listă 
trebuie să rămână deschisă, că nu putem fi siguri că, în interiorul unui 
text, întâlnim doar procedee deja identificate şi înregistrate. 


7) Din punct de vedere raţional, lingvistica textului ca „lingvistică 
a sensului” nu-şi poate revendica o generalitate „în jos”, deoarece 
obiectul ei formează treapta inferioară a oricărei clasificări posibile a 
manifestărilor lingvisticităţii în genere. Textul este ceva individual. 
Această lingvistică a textului se deosebeşte astfel de lingvistică în 
general, ca şi de cel de-al doilea tip de lingvistică a textului, şi anume 
de gramatica transfrastică. Ştiinţa limbilor particulare îşi poate 
revendica o anumită valabilitate generală atât „în jos”, cât şi „în sus”. 
„În jos”, în măsura în care procedeele specifice unei anumite limbi, 
constatate şi justificate, sunt valabile pentru multe sau chiar pentru toate 

actele de vorbire de un anumit tip. „În sus”, în măsura în care aceste 
procedee pot fi comune anumitor limbi, mai multora dintre ele sau chiar 
tuturor limbilor. În ultimul caz ar fi vorba despre universalii empirice. 
Pentru lingvistica textului aşa cum o înţelegem noi, al cărui obiect îl 
constituie nivelul individual al lingvisticităţii, poate fi valabilă doar o 
generalitate „în sus”. Putem stabili doar ce pot avea în comun diferite 
texte; valabilitatea generală, pe care o poate revendica această lingvis- 
tică a textului, se referă, aşadar, la posibilele trăsături comune ale 
anumitor texte, ale mai multor texte sau, în cazuri-limită, ale tuturor 
textelor. Scala acestor trăsături comune posibile porneşte de la procedee 
textuale pe deplin fixate şi finite de exprimare a sensului şi ajunge până 
la macrostructuri, care în planul expresiei nu mai au nevoie să fie 
unitare în sens strict. Avem, aşadar, în primul rând, texte fixe din punct 
de vedere idiomatic, precum germ. Guten Morgen „bună ziua”, fr. je 
vous prie „vă rog”, ital. vale „rămâi cu bine” etc. Întâlnim apoi şi for- 
mule pre-fabricate, care nu mai coincid însă cu întregul text şi pot fi 
astfel comune mai multor texte, formule precum es war einmal, il était 
une fois sau érase una vez „a fost odată”. Pe o treaptă mai înaltă, găsim 
şi procedee mai generale, care nu mai dovedesc o omogenitate deplină 
în planul expresiei, de exemplu diferite tehnici de a începe un text, cum 
ar fi introducerea temei sau chiar intrarea in medias res, adică acolo 
unde ni se creează impresia că tema ar fi deja cunoscută, că textul 
respectiv ar fi doar un comentariu între altele la o temă comună mai 
multor texte. Pe o treaptă încă şi mai înaltă, găsim apoi posibile 
macrostructuri unitare, care nu mai au nevoie să se afle în concordanță 
de detaliu în privinţa procedeelor. Ne aflăm de data aceasta la nivelul 
genurilor, în interiorul cărora se poate constata o variaţie „în jos” foarte 
bine reliefată. Şi, în sfârşit, părăsim domeniul trăsăturilor comune con- 
statabile empiric; pentru texte în general există doar trăsături comune 
definitorii pentru nivelul lor. 


8) Din acest punct de vedere, adică al constatării pretențiilor care 
se pot ridica rationaliter în privinţa valabilităţii generale „în sus”, 
lingvistica textului aşa cum o vedem noi coincide cu teoria şi cu cerce- 
tarea speciilor şi a genurilor de texte. Mai bine spus (exact ca în cazul 
„coincidenţei” cu stilistica, vezi infra, $ 5), lingvistica textului în 

această accepţie nu coincide pur şi simplu cu teoria speciilor, ci o 
conţine pe cea din urmă. 


9) Punctul ei de contact cu celălalt tip de lingvistică a textului, 
care este legat de limbile particulare şi căruia îi va fi dedicat capitolul 
următor, final, rezultă din faptul că multe limbi particulare, ba chiar 
toate limbile pe care le cunoaştem, dispun de procedee particulare apli- 
cabile „dincolo de enunț” pentru a exprima unități semantice. O formulă, 
cu siguranță nu foarte interesantă, precum guten Morgen este obiectul 
unei lingvistici a textului ca „lingvistică a sensului” şi, în acelaşi timp, 
al unei lingvistici a textului văzută ca „gramatică transfrastică”, deoa- 
rece, pe de o parte, vorbim indiscutabil despre un text (potențial finit) şi, 
pe de altă parte, despre un procedeu de care limba germană se foloseşte 
pentru a exprima un anumit sens, şi nu despre o tehnică aplicată pentru 
structurarea unitară a unei serii de acte de vorbire. 


10) În măsura în care sensul se exprimă în interiorul textelor nu 
doar lingvistic, ci şi extralingvistic — şi asta se întâmplă în mare măsură 
—, această lingvistică a textului, pe care eu o consider „cea autentică”, 
trebuie să meargă dincolo de sfera limbii. 

Să ne mai îndreptăm acum încă o dată atenţia asupra acelui tip de 
lingvistică a textului pe care eu îl consider absolut justificat şi necesar, 
dar în care nu văd totuşi lingvistica propriu-zisă a textului, ci mai 
degrabă o extensiune a gramaticii tradiționale a unei limbi dincolo de 
sintaxa enunţului. Pentru a desemna acest tip de studiu ştiinţific al 
textului există o serie de termeni specializați, aflaţi în concurență. Am 
menționat deja la început [cf. 1.4.] termenii de gramatică a textului, 
gramatică transfiastică şi analiză transfiastică. În situaţia actuală, mai 
important decât să prezentăm propuneri ferme pentru normarea 
terminologică mi se pare să indicăm, cu toată claritatea necesară, faptul 
că obiectul acestui tip de lingvistică a textului îl constituie textul ca 
nivel al structurării idiomatice şi că, prin urmare, această lingvistică a 
textului nu coincide cu „lingvistica sensului”, al cărui obiect de 
cercetare este textul ca nivel al limbii în general. Chiar în acest dome- 
niu al lingvisticii textului, cu o orientare idiomatică, în ultimii ani s-au 
înregistrat rezultate remarcabile şi, în ceea ce priveşte nivelul elaborării 
tehnice, s-a ajuns la un nivel foarte înalt. Vă veţi putea convinge de 
acest fapt, dacă urmăriţi — după cum sper — indicaţiile bibliografice pe 
care vi le-am dat la începutul prelegerii!. Din păcate, nivelului tehnic 
ridicat al activităţii de cercetare realizate nu îi corespunde întotdeauna o 
delimitare teoretică clară a obiectului care se doreşte de fapt a fi 
cercetat. Asupra acestei probleme vom reveni într-un scurt paragraf 
[3.2.] al capitolului de faţă. 


' [În ultimii ani au apărut în acest domeniu lucrări mai noi extrem de reuşite 
(vezi continuarea bibliografiei iniţiale de la începutul acestui volum). În plus, 
ar mai fi de menționat: F. Cornish, Anaphoric Relations in English and French, 
Londra, 1986; M. Kęsik, La cataphore, Paris, 1989; R. Koeppel, Sarzbezogene 
Verweisformen, Tübingen, 1993; D Kong: Textsyntax, Würzburg, 1993; S. 
Moirand: Une grammaire des textes et des dialogues, Paris, 1990.] 

Spre deosebire de capitolul precedent, acest ultim capitol al 
prelegerii noastre va fi disproporționat de scurt. Faptul derivă, în primul 
rând, din concepţia de ansamblu a acestei prelegeri. În capitolul 
introductiv m-am referit foarte detaliat la problemele lingvisticii 
textului ca gramatică transfrastică; i-am schițat acolo în linii mari 
euristica, iar aici nu mă pot referi decât foarte rezumativ la ceea ce am 
spus anterior. Aparenta disproporţie între dimensiunile celor două 
capitole oglindeşte totuşi, pe de altă parte, şi propriile mele preferinţe 
ştiinţifice. Este fără îndoială corect să afirmăm că gramatica trasfrastică 
are ca obiect de cercetare „textele” sau, mai bine spus, acele procedee 
idiomatice care sunt orientate spre text şi sunt destinate textelor. Sunt 
totuşi de părere că termenul de „lingvistică a textului” ar trebui rezervat 
cercetării textului înțeles ca un nivel autonom al limbajului în general, 
independent de o anumită limbă, aşadar, cercetării textului ca purtător 
al sensului. 

Am văzut în capitolul introductiv [1.3.] că există diferite planuri 
de structurare idiomatică: elementele minimale, cuvântul, sintagma, 
clauzula, enunţul şi textul. Doar două dintre aceste planuri sunt raţional 
necesare, şi anume elementele minimale şi enunţul; de ele trebuie să 
ținem cont a priori în orice limbă. În privinţa celorlalte planuri, este 
realizabile sau nerealizabile într-o anumită limbă. A stabili dacă un 
astfel de plan există sau nu într-o limbă dată este o problemă empirică. 
Acest plan există dacă limba respectivă dispune de funcţii speciale 
legate de acesta şi independente față de planurile superioare. Dacă în 
interiorul unei limbi, prin fiecare lexem utilizat în actul de vorbire se 
exprimă concomitent şi funcţii enunțiative, ca în latină, de exemplu, 
atunci această situație trebuie considerată un indiciu al faptului că în 
această limbă (spre deosebire de multe limbi moderne) cuvântul nu 
există ca plan autonom al structurării gramaticale (ceea ce nu trebuie să 
însemne, aşa cum am spus, că în latină cuvântul nu există ca unitate 
lexicală). Dacă permutăm lexemele din propoziţia venator occidit 
leonem „vânătorul ucide leul” şi lăsăm restul neschimbat, funcțiile 
enunţiative nu sunt afectate de această operație. Dacă procedăm în mod 
corespunzător cu enunţul francez /e chasseur tue le lion, atunci funcțiile 

propoziționale respective se modifică — un indiciu al faptului că 
cuvântul există ca nivel gramatical autonom, căci este evident că 
funcţia enunțiativă nu este exprimată automat prin simpla utilizare a 
lexemului în actul de vorbire. De asemenea, în spaniolul casas „case”, 
pluralul este exprimat la nivelul cuvântului, şi anume independent de 
funcţia acestui cuvânt în enunţ, în timp ce în latină casae, respectiv 
casas sunt determinate suplimentar în relaţie cu funcţia enunțiativă 
corespunzătoare. Am dat deja exemplele potrivite [1.3.] pentru sintag- 
mă (l’homme pauvre z le pauvre homme etc.) şi pentru clauzulă (fireşte 
că a făcut asta zel a făcut asta în mod firesc etc.). În ceea ce priveşte 
textul, deci nivelul care trebuie să ne intereseze aici, s-a făcut, de 
asemenea, o constatare fundamentală: în cazul textului nu vorbim 
despre un strat rațional necesar al structurării gramaticale a unei limbi; 
o limbă ar rămâne întotdeauna tot limbă, chiar şi dacă nu ar dispune de 
procedee specifice pentru constituirea textelor, pentru exprimarea 
funcţiilor textuale. În toate limbile cunoscute până în prezent par să se 
evidenţieze însă astfel de procedee, aşa încât existenţa textului ca un 
nivel al structurării idiomatice poate fi considerată, până una-alta, o 
„universalie empirică”. 

A considera în mod expres textul drept un nivel raţional non-nece- 
sar al structurării idiomatice este o decizie care reclamă o lămurire 
suplimentară. Desigur, această observaţie se referă nu la textul ca atare; 
căci se înţelege de la sine că existenţa textului ca manifestare concretă 
şi, în acelaşi timp, individuală a lingvisticităţii este din punct de vedere 
rațional absolut necesară. Nu există nicio realizare a vorbirii, niciun act 
de vorbire, care să nu reprezinte un text, chiar dacă acesta constă doar 
dintr-o propoziţie, dintr-un cuvânt sau chiar dintr-un element minimal 
[cf. 1.4., Excurs]. Din punct de vedere teoretic, este însă posibil să 
gândim textele ca fiind construite independent de procedeele specific 
„transfrastice”, făcându-se uz doar de acele procedee valabile pentru 
construirea enunţurilor, indiferent de utilizarea acestora într-un act de 
vorbire. Un astfel de text ar putea rezulta apoi, de exemplu, dintr-o serie 
aditivă de enunţuri, formate doar pe baza „regulilor de construcţie a 
enunțurilor”, fără ca un procedeu specific unei anumite limbi (care, 
eventual, să nu apară şi în alte limbi) să intervină în organizarea 

acestor enunțuri într-o unitate de rang superior şi în orientarea acestora 
către o anumită situaţie de vorbire. 

Existenţa textului ca un nivel de structurare idiomatică raţional 
non-necesar dar posibil din punct de vedere empiric şi care chiar se 
întâlneşte în general constituie fundamentul propriu-zis al „edificiului” 
teoretic al gramaticii transfrastice. „Subsolul” este alcătuit din patru 
caracteristici constitutive pentru nivelurile structurării idiomatice. Voi 
prezenta aici mai întâi aceste patru trăsături cu ajutorul unor exemple 
luate de la niveluri diferite, iar mai târziu voi vorbi din nou, dar sub alt 
aspect, despre rolul care le revine acestor trăsături în special în legătură 
cu nivelul textului [cf. 3.1.5. şi 3.3.1.]. 


3.1. Cele patru caracteristici ale nivelurilor structurării idiomatice 


Toate nivelurile structurării gramaticale a unei limbi prezintă, în 
principiu, patru caracteristici: 1) supraordonarea sau hiperordonarea, 
adică posibilitatea ca unităţile care aparţin unui nivel inferior să poată 
funcționa „la modul substitutiv” la un nivel mai înalt, de exemplu ca un 
cuvânt să poată funcţiona ca enunt; 2) subordonarea sau hipoordonarea, 
adică posibilitatea ca unităţile care aparțin din punct de vedere 
constitutiv unui nivel superior să poată funcţiona „la modul substitutiv” 
la un nivel inferior, de exemplu sintagma să poată funcţiona ca un 
cuvânt; 3) coordonarea, adică posibilitatea ca unitățile unuia şi acelu- 
iaşi nivel să poată fi relaţionate unele cu altele, de exemplu un cuvânt 
cu un alt cuvânt sau un enunț cu un alt enunț şi 4) substituția sau 
înlocuirea, adică posibilitatea ca o unitate a unui nivel să poată fi 
înlocuită în mod anticipat (cataforic) sau în mod reluat (anaforic, 
respectiv epiforic) printr-o „proformă” corespunzătoare, de exemplu un 
nume printr-un pronume sau un verb printr-un verbum vicarium, cum 
este germ. fun “a face”. Cele patru trăsături se pot reprezenta schematic 
în felul următor: 

+ ees e Ce 
Aa mg 
Superordonare Subordonare Coordonare Substituure 


Acum, despre cele patru trăsături în particular: 


3.1.1. Superordonarea 


În cazul superordonării este vorba despre posibilitatea generală a 
unităților de la un nivel inferior de a apărea în locul unităților de la un 
nivel superior. Această caracteristică se poate înțelege, fireşte, şi ca o 
combinaţie cu un element zero. Astfel, este posibil ca la rangul de 
cuvinte să acceadă elemente minimale ca, de exemplu, cuvintele 
neflexibile încorporate în interiorul sintagmelor. În plus, elementele 
minimale pot funcţiona ca enunţuri întregi sau chiar ca texte, ca în 
exemplul lat. i [cf. 1.4., Excurs]. O sarcină empirică a analizei 
transfrastice este aceea de a stabili, dacă este cazul, care elemente pot 
funcţiona la nivelul textului şi care nu. În verbul german bejahen „a 
afirma”, ja „da” apare ca element minimal; în propoziţia Du bist ja 
verriickt „Eşti nebun.”, acelaşi element apare ca cuvânt (şi, posibil, ca 
clauzulă); în răspunsul afirmativ la o întrebare, ja apare ca propoziţie 
sau ca text, adică, aşa cum vom vedea imediat, pe baza celei de a patra 
caracteristici a structurării gramaticale, şi anume substituirea. Forma 
verbală spaniolă llueve „plouă” îşi poate asuma singură rangul unui 
enunţ sau al unui text, în timp ce forma germană corepunzătoare regnet 
nu poate avea acest statut; în orice caz, dacă trebuie să rezulte un enunţ 
sau un text, ar trebui ocupat locul destinat subiectului. 


3.1.2. Subordonarea 


Subordonarea este opusul superordonării, şi anume o posibilitate 
generală care constă în faptul că unităţile care aparțin din punct de 
vedere constitutiv unui anumit nivel gramatical sunt „decăzute în rang” 
şi funcţionează la un nivel inferior. 

În domeniul macrosintaxei, adică al sintaxei perioadei, vorbim în 
mod tradiţional despre conjuncţii coordonatoare şi conjuncţii subordo- 
natoare. Din diferite motive, această distincţie nu este acceptabilă. 
Coordonarea este o relaţie între elemente de acelaşi rang, iar subordo- 
narea este, per definitionem, o relaţie între elemente de rang diferit. 
Dacă subordonarea se află realmente în opoziţie directă cu un alt 
procedeu, atunci acesta este supraordonarea, şi nu coordonarea. De 
altfel, conjuncţiile subordonatoare trebuie considerate mai degrabă un 
tip de prepoziţii, ceea ce s-ar putea demonstra şi prin prezentarea unei 
serii de relații perifrastice; avem însă aici o problemă care ar trebui 
discutată în cadrul unei prelegeri de sintaxă!. Să examinăm acum câteva 
exemple pentru subordonare. În enunţuri precum: 


Rhodum Ciceronum causa puerorum accessurum puto (Cicero) 
(„Socot că voi pleca spre Rodos din cauza celor doi copii.”) 


Q. Curius... quem censores senatu probri gratia moverant (Sallustius) 

(„Q. Curius... pe care cenzorii l-au îndepărtat din senat din cauza unei 

ticăloşii.”), 
ablativele substantivelor causa „cauză” şi gratia „mulţumire” apar cu 
funcţia de elemente minimale, de prepoziţii (sau, mai bine spus, de 
postpoziţii). Acelaşi lucru se întâmplă în limba germană, acolo unde 
dativul plural wegen „din cauza”, genitive precum mittels “prin inter- 
mediul”, zwecks “în scopul”, kraft „în virtutea”, sau nominative precum 
dank „graţie” şi trotz „în ciuda” pot funcţiona, de asemenea, ca prepo- 
ziţii. O simplă aplicare a probei comutării ne arată că sintagme precum 
mit Hilfe von, au moyen de, dans le but de, allo scopo di pot funcţiona 
ca elemente minimale, adică întocmai ca şi mit, par, pour sau per. 

În legătură cu sintagme de tipul the King of England's army 
(castles etc.) — „armata (castelele etc.) regelui Angliei” sau The one 
who spoke to mee sister — „cel care a vorbit surorii mele”, s-a discutat 
îndelung despre statutul elementului "e ca unul dintre aşa-numiții 


TICE. în acest sens, Eugenio Coseriu, Grundzüge der funktionellen Syntax, art. 
cit., mai ales $ 6.1.2.] 

constituenți imediaţi (immediate constituents) ai enunţului!. Statutul 
acestui e nu constituie, de fapt, o problemă, în fiecare caz fiind vorba 
despre un element minimal; construcțiile de acest tip ne arată doar că în 
engleză, în anumite cazuri, sintagmele pot fi „subordonate” din punct 
de vedere sintactic şi tratate întocmai ca cuvintele. 

În multe alte limbi, acest lucru nu este posibil. Una dintre sarcinile 
descrierii gramaticale a unei limbi este de a stabili ce poate fi subordo- 
nat şi ce nu, ce se subordonează în mod normalşi în ce mod se 
realizează subordonarea. Astfel, limbile particulare se diferenţiează 
considerabil în privinţa, de exemplu, a cantităţii de sintagme folosite în 
mod constant ca simple cuvinte, aşa-numitele compuse. 


3.1.3. Coordonarea 


În cazul coordonării este vorba despre posibilitatea generală de a 
combina unități de acelaşi rang într-o unitate mai complexă, care 
funcţionează apoi la acelaşi nivel ca şi părțile sale componente. Şi aici 
există deosebiri interesante între diferite limbi. În sintagme precum: 


plus ou moins heureux — „mai mult sau mai puțin fericit” 
für oder gegen mich — „pentru sau împotriva mea” 
con e senza libri — „cu sau fără cărţi”, 


elemente minimale din limbile franceză, germană şi italiană se combină 
într-o manieră care nu este posibilă în limba spaniolă; într-o traducere a 
exemplului italian în limba spaniolă ar trebui — cel puţin, după regulile 
gramaticii normative — să apară o construcție mai explicită: 

con y sin libros — 


con libros y sin ellos. 


În limba germană, propoziţii precum Sie können mit oder ohne 
Bücher kommen. („Puteţi veni cu sau fără cărți.”) sunt larg acceptate, 
deşi construcția este incorectă din punctul de vedere al gramaticii 


i [Vezi, printre altele, H. A. Gleason, An Introduction to Descriptive Linguistics, 
New York, 1961, $ 10.18, şi A. Martinet, Eléments de linguistique générale, 
Paris, 1960, § 4-16.] 

enunțului, din cauza recţiunii diferite a prepoziţiilor. Din aceste 
exemple reiese clar şi faptul că această caracteristică a coordonării nu 
este o funcție a respectivului element de legătură, ci este mai degrabă o 
caracteristică ce prezintă conexiunea în ansamblul său. Astfel, de 
exemplu, în limba germană und “şi” vs oder “sau” nu sunt opuşi în inte- 
riorul unei „paradigme a conjuncțiilor coordonatoare”, ci sunt opuși în 
interiorul unor coordonări precum a und b vs a oder b. În îndrăgita 
construcţie hazlie: „Lieber reich und gesund als arm und krank” („Mai 
bine bogat şi sănătos decât sărac şi bolnav”), ambele combinaţii apar 
într-o relaţie in absentia (cf. infra) cu coordonările adversative reich 
aber krank („bogat dar bolnav”) şi arm aber gesund (sărac, dar sănătos”). 

Anumite limbi, ca, de exemplu, limba latină, operează distincţii 
subtile în interiorul diferitelor tipuri de coordonări, după cum ar trebui 
să ştiţi din gramatica şcolară: 


Coordonare copulativă 


Mars et Venus et marcă generală pentru adiţionare 
Laus et Gloria fără caracterizarea mai detaliată a 
bene et commode exire elementului adiționat 

urbs atque imperium atque, marcă pentru adiționarea 
sacrificia publica ac privata ac elementului aflat în strânsă 
dulcia atque amara conexiune, care aparține 


aceluiaşi câmp semantic, dar nu 
este echivalent din punct de vedere 
logic (adiționare, comparare) 


senatus populusque que marcă pentru „elemente care apar în 
terra marique pereche” (de ex., o hendiadă); 
arma virumque desemnează stricta apartenenţă la 


acelaşi nivel clasificator! 


! Cf. Eugenio Coseriu, Coordinación latina y coordinación románica, în: 
Actas del III Congreso Español de Estudios Clásicos (Madrid 1966), volum 
III, Coloquio de estudios estructurales sobre las lenguas clásicas, Madrid, 

Coordonare disjunctivă 


victoria aut honesta mors aut marcă pentru alternativa strictă, 

hic vincendum aut moriendum s } excluderea:valabil poate fi doar 
unul din cele două cazuri 

novem vel decem annis vel (de la velle): desemnează o alegere 

in Italia vel in Graecia nonconstrângătoare dintre mai 

Vel adest vel non, multe; 


cel puțin un caz va fi cel just, se va 
vedea mai târziu care 


duabus tribusve horis } -ve ca şi vel, însă doar pentru ceea ce 

plus minusve este strâns înrudit „de la natură” (cf. 
-que) 

fatum sive fortuna } sive lasă decizia pe seama 

vocabulum sive appelatio (seu) cititorului/ascultătorului (este 


valabilă fie una, fie cealaltă dintre 


„sau şi” şi beziehungsweise 
‘respectiv’, formulă respinsă de 
gramatica prescriptivă. 


3.1.4. Substituția 


Cea de-a patra caracteristică, substiția, este tratată în gramatica 
tradițională doar în legătură cu pronominalizarea în sens strict. Citind 
gramaticile şcolare redactate în formă de compendiu, în cititor se poate 
trezi impresia că substituirea, ca posibilitate generală, ar afecta doar o 
parte a nivelului cuvântului. Substituirea este însă în realitate o funcție 
mult mai amplă a limbilor, ea nu priveşte doar formele clasificate de 
gramatica tradițională ca pronomina [în parte pe nedrept; cf. 1.2.], ci o 
întreagă serie de alte procedee prin intermediul cărora un element din 
ceea ce se spune este anticipat sau reluat, fără a fi repetat, pur şi simplu, 
în întreaga sa extensiune. În principiu, posibilitatea substituirii există la 
toate nivelurile, până la cel al enunţului [vezi la 1.2. paradigma 


1968, p. 35-57, şi traducerea în germană de către H. Bertsch în: E. Coseriu, 
Sprache. Strukturen und Funktionen, Tübingen, 1971, p. 157-178. 

contrastivă a pronumelor textuale de tipul da-nu-ba da]. Despre modul 
în care se efectuează substituţiile în diverse limbi ştim doar puţine 
lucruri (în acest sens, indicaţii foarte valoroase ne sunt oferite, aşa cum 
am menționat deja, în capitolul Substitution din lucrarea Language a lui 
Bloomfield). Chiar şi pentru limbi bine studiate în alte privinţe, cum 
sunt, de exemplu, limbile romanice, lipsesc cercetări temeinice privind 
limitele aplicabilității diferitelor procedee substitutive, binecunoscute în 
sine. În franceză, de exemplu, reluarea în text prin pronume personale 
devine problematică atunci când aceste pronume sunt construite cu 
prepoziţii şi trimit către nume de obiecte inanimate sau către abstracte. 
Reluările de tipul Jo mollesse... vaincu par elle — „slăbiciunea... învinsă 
de ea” au fost condamnate de către gramaticienii din secolul al 
XVIII-lea pe baza unor tendințe recognoscibile în norma uzuală!. Până 
la un anumit grad, acest fapt este valabil şi pentru limba germană. Otto 
Jespersen observă, pe bună dreptate, că îmbinări precum mit ihm „cu 
el”, mit ihr „cu ea” sunt evitate şi înlocuite prin damit „cu aceasta”, 
atunci când pronumele se referă la obiecte inanimate?. 

Reluarea în funcţia de subiect, mai ales în cazul unor sciziuni 
semantice mai pronunţate, este mai uşor cu putinţă în germană decât în 
franceză, cel puţin la nivelul normei: 


„„„die Konsulin, Onkel Justus, Senator Buddenbrook... waren gegenüber 
diesem tiichtigen Biiromenschen... zu taktvoller Nachsicht bereit. Sie war 
vonnoten... 

(Th. Mann) 


„„Staient disposés à une courtoise indulgence... Cette indulgence était 
bien nécessaire... 


! Cf. J.-P. Seguin, La langue française au XVIIF siècle, Paris, 1972, p. 107 şi urm. 

? Cf. The philosophy of grammar, Londra, retipărire în 1975, p. 237. 
[Gramatica Duden, care nu este în general foarte prescriptivă, respinge 
explicit uzul anaforic al sintagmelor alcătuite din prepoziție + pronume, mai 
ales în cazul lui es: nu „die sich auf es stützen müssen”, ci „darauf stützen 
müssen“ (DUDEN; Grammatik der deutschen Gegenwartssprache, 
Mannheim, 1984, $ 612).] 

„...doamna consul, unchiul Justus şi senatorul Buddenbrook [...] arătau o 
îngăduință plină de tact față de vrednicul om de birou [...]. Se vădea 
trebuincioasă această îngăduință”" 


Comparând traducerile franceze cu originalele nemţeşti, ne lovim 
adesea de aceleași situaţii”. 

Interesante sunt şi diferenţele referitoare la „abstractivitatea” 
procedeelor de substituire din diverse limbi. Unele limbi dispun de 
proforme foarte „abstracte”, în care multe categorii, exprimate în 
construcţia substituită, coincid cu forma substituentă; alte limbi sunt 


„mai concrete” în această privinţă: 


= wer ist gekommen? 


vino ———— ¿quién vino? 
vinieron ` e ¿quiénes vinieron? 


ein Bleistift 
das ist e > was ist das? 
eine Feder 
questo è —— un lapis 
be che cosa è questo? 


questa è —— una penna 


er ist gekommen 


sie sind gekommen 


Trebuie să mai remarcăm şi faptul că, pe lângă pronume în sens 
strict, există şi proforme lexicale, care îndeplinesc o funcție lexicală 


! Thomas Mann, Casa Buddenbrook, traducere din germană de Ion Chinezu, 
Editura Rao, Bucureşti, 1997, p. 410. 

? [Între timp, acest complex a fost cercetat de un elev al autorului din per- 
spectivă romanică globală: Harald Thun, Personalpronomina für Sachen. Ein 
Beitrag zur romanischen Syntax und Textlinguistik, Tübingen, 1986. Fireşte, 
aici nu este vorba doar despre anaforă, ci despre mult mai multe aspecte. ] 

similară cu cea a pronumelui |. De exemplu, foarte frecvente sunt 
reluările prin sinonime (ein Professor — der Hochschullehrer „profesor 
universitar” — „dascăl de universitate”) sau hiperonime (ein Auto 
„automobil” — das Fahrzeug „autovehicul”). În plus, în germană mai 
există posibilitatea de a corela o reluare cu o precizare cu ajutorul unor 
mijloace lexicale şi prin mijloacele formării cuvintelor; este un 
procedeu tipic pentru limbajul publicistic: 


Hans Müller kam herein. Der 44-jährige Schlosser war müde. 
„Domnul Müller intră. Lăcătuşul de 44 de ani era obosit.” 


sau 


Hans Müller kam herein. Der 44-jährige sagte: „...” 
„Domnul Müller intră. Bărbatul de 44 de ani spuse: „...” 


există şi în alte limbi. 
Un caz special de substituire îl reprezintă reluarea implicită”. Să 
dăm aici un exemplu citat frecvent: 


Wir kamen in ein Dorf. Die Kirche war geschlossen. 
„Am ajuns într-un sat. Biserica era închisă.” 


În acest context, reprezentanții așa-numitei semantici a prototi- 
purilor argumentează astfel: În acest caz, am putea utiliza substantivul 
biserica cu articol hotărât, deoarece trăsătura distinctivă „a avea o bise- 
rică” aparține caracteristicilor „prototipice” ale substantivului sar şi, astfel, 
s-ar relua ceva ce a fost deja menţionat în mod implicit”. 


! Pentru distincţia între pronume („forme de referire non-referenţiale”) şi 
proforme lexicale („forme de referire referențiale”), vezi Kallmeyer et al., 
Lektiirekolleg, op. cit., volum 1, p. 251 şi urm. 

? Vezi Eugenio Coseriu, Strukturelle und kognitive Semantik. Prelegere din 
semestrul de iarnă 1989/90. Transcriere de Ulrike Maier şi Heinrich Weber, 
Tübingen, 1992 (manuscris multiplicat), p. 51 şi urm. 

* Vezi Brinker, Linguistische Textanalyse, op. cit., p. 35. 

* Vezi Strukturelle und kognitive Semantik, op. cit., p. 51. 

3.1.5. Coordonarea şi substituirea „dincoace ” şi „dincolo ” 
de limitele enunţului 


Înainte de a începe să vorbesc despre importanţa acestor patru 
caracteristici (mai exact, trei dintre ele) pentru textul înţeles ca nivel al 
structurării idiomatice, aş dori să mă refer mai întâi la faptul că două 
dintre aceste caracteristici depăşeşc per definitionem limitele enunţului. 

În cadrul teoriilor lingvistice mai noi a fost repusă pe tapet, în 
diferite forme, vechea teză potrivit căreia coordonarea ar exista, în 
general, doar la nivelul propoziției, chiar şi acolo unde, în aparenţă, 
cuvintele sunt numai adiționate: 


Hans liest. („Hans citeşte.”) 
Hans und Maria lesen. 
(„Hans şi Maria citesc.”) 

+ Maria liest. („Maria citeşte.”) 


Prin urmare, coordonarea ar părea să depăşească, în principiu, cel 
puţin „în profunzime”, limitele propoziției. Din diferite motive, pe care 
nu le putem discuta acum în amănunt, această teză este inacceptabilă". 
Să menţionăm aici doar pe scurt faptul că unele coordonări de tipul 
Hans und Maria sind Geschwister („Hans şi Maria sunt fraţi.”), Jean et 
Pierre sont inséparables (Jon şi Petru sunt nedespărţiţi.”), Hans flucht 
und schimpft den ganzen Tag, er ist mit Sack und Pack weggezogen. 
(„Hans bombăne şi înjură toată ziua, el a plecat cu căţel şi purcel.”), 
Marie a mis sa robe blanche et noire. („Maria şi-a pus rochia albă cu 
negru.”) nu pot fi reduse la simple adiţiuni de enunţuri. Nu degeaba 
există limbi precum latina, care cunosc mărci coordonatoare specifice 
pentru indicarea coordonărilor din interiorul limitelor enunțului (cf. 
supra: -que). Coordonarea reprezintă oricum par excellence un proce- 
deu, reglat prin mijloace idiomatice, de trecere de la un enunț la altul. 

La fel stau lucrurile şi în cazul substituţiei. Doctrina tradițională 
referitoare la pronume şi-a concentrat atenția asupra substituţiei în 
interiorul enunţului; totuşi, deoarece, după cum am văzut, există şi 


! [Vezi Eugenio Coseriu, Grundzüge der funktionellen Syntax, art. cit., p. 164 
şi urm.] 

proforme pentru enunţuri şi pentru texte, putem spune că şi substituția 
ne conduce, per definitionem, dincolo de limitele enunţului. Nu acesta 
este şi cazul subordonării; vom vedea însă mai târziu că şi subordonarea 
poate constitui o caracteristică a nivelului textului (structurat din punct 
de vedere idiomatic). 


3.2. Despre necesitatea unei distincţii clare între cele două tipuri de 
lingvistică a textului 


Din expunerile mele referitoare la nivelurile structurării idiomatice şi la 
cele patru caracteristici pe care le prezintă aceste niveluri, cei care 
cunosc fie şi doar o parte din literatura mai nouă despre lingvistica 
textului ar trebui să fi înțeles clar că această disciplină, chiar dacă se 
prezintă în mod fundamental ca un fel de gramatică transfrastică, nu se 
poate armoniza cu schița propusă de mine aici. Eu am obiecţii serioase 
la adresa gramaticii transfrastice, aşa cum este ea practicată astăzi 
aproape peste tot, deoarece această disciplină are pretenția de a fi 
concomitent parte a gramaticii unei anumite limbi şi ştiinţă a textului 
în general. Un astfel de program este irealizabil şi lipsit de sens. La 
începutul acestei discuții [1.5.1.] m-am străduit să arăt că celor trei 
niveluri ale limbii în general le corespund trei straturi culturale diferite 
ale cunoaşterii lingvistice, trei „competenţe” diferite. Nivelul e/ocuţio- 
nal priveşte faptul de a vorbi în general, independent de orice tehnică 
istorică a vorbirii, fiind vorba, aşadar, despre o competenţă care poate fi 
cercetată sau descrisă cu ajutorul categoriilor logicii, ale teoriei referen- 
Hale etc. Nivelul idiomatic se referă la stăpânirea regulilor unei anumite 
limbi; aşa cum am arătat deja, această competență a unei limbi poate 
suspenda regulile competenţei menționate anterior. Nivelul expresiv se 
referă la faptul de a vorbi într-o anumită situaţie, la organizarea actelor 
de vorbire pe baza şi, în parte, cu mijloacele celorlalte două competenţe, 
dar totuşi independent de ele. Desigur, pentru a putea scrie un roman, 
trebuie în primul rând să putem să vorbim în general şi, în plus, trebuie 
să stăpânim în mod necesar una sau mai multe tehnici istorice ale 
vorbirii; în afară de acestea, trebuie să mai deţinem şi o cunoaştere 
expresivă, fundamentată pe intuiție, despre modul cum se scrie un 

roman. lar această cunoaştere nu coincide, pur şi simplu, cu celelalte 
două niveluri ale cunoaşterii. Fireşte, competența textuală le presupune 
pe celelalte două competenţe; desigur, toate aceste trei competenţe nu 
se pot separa în practică; ele se pot însă diferenţia foarte bine şi 
chiar trebuie diferențiate, cel puţin din motive practice: este posibil ca 
cineva să scrie o operă măreață într-o germană deficitară şi ca aceste 
deficiențe să fie depăşite de altcineva, cu ajutorul aproape exclusiv al 
competenţei în limbă germană. De altfel, nivelurile idiomatic şi expre- 
siv ale cunoaşterii limbii trebuie diferenţiate şi din perspectivă istorică, 
căci pentru fiecare dintre ele există tradiții complet diferite. Aşa cum 
am văzut mai sus [cf. 1.4.], istoria sonetului nu coincide cu istoria limbii 
italiene. 

Aşadar, dacă vrem să practicăm lingvistica textului, mai înainte de 
desfăşurarea activităţii de cercetare propriu-zise, trebuie să ne decidem 
care este efectiv obiectul asupra căruia este focalizată cercetarea: textul 
ca organizare supra-idiomatică a actelor de vorbire sau textul ca un 
nivel al structurării idiomatice, sau ca un nivel gramatical al uneia sau 
al mai multor limbi. Dacă ne decidem pentru cel de-al doilea obiect de 
cercetare, care este gramatica transfrastică a limbilor particulare, va 
trebui atunci să ne întrebăm dacă pentru o anumită funcție textuală, 
cunoscută pe baza competenţei textuale, există un procedeu reglementat 
în mod idiomatic. A descoperi acest lucru este, aşa cum am spus de mai 
multe ori în alte contexte, o problemă empirică. Identificarea naivă (dar 
până la un anumit punct justificată şi inevitabilă) „a putea vorbi” şi „a 
stăpâni propria limbă maternă” ne îndeamnă adesea să presupunem că 
ar fi suficient să ştim ce este o întrebare sau o enumerare, pentru a putea 
întreba sau enumera — corect din punct de vedere idiomatic — în orice 
limbă. Până la urmă vom constata că nu este aşa, că pentru o parte din 
ceea ce ține de organizarea actelor de vorbire în formă de text, pentru 
ceea ce este valabil pentru vorbirea într-o anumită situație, există proce- 
dee reglementate diferit în limbi diferite. Identificarea şi justificarea 
acestor procedee reprezintă domeniul atribuţiilor gramaticii transfrastice 
corect înţelese. Întocmirea unui catalog al speciilor şi genurilor textuale 
precum povestirea, raportul, anecdota, oda, drama, romanul etc. (enu- 

merarea este intenționat lipsită de ordine) nu poate intra în atribuţiile 
acestei discipline. 

Pentru a nu fi înțeles greşit, mă grăbesc să adaug că gramatica 
transfrastică poate contribui, indiscutabil, la cercetarea unor asemenea 
specii textuale, la determinarea macrostructurii lor. În această privință, 
gramatica transfrastică reprezintă chiar o ştiinţă auxiliară indispensabilă 
pentru „lingvistica sensului”. Pentru o cooperare fericită a celor două 
discipline se pun două chestiuni şi anume: mai întâi „Cum se exprimă 
«corect» «ceea ce este adecvat?” şi, pe de altă parte, „În ce măsură 
«ceea ce este corect» din punct de vedere idiomatic contribuie la 
«caracterul adecvat» al expresiei?” După cum observăm imediat, este 
vorba despre binecunoscuta relaţie reciprocă dintre onomasiologie şi 
semasiologic, transpusă la un nivel semiotic mai înalt. O anumită limbă, 
văzută ca o reţea de posibilităţi de structurare a semnificației, îndepli- 
neşte funcția de „plan al expresiei”, iar textul, văzut ca rețea de posibili- 
tăți de structurare a sensului, îndeplineşte funcția de „plan al conţinu- 
tului” — de fiecare dată de „grad secund” [cf. 1.6., în special în privința 
rolului desemnării în semiotica textului]. Între aceste două planuri se 
poate face în principiu o comutare, la fel cum într-o limbă dată se pot 
comuta planul expresiei şi planul conţinutului [cf. 2.5.2.]. Relaţia dintre 
contribuţiile pe care aceste două lingvistici ale textului le pot aduce la 
realizarea acestei operații corespunde relaţiei care se stabileşte între 
disciplinele parţiale ale lingvisticii limbilor, şi anume între cea orienată 
spre expresie şi cea orientată spre conținut. 


3.2.1. Presupusele origini istorice ale unor confuzii moderne: 
rolul diferitelor niveluri de cunoaştere lingvistică în retorica 
antică 


Să ne întoarcem pe scurt la retorica antică, pe care am prezentat-o 
la începutul acestei prelegeri ca fiind unul dintre cele mai vechi proto- 
tipuri ale lingvisticii moderne a textului [cf. Excurs-ul din 1.1.]. Fazele 
distinse în retorica clasică în vederea constituirii textelor au fost urmă- 
toarele: 

inventio 


dispositio 

elocutio 

memoria 

vox (de asemenea şi pronuntiatio) 


O examinare mai precisă a acestor cinci operaţii succesive va arăta 
că semnificaţia care revine unei anumite limbi este diferită de la un 
nivel la altul. Probabil că dintr-un motiv cultural general, retorii antici 
nu au reflectat prea mult la rolul limbii în retorică. Din capul locului a 
fost gândită retorica doar într-una din cele două limbi clasice; cunoaşte- 
rea uneia dintre aceste două limbi era identificată implicit, până la un 
anumit grad, cu capacitatea de a vorbi în general, nemaigândindu-se 
nimeni la o întrebuințare controlată de anumite reguli a vreunei limbi 
„barbare” pentru producerea de texte. 

Să examinăm acum fiecare dintre cele cinci operații: 


Inventio, inventarea temei, pregătirea încă nearticulată a ideilor 
despre ceea ce vrem să spunem, nu are în general nicio legătură sau are a 
face doar foarte indirect cu o anumită limbă, adică doar în măsura în care 
trebuie să putem vorbi pentru a inventa o temă şi în măsura în care „a 
putea vorbi” implică întotdeauna „a putea vorbi o anumită limbă”. 

Dispositio, articularea materialului tematic, are şi ea de a face doar 
foarte puţin cu nivelul idiomatic. Într-adevăr, distribuţia materialului 
poate fi organizată (într-o măsură relativ mică) în mod idiomatic, ca de 
exemplu atunci când o limbă dată cunoaşte reguli speciale pentru 
enumerare [cf. 1.2.]. 

Elocutio, expresia lingvistică a conținutului care a fost stabilit şi 
articulat în vederea expunerii, se încadrează, în principiu, la cel de-al 
doilea tip de lingvistică a textului stabilit de noi, şi anume la gramatica 
transfrastică a unei limbi; de aceea, elocuţia a fost evidenţiată în mod 
special în schema de mai sus. 

Memoria, totalitatea procedeelor mnemotehnice pentru învăţarea pe 
de rost a textului redactat, depinde, ca şi inventio, doar indirect de 
stăpânirea unei limbi. 

În sfârşit, vox, expunerea propriu-zisă, are a face, până la un anumit 
grad, cu o anumită limbă. Am văzut deja că pot exista modele precise de 
intonaţie pentru anumite funcţii textuale, care diferă de la o limbă la alta. 

Am văzut de asemenea, ca în cazul lui ö din italiană [1.5. C, 2a)], că 
anumite texte, adesea foarte scurte, pot dispune de o formă fonică, care, 
în afara acelui text particular, nu este prevăzută în inventarul fonematic 
sau între regulile distributive ale limbii. Ceva asemănător există şi în 
germană: în textele m” hm da" şi “m -m sau în “n „nu” apar fapte 
fonice care sunt de obicei străine limbii germane, un A aspirat doar nazal 
şi un stop glotal (glottal stop) aflat în relaţie cu consoane — o combinaţie 
care, de obicei, pune mari dificultăți vorbitorilor germani (de exemplu, la 
învăţarea danezului stød). 


Probabil că, din motivele indicate mai sus, retorii antici nu au fost 
interesați în mod special să facă distincţie între diferitele niveluri ale 
cunoaşterii lingvistice. În multe cazuri concrete, o non-diferenţiere 
preliminară este inevitabilă şi pentru lingviştii moderni. Este adesea 
nevoie ca fapte, care se dovedesc ulterior ca aparținând competenţei 
vorbirii în general, să fie tratate mai întâi în cadrul gramaticii transfrastice a 
unei limbi, deoarece în multe cazuri nu putem şti dinainte ce este 
idiomatic şi ce nu. Dar când este vorba în mod evident despre 
principiile vorbirii în general, aşadar, despre coerență, despre lipsa 
contradicțiilor etc., atunci distincţia respectivă ar trebui făcută şi cu 
anticipație. Tot ceea ce ţine de constituirea textului, dar apare, în acelaşi 
timp, ca fiind reglementat din punct de vedere idiomatic, poate şi 
trebuie să fie studiat în cadrul gramaticii transfrastice. Împrejurarea că 
avem de-a face realmente cu fapte idiomatice se poate constata adesea 
doar printr-o comparare a două sau a mai multor limbi. 


3.3. Schiţă a unei lingvistici a textului ca „gramatică transfrastică” 


Deoarece, din motive menţionate deja în repetate rânduri, nu sunt de 
acord cu orientarea generală a gramaticii transfrastice, aşa cum este ea 
practicată la ora actuală, următoarele prezentări trebuie înțelese nu ca o 
luare de atitudine, ci ca o serie de propuneri pentru dezvoltarea grama- 
ticii transfrastice către o disciplină coerentă, cu un domeniu de cerce- 
tare clar delimitat. 

3.3.1. Subordonarea, coordonarea şi substituirea în domeniul 
textului 


Dacă textul există într-o limbă ca nivel gramatical particular, 
atunci acest nivel trebuie să prezinte şi cele patru caracteristici, pe care 
le-am tratat deja. Mai exact spus, el trebuie să releve trei dintre aceste 
caracteristici, deoarece superordonarea, funcţionarea substitutivă a 
unei unităţi la un nivel mai înalt, intră în discuţie în cazul textului, în 
măsura în care acesta reprezintă pe scară ierarhică nivelul cel mai înalt, 
tot atât de puţin cât intră în discuţie subordonarea în cazul elementelor 
minimale. 

Dimpotrivă, textele pot fi integral subordonate. Putem avea un text 
în text, acesta este cazul citatului, şi anume acolo unde în interiorul 
unui text este citat un alt text. Textul poate funcţiona şi ca enunț; acest 
lucru se întâmplă atunci când enunțurile dintr-un text sunt încorporate 
sub forma unei perioade într-un alt text. Încă şi mai frecvent se întâmplă ca 
textul să apară ca parte de propoziție, adică în vorbirea indirectă sau 
liberă (style indirect libre). 

În domeniul subordonării textelor există deosebiri mari de la o 
limbă la alta. Multe limbi, cum ar fi persana modernă, de exemplu, nu 
fac nicio diferenţă între citat şi vorbirea indirectă; ambele sunt intro- 
duse simplu prin particula ke — o coincidenţă întâmplătoare cu limbile 
romanice, care încorporează în text vorbirea indirectă cu ajutorul 
semnului aproape omofon que (che). Despre vorbirea indirectă în 
germană şi în latină am vorbit deja pe scurt la începutul prelegerii 
noastre [1.2.]. După cum se ştie, în germana scrisă, în vorbirea indirectă 
apare în mod obligatoriu conjunctivul I (aşa-numitul „conjunctiv 
prezent”), chiar dacă nu trebuie exprimată nicio îndoială cu privire la 
existența stării de lucruri la care ne referim. Această particularitate este 
o permanentă sursă de greşeli pentru germani atunci când vorbesc 
vreuna din limbile romanice. În latina clasică — asta ne însuşim încă din 
şcoală, la orele de sintaxă — există un complex de procedee foarte strict 
reglementate pentru a marca această oratio obliqua, vorbirea indirectă. 
Ceea ce într-un text era propoziţie principală, apare în textul subordonat 
ca acusativum cum infinitivo, ceea ce în text era propoziţie secundară, 

apare — independent de modul la care apărea inițial — la modul conjunc- 
tiv. Un enunţ direct al unui producător de text, ca de exemplu: 


Cicero dixit: „Haec perfecta philosophia est, quae de maximis 
quaestionibus copiose potest ornateque dicere”. 

„Cicero a spus: «Filosofia perfectă este aceea care poate vorbi din 
abundență şi cu eleganţă despre problemele cele mai importante».” 


este transformată în oratio obliqua cam în felul următor: 


Cicero hanc perfectam philosophiam (esse) iudicavit, quae de 
maximis quaestionibus copiose posset ornateque dicere. 

„Cicero credea că filosofia perfectă este aceea care poate vorbi din 
abundență şi cu eleganţă despre problemele cele mai importante.” 


Textul iniţial este încorporat, aşadar, integral, ca şi cum ar fi o 
parte de propoziţie, în textul nou mai scurt, care îi serveşte primului 
drept cadru, Cicero iudicavit („Cicero credea”). 

Şi pentru coordonare există procedee reglementate din punct de 
vedere idiomatic la nivelul textului. Cu ajutorul unor instrumente 
precum pe de o parte — pe de altă parte, pot fi coordonate adversativ 
serii întregi de propoziţii [pentru elementele corelative Ad - ée din 
greacă vezi 2.6.4.]. 

Despre cea de-a patra caracteristică, substituția, mi-am exprimat 
părerea în repetate rânduri, şi chiar în mod special cu privire la nivelul 
textului. Am constatat că paradigmele pentru pronumele textuale, prin 
intermediul cărora un text este reluat şi, în acelaşi timp, referitor la 
conținutul său, acceptat, respins sau justificat, sunt structurate în mod 
diferit în diverse limbi. Acelaşi lucru este valabil şi pentru alte procedee 
de reluare, mai mult sau mai puțin idiomatic, ca de exemplu: 


A: Dasne aut manere animos post mortem aut morte ipsa interire? 

B: Do vero. [cf. şi 1.2.] 

A. „Accepţi că sufletele fie dăinuie după moarte, fie pier în chiar 
momentul morţii?” 

B. „Accept.” 


Voi reveni, de altfel, la această formă de substituție încă o dată 
atunci când voi vorbi despre sintagmatica textului [cf. infra]. 

3.3.2. Paradigmatica şi sintagmatica la nivelul textului 


Dacă textul există într-o limbă ca nivel configurat în mod parti- 
cular, atunci şi la acest nivel trebuie să fie indicate două dimensiuni, 
caracteristice pentru toate nivelurile: dimensiunea paradigmatică şi 
dimensiunea sintagmatică. Concepţiile mele despre paradigmatica şi 
sintagmatica limbilor particulare se deosebesc, parţial, de cele susţinute 
în diferite compendii destul de populare; ca atare, nu voi începe în 
prezentarea mea imediat cu nivelul textului. 

Fiecare nivel îşi are propria paradigmatică „strato-specifică”, adică 
la fiecare nivel al structurării idiomatice există elemente care au statutul 
de unităţi funcţionale pentru nivelul respectiv. Aceste elemente pot 
funcţiona ca unităţi, deoarece între ele există o relaţie in absentia, o 
non-identitate în sens semiotic, altfel spus, o opoziție. Aşa cum am 
văzut, existența unor straturi gramaticale diferite într-o limbă poate fi 
justificată tocmai prin demonstrarea existenţei opoziţiilor legate de un 
astfel de strat. Aşa, de pildă, le pauvre homme şi l’homme pauvre se 
află, la nivel de sintagmă, în opoziţie una cu alta. Dar opoziţia nu se 
stabileşte între cele două procedee combinatorii din fiecare dintre cele 
două sintagme, aşadar, nu între antepunerea vs postpunerea adjectivului 
— asta priveşte sintagmatica —, ci între unitățile deja combinate A+S 
versus S+A. La fel se întâmplă şi la nivelul cuvântului. Forma spaniolă 
casas este interpretată ca plural, deoarece se află în opoziţie cu 
singularul casa. Această constatare poate părea celor mai multora dintre 
dumneavoastră banală, dar avem în speţă ocazia de a arăta că nu 
aşa-numitul „plural în -s” este cel căruia 1 se poate atribui funcţia de 
„plural”. Această funcţie revine combinației casa + s, aşadar, elemen- 
tului „pluralizat” luat împreună cu elementul „pluralizant”, combinaţia 
ca atare aflându-se în opoziţie cu singularul. În schimb, în cadrul 
lanţului vorbirii (chaîne parlée), între elementul pluralizat şi elementul 
pluralizant există o relaţie in praesentia, şi anume o relaţie reciprocă, 
deoarece a îl determină pe b şi, invers, b îl determină pe a. Acelaşi 
lucru este valabil pentru funcţia articolului. Strict vorbind, nu există o 
„paradigmă a articolului”. Relaţia dintre articol şi „elementul articulat” 
este de natură sintagmatică; opoziții există doar la nivelul îmbinărilor 
de cuvinte, între sintagme de tipul X versus el X versus un X. Funcţia 

articolului (pornim aici de la exemple din spaniolă, dar cele spuse sunt 
valabile în linii mari pentru multe limbi) este „actualizatoare” prin 
raportare la „elementul actualizat”; şi doar sintagma întreagă articol 
hotărât + substantiv este „actuală” şi se află în opoziţie cu substantivul 
nearticulat. Articolul aşa-numit „nehotărât”, care, în realitate, este mai 
„hotărât” decât aşa-zisul articol „hotărât”, deoarece el nu doar actuali- 
zează, ci şi particularizează (pentru simplificare, preferăm să vorbim 
despre articol, şi articol), nu se află, prin funcţia sa sintagmatică de 
particularizare, în opoziţie cu articolul; opozițiile există abia la nivelul 
grupului de cuvinte: + S versus Art, + S versus Art, + S. 

Unităţile de la un anumit nivel care funcționează la modul 
paradigmatic sunt consolidate prin relații sintagmatice, care subzistă 
între elemente ale unui nivel inferior, analizabilitatea unei unităţi este, 
aşadar, un corolar al conceptului de opoziţie. Înainte de a trece la anali- 
zarea paradigmaticii şi a sintagmaticii de la nivelul textului, să lămurim 
mai întâi aspectul menționat mai sus cu ajutorul unei scurte scheme: 


strat elemente tip de relaţie 
casa! casa + s paradigmatic, 
cuvânt, „singular” „plural” in absentia 
respectiv 
sintagmă hombre” el hombre un hombre „opoziţii” 
„inactual”  „actual” „particular” 
casa- —— 4 -s sintagmatic, 
substantiv morfem in praesentia, 
elemente pluralizat pluralizant instituie 


unități la nivelul 


minimale imediat mai înalt 
el un hombre 
morfem morfem substantiv 
actualizant particularizant actua izat 
particularizat 


+ râ a ët ai . Sei 
[In aceste situații am putea porni de la combinații cu elemente zero, ceea ce 
nu dorim să facem aici, pentru a nu complica inutil schema.] 

Aşa-numitele „funcţii propoziţionale” precum subiect, predicat, 
obiect, circumstanţial etc. sunt, prin natura lor, relaţii sintagmatice, 
adică nu se află în opoziţie una cu alta la nivelul propoziției, ci for- 
mează unităţi funcţionale la acest nivel, adică tipuri de propoziții. Este 
de aceea inadmisibil să definim aceste funcţii din punctul de vedere al 
conținutului; ele pot fi definite doar într-o manieră relațională: subiect 
este ceva în relaţie cu ceea ce nu este subiect etc. 

După ce am aruncat o privire asupra raportului dintre relațiile 
sintagmatice şi cele paradigmatice în general, ne vom îndrepta acum 
atenţia în mod special asupra nivelului textului. Am plecat de la ideea 
că demonstrarea existenţei relaţiilor paradigmatice la un anumit nivel, 
care se pot eventual reduce la relații sintagmatice ale nivelului imediat 
inferior, reprezintă chiar dovada existenţei acestui nivel. În asta constă 
prima sarcină a lingvisticii textului ca gramatică transfrastică: să 
constate care funcții textuale apar într-o anumită limbă şi prin ce relaţii 
sintagmatice sunt constituite unitățile funcționale implicate în acest 
proces. 

La sfârşitul capitolului introductiv al acestei prelegeri [1.5.2.] am 
prezentat, mai mult sau mai puţin în treacăt, o listă foarte dezordonată 
şi incompletă a unor astfel de funcții textuale, adică de funcţii ale 
vorbirii într-o anumită situație. Paradigmatica acestor funcții textuale 
nu a fost încă elaborată, nici pentru texte în general, nici pentru texte 
văzute ca niveluri idiomatice structurate. Pe de o parte, trebuie să ţinem 
cont de funcţiile textuale implicite, care sunt date pe baza 
presupozițiilor textului (vezi mai jos), aşadar, funcţii precum: 


refuz, acceptare, aluzie, răspuns, aserțiune, afirmaţie, exemplu, conside- 
raţie, judecată, ripostă, replică, contestare, constatare, întrebare, ironic, 
părere, glumă, concordanță (respectiv neconcordanţă), insinuare, negare, 
asigurare, reproş, recuzare, 


pe de altă parte trebuind să luăm în consideraţie şi funcţii textuale 
explicite, care nu sunt date pe baza presupoziţiilor textuale!, aşadar, 
funcţii precum: 


! [Această clasificare, făcută aici de editor fără o ambiţie taxonomică specială, 
poate fi, desigur, contestată. În mod sigur, „funcţiilor explicite ale textului” le 

adresare, indicație, îndemn, informaţie, a transmite ceva cuiva, ordin, 
rectificare, rugăminte, obiecţie, explicaţie, lămurire, salut, provocare, tri- 
mitere, avertisment, precizare, protest, sfat, promisiune, dorinţă. 


Nu există încă o listă cât de cât completă a funcţiilor posibile 
într-o anumită limbă, ca să nu mai vorbim despre o clasificare a lor. 
Drept principiu fundamental de clasificare, ne-am putea baza pe 
distincția între funcţiile textuale dia/ogice, precum întrebare/răspuns, şi 
funcţiile textuale nedialogice. În interiorul acestor două grupe de funcţii 
am putea continua potrivit principiilor de clasificare obişnuite; lipsesc 
totuşi criteriile necesare pentru a proceda în acest sens. Să admitem că 
ar exista o funcţie textuală generală a neconcordanței, care, la un nivel 
mai specific, poate apărea apoi ca negare, respingere, refuz etc. Care ar 
fi atunci raportul dintre aceste funcţii posibile? Este, de exemplu, 
refuzul o formă de negare? Refuzul şi negarea pot fi reduse la numi- 
torul comun al unei funcţii supraordonate ierarhic? 

Ceea ce ştim cu siguranță este faptul că aceste funcţii textuale nu 
coincid cu funcțiile propoziționale. La nivelul textului, o propoziţie 
interogativă nu exprimă în mod neapărat necesar o întrebare; în cazul 
aşa-numitei „întrebări retorice”, ea este interpretată, de exemplu, ca 
afirmaţie. Chiar şi negarea poate fi exprimată printr-o propoziţie intero- 
gativă: 

A: Tu, ca pozitivist, ai vorbi aici despre „pragmatică ”. 
B: Eu şi pozitivistul! 


Asta înseamnă şi că nu orice negaţie din text este exprimată 
printr-o propoziţie negativă (cf. infia)!. În acest punct, aş vrea să revin 
la propunerea pe care am făcut-o deja [cf. 1.5.2.], şi anume de a cerceta 


aparțin aşa-numitele acte performative din teoria actelor de vorbire. Cf. John 
L. Austin, How to do things with words, Oxford, 1962, passim, şi John R. 
Searle, Speech acts, Cambridge 1969, §§ 2.4. şi 6.2.] 

! [Pentru a evita posibilele erori de interpretare, trebuie indicat faptul că 
distincția operată aici între funcția propozițională şi funcţia textuală are 
legătură cu distincţia dintre conținutul propozițional şi rolul ilocuționar din 
teoria actelor de vorbire, dar că niciuna dintre aceste două distincţii nu este 
coextensivă.] 

temeinic ce este „lingvistica implicită a textului” unei limbi, cu alte 
cuvinte care sunt denumirile de care dispune lexicul ei pentru a indica 
funcţiile textuale. În acest scop, ar trebui să procedăm conform prin- 
cipiilor semanticii structurale. Ar trebui mai întâi evidenţiate structurile 
primare ale secţiunii lexicale corespunzătoare şi constituită paradigma 
lexemelor primare a acestui domeniu de desemnare. Ar trebui apoi să 
ne ocupăm de structurile secundare: Ce cuvinte derivate există? 
Cuvântul primar este un verb iar derivatul aferent un nume, sau invers? 
O astfel de activitate ar fi extrem de valoroasă, dacă ar fi făcută într-o 
manieră confrontativă şi contrastivă între două sau mai multe limbi. 

Pentru a arăta că în această privinţă există efectiv deosebiri între 
diferite limbi, aş vrea să dau un exemplu ceva mai detaliat din domeniul 
supoziţiei implicite sau al presupoziției: 


Într-un studiu al său, Ch. Rohrer citează una dintre îndrăgitele şi 
binecunoscutele Întrebări către Radio Erevan (Eriwan): dacă este adevă- 
rat că Gagarin a câştigat la Moscova un Moskvici. Răspunsul dat, 
conceput tot potrivit principiilor general cunoscute, sună astfel: „În prin- 
cipiu, da. Dar nu a fost Gagarin, ci fratele său şi, în afară de asta, nu s-a 
întâmplat la Moscova, ci în Minsk. Iar Moskviciul nu era Moskvici, ci o 
bicicletă, iar fratele lui Gagarin nu a câştigat-o, ci i-a fost furată.” 

Rohrer oservă în această privință — şi, după părerea mea, în mod 
corect — că toate presupoziţiile celui care pune întrebarea sunt marcate 
drept false în răspuns!. W. Dressler, care citează acest pasaj la începutul 
lucrării sale, consideră că afirmaţia lui Rohrer nu ar fi corectă, deoarece 
nu ar fi în niciun fel negate existenţa lui Gagarin, a Moscovei, a mărcii 
auto Moskvici şi nici posibilitatea de a câştiga o astfel de maşină, ci doar 
relația dintre aceste patru elemente presupuse’. 

Consider că această obiecţie a lui Dressler este nejustificată. Aici 
este vorba despre presupoziții ale textului, nu despre presupoziții ale 
vorbirii în general. Pentru întrebare, ca funcţie textuală, nu sunt valabile 
în mod automat toate presupoziţiile, care s-ar putea aduce în discuţie, în 


Cf. Ch. Rohrer, Zur Theorie der Fragesărze, în D. Wunderlich (ed.), 
Probleme und Fortschritte der Transformationsgrammatik, München, 1971, 
p. 109-126; aici p. 114. 

? Cf. W. Dressler, Einführung in die Textlinguistik, Niemeyer, Tübingen, 1972, 
p. 85. 

general, în legătură cu oricare act de vorbire. În această privinţă, până şi 
lista lui Dressler, cu presupozițiile care nu sunt negate, este incompletă. 
Se neagă la fel de puţin că există oameni, oraşe sau maşini sau că Gagarin 
se poate duce într-un anumit oraş, adică la Moscova. De altfel, răspunsul 
se întemeiază pe alte presupoziții, anume că Gagarin are un frate, că 
există oameni care au o slăbiciune pentru biciclete care nu sunt ale lor etc. 


De fapt, ceea ce trebuie să ne intereseze pe noi aici este următorul 
aspect: Pentru funcţia textuală de întrebare există procedee codificate 
pe baze idiomatice, care să ţină cont de diferite presupoziţii? În 
germană pare să nu fie cazul, cel puţin în ceea ce priveşte exemplul dat; 
formula ob es wahr sei „dacă este adevărat” este o formă a întrebării 
indirecte, prin care nu se exprimă faptul că cel ce pune întrebarea 
trebuie să ia în calcul un anumit tip de răspuns. Pentru a exprima asta, 
în germană ar fi necesare particule precum wohl sau doch, care însă, la 
rândul lor, au o altă funcţie generală decât aceea de a modifica propo- 
ziţiile interogative. Există totuşi limbi care, până la un anumit punct, 
marchează ca atare presupozițiile unei întrebări, astfel încât aflăm prin 
chiar intermediul întrebării de ce tip este presupoziţia legată de între- 
bare. Din gramatica limbii latine cunoaştem diferite forme ale întrebării 
directe, care exprimă o anumită presupoziţie a celui care întreabă. Asta 
nu înseamnă că cel care pune întrebarea ar fi absolut sigur de răspunsul 
respectiv, altfel nu ar mai întreba — adică nu este vorba despre 
aşa-numitele „întrebări retorice” —, ci doar că el are anumite aşteptări în 
privinţa răspunsului: 


Întrebare Presupoziție 

venitne? 

“A venit? niciuna 

num venit? negativă; se presupune inexistența stării 
“Oare să fi venit?” de lucruri despre care se întreabă 

nonne venit? pozitivă; se presupune existenţa stării de 
‘Aşadar a venit?” sau: lucruri despre care se întreabă 


“Nu cumva a venit?” 


În spaniolă (şi în multe alte limbi moderne) găsim o altă clasificare 
a acestor presupoziții foarte generale. Latineştilor venifne? şi num venit? 


240 


Lingvistica textului ca „gramatică transfrastică” 


le corespunde doar ¿vino?, în timp ce nonne venit? îşi găseşte un 
corespondent destul de exact în ¿no vino?. Există, de altfel, variante ale 
acestor două procedee, care constau în adăugarea lui acaso „cumva”. 
Astfel, în ceea ce priveşte funcția textuală supra-idiomatică ¿acaso vino? 
corespunde foarte exact latinescului num venit? Totuşi, în această 
privință, spaniola dispune de o paradigmă configurată în mod diferit 
față de latină, ceea ce înseamnă, printre altele, că acaso poate fi anexat 
şi formei pentru presupoziția pozitivă: 


venitne? ¿vino? 


it? A 
num venit: ¿(acaso) vino? 


¿no vino? 
nonne venit? OO eee 
¿(acaso) no vino? 


Trebuie să presupunem că şi pentru funcția textuală a negaţiei, sau, 
mai general, a respingerii, există procedee idiomatice specifice. Acum 
câtva timp am coordonat o lucrare de abilitare cu tema „Forme de 
exprimare ale replicii negative în limba franceză”. Un rezultat deloc 
surprinzător al acestei lucrări a fost constatarea că, în afara faptului de a 
spune pur şi simplu „nu”, există un număr mare de posibilități de 
exprimare în text a acestei funcţii. În multe cazuri (dau aici doar câteva 
exemple) este vorba, probabil, despre posibilităţi lingvistice generale; 
un asemenea paralelism complet există cel puţin cu limba germană: 

A: Tu l'aimes? B: Tu es fou. Sau şi: Tu es fou? T'es cinglé? 
(„O iubeşti? Eşti nebun.” Sau şi: „Eşti nebun? Te-ai gen?" 
A: C'est à cause de son portrait? B: C'est à cause de ses yeux. 


(„Din cauza portretului său? Din cauza ochilor săi.”) 


A: Vous men voulez? B: Je serais un salaud, si je vous en voulais. 

(„Sunteţi supărat pe mine? Aş fi un ticălos dacă m-aş supăra pe 
dumneavoastră.” — ceea ce trebuie interpretat nu ca un fel de 
autocaracterizare, ci ca o formă de respingere) 


A: Americanophile que tu es, tu devrais approuver la position de la 
Maison Blanche. B: Americanophile, moi? 

(A: „Ca un americanofil ce eşti, ar trebui să aprobi poziţia Casei 
Albe.” B: „Eu, americanofil?”) (cf. supra) 


În celelalte limbi romanice, formula pensez-vous nu este uzuală ca 
expresie a replicii negative. Cunoaşteţi acest procedeu, sub o formă 
ceva mai diferită, din limba germană, unde denkste! este aproape lexi- 
calizat. (De altfel, în germana vorbită în sud, sunt uzuale mai degrabă 
construcţii de tipul Das hättest du wohl gedacht. („La asta te-ai fi 
gândit de fapt şi tu.”) sau Das denkst auch blof du. („Asta o gândeşti şi 
tu.”.) 

Din păcate, forme ale replicii negative exprimate atât de ferm, aşa 
cum le întrebuințează eroina romanului Zazie dans le metro de Raymond 
Queneau, nu pot fi pronunţate în amfiteatrul unei universităţi germane 
cu tradiţie. Putem merge cel mult atât de departe, încât să indicăm un 
procedeu comparabil din limba italiană: 


A: Ce la faremo, vedrai! B: Col cavolo! 
(A: „O s-o facem, ai să vezi!” B: „O s-o facem din părți!” [literal: 
„cu varză”]) 


În francais populaire există o posibilitate de replică negativă 
foarte asemănătoare: 


„„tu n’en as pas [des cigarettes]? Non... Zen ai fumé cette nuit. Des clous! 
Je t'ai entendu ronfler. (Sartre) 

„...n-al țigări? Nu... le-am fumat azi-noapte. La dracu! [literal: cuie/] 
Te-am auzit pufăind.” 


Des clous! (literal: „cuie”) serveşte aici ca replică negativă ener- 
gică la afirmația defensivă prin care un soldat prizonier de război vrea 
să-l împiedice de la ultima lui țigară pe colegul de cameră. 

Toate cele spuse ar trebui să fie suficiente pentru o primă privire 
de ansamblu asupra paradigmaticii funcțiilor textuale. Ceea ce trebuie 
făcut în mod necesar în acest domeniu este, în primul rând, o inven- 
tariere temeinică a problemelor, care ar trebui să plece de la compararea 
cât mai multor limbi. 


Permiteți-mi acum câteva ultime observații despre sintagmatica de 
la nivelul textului. Acest domeniu a fost mult mai bine cercetat decât 

cel al paradigmaticii, la fel cum, în lingvistica ultimelor două decenii, 
sintagmatica s-a bucurat de o atenţie cu totul specială, în defavoarea 
paradigmaticii. 

Dintr-un punct de vedere foarte general, relaţiile sintagmatice de 
la nivelul textului pot fi doar de trei tipuri: anticipare, reluare, aliniere. 
Deoarece despre multe fapte, care ţin de dimensiunea sintagmatică a 
textului, am discutat deja atunci când am prezentat trăsăturile celor 
patru niveluri gramaticale (de exemplu, substituirea este un procedeu 
posibil, prin care se poate exprima relaţia sintagmatică de „reluare”), ar 
fi suficientă acum doar o scurtă privire de ansamblu. 

În anticipare sau cataforă, un element al textului trimite la ceva ce 
trebuie să urmeze. Pentru aceasta, în germană se folosesc, printre altele, 
cuvinte ca folgendes „următorul”, das Folgende „ceea ce urmează” etc. 
Sau grupul de cuvinte im folgenden „în cele ce urmează”. La fel şi în 
spaniolă, unde se poate alege între en lo que sigue, literal: „în cel ce 
urmează” şi en lo siguiente, literal „în următorul”. Din punctul de 
vedere al gramaticii frastice a limbii spaniole, aceste formule ar putea fi 
considerate sinonime; ele nu sunt totuşi sinonime, dacă avem în vedere 
funcţia lor în text, unde apar ca elemente anticipative: en lo que sigue 
se referă la întregul text care urmează; aspectul la care se face referire 
poate fi numit, eventual, imediat, dar poate să apară în text şi mult mai 
târziu. Formula en lo siguiente, dimpotrivă, face trimitere la ceva ce 
urmează imediat, ea are, ca să spunem aşa, funcţia unui semn de 
punctuație, şi anume a celor două puncte. 

La cea de-a doua dintre cele trei relații sintagmatice, reluarea, m- 
am referit atât de des, cel puțin în ceea ce priveşte forma sa generală, 
pronominalizarea frastică sau textuală prin intermediul unor elemente 
de tipul ja, nein, doch, încât în acest moment aş putea renunţa la 
expuneri mai lungi. Sub acest aspect, ar mai fi de menționat încă o dată 
că, în anumite limbi, de exemplu în portugheză şi în română, reluarea 
prin substitute frastice de acest tip este destul de neobişnuită şi că, mai 
mult, în spiritul vechii tradiţii latineşti, în norma limbilor respective 
este favorizată repetarea verbului (pronumele textuale corespunzătoare 
putând apărea, eventual, ca însoțitori): 


243 


Lingvistica textului. O introducere în hermeneutica sensului 


A menina chama-se Maria? („Te cheamă Maria, micuţo?”) 
Chamo. sau şi: Sim, chamo. (Nu simplu: sim „da”. ) 


În ceea ce priveşte reluarea formelor perifrastice ale verbului 
conjugat, am văzut deja că în portugheză este uzuală reluarea anaforică 
(repetarea începutului segmentului care trebuie reluat: tens 
visto? — tenho!; literal: „ai văzut” — „am”) , în timp ce italiana şi 
româna cunosc reluarea epiforică (repetarea finalului segmen- 
tului care trebuie reluat: hai visto? — visto!;, literal: „ai văzut” — „văzut”). 
În germană sunt posibile ambele procedee, ce-i drept cu o preferință 
evidentă în normă pentru anaforă [vezi şi 1.2.]. 

Şi cea de-a treia dintre relațiile sintagmatice generale de la nivelul 
textului, alinierea, poate îmbrăca diferite forme mai speciale. Am dat 
deja un exemplu în acest sens: enumerarea în latina clasică [1.2.]; pe 
lângă aceasta, ne-am mai putea gândi la o serie de alte procedee, prin 
care pot fi formate „lanţuri textuale”, de exemplu forme ale repetării 
parafrastice determinate în mod idiomatic. 


e ae e 


Ce am putut oferi aici au fost doar propuneri orientative, pentru 
activitatea propriu-zisă de cercetare am adus o contribuţie redusă. Acea 
parte a gramaticii unei limbi care depăşeşte limitele sintaxei frastice, şi 
anume o gramatică transfastică propriu-zisă, nu a fost conturată încă 
pentru nicio limbă într-un mod realmente coerent şi cât de cât complet!. 
O astfel de prezentare ar trebui făcută la niveluri diferite, la cel al 
sistemului şi la cel al normei. Ar trebui mai întâi să identificăm şi să 


! [În acest domeniu, foarte mult material despre limba engleză se găseşte într-o 
lucrare care a reprezentat fundamentul unei întregi „şcoli” de transfrastică: 
M.A.K. Halliday / R. Hasan, Cohesion in English, Londra, 1976. În opoziţie 
cu coerenţă, prin coeziune se înţelege astăzi nu îmbinarea de enunţuri realiza- 
bilă pe baza relațiilor semantice, ci o îmbinare de enunțuri codificată în mod 
explicit din punct de vedere material (vezi Beaugrande / Dressler, Einführung, 
op. cit., p. 3 şi urm.). Brown şi Yule le reproşează, pe bună dreptate, lui Halliday 
şi Hasan (care, ca şi succesorii lor, nu folosesc termenul coherence) faptul că 
ei nu fac întotdeauna o distincţie foarte clară între aceste două tipuri de relaţii 
(vezi G. Brown / G. Yule, Discourse Analysis, Cambridge, 1983, p. 195).] 

descriem elementele sistematic funcționabile, opoziţiile regulate şi 
necesare şi relațiile sintagmatice. Am putea apoi să trecem la ceea ce 
este uzual în limba respectivă. lar ceea ce este uzual reprezintă, pe de o 
parte, ceea ce s-a realizat realmente în cadrul sistemului văzut ca o reţea 
de posibilități şi, pe de altă parte, ceea ce este, oricum, ferm ancorat în 
tradiția comunităţii lingvistice respective, deşi acest fapt nu influen- 
ţează, în general, funcționarea sistemului. 

Nu rareori, chiar aceste fapte impuse de normă la nivelul cel mai 
înalt de structurare idiomatic sunt cele care conferă textelor produse de 
persoane aloglote, în ciuda unor remarcabile cunoştinţe de limbă din 
partea celui care produce un text, un ultim suflu de „ciudăţenie”. 
„Ciudat”, ne spunem, în calitate de vorbitori nativi, atunci când auzim 
sau citim astfel de texte, „nimic nu e greşit la acest mod de exprimare, 
s-ar putea spune aşa fără îndoială. Numai că în gemană (respectiv în 
franceză, în portugheză etc.) se spune mai degrabă aşa: a. a, 

Ideea de a contribui la o mai bună receptare în cultura românească a 
ideilor lui Eugeniu Coşeriu (1921-2002) mă urmăreşte de mai multă 
vreme şi am încercat de-a lungul ultimelor două decenii să întreprind 
câte ceva în acest scop’, asociindu-mă astfel eforturilor remarcabile, de 


! Vezi următoarele traduceri: Eugenio Coseriu, THEOPHYLACTUS, II, 15. O 
contribuție la clarificarea lui torna, torna, fratre. Traducere din limba 
germană şi adaptare de Eugen Munteanu, în „Limba română” (Chişinău), 
anul II, nr. 1 din 1992, p. 51-62. Dumitru Irimia/ Eugen Munteanu (ed.), 
Omul şi limbajul său. Studia linguistica in honorem Eugenio Coseriu, laşi, 
Editura Universității „Alexandru Ioan Cuza” din Iaşi, 1992, 360 p. Eugen 
Coşeriu, Simbol, semn, cuvânt. Traducere şi adaptare în limba română de 
Eugen Munteanu, în „Analele Universității «Alexandru Ioan Cuza» din Iaşi”, 
tom. XXXIX (1993), secț. 3 — lingvistică, p. 5-22. Eugen Coşeriu, Prelegeri 
şi conferințe (ed.: Eugen Munteanu, Carmen-Gabriela Pamfil, Ioan Oprea şi 
Adrian Turculeţ), în „Anuar de lingvistică şi istorie literară” (1992-1993), 
Iaşi, 1994 (separatum, 190 p.). Eugeniu Coşeriu, Limbajul între physei şi 
thesei. Versiune românească de Eugen Munteanu şi Ana-Maria Prisacaru, în 
vol.: Eugeniu Coşeriu, Omul şi limbajul său. Studii de filozofie a limbajului, 
teorie a limbii şi lingvistică generală. Antologie, argument şi note de Dorel 
Fînaru, Editura Universităţii „Alexandru loan Cuza”, Iaşi, 2009, p. 54-72. 
Eugen Munteanu (coord.), Lucrările colocviului Internaţional „Eugeniu 
Coșeriu — 90 de ani de la naştere” (Iaşi-Bălți, 27-29 iulie 2011), număr 
special din „Anuar de lingvistică şi istorie literară”, t. LI (2011), Editura 
Academiei Române, Bucureşti, 2012, 444 p. Eugeniu Coşeriu, Istoria 
filosofiei limbajului. De la începuturi până la Rousseau. Ediţie nouă, 
augmentată de Jörn Albrecht, cu o remarcă preliminară de Jürgen Trabant, 
versiune românească şi indice de Eugen Munteanu şi Mădălina Ungureanu, 
cu o prefață la ediția românească de Eugen Munteanu, Editura Humanitas, 
Bucureşti, 2011, 520 p. Vezi, de asemenea, şi articolele mele: Componenta 
aristotelică a gîndirii lingvistice coşeriene, în vol. Dumitru Irimia/ Eugen 
Munteanu (ed.), Omul şi limbajul său. Studia linguistica in honorem Eugenio 
Coseriu, Editura Universităţii „Alexandru loan Cuza” din Iaşi, 1992, p. 73-83. 
Eugenio Coseriu. Fundamente filosofice ale unei „lingvistici integrale”, în 

traducere, editare şi interpretare a textelor coşeriene, întreprinse, între 
alţii, de colegi precum Mircea Borcilă, Dumitru Irimia, Stelian Dumistrăcel, 
Nicolae Saramandu, Eugenia Bojoga, Dorel Fînaru, Andrei A. Avram, 
Cristinel Munteanu, Ema Tămâianu-Morita, Dumitru Cornel Vîlcu, 
Cătălina Tărcăoanu, Simina-Maria Terian. Volumul de față, dedicat 
lingvisticii textului, a fost până acum unul dintre textele importante ale 
lui Coşeriu încă netraduse în limba română. 

Concepută in nuce într-un important articol intitulat Determinación y 
entorno. Dos problemas de una lingüistica del hablar şi publicat în 
„Romanistisches Jahrbuch“, nr. VII pe anii 1955/56, doctrina coşeriană 
despre esenţa limbajului poetic în cadrul epistemologic general al unei 
lingvistici a textului, înţeleasă ca o „lingvistică a vorbirii”, a fost reluată 
şi adâncită de autor într-o serie de prelegeri universitare ţinute la 
Universitatea din Tiibingen începând cu anii 1977. La fel cum s-a 
întâmplat şi cu alte opere importante ale marelui lingvist, şi această 
Textlinguistik s-a dezvoltat pe parcursul mai multor ani, prin ediţii 
succesive, grație şi devotamentului unor discipoli, care s-au îngrijit de 
dificilele operaţiuni editoriale. Toate detaliile acestui proces sunt 
relatate cu onestitate de Jörn Albrecht, în prefeţele primelor ediții ale 
prelegerilor, prefețe pe care le reproducem integral în ediția de față. 
Între timp, alţi doi discipoli ai lui Eugeniu Coşeriu, Donatella Di Cesare 
şi Oscar Loureda Lamas, au realizat şi tipărit remarcabile versiuni în 
limbile italiană, respectiv spaniolă, ale textului nostru. 


vol. Şt. Afloroaiei (coord.), Ideea europeană în filosofia românească, | 
(număr special al revistei „Hermeneia”), Iaşi, 2005, p. 126-135. En guise de 
preface. La posterite d'Eugenio Coseriu, în vol.: Eugen Munteanu (coord.), 
Lucrările colocviului Internaţional „Eugeniu Coşeriu — 90 de ani de la 
naştere” (laşi-Bălţi, 27-29 iulie 2011), număr special din „Anuar de 
lingvistică şi istorie literară”, t. LI (2011), Editura Academiei Române, 
Bucureşti, 2012, p. 7-13. Coşeriu, aşa cum l-am cunoscut, în „Cronica”, 
septembrie, 2002, p. 13; articol republicat în „Limba română”, Chişinău, nr. 
10 (2002), p. 12-14. 

! Vezi Eugenio Coseriu, Lingustica del texto. Introduzione a una ermeneutica 
del senso. Edizione italiana a cura di Donatella Di Cesare, Carocci editore, 
Roma, ediția I, 1997, ediţia a II-a, 2002. Eugenio Coseriu, Lingüística del 

Editarea, în orice limbă, a textului unui mare creator de tipul lui 
Coşeriu nu este o operațiune facilă din punct de vedere filologic. Cine 
se încumetă să traducă sau să editeze un asemenea text este pus la tot 
pasul în fața unor decizii care trebuie asumate, unele ţinând de 
contextualizarea culturală, altele de conţinut şi de stil, altele de 
terminologic, altele pur tehnice. La Coşeriu lucrurile se complică şi prin 
aceea că, uneori, autorul a autorizat încă din timpul vieții versiuni în 
limbi diferite ale unuia şi aceluiaşi text, provocând printre discipoli şi 
urmaşi dispute colegiale cu privire la gradul de legitimitate şi 
autenticitate al versiunilor paralele. În ceea ce ne priveşte, am optat ca 
bază de traducere pentru versiunea în limba germană, cu textul stabilit, 
îngrijit şi editat de Jörn Albrecht. Procedând astfel, am acordat prio- 
ritate criteriului cronologic, dar şi considerentului de bun-simţ că limba 
primă în care Coşeriu şi-a formulat gândurile în fața studenților a fost 
limba germană. Am preferat deci să urmăm îndeaproape varianta 
germană originară, oferită de Jörn Albrecht, chiar dacă, pe alocuri, 
versiunea Donatellei Di Cesare este mai limpede şi mai coerentă, iar 
ediţia spaniolă a lui Oscar Loureda Lamas este dotată cu ample şi 
temeinice note, comentarii şi referinţe bibliografice. 

Ne-am confruntat însă, pentru înțelegerea adecvată a pasajelor mai 
dificile sau mai obscure din textul german, şi cu versiunile colegilor Di 
Cesare şi Loureda Lamas. 

Întrucât ni s-a părut perfect adecvat orientării discursului central şi 
accentelor puse de Coşeriu, am preluat titlul cărții de la Donatella Di 
Cesare, întocmai cum a procedat şi Oscar Loureda Lamas. 

Am menţinut intact în traducere felul de a se exprima al lui Coşeriu, 
cu toate mărcile de oralitate care au putut fi transpuse şi echivalate ca 
atare, inclusiv repetițiile şi frecventele auto-trimiteri. 

Bogatele citate din literatura artistică şi din lucrările de specialitate 
le-am păstrat în limbile originale, dându-le traducerea în limba română, 
după caz, în paranteză sau în subsol. La fel am procedat şi pentru 
unitățile lexicale sau sintagmele date de Coşeriu ca exemple. La unele 


texto. Introducción a la hermeneutica del sentido. Edición, anotación y 
estudio previo de Oscar Loureda Lamas, Arco/ Libros, S.L., Madrid, 2007. 

fragmente literare mai importante am dat, pe lângă forma din limba 
originală, versiunea românească existentă şi o versiune a noastră, care a 
urmat îndeaproape traducerea în germană de către Coşeriu însuşi a 
pasajului respectiv. 

Notele de subsol ale lui Coşeriu şi ale editorului german Jörn 
Albrecht au fost păstrate şi traduse ca atare, ca şi trimiterile biblio- 
grafice din text şi bibliografia finală ale ediției germane de referință. 
Am considerat oportun să adăugăm un capitol nou la această biblio- 
grafie, cuprinzând versiunile româneşti ale operelor literare sau ale 
lucrărilor de specialitate citate de Coşeriu în original. Toate interven- 
tiile noastre, în note, au fost individualizate prin menţiunea: (nota trad.). 


Eugen Munteanu 

